
PROLOG 


Oamenii trădaseră iarăşi. 

De cele mai multe ori, apusul aducea clipe de 
pace şi seninătate. Dar astă-seară soarele era 
roşu ca sângele, iar Divina Adoratoare simţi cum 
i se strânge inima. 

Domnind peste oraşul sfânt Karnak, preoteasa 
împlinea ritualurile regale, înălța edificii şi 
cârmuia un grup de credincioşi pe care faraonul 
Amasis, deşi îndrăgea cultura greacă, îl respecta. 
Încă de la întemeierea dinastiei saite!, Egiptul de 
Jos se deschidea spre lumea din afară şi accepta 
pe zi ce trecea decăderea idealurilor şi a 
obiceiurilor. 

Dându-şi seama pe de-a-ntregul de gravitatea 
împrejurărilor, Divina Adoratoare încerca să 
apere valorile moştenite de la străbunii 
întemeietori. Doar respectarea temeinică a 
ritualului ferea încă ţara de haos şi, în această 
privinţă, o cât de mică neatenţie ar fi avut urmări 
cumplite. Aşa că cerea seriozitate deplină din 
partea ritualiştilor şi a slujitorilor ei, devotați cu 
toții soției pământene a zeului ascuns Amon. 
Dar acest echilibru firav păstrat la Theba 
amenința să se strice, căci soarele dogoritor 
vestea o perioadă grea. 

Neputând să îndure nici rătăcirile, nici 


1 Dinastia saită — înființată de Psammetic I, fiul lui Nechao I. 


nevolnicia oamenilor, zeii nu vor întârzia să se 
răzbune. Însă, chiar şi în toiul furtunii, Divina 
Adoratoare va ţine piept vitregiilor până în ultima 
clipă. 

Dinastia saită - înființată de Psammetic I, fiul 
lui Nechao I. 

Fără să schimbe cu nimic obiceiurile sau 
cuvenita celebrare a sărbătorilor şi a ritualurilor, 
va aştepta. Vântul nenorocirii îi va aduce oameni 
dornici să lupte cu soarta potrivnică şi să 
înlăture urgia. lar dacă se vor dovedi vrednici, ea 
le va oferi comoara adăpostită la Karnak. 

Dar oare, grație comorii, vor scăpa de 
răzbunarea zeilor? 

Scribul Kel deschise ochii tresărind şi se repezi 
la fereastra odăii sale. 

Soarele răsărise de mult, judecând după locul 
unde ajunsese acum pe cer. 

El, strălucitul tânăr, socotit peste măsură de 
înzestrat şi hărăzit unei frumoase cariere, va fi 
găsit vinovat de o greşeală grosolană: o întârziere 
groaznică şi de neiertat la Casa tălmacilor! 
Primit cu şase luni în urmă datorită aplecării 
sale ieşite din comun pentru limbile străine, Kel 
trebuia să facă în fiecare zi dovada harului său 
şi să îndure invidia anumitor colegi. Însă, fericit 
că a dobândit o slujbă la care mulți jinduiau, Kel 
nu se plângea niciodată şi muncea cu atâta 


râvnă şi pricepere, încât îşi atrăsese prețuirea 
Mai-marelui său, un învățat bătrân, aspru şi 
neîngăduitor. 

Şi tocmai când acesta îi încredințase primul 
dosar pentru care era nevoie de mare băgare de 
seamă, Kel uitase să se trezească! 

O năprasnică durere de cap îi apăsa tâmplele. 
lar coşmarul ce-i bântuise somnul reveni: se 
făcea că dăduse greş la examenul de scrib regal, 
neputând să traducă un text din greacă în 
egipteană şi să întocmească aşa cum se cuvine o 
scrisoare administrativă! Cârmuirea îi retrăgea 
ajutorul dat ca să-şi continue învățătura şi-l 
trimitea înapoi în satul în care se născuse şi 
unde țăranii, în bătaie de joc, îi încredințau cele 
mai anevoioase munci. 

Cu fruntea îmbrobonată de sudoare la gândul 
unei asemenea năpaste, Kel se spălă iute, se rase 
stângaci şi se îmbrăcă în grabă. 

Vai, poate că visul cel urât se va adeveri! Oare 
Mai-marele Casei  tălmacilor se va lăsa 
înduplecat de căința tânărului şi se va mărgini 
să-l mustre? Deloc sigur. Bătrânul punea mare 
preț pe disciplină şi izgonise din Casa tălmacilor 
câțiva scribi care i se păruseră prea delăsători. 
Iar în clipa de față, din pricina purtării sale, Kel 
nu era de-o teapă cu ei? 

Cum de ajunsese aici? Cu o seară în urmă nu 
putuse refuza o invitație neaşteptată la un 
banchet dat de Marele vistiernic. Fuseseră poftiți 


demnitari de vază, precum  orânduitorul 
sărbătorilor zeiței Neit, suverana oraşului Sais, 
care dorea o traducere în greacă a unor 
documente menite înalților ofițeri aflați sub 
comanda unui general străin, Fanes din 
Halicarnas. 

Sais, minunatul oraş din vestul Deltei, devenit 
capitala faraonilor celei de-a XXVI-a dinastii. 
Sais, de ale cărui temple se îngrijea neobosit 
regele Amasis, aliatul şi protectorul grecilor. 
Sais, lăcaş ales al artei şi ştiinţei, cu vestita sa 
şcoală de medicină. Sais, unde scribul Kel spera 
să lucreze ani buni în slujba statului şi să se 
bucure de o bătrâneţe fericită. Ce plan măreț, 
acum năruit! 

Şi totuşi, cât ţinuse ospățul arătase cumpătare, 
de-abia gustând din mâncare şi băutură. Îl 
zăpăcea prezența persoanelor  sus-puse, 
îndeosebi cea a unei încântătoare preotese a lui 
Neit, Nitis, discipol al marelui preot şi sortită 
unor ranguri de seamă. 

O clipă, doar o clipă, privirile lor se 
încrucişaseră. 

Lui Kel i-ar fi plăcut să discute cu preoteasa, dar 
cum să intre în vorbă cu ea? Şi ce cuvinte 
caraghioase ar fi ieşit din gura unui tânăr scrib 
tălmaci, care nu putea destăinui prea multe 
despre el? Nitis era un vis somptuos, o apariţie 
îndepărtată. 

Apoi, când plecase de la banchet, îl cuprinseseră 


amețelile. 

Nevoit să se întindă pe pat, căzuse într-un somn 
zbuciumat, străbătut în mai multe rânduri de 
acel coşmar istovitor din pricina căruia se trezise 
aşa târziu. 

Părăsindu-şi locuința în fugă, îşi aminti că-şi 
uitase bunul cel mai de preț, paleta de scrib! 
făcută din lemn de tamarisc, paleta avea un 
şănțuleţ pentru pensule şi nişte adâncituri unde 
Kel punea cerneala pe care şi-o pregătea singur, 
cu atâta pricepere, încât stârnea invidia 
colegilor. Îşi îndesă obiectul uşor şi subţire la 
centură şi legă de el cu o sforicică un vas 
lunguieț plin cu apă şi astupat cu un dop. 

După cum cerea noua modă, scribul nu-şi 
acoperea capul cu perucă, iar părul îl purta 
scurt. Parfumul însă rămăsese un semn de bun- 
gust. Neavând timp de găteli, Kel porni degrabă 
spre Casa tălmacilor din Sais, aşezată în mijlocul 
oraşului, la capătul unei străzi ce se înfunda, 
aproape de clădirile administraţiei. 

Acest aşezământ al statului îndeplinea sarcini 
de mare importanţă: traducerea documentelor 
sosite din ţări străine, mai ales din Grecia şi 
Persia, întocmirea de rapoarte pentru faraonul 
Amasis, tălmăcirea în diferite limbi a textelor 
egiptene administrative şi răspândirea lor. Având 
în vedere numărul mercenarilor greci şi libieni 
din Egipt care alcătuiau grosul armatei, această 
din urmă îndatorire se vădea crucială. 


Uneori apăreau şi probleme spinoase. Mai 
precis, acum o săptămână, Mai-marele Casei 
tălmacilor îi încredințase lui Kel un ciudat 
papirus criptat, pe care nimeni nu reuşise să-l 
desluşească. Amestecând câteva graiuri, textul 
rezistase oricărei încercări de a fi descifrat. Deşi 
dornic să-i dea de cap şi să-şi dovedească astfel 
talentul, tânărul se lovise parcă de un zid de 
netrecut. Dar, încăpățânat şi răbdător, încă nu 
se socotea învins. Dacă i se va lăsa destul răgaz, 
va dezlega misterul. 

La intrarea pe străduță nu se zărea niciun 
soldat care să stea de pază. 

De obicei fiecare tălmaci trebuia să-şi spună 
numele, prezența tuturor fiind notată într-un 
registru. Fără îndoială Kel sosise tocmai când se 
schimbau gărzile. 

luţi pasul, frământându-şi mintea pentru a găsi 
cele mai potrivite cuvinte ca să-şi ceară iertare. 

Uşa clădirii era întredeschisă. Alt soldat ar fi 
trebuit să facă de strajă aici, oprindu-i pe 
nepoftiți să treacă. 

Kel pătrunse înăuntru şi se împiedică de un 
trup ţeapăn. 

Chircit, cu mâinile strânse peste pântec, 
soldatul vomitase. Un iz de lapte rânced umplea 
mica odaie. 

Tânărul scrib îl scutură de umăr, dar bărbatul 
nu se clinti. 

— Mă duc să caut un doctor, murmură Kel. 


Dar colegii săi de ce nu săriseră în ajutorul 
nefericitului? 

Kel străbătu încăperea şi ajunse în camera cea 
mare de lucru, unde muncea zilnic alături de 
încă trei scribi. 

Însă când dădu cu ochii de cumplita privelişte, 
rămase împietrit. 

Trei oameni zăceau fără suflare. Doi bărbaţi şi o 
femeie. 

Trei tălmaci de mare talent, care-i făceau viața 
grea tânărului Kel, fără a se arăta totuşi nedrepţi 
cu el. Kel le admira iscusința cu care îşi 
îndeplineau sarcinile şi trăgea zilnic învățăminte. 

Şi ei vomitaseră, iar chipurile lor purtau urmele 
unor suferinţe crâncene. 

Refuzând să recunoască  înspăimântătorul 
adevăr, scribul se aplecă deasupra trupurilor. 

— Vă rog, treziți-vă! 

Lângă femeie se vedeau resturile unui urcior cu 
lapte. 

Laptele pe care ultimul venit în Casa tălmacilor, 
Kel, îl ducea în fiecare dimineaţă colegilor săi 
după ce-l lua în primire de la lăptar! Toţi 
apreciau acest semn de grijă din partea statului. 

Năucit, întrebându-se dacă nu cumva căzuse 
pradă unui nou coşmar, tânărul cercetă mai 
departe locul, mişcându-şi anevoie picioarele. 

În camera alăturată găsi patru leşuri. 


Apoi alte trei, şi încă cinci... Grupul scribilor era 
distrus! 

Mai rămăsese odaia de lucru a bătrânului 
învăţat. 

Tremurând din toate încheieturile, Kel îl 
descoperi şezând pe un scaun, cu capul înclinat. 

O clipă crezu că încă trăia! 

Dar se dezmetici iute. Deşi nu vomitase, Mai- 
marele Casei tălmacilor băuse şi el, neîndoielnic, 
din laptele otrăvit, după cum o dovedea 
castronul răsturnat în apropierea sa. 

Cu o mână nesigură, bătrânul izbutise să înşire 
câteva cuvinte pe o bucată de papirus: 

„Să descifrezi documentul criptat şi...” 

Pentru cine să fi fost această poruncă dacă nu 
pentru Kel, a cărui lipsă înaltul slujbaş, fireşte, 
o observase? Şi în caz de reuşită, ce să facă după 
aceea? se întrebă tânărul. Împleticindu-se, se 
îndreptă către sala arhivelor. 

Rafturi distruse, papirusuri desfăşurate şi 
rupte, tăblițe de lemn sparte! Praful se alesese de 
ordinea fără cusur la care tălmacii țineau atât. 
Niciun colțişor nu fusese cruțat. 

Fără putință de tăgadă, tâlharii căutaseră un 
document. Oare îl găsiseră sau plecaseră cu 
mâna goală? 

Dar dacă era vorba chiar de ciudatul text criptat 
pe care bătrânul i-l încredințase lui? Mai întâi 
tânărul alungă un astfel de gând. Apoi începu să- 
şi pună tot soiul de întrebări. În privinţa 


documentului cu pricina, bătrânul nu respectase 
modul obişnuit de lucru şi nici nu le pomenise 
mai-marilor săi despre el. Nu avusese încredere 
în oamenii cârmuirii? Se temuse de un amestec 
din afară? 

Întrebări fără noimă! Şi totuşi... Casa tălmacilor 
era nimicită, nu exista niciun supraviețuitor! 

Greşit. 

Chiar el, Kel, pentru că se trezise târziu, scăpase 
de otrava din lapte. În plus, nici prietenul său, 
grecul Demos, nu se afla printre victime! 
Descumpănit, tânărul cercetă iar leşurile. 

Cel al lui Demos nu se vedea nicăieri. 

Ce să înțeleagă din această fericită lipsă? Două 
posibilități se impuneau: fie grecul nu putuse să 
vină la lucru, fie se salvase ca prin minune. Cea 
de-a doua nu i se părea vrednică de crezare. Kel 
bănuia mai degrabă că Demos nu se simţise 
bine. O fi mâncat şi o fi băut peste măsură 
aseară! 

Cu mintea înfierbântată, porni spre sala de baie 
unde scribii, supunându-se rânduielilor Casei, 
îşi spălau foarte des mâinile. 

Sub bucata de săpun vegetal, plăcut mirositor, 
Kel meşterise o ascunzătoare de care doar el şi 
Mai-marele său ştiau. 

Cu mişcări repezi şi agitate scoase o lespede 
micuță. 

Documentul criptat, rulat şi pecetluit era 
neatins. 


Să-l lase aici sau mai bine să-l ia şi să-l predea 
gărzilor? 

Zgomotul unor paşi îl făcu pe Kel să tresară. 
Cineva intrase în clădire. 

Scribul înşfacă papirusul şi aşeză lespedea la 
loc. Apoi o apucă printr-o galerie ce ducea spre 
uşa care dădea într-o mică grădină. Ramurile 
dese de palmier o acopereau, oferind o umbră 
îmbietoare tălmacilor care în clipele de răgaz 
sporovăiau, bând bere rece. Aici Demos îl 
încurajase pe Kel să ţină piept tuturor, să nu-şi 
plece urechea la spusele celor ce-l pizmuiau şi să 
muncească fără a număra orele. Un tălmaci 
destoinic devenea scrib regal şi ajungea, mai 
devreme sau mai târziu, să facă parte din tagma 
cârmuitorilor. 

Kel visa mai cu seamă să slujească Egiptul, 
pământul iubit. Ştiinţa limbajului nu era însăşi 
ştiinţa lui Thot, protectorul  scribilor? 
Pătrunzându-i tainele zi după zi, tânărul spera 
să dobândească înțelepciunea transmisă de 
Imhotep, creatorul piramidei în trepte. Scrisul 
nu era o îndeletnicire oarecare. Nu trebuia să te 
laşi purtat de emoţiile şi gusturile proprii, ci să 
trasezi hieroglife, „cuvintele zeilor”, şi să le dai 
viață clipă de clipă respectând legea lui Maat, 
zeița dreptăţii. 

Dar până una-alta trebuia să scape de atacatorii 
care se întorseseră! 

Dezamăgiţi de  nereuşita lor, veniseră să 


scotocească iar după documentul pe care Kel îl 
ascunsese într-un pliu al pânzei ce-i înfăşură 
şoldurile. 

Luându-şi avânt, izbuti să se agaţe de coama 
unui zid nu prea înalt şi dintr-o sforțare se cățără 
pe el. 

De partea cealaltă a zidului, viaţa îi era salvată! 

Kel se înşelase. 

Cei care pătrunseseră în Casa tălmacilor nu 
erau nici ucigaşi, nici hoţi, ci soldați pe care îi 
nedumerise că tovarăşul lor lipsea de la locul de 
strajă din capătul străduței. După o scurtă 
căutare, îi găsiseră trupul neînsuflețit ascuns 
sub nişte ramuri de palmier. 

lar acum priveliştea măcelului îi lăsă fără glas. 
În cele din urmă, unul dintre ei hotări să-i dea 
de ştire comandantului. 

În mai puţin de-o oră un detaşament înconjură 
cartierul şi patru înalți demnitari descoperiră la 
rândul lor cât de mare era nenorocirea. 

De neînchipuit, îşi dădu cu părerea judecătorul 
Gem2?, un bărbat în vârstă, pe care faraonul îl 
aşezase în fruntea tuturor judecătorilor. Ce 
grozăvie! Voi conduce eu însumi cercetările 
pentru găsirea făptaşului. 


2 Numele său complet era Gem-nef-Hor-bak şi îl arăta drept un 
slujitor al lui Horus în stare „să găsească, să dezvăluie" (gem). 


Chiar voiam să vă rog, intră în vorbă 
impunătorul Udja3, guvernator al oraşului Sais, 
cancelar regal, supraveghetor al scribilor 
tribunalului, Mai-mare peste scribii închisorii şi 
comandant al flotei faraonului. Deşi era mare 
doctor al vestitei şcoli de la Sais, nu îngrijea de 
bolnavi, ci se mulțumea să vegheze asupra 
bibliotecii, a aprovizionării şcolii cu cele 
trebuincioase şi a numirii noilor doctori. 
Apropiat al regelui Amasis, care îi mărturisea 
gândurile cele mai tainice, Udja dobândise 
rangul de vizir şi niciun dosar important nu-i 
scăpa. 

— Ce credeţi despre toate acestea, scumpe 
coleg? îl întrebă el pe Horkheb, doctorul 
palatului, care tocmai studiase în treacăt 
victimele. 

— Pricina morții sare în ochi: otrăvire 
fulgerătoare. A fost de-ajuns puţin lapte ca să 
curme viaţa tuturor. 

Bărbat chipeş, elegant, om de ştiinţă prețuit, 
Horkheb era mândru că vedea de sănătatea 
familiei regale. Bucurându-se de o mică avere, 
avea grijă întotdeauna să nu-l pună în umbră pe 
Udja şi nu se amesteca în treburile statului. 

— Vă stă în putere să aflați ce otravă anume a 
fost folosită? îl întrebă judecătorul Gem. 


3 Numele său complet, Udja-Hor-resnet, înseamnă „Horus din 
capela de sud (la Sais) e bine sănătos”. 


— Voi încerca, însă nu-mi pun mari speranţe. 
— Trebuie să ardem leşurile? se nelinişti Udja. 
— Nu există primejdia să izbucnească o molimă, 
dar ar fi bine să-i îngropăm cât mai repede pe 
aceşti nefericiți. 

Judecătorul încuviință. 

Cu părul negru, privire pătrunzătoare şi 
înfăţişare atât de ştearsă, că trecea adesea 
neobservat, cel de-al patrulea demnitar prezent, 
Henat, era mare preot, slujitor al zeului Thot şi 
intendent al palatului. Dar mai presus de toate, 
el conducea cu mână de fier iscoadele, cei din jur 
numindu-i „urechea regelui”. 

Prezenţa lui îl stânjenea pe Gem. 

— Aveţi vreo informație pentru mine, Henat? 

— Nici cea mai mică. 

— Casa tălmacilor nu depinde nemijlocit de 
domnia voastră? 

— Într-adevăr. 

— Motivul omorurilor să fie oare... secret de 
stat? 

— Nu ştiu. 

— Pot să mă bizui că mă veți ajuta fără oprelişti? 

— Fireşte, atâta vreme cât sarcinile impuse de 
Majestatea Sa mi-o îngăduie. 

— Faptul că vă aflați aici mă nedumereşte. 

— Dar ați spus-o singur: Casa tălmacilor se 
găseşte sub autoritatea mea. 

Doctorul Horkheb socoti de cuviință să se 
retragă. 


— Întrucât nu mai aveţi nevoie de mine, mă 
întorc la palat. Majestatea Sa suferă de o 
groaznică durere de cap. 

— Îngrijiți-l cât mai bine, îl sfătui Udja. 

Guvernatorul Saisului, căpetenia iscoadelor şi 
judecătorul priveau trupul lipsit de viață al Mai- 
marelui tălmacilor. 

— Un om deosebit, priceput ca nimeni altul, 
arătă Udja. O să fie greu de înlocuit. 

— Domnia voastră i-ați încredințat această 
slujbă, nu? îl întrebă Gem pe Henat. 

— Întocmai. 

— Țineaţi neîntrerupt legătura cu el, îmi 
închipui. 

— Îmi trimitea în fiecare lună un raport. 

— ŞI în ultima vreme aţi observat ceva nefiresc? 

Henat chibzui câteva clipe. 

— Nimic care să mă pună pe gânduri. 

— Casa tălmacilor nu se ocupa şi de treburi care 
cereau prudenţă? 

— Scrisorile diplomatice şi orice problemă 
privitoare la ele depindeau de voința Majestății 
Sale. Doar faraonul hotăra ce schimbări să se 
facă, iar tălmacii se supuneau poruncilor lui. 

— Spuneţi-mi, Henat, cu toată sinceritatea, 
vedeți vreo pricină pentru acest măcel? Fie şi o 
simplă presupunere? 

— Niciuna. 

O bucată de papirus atrase privirea 
judecătorului. 


— Să  descifrezi documentul criptat şi... Ce 
înseamnă asta? 

— Un ordin oarecare al Mai-marelui tălmacilor. 
În fiecare lună aici se cercetau şi se desluşeau 
zeci de mesaje criptate, venite de la trimişii ori de 
la iscoadele noastre din străinătate. 

— Din păcate, rosti cu amărăciune Gem, 
răposatul n-a avut timp să-şi ducă până la capăt 
ordinul şi să scrie numele celui care trebuia să-l 
îndeplinească. Aceste ultime cuvinte ale sale nu 
ne slujesc la nimic. Fără îndoială, aveţi o listă cu 
scribii din Casa tălmacilor. 

— Iat-o, murmură  Henat, înmânându-i 
judecătorului un document. 

Lista cuprindea optsprezece slujbaşi. 

— Dar n-am găsit decât şaisprezece leşuri! 
Căutaţi cu luare aminte prin toate odăile. 

Gărzile scotociră în zadar pretutindeni. 

Doi scribi fuseseră cruțaţi de la moarte. 

— Să fi fugit? cugetă cu glas tare Udja. 

— N-aş prea crede, răspunse Gem. Întrucât n- 
au băut din laptele otrăvit, îmi dau mai degrabă 
de bănuit. 

— Să zicem că nu le plăcea laptele sau că, dintr- 
un motiv sau altul, nu au gustat din el. Iar când 
i-au văzut venind pe atacatori s-au speriat. 

— De ce să vorbim de atacatori? 

— Arhivele au fost distruse, chiar prădate! 
Vinovaţii i-au otrăvit mai întâi pe slujbaşi, apoi 
au furat câteva documente. Dar care anume? 


— Oare mârşăvia a fost pusă la cale de nişte 
iscoade străine? 

— Cu neputinţă, socoti Henat. Pe de-o parte, le 
cunoaştem pe toate, iar pe de alta, niciuna n-ar 
cuteza a săvârşi o asemenea ispravă. 

— Le-o fi silit vreo împrejurare! 

— Nu văd cum, judecătorule Gem. Egiptul 
trăieşte în pace şi orice omor făptuit cu bună 
ştiinţă se pedepseşte cu moartea. După mine, 
doar un nebun furios s-a putut deda la astfel de 
cruzimi. 

— Şi dac-o fi lăptarul? se întrebă Udja. 

— Oricum acesta e primul fir ce trebuie urmărit. 
Gărzile să înceapă numaidecât cercetările şi să 
stea de vorbă cu vecinii ca să afle cum îl cheamă 
pe lăptar şi unde locuieşte. 

— Poate e de-ajuns să căutăm în registrele cu 
socoteli, dacă n-au fost rupte, propuse Henat. 

— Mă voi îngriji de asta. Al doilea fir duce la cei 
doi scribi care lipsesc. Cum să ştim despre cine 
e vorba? 

— În afară de Mai-marele Casei tălmacilor, îl 
întrebă Udja pe Henat, cunoaşteţi pe vreunul 
dintre scribii ce lucrau aici? 

— Pe şase dintre ei. 

Gem şterse de pe listă numele rostite de Henat, 
precum şi pe cel al femeii. 

— Vorbiţi cu străjile care au avut norocul să fie 
libere azi, îl sfătui căpetenia iscoadelor. Ele vor 
recunoaşte cu siguranţă victimele şi astfel îi vorn 


dibui pe cei doi care lipsesc. 

După ce alergă până când simți că-l lasă 
puterile, Kel se opri şi-şi trase sufletul. 

Oamenii stăteau la coadă ca să se radă la un 
bărbier ambulant, ţăranii îşi conduceau spre 
piață măgarii încărcaţi de coşuri cu legume, 
femeile tăifăsuiau în pragul casei, un bătrân 
mânca o bucată de pâine proaspătă, la adăpost 
de razele soarelui... Viața mergea înainte de 
parcă nu tocmai s-ar fi petrecut o tragedie 
cumplită. 

Kel nu-şi putea şterge din minte imaginea 
trupurilor neînsuflețite. 

Punerea la cale şi ducerea la împlinire a unui 
asemenea măcel cereau o organizare fără cusur. 
Cu siguranţă nu era vorba de fapta unui smintit, 
şi mai mulți oameni trebuie să fi fost amestecați. 
Tânărul scrib nu era în stare să înceapă cercetări 
de unul singur, aşa că avea să se ducă să le 
vorbească străjilor, împreună cu Demos, care 
ştia, poate, mai multe. 

Negreşit, prietenul său grec se afla la el acasă, 
bolnav sau prea slăbit ca să-şi părăsească odaia. 
Barem de n-ar fi dat Demos cu ochii de atacatori, 
căci atunci se ascunsese deja de ei şi n-ar mai fi 
fost de găsit. 

Nerăbdător să alunge astfel de nelinişti, Kel 
grăbi pasul spre locuința lui Demos, o căsuță 


albă, ce se înălța în mijlocul unui cartier ticsit de 
oameni şi clădiri. Dat fiind că tocmai îi fusese 
mărită simbria, grecul avea de gând să se mute 
cât de curând. Prețuit de Mai-marele său şi de 
colegii cu experienţă, primise o slujbă mai bună 
şi nu va mai trece mult până ce va cârmui o parte 
din Casa tălmacilor. Mare iubitor de literatură 
veche, Demos aprecia farmecele Saisului şi mai 
cu seamă vinurile alese ce se găseau aici. Uneori 
pierdea măsura şi cădea pradă beţiei. Dacă Mai- 
marele său ar fi prins de veste, l-ar fi izgonit fără 
întârziere. 

Kel străbătu micuța curte interioară. La stânga 
se vedea bucătăria, întinzându-se în mare parte 
sub cerul liber. Demos se folosea prea puţin de 
ea, căci adesea mânca prin taverne. Locul vădea 
o curăţenie desăvârşită. În dreapta, se zărea uşa 
ce dădea în casă. 

Tânărul scrib ciocăni, dar nu primi niciun 
răspuns. 

Bătu din nou. 

— Eu sunt, Kel. Poţi să deschizi. 

Un minut lung se scurse. 

Kel împinse uşa. Zăvorul de lemn nu fusese pus. 

Brusc, tânărul se temu de tot ce putea fi mai 
rău. Dacă ucigaşii îl urmăriseră pe Demos până 
aici? 

Camera de zi era goală, dar în ea domnea 
ordinea. Şi o tăcere apăsătoare. 

Tânărul păşi în dormitor. Un pat aranjat cu 


grijă, un cufăr pentru rufărie, nişte veşminte 
împăturite, puse pe-o măsuţă joasă, două lămpi 
cu ulei şi un papirus cu Peripețiile lui Sinuhe. Lui 
Demos îi plăcea să citească înainte de a adormi. 

Kel deschise cufărul şi căută sub pat. 

Nimic. 

Îi mai rămânea să cerceteze pivnița unde grecul 
păstra urcioarele cu vin. 

Neatinse, ele păreau că-l aşteaptă să se 
întoarcă. 

Abătut, Kel aruncă o ultimă privire prin toată 
casa, cu nădejdea că va descoperi un semn care 
să-l ajute să dea de prietenul său. 

Osteneală zadarnică. 

Chiar când să iasă, un bărbat vânjos îi aținu 
calea. 

Kel tresări şi încercă să se închidă pe dinăuntru. 
Însă degete puternice îl înhățară de încheietura 
mâinii. 

— Ce faci aici, băiete? 

— ÎL... îl vizitam pe prietenul meu Demos. 

— N-oi fi mai degrabă un hoț? 

— Jur că nu! 

— Dacă Demos ţi-e prieten, trebuie să ştii ce 
meserie are. 

— Scrib, ca şi mine! 

— Scrib, scrib, însă asta nu spune mare lucru! 
Scribi găseşti cu miile. Vorbeşte mai lămurit. 

— Cu neputinţă. 

— De ce? 


— Slujba noastră e secretă. 

Bărbatul strâmbă din nas. 

la fă un pas în față să mă încredinţez că totul e 
în ordine şi că n-ai furat ceva. 

Kel şovăi. Dacă vlăjganul îl ucidea la adăpost de 
orice privire? 

Necunoscutul îl îmbrânci înăuntru. 

— S-ar zice că nu ştii să te baţi! Un scrib 
adevărat ce nu-şi foloseşte decât mintea, uitând 
că are şi pumni. 

— Violenţa ta duce doar la nedreptate. 

— Eu unul nu pun preţ pe vorbe de-astea 
mari... 

Cu ochi bănuitori, bărbatul scrută cele două 
încăperi. 

— Nu lipseşte nimic. Şi-acum să vedem ce ai 
asupra ta. 

Kel îi arătă paleta de scrib şi papirusul criptat. 

Sosise clipa adevărului. 

Dacă vlăjganul se număra printre cei ce 
atacaseră Casa tălmacilor, avea să-l omoare ca 
să pună mâna pe document. 

— Păstrează-ți comoara, scribule. Pot să citesc 
doar câteva cuvinte şi nu scriu niciodată. 

— Cine sunteţi, de fapt? 

— Spălătorul cartierului. În Egipt, cu o aşa 
muncă anevoioasă nu se îndeletnicesc femeile. 
Nu-i totdeauna plăcut, dar am un bun renume 
şi-mi câştig existenţa în chip mulțumitor. Demos 
îmi dădea să-i spăl rufele. Un om mofturos, dar 


care plătea bine. Păcat că am pierdut un 
muşteriu ca el! 

— L-aţi pierdut... De ce spuneţi asta? 

— Pentru că a plecat aseară. 

— Aseară... Ştiţi unde s-a dus? 

— Am o bănuială. 

— Vorbiti, vă rog! 

— Săptămâna trecută, când i-am adus rufele, 
mi-a oferit o cupă cu vin. Ciudat la gust, prea 
dulceag. „Provine din Naukratis, mi-a mărturisit 
el, şi-l apreciez mult.” Poate că Demos le face o 
vizită prietenilor săi de-acolo ca să golească 
împreună câteva urcioare. Naukratis e oraşul 
grecilor. 

În vreme ce gărzile căutau registrele cu socoteli 
prin arhivele răvăşite, comandantul străjii, care 
nu fusese prezent în dimineața măcelului, 
cerceta leşurile. 

Cu ochii în lacrimi, de-abia reuşea să-şi 
stăpânească emoția. 

— Îi cunoşteam pe toți... Cine a putut să 
înfăptuiască o asemenea grozăvie? 

— Țineţi-vă firea, îl sfătui judecătorul. Lipsesc 
doi scribi. Vreau numele lor! 

— Au scăpat doi... Da, Demos şi Kel. 

— Vorbiţi-mi despre ei. 

— Demos e un grec de douăzeci şi cinci de ani. 
Lucra de trei ani sub îndrumarea celui ce se 


ocupa de diplomaţie şi toți îl preţțuiau. 
Respectuos, cu purtări alese, elegant, nu va 
întârzia să capete slujbe mai importante. 

— Însurat? 

— Nu, holtei. 

Cunoşti ceva despre viaţa lui din afara slujbei? 
— Eu, unul, nimic. Dar Mai-marele Casei 
tălmacilor avea, poate, un registru. 

Gem se întoarse spre Henat. 

— Aşa se obişnuieşte? 

— Bineînţeles. 

— Şi vă trimitea o copie? 

— Potrivit regulamentului. 

— Vreau s-o văd. 

— Ne-ar trebui încuviințare de la palat. 

— O aveți, rosti apăsat Udja. 

Căpetenia iscoadelor se adresă secretarului său: 

— Înmânează-i judecătorului Gem toate 
registrele tălmacilor. 

Gem Îl privi uimit. 

— Ați prevăzut că o să vă cer asta? 

— Când guvernatorul Saisului mi-a spus să vin 
aici întrucât mai mulți scribi au fost ucişi, m-am 
gândit numaidecât că cel care va începe 
cercetările va dori să studieze aceste documente. 

Judecătorul citi registrul lui Demos, din care se 
desprindea portretul slujbaşului model. 

— Şi celălalt? Kel? îl întrebă Gem pe 
comandantul străjii. 

— Un tânăr strălucit, cu o minte neobişnuit de 


ageră, ultimul intrat în Casa tălmacilor. 
Talentele sale ieşite din comun stârneau invidii, 
dar el dădea dovadă de atâta râvnă, încât cei 
care-l pizmuiau se mărgineau să bombăne pe la 
colțuri. lar Demos îl încuraja să meargă mai 
departe, fără să ia în seamă vorbele veninoase ale 
unor colegi. 

— Deci Kel şi Demos erau prieteni? 

— Stăteau cu plăcere la taifas. 

— Ca nişte complici, murmură judecătorul, 
aruncându-şi ochii peste dosarul lui Kel. 
Nouăsprezece ani, fiu de țăran, a atras atenţia 
unui demnitar şi a primit o bursă pentru a-şi 
continua studiile la Sais. A urmat şcoala de 
scribi, cu rezultate deosebite şi a făcut paşi 
repezi pe calea învăţăturii. A dovedit un har 
aparte pentru limbile străine şi s-a deprins iute 
cu munca în Casa tălmacilor, unde a arătat 
precizie, curaj şi simț al datoriei. După 
însemnările Mai-marelui său, curând va căpăta 
un post mai înalt. Pe scurt, un viitor scrib regal, 
vrednic să ia parte la cârmuirea Egiptului. 

— Aţi auzit vorbindu-se despre acest Kel? îl 
iscodi Gem pe Henat. 

— Nu. 

— Totuşi bătrânul nu se zgârcea cu laudele în 
privința lui! 

— Şi se înşela arareori, dar nu se pripea, 
preferând să fie prudent. Fără îndoială, aştepta 
să i se adeverească părerile despre băiat înainte 


de a mă înştiința. 

Tulburat, judecătorul recunoscu în sinea sa că 
descrierile scribilor nu aduceau cu cele ale unor 
ucigaşi în stare a săvârşi asemenea omoruri! 
Totuşi amândoi trezeau încă îndoieli. 

Întrucât din dosarul fiecăruia se putea afla unde 
anume locuiesc, Gem porunci gărzilor să plece 
îndată spre casele lui Demos şi Kel. 

— Or fi zăcând în pat, suferinzi, presupuse 
Udja. 

— Atunci soldații se vor purta blând cu ei. 

— Şi dacă ei încearcă să fugă? se amestecă 
Henat. 

— Îi vor lua la întrebări cu toată asprimea! 

— Judecătorule Gem, avem nevoie de oamenii 
ăştia în viaţă! Dacă au vreo legătură mai mică 
sau mai mare cu omorurile, mărturia lor va fi 
prețioasă. 

— Drept cine mă luaţi? Nu trăim într-o ţară de 
sălbatici, iar eu respect legea lui Maat! 

— Nimeni nu se îndoieşte. 

Gem îi aruncă o privire furioasă lui Henat, ale 
cărui uneltiri rămâneau uneori greu de pătruns. 

— Uite şi registrele cu socoteli, strigă una dintre 
gărzi, bucurându-se că le descoperise. 

Toate cheltuielile erau notate cu grijă, de la 
cumpărarea papirusurilor de diferite calități 
până la urcioarele cu lapte primite zilnic. 

— Avem acum numele lăptarului: îndărătnicu;, 
observă judecătorul. 


— Îl cunosc, sări numaidecât soldatul. Îşi 
merită cu vârf şi îndesat numele, dar are o marfă 
pe cinste, la cel mai bun preţ. Grajdul unde-şi 
ține animalele se află lângă templul zeiței Neit. 

— Aduceţi-mi-l pe voinicul ăsta cât mai repede, 
porunci Gem. 

Descumpănit, Kel nu ştia încotro s-o apuce. Nici 
chiar Thot, patronul scribilor, n-ar fi putut să 
risipească negurile în care se afunda. Şi iată că 
acum îndrăznea să-l bănuiască pe Demos, 
colegul şi cel mai bun prieten al său! 

Ba nu! Cel mai bun prieten era tovarăşul său 
din copilărie, actorul Bebon, care străbătea 
Egiptul în lung şi-n lat, depănând legende. Atât 
sătenii, cât şi orăşenii îi apreciau harul de 
povestitor, iar Bebon, în timpul reprezentațţiilor 
anumitor mistere, la care aveau voie să fie de față 
şi oamenii de rând, purta masca lui Horus, a lui 
Seth sau a altor puteri divine. 

Seducător  înnăscut, nu ţinea socoteala 
cuceririlor sale şi se bucura de viaţă cu toată 
pofta. Deşi mereu gata să-şi rişte agoniseala, 
adică să se ruineze, nu-şi pierdea niciodată 
veselia şi vigoarea. 

Bebon va şti să-i dea un sfat... cu condiţia să se 
afle la Sais! 

Neavând o casă a lui, ca să nu-şi bată capul cu 
grijile gospodăreşti, actorul obişnuia să 


locuiască în casa celei mai noi iubite, fără a uita 
s-o prevină că, împotriva datinilor, faptul că 
stăteau o vreme împreună sub acelaşi acoperiş 
nu atrăgea neapărat după sine o căsătorie. Dar 
toate egiptencele cu pricina sfârşeau prin a-l vrea 
de soț, aşa că Bebon era silit de fiecare dată să 
dea bir cu fugiţii spre a-şi găsi un adăpost şi un 
pat mai puţin pretenţioase. 

Ultima sa gazdă era o dansatoare care oficia în 
templul lui Neit. Moştenitoare a unei averi 
frumuşele, tânăra femeie aprecia voioşia şi 
înflăcărarea proaspătului său tovarăş. Casa ei, 
vastă şi primitoare, se înălța în mijlocul unei 
grădini unde  îndrăgostiților le plăcea să 
lenevească. 

Kel se înfățişă paznicului. 

— Doresc să vorbesc cu Bebon. 

— Cum vă numiți? 

Kel şovăi. 

— Înotătorul. Spuneţi-i că pricina pentru care 
am venit până aici nu suferă amânare. 

— Mă duc să văd dacă e liber. 

În copilărie, Bebon şi Kel îşi petreceau adesea 
vremea înotând împreună şi luându-se la 
întrecere din toate puterile. Iar Kel câştiga de cele 
mai multe ori, de aici trăgându-i-se şi porecla... 

Scribul aşteptă câteva clipe nemăsurat de lungi. 

În sfârşit Bebon apăru, cu părul vâlvoi şi, în chip 
vădit, supărat. 

— Tu eşti! Aveam o grămadă de treabă şi... 


— Trebuie să-ți vorbesc. S-a întâmplat un lucru 
grav, din cale-afară de grav. 

— Vai de mine, pare ceva serios! Ei bine, intră. 

— Nu, prefer să facem câţiva paşi. 

— Fie, hai să mergem. Oricum, plănuisem să 
părăsesc această casă chiar azi. Stăpâna ei prea 
se amestecă în treburile mele. 

— Dar bagajele... 

— Le-am dus deja la noua mea prietenă, în 
celălalt capăt al oraşului. După un mic răgaz de 
o lună, voi pleca iar spre sud. Şi acu’ zi-mi ce s- 
a petrecut atât de grav. 

— Toţi scribii din Casa tălmacilor au fost ucişi. 

Bebon rămase țintuit locului. 

— Poftim? 

— Otrăviţi cu lapte. Dacă n-aş fi întârziat, eram 
mort şi eu. 

— Când vine vorba de glume, Kel, n-ai nici pic 
de talent. 

— E adevărul-adevărat. Mai mult, încăperile au 
fost scotocite de la un capăt la altul. Ucigaşii 
căutau un document, dar nu ştiu dacă l-au găsit. 
Eu am reuşit să iau papirusul criptat pe care 
Mai-marele meu mi-l încredinţase. 

— Să fie acesta comoara atât de râvnită, chiar 
cu prețul mai multor vieți? 

— N-aş putea spune. Când ucigaşii s-au întors, 
am izbutit să fug. 

— De ce nu te-ai dus să povesteşti tot gărzilor? 

— Pentru că Demos grecul, colegul meu, nu se 


numără printre victime. Mi-am închipuit că a 
rămas acasă, bolnav şi doream să discut cu el. 
Dar a dispărut! 

— Mi se învârte capul! exclamă Bebon. 

— Papirusul criptat să fie pricina măcelului? 
Demos e nevinovat sau complice?... Sunt 
pierdut. 

Cei doi prieteni apucară pe o stradă forfotind de 
lume, aflată în apropierea pieţei. 

Un amănunt mă nedumereşte, spuse Bebon. Ai 
întârziat! Tu! Cum de s-a întâmplat? 

— Spre marea mea uimire, am fost poftit la un 
banchet la care luau parte numeroşi demnitari. 
M-am simţit tot timpul stânjenit, căci nimic nu 
îndreptăţea prezența mea acolo. Când m-am 
întors acasă, am început să ameţesc şi a trebuit 
să mă întind pe pat. Coşmarurile mi-au bântuit 
somnul şi m-am trezit scuturat de fiori după ce 
soarele ajunsese sus pe cer. 

— Băuseşi mult? 

— Potrivit. 

— N-ai simţit un gust ciudat? 

— Puțin... La ce te gândeşti? 

— La un soi de praf de dormit. 

— Cine să vrea să mă adoarmă pe mine? N-are 
nicio noimă! 

— Dar demnitarii ăştia... Cine erau? 

— Nu-i cunosc. 

— Vreun alt mesean te-ar putea ajuta să afli? 

Chipul minunat al lui Nitis se ivi înaintea ochilor 


lui Kel. 

— Cred că... Ba nu, nicidecum. 

— Spune-mi numele lui... sau al ei. 

— Nitis, o preoteasă a lui Neit, însă... 

— Mulțumită legăturilor mele, am s-o găsesc 
uşor. Neîndoielnic, ai fost silit cu bună ştiinţă să 
dormi atât, Kel. Mai rămâne să ştim de ce. O să 
stai în casa prietenei mele, care lipseşte până 
când va fi lună nouă. Eu am să-l caut pe Nedi, 
un om cinstit până-n măduva oaselor, aşa cum 
puţine gărzi din Sais sunt. El o să mă înveţe cu 
cine trebuie să vorbeşti şi unde să depui 
mărturie ca să n-ai necazuri şi să scapi cât mai 
iute de toată povestea asta îngrozitoare. Şi-acum, 
odihneşte-te. 

Faraonul Amasis domnea de 41 de anit. Trecut 
bine de 60 de ani, nu mai semăna cu mândrul şi 
temutul general care odinioară, purtat de 
înflăcărarea oamenilor săi, ocupase tronul 
Egiptului în dauna lui Apries, aliatul prinţului 
libian din Cirene şi luptător împotriva grecilor. 

Născut la Siuph, în provincia Sais, generalul se 
bucura de o mare faimă. În fiecare zi cugeta la 


+ A luat puterea în anul 570 î. Hr. Cele două nume principale ale 
sale erau Iâh-mes-sa-M, „Născut din lună, fiu al lui Neit“, şi 
Khenem-ib-Ra, „Cel care se uneşte cu inima lui Ra“. Aşadar, regele 
întruchipa cei doi aştri şi dispunea de puterile conjugate ale zilei şi 
nopții. 


acea clipă de neuitat când armata, răzvrătindu- 
se contra lui Apries, hotărâse să-l aleagă drept 
faraon pe Amasis, punându-i pe cap un coif, 
păstrat acum cu sfințenie la palat. 

Făcuse bine că primise sau ar fi trebuit să 
stârnească un război între egiptenii aflați într-o 
tabără sau alta? Cel puţin nimeni nu-l putea 
învinui pe Amasis că se purtase rău cu 
nefericitul său rival. Învins şi ucis lângă 
Memphis,  Apries avusese dreptul la o 
înmormântare demnă de un rege. 

Din acea înfruntare neplăcută se născuseră 
pacea şi bunăstarea. Totuşi, socotit un 
uzurpator ieşit din sânul poporului de jos, 
Amasis  îndurase multă vreme disprețul 
demnitarilor de rang înalt. Şi cum să-i supună 
voinței lui, dacă nu luându-i peste picior? Regele 
încă râdea amintindu-şi de statuia divină din 
aur, în fața căreia trecătorii se ploconeau adânc. 
Înveselit, faraonul le dezvăluia originea ei: 
resturile unui bazin pentru spălat picioarele! 
„Eu, rostise Amasis, m-am preschimbat aidoma 
acestui obiect. Dintr-un om de rând am devenit 
regele vostru. Prin urmare, arătaţi-mi respect!” 
Respectat, venerat chiar, Amasis domnea acum 
în toată puterea cuvântului peste o ţară ce 
număra trei milioane de locuitori 5. Preoţii, 
scribii, țăranii şi soldații nu se mai sinchiseau de 


5 Unii specialişti avansează cifra de şapte milioane. 


obârşia suveranului lor şi de felul în care 
ajunsese pe tron. 

Câţiva demnitari de vază nu vedeau cu ochi buni 
modul în care faraonul înțelegea să cârmuiască, 
dar la vârsta lui, Amasis nu mai era dornic să se 
schimbe. 

Dis-de-dimineaţă, la ora când pieţele prindeau 
viață, cerceta iute feluritele registre, lua 
hotărârile cuvenite şi apoi se întâlnea cu oaspeţii 
săi la un prânz gustos, stropit din belşug cu 
băuturi alese. Uitând de grijile cârmuirii, Amasis 
petrecea după placul inimii. Celor care găseau 
nepotrivită purtarea sa şi îl învinuiau pentru 
uşurătatea de care dădea dovadă, le răspundea: 
„Când foloseşti un arc îl încordezi, apoi însă 
trebuie să-l laşi să se destindă. Dacă-l ţii mereu 
întins se rupe. La fel, dacă un rege munceşte 
neîncetat, se prosteşte. De aceea îmi împart 
timpul între treburile statului şi plăceri.” 

lar metoda dădea roade minunate. Egiptenii nu 
duceau lipsă de nimic şi, graţie legăturilor pe 
care suveranul lor le întreținea cu alte ţări, aveau 
parte de o pace trainică. Ca să înlăture primejdia 
unei noi cotropiri? Amasis se bizuia pe alianţe 
solide cu grecii şi nu pierdea niciun prilej ca să 
le arate prietenia sa. Astfel, după incendiul de la 


6 În anul 661 î. Hr. asirienii ajunseseră până la Theba, distruseseră 
monumentele şi se dedaseră la masacre. 


templul din Delfi”, faraonul fusese primul care 
oferise un ajutor însemnat pentru reconstruirea 
sanctuarului. Rhodos, Samos, Sparta şi alte 

cetăți apreciau darurile stăpânului Egiptului, a 
cărui armată era alcătuită în cea mai mare parte 
din mercenari greci, bine echipați şi bine plătiți. 
lar faraonul luase de soţie o prinţesă din familia 
regală din Cirene, ce-i inspirase un plan măreț: 
dezvoltarea oraşului de coastă Naukratis, inima 
negoțului cu Grecia. 

Tocmai când regele se pregătea să guste tihna 
unei plimbări cu barca pe unul dintre canalele 
din preajma palatului său, căpetenia iscoadelor, 
Henat, ceru să fie primit fără întârziere. Amasis 
ura să fie tulburat astfel. 

— Ce mai e? 

— Vă aduc două veşti importante, Majestate. 

— Bune sau rele? 

— Să zicem... neliniştitoare. 

Praful se alesese de plimbare. Obosit la gândul 
că trebuia să rezolve în pripă cine ştie ce treburi 
nesuferite, Amasis se aşeză greoi într-un fotoliu 
cu brațe. 

— Cyrus, împăratul Persies, a murit. Fiul său 
Cambyses îi va urma la tron. 

Cuvintele acestea îl zdruncinară pe faraon. 

După ce-l strivise pe Cresus, aliatul egiptenilor, 


7 În anul 548 î. Hr. 
8 Vechiul Iran. 


Cyrus întemeiase un imperiu uriaş ale cărui 
hotare se întindeau până la Indus, Marea 
Caspică, Marea Neagră, Marea Mediterană, 
Marea Roşie şi Golful Persie. Îşi sporise neîncetat 
flota de război, pedestrimea şi călărimea, dar nu 
îndrăznise să atace Egiptul, puternic înarmat. 
După cum prevăzuse Amasis, Cresus se 
mulțumise cu vastul său teritoriu şi pusese 
capăt cuceririlor. 

— Ce ştim despre Cambyses? 

— A cârmuit Babilonul cu mână de fier şi a 
făgăduit să calce pe urmele tatălui său. 

— Atunci să stăm fără grijă! 

— Poate au fost doar nişte vorbe prefăcute, 
Majestate. 

— Cambyses l-a păstrat pe bunul nostru prieten 
Cresus în fruntea diplomaţiei persane? 

— Da. 

— Aşadar noul împărat vrea pace! 

Soarta regelui Lydiei, Cresus, era neobişnuită. 
Din porunca sa se bătuseră monede, fapt ce-l 
îmbogățise. Se dovedise un darnic protector al 
templelor, filosofilor şi artiştilor şi crezuse că se 
va bucura până la moarte de existența 
netulburată a unui despot înstărit. Dar perşii îl 
atacaseră. 

Babilonul, deşi legat de Lydia printr-un tratat de 
alianță, nu mişcase un deget. lar trupele 
egiptene sosiseră prea târziu, însă, spre uimirea 
tuturor, Cyrus îl cruțase pe bogatul Cresus şi 


chiar îi dăruise un mic teritoriu. Ba mai mult, 
făcuse din el căpetenia diplomaţiei persane! 
Devenit slujitor devotat al celui ce-l învinsese, 

Cresus nu mai contenea cu laudele aduse 
măreției Persiei şi asigura Egiptul că cele două 
state vor trăi veşnic în bună înţelegere. 

— Trebuie să vă amintesc, Majestate, că Cresus 
s-a căsătorit cu Mitetis, fiica lui Apries, faraonul 
căruia i-aţi luat locul? 

— Întâmplări date uitării de mult! 

— Oare tânărul Cambyses nu se va arăta 
ambițios şi dornic de cuceriri? 

— Cresus o să-l domolească. Cunoaşte alianțele 
noastre şi ştie că grecii vor apăra întotdeauna 
Egiptul de perşi. Să ne atace ar însemna să 
meargă la moarte sigură. 

— Majestate, ţin totuşi să vă previn că 
primejdia... 

— Lucrurile sunt limpezi, Henat, să nu mai 
discutăm despre asta. Care-i cealaltă veste? 

— Un groaznic măcel a avut loc. 

Regele se încruntă. 

— O răzmeriță? 

— Nu. Toţi scribii Casei tălmacilor au fost ucişi. 
În sfârşit, aproape toţi. Doi dintre ei au scăpat. Îi 
căutăm pretutindeni. 

— Mai-marele lor se numără printre victime? 
— Din păcate, da. 

Amasis părea copleşit de cele auzite. 

— Îl preţuiam nespus. Era cinstit, în stare să 


aleagă cei mai iscusiți scribi şi să vegheze ca 
munca din Casa tălmacilor să se desfăşoare fără 
cusur. Am pierdut un om de neînlocuit. Cine a 
săvârşit omorurile şi de ce? 

— Însuşi judecătorul Gem se îngrijeşte de 
cercetări. 

Amasis se îmbufnă. 

— L-am numit în fruntea judecătorilor datorită 
cinstei sale, dar e bătrân şi încet la minte. O 
poveste de-o asemenea gravitate nu-i întrece 
cumva puterile? 

— Doar Majestatea Voastră poate hotări asta. 

— Nu face pe linguşitorul, Henat. Zi-mi ce 
părere ai. 

— N-am fost niciodată puşi în fața unei 
nenorociri atât de cumplite. Să fie vorba de fapta 
unui nebun, de o răzbunare, ori cineva a plănuit 
să zdruncine liniştea statului? Nu pot spune încă 
nimic. Judecătorul Gem va continua cercetările 
în felul lui, eu într-al meu. Să încercăm prin orice 
mijloace să aflăm adevărul. 

Abătut, Amasis goli două cupe cu vin dulce 
înainte de a porni spre odăile reginei, o femeie 
foarte frumoasă, mult mai tânără decât el. 
Cândva Ladike din Cirene, ea îşi luase apoi 
numele de Tanit”, amintind de obârşia-i străină. 


9 Ta-net-Kheti, „Cea a hitițiior”, dispăruți de multă vreme. 


Elegantă, cu purtări alese şi având o fire 
binevoitoare, îşi ierta soțul care o înşela din când 
în când şi punea la cale serbările de la curte cu 
un talent fără pereche. 

— Cyrus a murit, o înştiință regele. 

— Un tiran mai puțin! Cine e moştenitorul 
tronului? 

— Cambyses, fiul lui. 

— Proastă veste. 

— De ce atâta neîncredere, Tanit? 

— Tinerețe, ambiţie, porniri războinice... Nu se 
va gândi să ne cotropească? 

— Ne cunoaşte puterea militară şi nu va cuteza 
să ne atace. 

— Nu vă îndoiți câtuşi de puțin de apărarea 
noastră? 

— Fanes din Halicarnas este un general 
desăvârşit şi mă pricep la asta! Cât despre flota 
pe care o avem, ea e mai presus de cea a perşilor 
şi o să-i împiedice să ajungă pe malurile 
Egiptului. 

— Dar pe uscat? 

— Cele mai bune trupe ale noastre, alcătuite din 
mercenari greci, le vor tăia drumul. Linişteşte-te, 
nici măcar un singur pers nu va pătrunde în 
Deltă! lar alianțele pe care le-am încheiat cu 
regatele şi principatele greceşti sunt mai trainice 
ca oricând. Nicio primejdie nu ameninţă Egiptul, 
iar Cambyses se va mulțumi să-şi cârmuiască 
întinsul său imperiu. Oricum luptele dinăuntru 


îi vor răpi tot timpul. Şi-l mai avem şi pe scumpul 
nostru Cresus! Ne va ţine mereu partea şi-l va 
sfătui pe împărat să arate o cumpătare 
asemănătoare cu a mea. Războiul atrage ruina, 
pacea aduce foloase tuturor. N-am făcut eu 
această ţară înfloritoare şi fericită? 

— Fiecare vă este recunoscător pentru asta, 
Amasis, şi nimeni nu doreşte să piardă o astfel 
de fericire. Dar, întrucât nu vă este frică de perşi, 
de ce păreți aşa îngrijorat? 

— Scribii Casei tălmacilor au fost ucişi. 

Tanit crezu că n-a auzit bine. 

— Omoruri aici, la Sais? 

— Un adevărat măcel. Bătrânul Gem se 
îngrijeşte de cercetările cuvenite. 

— Dar se va dovedi el, oare, la înălțimea 
sarcinii? 

— Henat va lucra, fără îndoială, mai cu spor. Mă 
tem ca la mijloc să nu fie niscaiva iscoade. 
Înlăturarea celor mai buni tălmaci ne şubrezeşte 
într-o oarecare măsură diplomaţia. Numeroase 
documente secrete treceau prin mâna mai- 
marelui Casei, un slujitor priceput şi devotat. 
Trebuie să-i găsesc un înlocuitor, şi treaba asta 
mă oboseşte. 

— Lăsaţi-o pe mâine, iar acum mai bine să ne 
bucurăm de 

Farmecul câmpiei. Vorn prânzi împreună sub 
un umbrar, departe de zarva palatului. 

Amasis îşi îmbrățișă soţia. 


— Doar tu mă înţelegi. 

Înveselit, regele cobori în pivniță, unde alese el 
însuşi câteva urcioare din vinurile cele mai de 
soi. Aceste clipe de răgaz îi vor îngădui să dea 
uitării toate grijile. 

* 

— Cum te cheamă? întrebă judecătorul Gem. 

— Îndărătnicu’. 

— Cu ce te îndeletniceşti? 

— Sunt lăptar. 

— Familia ta? 

— M-am despărțit de nevastă, am doi băieți şi o 
fată. 

— Tu duci lapte la Casa tălmacilor? 

— În zorii fiecărei zile lucrătoare. Întrucât Casa 
tălmacilor e cumpărătorul meu cel mai de 
seamă, merg eu însumi până acolo. Cu 
Îndărătnicu”, ai cele mai grozave mărfuri la cel 
mai bun preț. 

— Azi-dimineaţă ai dus laptele după cum 
obişnuiai? 

— Bineînţeles! Cu Îndărătnicu” nu te loveşti de 
întârzieri sau neplăceri. Rivalii mei nu pot spune 
acelaşi lucru. 

— Prin urmare, nu s-a petrecut nimic 
neobişnuit? 

— Nu, nimic... Dar de ce îmi puneţi atâtea 
întrebări? S-a plâns cineva de mine? Dacă-i pe- 
aşa, vreau să-l văd numaidecât ca să mă 
lămurească! 


— Potoleşte-te, îi ceru judecătorul. Cui îi 
înmânai urcioarele cu lapte? 

— Întotdeauna aceluiaşi scrib, de când acesta a 
intrat în Casa tălmacilor. Un tânăr bine crescut, 
însărcinat să-i servească pe colegii săi. După 
spusele lui, ei apreciau laptele adus de mine. E 
cel mai bun din Sais. Cu tot respectul cuvenit, vă 
spun că ar trebui să-l gustațţi şi să vă încredințați 
că nu mint. 

— Cunoşti numele tânărului scrib? 

Îndărătnicu” păru stânjenit. 

— Să vedeţi... nu sunt obligat, dar un ofițer mi 
l-a spus. Îl cheamă Kel. Un tânăr peste măsură 
de talentat, după câte se pare. 

— Şi azi-dimineaţă lui i-ai dat urcioarele cu 
lapte? 

— Fireşte, ca de obicei! 

Gem ceru să vină un desenator şi-i porunci 
lăptarului să-l descrie pe ucigaş. 

O jumătate de oră mai târziu, Gem ţinea în 
mână un portret ce-i semăna foarte bine lui Kel. 


9 


Era o aşa vânzoleală în jurul postului gărzilor, 
încât Bebon trebui să aştepte multă vreme ca să- 
şi vadă prietenul, pe Nedi. 

Scund şi îndesat, aspru şi cu un aer trist, 
ofițerul dovedea severitate şi cinste. Petrecându- 
şi viața printre registre, îi lipsea ştiinţa purtării 
în lume şi nu era deloc pe placul mai-marilor săi, 


nevoiți totuşi să-i recunoască priceperea într-ale 
meseriei. 

Bebon îl distra. Şi uneori, întrucât actorul 
călătorea adesea, Nedi îi încredința sarcina să 
culeagă anumite informaţii. O gardă nu putea 
spune niciodată că ştie destule. 

Într-un târziu, ofițerul ieşi din odaia sa de lucru. 

— Haide să bem o bere, îi zise el lui Bebon. 

Pe când soarele apunea, cei doi se aşezară în 
fața unei taverne. 

— Ai necazuri? 

— Eu, nu. Un prieten de-al meu, da. 

— Se face vinovat de vreo încălcare a legii? 

— Tocmai că nu! 

— Atunci de ce se teme? 

— De nimic, îl asigură Bebon, dar trebuie să 
depună mărturie. 

— Să meargă la un post al gărzilor, care se află 
cel mai aproape de locuinţa sa şi să spună ce are 
de spus. 

— Prietenul meu nu-i un oarecare, iar necazul 
în care a fost amestecat fără voia lui ar putea să 
stârnească vâlvă, o mare vâlvă. De aceea trebuie 
să discute cu un comandant al gărzilor, cineva 
de rang înalt şi cu desăvârşire cinstit. 

— Mă faci curios! recunoscu ofițerul. Despre ce 
problemă e vorba? 

— Despre uciderea tălmacilor. 

Nedi mai-mai să se înece. 

— Cum de-ai aflat despre asta? 


— Prietenul meu a scăpat de la măcel. 

— Cum îl cheamă? 

— Kel, un băiat fără pereche. 

— Fără pereche... Dar învinuit de omor. 

Bebon păli. 

— E o greşeală la mijloc... îți repet că abia a 
scăpat de la moarte! 

— Potrivit părerii judecătorului Gem, întâiul 
judecător, prietenul tău e un ucigaş plin de 
cruzime. 

— Întru totul neadevărat! 

— Unde se găseşte Kel acum? 

— N-aş şti să spun cu precizie, răspunse Bebon. 
A dispărut de curând şi sunt foarte neliniştit din 
pricina lui. Cel vinovat de grozăvie o să pună cu 
siguranță mâna pe el! 

— Nu o lua pe căi greşite. Toate gărzile au ordin 
să aresteze această fiară. Cine îl ajută o să fie 
acuzat că a fost părtaş la omor. 

Actorul lăsă capul în pământ. 

— Kel m-a minţit... Cât de naiv am fost! 

— Steaua ta cea bună ţi-a îngăduit să ocoleşti 
răul cel mai mare. Unde stai acum? 

— Într-un cartier frumos, la o dansatoare a lui 
Neit. 

— Să nu părăseşti Saisul. Poate o să avem 
nevoie de mărturia ta. 

Casa noii iubite a lui Bebon era primitoare. 
Ocupând al doilea etaj al unei clădiri construite 
de curând, cuprindea şi o terasă înzestrată cu 


umbrele şi rogojini. Cu nervii încordați peste 
poate, Kel privi asfinţitul soarelui, o privelişte 
magică, a cărei splendoare îl făcu să uite pentru 
câteva clipe de nenorocirea care-l lovise. 

De ce lumea sa bine rânduită, ce purta în ea 
promisiunea unui viitor atât de limpede 
conturat, se întorsese dintr-odată cu susul în 
jos? Din fericire, prietenul său Bebon avea să-l 
scoată din acest coşmar. Chiar a doua zi, Kel se 
va înfățişa unui judecător, va mărturisi tot ce 
ştia şi va scăpa de orice bănuială. 

Ceva mai liniştit, într-un târziu, aţipi. 

Zgomotul unei porți închizându-se îl făcu să 
tresară din somn. 

— Eu sunt, Bebon! 

Kel cobori scărița ce ducea de pe terasă în odaie. 

— Ai vorbit cu prietenul tău? 

— Eşti acuzat de omor, îi dezvălui actorul. 

Kel încremeni. 

— Îţi baţi joc de mine? 

— Din păcate, nu! Judecătorul Gem are dovezi 
zdrobitoare. 

Scribul îl apucă pe Bebon de umeri. 

— Nu-i adevărat! Sunt nevinovat, jur! 

— Nu mă îndoiesc, dar gărzile au altă părere. 

Kel se clătină. 

— Ce-o să se întâmple cu mine... 

— Să nu ne pierdem capul! 

— Am să mă predau şi am să lămuresc tot. 
Nevinovăţia îmi va fi recunoscută. 


— Nu te amăgi, îl sfătui Bebon. 

— N-ai încredere în justiție? 

— Treaba asta e atât de gravă, încât trebuie 
găsit neîntârziat un vinovat. lar tu mergi de 
bunăvoie la tăiere. 

— Dar sunt nevinovat! rosti iarăşi Kel. 

— Cuvântul tău nu-i de-ajuns. 

— Şi atunci ce să facem? 

— Să dăm de urma adevăratului ucigaş. 

Învingându-şi zbuciumul, scribul încercă să-şi 
pună ordine în gânduri. 

— Lăptarul! Ori a otrăvit chiar el laptele, ori e 
complice. 

— Ştii unde locuieşte? 

— Grajdurile lui se află lângă templul lui Neit. 

— Trebuie neapărat să-l facem pe omul ăsta să 
vorbească, hotări Bebon. 

Graţie muncii migăloase a  desenatorului, 
judecătorul Gem avea acum la îndemână treizeci 
de portrete ale scribului Kel, ce urmau a fi 
trimise curând posturilor de strajă din Sais. 

Copleşit, ca de obicei, de miile de sarcini cu 
care-l împovărau numeroasele sale ranguri, 
guvernatorul oraşului, Udja, îşi întrerupse lunga 
listă de întâlniri pentru a-l primi pe magistrat. 

De fiecare dată când se vedeau, statura şi umerii 
largi ai lui Udja îl impresionau pe judecător. 
Înaltul demnitar era înzestrat cu o rară vigoare şi 


nimeni nu-i punea la îndoială autoritatea. Vârsta 
nu-i îngreunase trupul şi, deşi îl cunoscuse pe 
regele Apries, înaintaşul lui Amasis, 
guvernatorul capitalei şi totodată cancelar regal, 
părea să se bucure de o tinerețe veşnică. 

— Veşti bune, judecătorule Gem? 

— Minunate! Cunoaştem cine e ucigaşul. 
Tânărul scrib Kel. Din păcate, nu l-am găsit 
acasă, dar gărzile îl caută fără încetare. 

— Aveţi vreo dovadă de netăgăduit? 

— Mărturia pe care lăptarul, Îndărătnicu’, a 
depus-o aşa cum cere legea, în fața a doi martori, 
atârnă greu. Ieri-dimineață omul i-a încredințat 
urcioarele lui Kel. Potrivit obiceiului, scribul a 
oferit cu mâna lui băutura Mai-marelui său şi 
colegilor. După ce a otrăvit-o, se-nțelege. 

Udja părea convins doar pe jumătate. 

— S-ar putea ca lucrurile să se fi petrecut 
întocmai cum spuneţi... Dar ce l-a împins pe 
tânăr la săvârşirea unei fapte atât de 
îngrozitoare? 

— O criză de furie ucigaşă, fără îndoială. lar 
dacă există şi altă pricină, o să ne-o dezvăluie 
când îl vorn lua la întrebări. 

— Faceți cum credeți, dar cât mai cu fereală, îl 
sfătui guvernatorul. Încă nu putem lăsa deoparte 
ideea unui complot ce ținteşte să distrugă însăşi 
Casa tălmacilor. Atunci Kel n-ar fi decât brațul 
înarmat al uneltitorilor. 

— Acest măcel înseamnă o lovitură atât de 


puternică pentru stat? se nelinişti Gem. 

— Prea mult spus, dar va trebui să punem 
degrabă ordine în Casa tălmacilor, să aducem 
scribi pricepuţi şi de nădejde, iar sarcina nu se 
anunţă uşoară. 

— Chiar dacă la mijloc se află anumite uneltiri 
şi sunt amestecate niscaiva iscoade, eu am 
descoperit vinovatul. Tot eu am să-l arestez şi am 
să-l judec după lege. Iar Henat să nu-mi pună 
bețe în roate, asta vreau să zic! 

— Dar cel de-al doilea bănuit? întrebă cu 
îngrijorare Udja. 

— Şi Demos şi-a părăsit locuinţa. Am vorbit cu 
oamenii din cartier, însă degeaba. Lucrurile mi 
se par la fel de limpezi şi în privința lui. Kel şi 
Demos erau prieteni, deci complici, iar grecul l-a 
ajutat pe egiptean în vreun fel sau altul. Poate au 
fugit împreună. Mulțumită portretului pe care-l 
avem o să le dăm de urmă neîntârziat. 

— Ce-ar fi dacă i-ați face şi lui Demos un 
portret? 

— Bună idee. Dacă eşti părtaş la omor, te 
aşteaptă o pedeapsă aspră, iar grecul va 
mărturisi cu siguranță adevărul ca să scape cu 
viaţă. 

Kel îl cunoştea bine pe Îndărătnicu”. Dimineaţa 
devreme, puțin după ivirea zorilor, acesta aducea 
laptele atât de apreciat de tălmaci. Numărul 
urcioarelor era notat cu grijă şi o dată la zece zile 
scribul însărcinat cu ţinerea socotelilor îi plătea 


lăptarului. 

Negustorul şi scribul schimbau cu plăcere 
câteva cuvinte. Fost mercenar, Îndărătnicu! 
folosise tot ce agonisise pentru a-şi cumpăra un 
grajd mare şi curat, lângă clădirile administrației 
şi începuse un negoț aducător de câştiguri. 
Desigur, se plângea adesea de greutăţile zilnice 
şi de câştigurile care nu se ridicau la înălțimea 
aşteptărilor, dar renumele său fără pată şi 
mărfurile dintre cele mai alese îi asigurau un 
număr însemnat de cumpărători. Uneori, din 
pricina dărilor împovărătoare, îl bătea gândul să- 
şi schimbe meseria. 

Kel, ultimul primit în Casa tălmacilor, împărțea 
laptele colegilor săi. Obiceiul acesta nu-l deranja. 
Unii murmurau un simplu „mulțumesc”, alții se 
arătau mai prietenoşi. Cândva, un nou-intrat în 
Casă îl va înlocui şi le va oferi scribilor prima 
bucurie a zilei. 

Un obicei care făcea acum din Kel omul spre 
care se îndreptau toate bănuielile. 

La drept vorbind, era lesne să torni otravă în 
urcioare! Dar cine să fi săvârşit o astfel de 
nelegiuire, dacă nu lăptarul? 

Un cunoscător într-ale otrăvurilor îi pusese la 
îndemână licoarea ucigaşă. Dar cine să-l fi plătit 
şi pe acesta? 

Ițtele complotului se întindeau nevăzute şi Kel 
simți că ameţeşte! 

Dacă ucigaşii căutau cu adevărat documentul 


criptat, dăduseră greş, iar Kel se găsea în 
primejdie de moarte. Gărzile nu voiau să-l 
aresteze, ci să-i facă de petrecanie. Iar textul de 
pe papirus precis că era înspăimântător dacă 
pricinuise un asemenea măcel! 

Trebuia neapărat ca lăptarul să vorbească. 

— Împreună vorn reuşi, zise răspicat Bebon. 

— Omul va şti să se apere. 

— Atunci o să pun mâna pe ciomag. 

— Fără bătaie! se împotrivi Kel. 

— Revino cu picioarele pe pământ, prietene! Eşti 
acuzat de omor şi doar Îndărătnicu” poate să-ţi 
dovedească nevinovăția. Aşa că uită de 
învăţăturile unor vremuri demult apuse şi apără- 
ți pielea. Ticălosul ăsta aparține tagmei 
ucigaşilor, să nu-l cruțăm. 

Tânărul scrib se mişca de-acum într-o lume 
întunecată, unde legile armoniei nu existau. 

La lăptărie părea să domnească liniştea. Un 
băiat roşcovan mulgea o vacă bălțată şi grasă, cu 
privire blândă. 

— Rămâi în spatele meu, îl povăţui Bebon pe 
Kel. 

Actorul se apropie. 

— Grozave animale! strigă el. Şi ce mai grajd! Tu 
eşti stăpânul? 

— Aş vrea eu! De ce-ntrebi de el? 

— Caut o slujbă. 

— Nu sunt sigur nici măcar de-a mea. 

— Îndărătnicu’ are necazuri? 


— Tocmai ce-a vândut grajdul şi vacile. 

— Negoţul nu-i mergea? 

— Se văita că nu câştigă destul şi a ales să se 
întoarcă la vechea lui îndeletnicire de mercenar. 
O să intre ca ofițer în rândurile armatei din 
Naukratis. 

— Naukratis? se miră Kel. Acolo s-ar adăposti şi 
Demos, după spusele spălătorului. 

— Lăptarul aruncă vina asupra ta şi-şi ia 
tălpăşița! exclamă Bebon. 

— Simplă presupunere. 

— Nu mai fi naiv! Te-ai pomenit drept în mijlocul 
unui complot. Adevăraţii făptaşi se împrăştie 
care-ncotro, iar tu slujeşti drept ţap ispăşitor! 

Bebon vedea limpede. 

Amestecaţi în complot, Demos şi Îndărătnicu” 
parcă intraseră în pământ, iar justiția nu va 
ajunge nicicum până la cel care pusese totul la 
cale. 

Şi nu era Kel ucigaşul cel mai nimerit? 

— Suntem priviți, şopti Bebon. S-o apucăm pe 
străduța din stânga. Mergi la oarecare depărtare 
de mine, ca şi când nu ne-am cunoaşte. 

— Ucigaşul! strigă deodată o strajă, arătându-l 
pe Kel. 

Apoi, împreună cu alți doi tovarăşi se năpusti 
către scrib, dar Bebon se azvârli în picioarele lor. 

— Fugi! urlă el spre Kel. 


Cu mâinile prinse în cătuşe de lemn, cu fruntea 
plină de sânge, Bebon fu târât în fața 
judecătorului Gem. 

— Tâlharul ăsta e complicele ucigaşului, zise un 
ofițer. L-a ajutat să scape. 

— Mai înainte de toate să-l îngrijească un 
doctor. Apoi o să-mi răspundă la întrebări. Şi 
dați-mi un raport scris. 

Când actorul apăru din nou peste câtva timp, îşi 
recăpătase o înfăţişare omenească. 

— Cum te cheamă? 

— Bebon. 

— Cu ce te îndeletniceşti? 

— Străbat Egiptul, povestind mituri vechi şi 
jucând diferite roluri de zei la reprezentațiile 
publice ale misterelor. 

— Ai familie? 

— Nu mai am pe nimeni. Şi sunt necăsătorit. 

— Potrivit raportului pe care-l am sub ochi, ai 
împiedicat gărzile să aresteze un ucigaş. 

— Eu? Nicidecum. Mai întâi că nu ştiam că e 
vorba de gărzi. M-au îmbrâncit cu putere, am 
căzut şi după aceea au tăbărât asupra mea, 
rupându-mă în bătaie. 

— Ai strigat „Fugi” ca să-ți previi complicele! 

— Nu, am strigat „Mă leagă”, atât de tare m-am 
speriat! Şi n-am niciun complice. 

— Cunoşti un scrib pe nume Kel? 

Bebon se prefăcu a chibzui temeinic. 

— Nu prea ies în lume. Numele ăsta nu-mi 


spune nimic. 

Judecătorul stătea în cumpănă. 

Cuvintele tânărului nu păreau mincinoase, iar 
el nu arăta a uneltitor periculos. 

— Unul dintre ajutoarele mele o să-ţi pună nişte 
întrebări şi o să noteze răspunsurile tale. 

— O să mă bată iarăşi? vru să ştie Bebon cu glas 
tremurând. 

— Fii sigur că nu! se indignă Gem. De altfel, am 
să cercetez eu însumi cum s-au petrecut 
lucrurile, şi dacă te-au lovit fără vreo pricină, 
gărzile vor primi pedepse aspre. 

Actorul lăsă capul în pământ. 

— Nu pricep ce mi se întâmplă... Eu n-am făcut 
nimic rău. 

— Dacă eşti nevinovat, n-ai de ce să te temi. 
Mărturiseşte adevărul şi totul o să fie bine. 

Vasăzică, bietul om se aflase la locul nepotrivit 
în clipa nepotrivită. După ce spusele sale vor fi 
verificate, o să i se dea drumul. Ba pe deasupra, 
dacă el va dori să depună plângere împotriva 
gărzilor, judecătorul nu i-o va respinge. 

— V-am adunat aici ca să vedem ce am aflat 
până acum, zise Udja. Apoi am s-o înştiințez pe 
Majestatea Sa. Horkheb, ştim ce fel de otravă a 
folosit ucigaşul? 

— Din păcate, nu, răspunse doctorul. Dar e 
vorba de una care nu dă greş şi pe care o 
întrebuințează cu plăcere asiaticii. 

— Perşii, de pildă. 


— De pildă. 

— Lucru care arată că la mijloc sunt niscaiva 
oameni de-ai lor, socoti guvernatorul Saisului. 
— Să nu ne pripim cu judecățţile, îl sfătui Gem. 
E nevoie de mai mult ca să-l acuzăm pe Kel că 
face pe iscoada în folosul perşilor. 

— Tu ce crezi, Henat? 

Demnitarul strâmbă din nas. 

— Împărtăşesc părerea lui Gem. 

— Aşadar cunoaştem vinovatul, urmă Gem 
mulțumit, şi îl vorn aresta dintr-o clipă în alta. 
Mai rămâne să descoperim pricina pentru care a 
săvârşit omorurile. Am să stau eu însumi de 
vorbă cu el şi o să-mi spună întreg adevărul. 

— Nu sunt sigur că un proces de față cu toată 
lumea ar fi tocmai nimerit, grăi Henat. 

— Eu hotărăsc asta, i-o reteză judecătorul, şi 
nici chiar faraonul nu s-ar putea amesteca. În 
Egipt fiecare trebuie să ştie că dreptatea se 
împarte după legile zeiței Maat, şi nu după 
interesele unuia sau altuia. Şi bogatul, şi săracul 
speră într-o judecată nepărtinitoare şi nu trebuie 
să fie dezamăgiți. 

— Bineînţeles,  încuviință Henat, dar dacă 
măcelul are legătură cu anumite secrete de 
stat... 

— Atunci am să mai chibzuiesc. 

— Până în clipa de față, continuă guvernatorul 
Saisului, lumea n-a prins încă de veste despre 
cele întâmplate. Trag nădejde ca slujitorii noştri 


şi gărzile să lucreze şi de-acum înainte cu spor, 
dar şi cu fereală. 

— Aşa am şi poruncit, întări Gem. Nu facem 
cercetări de ochii lumii sau pentru a-i distra pe 
oameni. Doar reuşita şi respectarea legilor 
contează. 

Sleit de puteri, flămând, Kel se opri într-un 
târziu din alergat. 

Părăsise Saisul, picioarele purtându-l parcă fără 
voia lui spre satul său de baştină, aşezat în 
apropierea marelui oraş. Bebon fusese pesemne 
arestat, întemnițat, ba chiar omorât de gărzile 
complice cu ucigaşii, aşa că Kel se găsea acum 
singur şi fără niciun aliat. 

Unde să-şi caute adăpost dacă nu la bătrânul 
său unchi, singurul care mai trăia din toată 
familia scribului? Poate că bătrânul, care avea o 
micuță gospodărie şi un petic de pământ, o să-l 
găzduiască măcar câteva zile. Kel va fi nevoit 
totuşi să-i dea unele lămuriri cu speranţa că se 
vor dovedi convingătoare. 

Revederea câmpiei înverzite, semănată ici şi colo 
cu plantaţii de palmieri şi cu grădini atent 
îngrijite, îi potoli zbuciumul sufletesc. Întâlni în 
drum țărani însoțiți de măgari ce cărau coşuri 
pline de legume şi dădu bineţe celor ce lucrau pe 
ogor. Sub un soare blând, viața se scurgea 
neschimbată şi tihnită. 


Tânărul se întrebă dacă nu cumva se adâncise 
într-un coşmar ce se va destrăma curând. Din 
păcate, nu putea să închidă ochii şi să adoarmă, 
iar apoi să se trezească de parcă nimic nu s-ar fi 
întâmplat. Groaznica realitate continua să-l 
înăbuşe. 

La intrarea în sat se zărea un grup de oameni. 
Bărbaţi şi femei discutau aprins. Un lungan îşi 
ridicase braţele spre cer, iar o bătrână îl dojenea. 

În scurt timp glasurile se domoliră şi ţăranii se 
împrăştiară. 

Ferindu-se de razele fierbinți sub ramurile unui 
palmier, Kel aşteptă să se aştearnă liniştea, apoi 
se îndreptă către căsuțele albe, umbrite de 
sicomori. Aici părinții săi trăiseră fericiți înainte 
de a pleca spre Frumosul Apus, unde sufletele 
lor vieţuiau în tovărăşia Celor Drepţi. Scribul îşi 
aminti jocurile copilăriei, locurile unde se scălda, 
hohotele de râs, întrecerile nebuneşti. Să ia parte 
la strânsul recoltei nu era pentru el o pedeapsă, 
ci o bucurie. Şi cât îi plăcea să îngrijească de 
porci şi de gâşte! Isteţimea lor îl fermeca şi 
petrecea ore întregi Vorbindu-le. Îl aştepta 
neîndoielnic o viață de țăran obişnuit. 

Numai că într-o zi de sărbătoare, pe înserat, 
scribul însărcinat cu socotitul recoltei îi arătă 
câteva rânduri scrise. 

Şi-atunci, brusc, o altă lume se deschisese. 

Nimic nu era mai important decât acele semne, 
decât pensula ce slujea la trasarea lor, decât 


cupele cu cerneală şi guma de şters. 

Sfidând împotrivirea părinţilor, micul Kel se 
prezentă, fără vreo recomandare, la şcoala de 
scribi a templului din vecinătate. Deşi profesorii 
nu se uitaseră la el cu ochi binevoitori, mai- 
marele lor îşi impuse părerea şi-l primi pe băiat. 
Silitor, dornic să înveţe, neobosit, Kel ajunse 
repede cel mai bun elev. Nevrând să lase să se 
piardă un aşa talent, mai-marele şcolii îi vorbi 
despre el unui profesor din Sais. Acesta se 
încredință la rândul său de harurile ieşite din 
comun ale lui Kel. 

Deşi prins apoi ca într-un vârtej, tânărul nu-şi 
uitase satul unde se născuse. 

Ar fi trebuit ca revăzându-l azi să-şi deplângă 
soarta? Nu, căci el încerca să-şi împlinească un 
vis, şi nu prin păreri de rău avea să biruie 
piedicile. 

Lunganul îi tăie calea. 

— Nu eşti de prin părțile astea. 

— Greşeşti. 

— Gărzile te-au trimis aici? 

Kel zâmbi. 

— Fii pe pace, am venit doar să-mi vizitez 
unchiul. 

Lunganul se încruntă. 

— Cum îl cheamă? 

— Răbdătoru.. 

— Ah!... Vasăzică n-ai aflat. 

— Ce-ar trebui să ştiu? 


— Ți-e foame? 

— Sunt lihnit. 

— Hai acasă la mine să mănânci. Nevasta mea 
pregăteşte cea mai grozavă mâncare cu sos din 
întreaga provincie. 

Lunganul nu se lăudase. Bucăţile de carne de 
oaie, vinetele umplute şi sosul cu chimen 
alcătuiau nişte bucate pe cinste. Iar băutura, un 
vin roşu înțepător, făcea cinste acestui ospăț. 

După ce schimbară câteva cuvinte de politeţe, 
Kel puse întrebarea care-l rodea. 

— Unchiul meu are necazuri? 

O tăcere grea se lăsă. 

— Spune-i adevărul, îl îndemnă pe lungan 
nevasta. 

— Casa i-a ars, iar el a pierit în flăcări. Cei mai 
mulți săteni cred că a fost o întâmplare, dar eu 
am văzut cum un străin a pus focul. Însă o 
bătrână din sat m-a oprit să le vorbesc gărzilor 
despre asta. 

— Şi are dreptate, se amestecă nevasta sa. Am 
atrage năpasta pe capul nostru. Astfel de poveşti 
nu ne privesc. Vezi-ţi de familie şi ține-ţi gura. 
— Când s-a petrecut nenorocirea? vru să ştie 
Kel. 

— Acum două zile. 

Brusc, totul deveni limpede. Nimic nu fusese 
lăsat în voia sorții. 

Ucigaşii îl aleseseră pe Kel drept ţap ispăşitor şi- 
l lipsiseră, prin înlăturarea unchiului său, de 


singurul adăpost cu putință. În noaptea 
dinaintea măcelului, la banchet, aşa cum 
presupunea Bebon, îi puseseră prafuri de 
adormit în băutură, astfel încât să se trezească 
în toiul dimineţii şi să ajungă târziu la Casa 
tălmacilor. 

Bănuielile căzând asupra sa, lui Kel nu-i mai 
rămânea nicio şansă să scape de judecată. Iar 
adevărații vinovaţi nu vor fi niciodată descoperiți. 
— Mulţumesc pentru ospitalitate, dar sunt 
nevoit să plec. 

— Nu mai iei puţină mâncare? 

— O minunățţie, recunosc, dar timpul meu e 
măsurat. 

Vasăzică invitaţia la banchet fusese ultimul pas 
al unui complot urzit de una sau mai multe 
persoane de vază, care cunoşteau îndeajuns 
treburile statului, încât să-şi dea seama de 
importanța Casei tălmacilor. 

Cine l-ar putea ajuta pe Kel să afle numele 
demnitarilor prezenți la banchetul cu pricina? 

Şi chipul lui Nitis, frumoasa preoteasă, îi veni 
numaidecât în minte. 

În vârstă de 18 ani, cu ochii de un albastru 
intens, aproape ireal, Nitis se dedicase din 
fragedă tinerețe slujirii lui Neit. Cântăreaţă şi 
țesătoare, ea descoperise că zeița întruchipa 
însăşi existenţa, fiind în acelaşi timp „Mamă a 


mamelor” şi „Tată al taţilor”. Val dătător de viaţă, 
energie a începuturilor, Neit ţesea universul clipă 
de clipă. Moartea şi viața se găseau în mâna sa 
şi, lucrând ţesăturile rituale, preotesele inițiate îi 
prelungeau opera. 

Tânăra locuia în modesta casă părintească 
situată lângă marele templu al zeiței. Mama sa 
se prăpădise de curând după o îndelungată 
văduvie. Nu-şi revenise niciodată după moartea 
soțului, un dulgher dispărut în împrejurări 
nefericite. 

Dacă tânăra preoteasă se va arăta demnă de 
marile mistere, avea să se mute înăuntrul 
domeniului sacru. Însă deocamdată trebuia să 
se supună anumitor încercări, să muncească din 
greu şi cu răbdare şi să se dovedească vrednică 
de năzuinţele sale înalte. 

După ce trecu de zidul împrejmuitor al 
templului, se îndreptă spre casă. Pe când medita 
la un text plin de înțelesuri tainice, care evoca 
cele două săgeți încrucişate ale lui Neit, simbol 
al zeiței, un tânăr se apropie de ea. 

— lertați-mă că vă tulbur. Numele meu e Kel şi 
doresc să vă vorbesc despre o problemă gravă. 

Nitis nu uitase ochii aceştia pătrunzători. 

— Aţi fost unul dintre oaspeţii banchetului dat 
de marele vistiernic, nu-i aşa? 

— Într-adevăr. Şi cred că toate nenorocirile mele 
de acolo se trag. Fără ajutorul vostru, mă 
pândeşte moartea. 


Kel se mira el însuşi de cutezanţța sa. Cum de 
îndrăznea să-i spună astfel de cuvinte unei 
preotese a lui Neit, a cărei frumuseţe şi farmec îl 
subjugau? 

— Păreţi răvăşit, băgă ea de seamă. 

— În numele faraonului, vă jur că sunt 
nevinovat de omorurile ce mi se pun în cârcă. 

Kel riscase tot. 

Fie Nitis se învoia să-l asculte, fie îl respingea. 
Şi cum s-o acuze că nu se încredea într-un 
necunoscut cu purtări îndoielnice şi vorbe 
neliniştitoare? 

— Veniţi cu mine. 

Kel ar fi avut poftă s-o cuprindă în braţe şi s-o 
sărute, dar reuşi să-şi înfrâneze această pornire 
pe care n-o mai simțise până acum. 

În cartier domnea pacea. Ici şi colo se aprindeau 
lămpi cu ulei, iar femeile pregăteau cina. 

Nimeni nu-l văzu pe Kel trecând pragul casei cu 
încăperi lipsite de podoabe, a lui Nitis. 

— să ne prosternăm înaintea strămoşilor, zise 
ea, şi să cerem ca înțelepciunea lor să se reverse 
asupra noastră. 

Tinerii îngenuncheară, unul lângă altul, în fața 
a două busturi de calcar ce reprezentau un 
bărbat şi o femeie. Apoi îşi ridicară mâinile în 
semn de venerație, iar Nitis rosti formula rituală 
care celebra strălucirea răsărită din lumea de 
dincolo pentru a lumina calea celor vii. 

Parfumul preotesei îl îmbătă pe Kel. Amestec fin 


de mii de miresme, din care răzbătea iasomia, 
parfumul era dulceaţă şi foc în acelaşi timp. 

— Vă e foame? îl întrebă ea. 

— Nu pot să rămân în casa voastră, trebuie să... 
— O să-mi istorisiți tot în jurul unor bucate 
gustoase. De altfel e şi firesc, având în vedere 
oboseala care vi se citeşte pe chip. 

— Nu vreau să vă pătez bunul renume şi... 

— Trăiesc singură, nimeni nu ştie că vă aflați 
aici. 

— Aşadar... mă credeţi? 

Nitis zâmbi. 

— Încă nu vă cunosc povestea de-a fir a păr. 

Intrară în camera de primire, unde se găseau 
jilțuri şi o masă joasă de o rară eleganță. Nitis 
iubea stilul simplu al mobilelor din Vechiul 
Regat, pe care unii meşteri îl foloseau şi acum. 
Tânăra aduse mai multe farfurii cu ceapă dulce, 
castraveți, mâncare de vinete, peşte uscat, 
smochine, pâine proaspătă, precum şi vin roşu 
din oaze. 

Deşi lihnit, Kel încercă să nu înfulece tot. 

Nitis mânca, vorbea şi bea cu aceeaşi distincţie, 
amestec de feminitate şi magie. Lui Kel i-ar fi 
plăcut s-o privească ore de-a rândul, să devină 
umbra ei şi să n-o părăsească nici măcar o clipă. 
— Ce vi s-a întâmplat, Kel? 

Scribul goli o cupă cu vin ca să prindă curaj. 

— Eram ultimul venit în Casa tălmacilor din 


Sais. 

— Atât de tânăr? 

Kel se îmbujoră. 

— Munca e singura mea pasiune şi nici norocul 
nu m-a ocolit. 

— N-ar trebui să vorbim mai degrabă de un har 
timpuriu şi neobişnuit? 

— M-am străduit să mă ridic la înălțimea 
răspunderilor pe care mi le-a încredințat Mai- 
marele Casei. Şi mi-a rămas drept moştenire de 
la el un ciudat papirus criptat ce a rezistat 
oricăror încercări de a-l descifra. Uitaţi-l. 

Kel scoase documentul dintr-un buzunar al 
tunicii sale. Nitis îşi aruncă ochii peste rânduri 
şi, în pofida cunoştinţelor sale, nu izbuti să 
desluşească niciun cuvânt. 

— Poate din pricina acestui text colegii mei au 
fost ucişi. 

— Ucişi? 

— Cu lapte otrăvit. Toţi, în afară de prietenul 
meu grec, Demos, care a dispărut, la fel ca şi 
lăptarul. lar gărzile mă acuză pe mine cum că aş 
fi făptaşul. Cu două zile înainte de nenorocire, 
ultimul membru al familiei mele a pierit în 
flăcările ce i-au mistuit casa. lar focul n-a 
izbucnit întâmplător. În ajun, la banchet, mi s-a 
dat să beau vin amestecat cu prafuri de adormit. 
Prin urmare, am ajuns târziu la Casa tălmacilor. 
Şi iată vinovatul cel mai la îndemână. 

Preoteasa îl ţintui îndelung cu privirea pe 


tânărul scrib. 
De hotărârea ei atârna soarta lui. 
— Cred în nevinovăția voastră, Kel. 

O clipă scribul închise ochii. 

Întrucât ea nu-l respingea, îi mai rămânea un 
dram de speranţă în viitor. 

— Cuvântul dat e sacru, îi aminti Nitis. De 
vreme ce aţi jurat, v-aţi legat înaintea zeilor şi a 
oamenilor. Doar un fățarnic ar putea minţi până 
într-atât. 

— V-am spus adevărul. Dacă mă arestează 
gărzile, am să fiu ucis. Şi pentru a ocoli un 
proces desfăşurat în văzul tuturor, vor face ca 
moartea mea să pară o întâmplare nefericită. 

— Asta aduce a complot. Un complot de 
neînchipuit. 

— Bineînţeles, Nitis, dar nu există altă 
explicație. 

Kel îşi depănă povestea pas cu pas. Şi nu 
ascunse ajutorul pe care i-l dăduse prietenul 
său, Bebon, acum întemnițat. 

— Casa tălmacilor se îngrijea de numeroase 
registre delicate, mărturisi el, iar Mai-marele 
meu ţinea neîntrerupt legătura cu palatul. 
Faraonul se folosea de munca noastră pentru a- 
şi îndruma diplomaţia, care asigură pacea. Un 
astfel de măcel n-ar putea să fie fapta unui 
nebun. A fost pus la cale cu multă atenţie, iar 


uneltitorii m-au ales pe mine drept țap ispăşitor. 
lar fuga mea nu-mi dovedeşte vinovăția? Un om 
cu sufletul împăcat şi-ar fi strigat în gura mare 
buna-credinţă de față cu gărzile. Mă vor urmări 
pretutindeni, fără odihnă, vor strânge mărturii şi 
cercetările se vor încheia în pripă. 

— Justiția nu deosebeşte adevărul de 
minciună? 

— Împrejurările nu-mi sunt prielnice. Şi dacă 
judecătorul e complicele ucigaşilor, nici măcar n- 
o să mă asculte. 

Lumea plină de pace în care trăia Nitis se nărui. 

Brusc, ieşeau la suprafață omorul, cruzimea, 
minciuna şi nedreptatea, chipuri ale lui Isefet, 
forța distrugătoare potrivnică armoniei senine a 
lui Maat, zeița dreptei judecăți. 

Dar de ce îşi pleca ea urechea la cuvintele 
acestui tânăr, de ce asculta asemenea grozăvii 
ce-i răvăşeau existenţa liniştită şi viitorul bine 
plănuit? 

Kel îi simţi tulburarea. 

— lertaţi-mă că vă supăr. Nu am nicio dovadă 
în sprijinul spuselor mele, ştiu, şi nu vreau în 
ruptul capului să vă târăsc după mine în 
prăpastie. Aş putea doar să vă cer numele 
demnitarilor prezenți la banchetul cu pricina? 

Învingându-şi emoţiile, preoteasa vorbi răspicat. 

— Mai întâi, stăpânul casei, Mare vistiernic şi 
Mai-mare al ogoarelor şi al malurilor inundabile, 


Pefy!0. Îi cunoştea îndeaproape pe părinţii mei şi 
mi-a înlesnit intrarea în templu. E un om drept, 
muncitor, care cârmuieşte fără greşeală Dubla 

Casă a Aurului şi Argintului şi veghează la 
bunăstarea țării. Pe deasupra, este inițiat în 
marile mistere ale lui Osiris şi conduce 
ritualurile de la Abydos, a cărui cauză o susține 
adesea pe lângă faraon. După părerea lui, din 
pricina înfloririi Saisului şi a altor oraşe din 
Deltă, cetatea sacră a stăpânului reînvierii nu 
mai primeşte atenţia cuvenită. 

Vasăzică unul dintre cei mai însemnați 
demnitari! Şi de ce m-a poftit la banchet pe mine, 
un biet scrib? 

— Ținând seama de strălucitul vostru început 
de carieră, voia, neîndoielnic, să vă cunoască. 

— Atunci mi-ar li vorbit măcar o dată! 

— Pefy nu poate să ia parte la un complot 
ucigaş! 

— N-are destulă putere? 

— Aţi pornit de un drum greşit, nu mă îndoiesc 
de asta! 

— Dar ceilalți demnitari, Nitis? 

— Unul este Menk, orânduitorul sărbătorilor 
din Sais. Se îngrijeşte de bărcile zeiței Neit, de 
rezervele de tămâie, farduri şi uleiuri şi veghează 
ca procesiunile să se desfăşoare fără cusur. 


10 Numele său complet era Pef-tjaou-âouy-Nt, „De Neit depinde 
răsuflarea sa“. 


Binevoitor, cu o fire plăcută, nu aduce a ucigaş. 

— Se amestecă în treburile cârmuirii? 

— În niciun fel. 

— Totuşi îl cunoaşte pe rege şi se întâlneşte cu 
înalții dregători. 

— Adevărat, dar singurul lucru de care-i pasă e 
respectarea cu sfințenie a ritualurilor. 

— Şi dacă asta nu-i decât o mască? 

În privirea lui Nitis se citea şovăiala. 

— Poate alunec în greşeală, recunoscu Kel. 
Înţelegeţi-mă, vă rog! Lumea mi se părea bine 
rânduită, supusă legii lui Maat, şi iată-mă acum 
acuzat de mai multe omoruri! 

— Vă înțeleg, şopti ea. Doar adevărul va 
înstăpâni iar armonia. 

Deodată o amintire neliniştitoare răsări în 
mintea preotesei. 

— Mai era şi un al treilea demnitar de rang înalt 
la banchet, marele doctor al palatului, Horkheb, 
zise ea. 

— Un doctor... Are la îndemână toate prafurile 
şi licorile! 

— Horkheb vede de sănătatea familiei regale, îl 
lămuri Nitis. Se spune că e foarte priceput ca 
doctor, dar trufaş şi prevăzător. Nu pierde niciun 
banchet, vrea ca oamenii să-l preţțuiască, dar nu 
se amestecă în treburile de la curte, străduindu- 
se mai degrabă să strângă o avere uriaşă. De ce 
s-ar băga în asemenea uneltiri primejdioase? 

— L-or fi plătit bine! 


— Simplă bănuială! 

— Cu toate acestea, am prins un fir! M-aţi ajutat 
mult, Nitis şi vă mulțumesc din adâncul inimii. 
Acum însă trebuie să plec. 

— În toiul nopţii? Ar fi curată nebunie! Veţi 
dormi aici. 

— Nu vreau să vă aduc necazuri, iar renumele 
vostru... 

— Nimeni nu ştie că vă aflați în casa mea. Şi nu 
am dreptul să vă las de izbelişte în împrejurări 
atât de vitrege. Profesorul meu, marele preot din 
templul lui Neit, este un om puternic şi 
respectat. Faraonul ţine seama de părerile lui. 
Am hotărât să-i povestesc ce mi-ați destăinuit şi 
să-i cer sfatul. 

Wahibre 11, marele preot al lui Neit, celebra 
cultul zeiței în fiecare dimineaţă cu tot mai multă 
venerație față de divinitate. 

Puțin înainte de ivirea zorilor, se purifica în lacul 
sacru, îşi punea veşminte albe şi săvârşea în 
inima sanctuarului, ritualul de trezire în pace al 
Marii Mame, ce răspândea lumina tainică, izvor 
a nenumărate forme de viață. 

Această îndatorire zilnică nu-l obosea, ba 
dimpotrivă. Înţelegând că ia parte la păstrarea 
armoniei pe pământ şi că luptă împotriva forțelor 


11 Wah-ib-Ra, „Inima luminii divine e durabilă”. 


distrugerii, marele preot îi mulțumea sorții că-i 
dăruia atâta fericire. Aşa că era atent la toate 
amănuntele, astfel încât ritualul să atingă 
desăvârşirea. 

În ochii săi, nimic nu egala puterea spirituală a 
piramidelor din Vechiul Regat. Totuşi, admira 
splendoarea templului cel mare din Sais, 
străvechea cetate ridicată la rang de capitală. 
Construit în mijlocul jumătății apusene a Deltei, 
oraşul ocupa o poziţie strategică, ceea ce îl făcea 
de câteva decenii încoace să crească şi să devină 
tot mai înfloritor. Apărat de zidul milesienilor!2, 
portul găzduia impunătoare corăbii de război ce 
dovedeau puterea de apărare a Egiptului. 
Marele preot avea încredere că faraonul Amasis 
va proteja Cele Două Regate. Monarh încercat, 
bun cârmuitor, fost general ce ura bătăliile, 
regele înstăpânise o pace adesea amenințată. 
Dar în ciuda firii lor războinice şi a setei de 
cuceriri, perşii nu cutezau să atace un potrivnic 
tare ca stânca. 

Rupt de lumea din afară, Wahibre se bucura 
pentru atenția pe care suveranul o arăta 
templului zeiței Neit. Semănând cu cerul, 
adăpostind toți zeii şi toate zeițele, locaşul 
câştigase în frumuseţe, fiind înzestrat în 
decursul anilor cu un pilon, o alee mărginită de 
sfincşi, coloşi regali, un lac sacru lung de 68 de 


12 Greci originari din oraşul Milet. 


coți şi lat de 6515, două statui dedicate lui Horus 
şi lui Neit, precum şi un loc de odihnă pentru 
vaca sacră a zeiței. Părți întregi fuseseră refăcute 
cu uriaşe blocuri de granit adus de la 
Elephantina. 

Înăuntrul templului se înălțau mai multe statui 
ale lui Neit purtând coroana roşie a Egiptului de 
Jos, simbol al naşterii şi creşterii principiului 
creator. Zeița ţinea în mâini două sceptre, al 
Vieții şi al Puterii!+. Având alături efigiile fiilor 
săi 15 şi ale fiicelor sale 1, suverana marilor 
mistere deschidea porţile cerului pentru inițiați. 
Sarcina acestora nu era nici să răspândească 
vreo învățătură, nici să atragă adepţi, ci să 
prelungească opera lui Maat, îndeplinind corect 
ritualurile Primei Dăţi, a acelei clipe neîncetat 
reînnoite, când lumina Cuvântului se arătase. 
Energia sa se concentra în sanctuar şi trebuia 
mânuită cu cea mai mare prevedere doar de 
cunoscători. 

Odată slujba de dimineaţă încheiată, Wahibre se 
duse la atelierul de ţesut. Ritualistele pregăteau 
aici pânza folosită la celebrarea ritualurilor 


13 Valoarea estimată a unui cot este de 0, 52 m. 

14 Ânkh şi uas. 

15 Osiris, Horus, Thot şi Sobek. 

16 Nekhbet (zeița vultur, chezaş al titulaturii regale), Uadjet (zeița 
şarpe ce asigură înflorirea creației), Sekhmet (leoaica 
înspăimântătoare, deținătoare a puterilor cosmosului), Bastet 
(pisica, leoaică domolită şi aparent îmblânzită). 


osiriene, iar cea mai tânără dintre ele, Nitis, 
dovedea o iscusinţă cu nimic mai prejos decât a 
celorlalte. Ascultând mereu de Surorile sale, 
însuflețită de o bucurie lăuntrică şi de o lumină 
care-i domolea pe cei supăraţi şi le reda vigoarea 
celor trişti, Nitis săvârşise un soi de miracol: toți 
cei din templu ţineau cu ea. 

La vederea marelui preot, ţesătoarele se ridicară 
şi se înclinară adânc. 

— Vino, Nitis, am să-ţi vorbesc. 

Tânăra îl urmă pe Wahibre până la clădirea 
numită „Casa Vieţii”!7. Împrejmuită de ziduri 
înalte, în ea nu puteau pătrunde decât inițiaţii în 
misterele lui Isis şi ale lui Osiris. 

— A sosit timpul să treci de această poartă, o 
înştiință marele preot. 

Nitis făcu un pas înapoi. 

— Sunt prea tânără, eu... 

— Te numesc Mai-mare peste cântărețele şi 
ţesătoarele lui Neit. În Casa Vieţii vei descoperi 
arhivele secrete, păstrate de la naşterea luminii 
şi scrierile rituale pe care trebuie să le 
reformulăm neîncetat. Sunt bătrân şi bolnav, iar 
cunoaşterea se cuvine transmisă mai departe. De 
aceea îți desăvârşesc învățătura, pentru ca tu să- 
mi poți lua locul. 

Brusc, întreaga greutate a templului apăsă pe 
umerii firavi ai tinerei femei. 


17 Per-ânkh. 


— Mare preot, eu... 

— Împotrivirile nu-şi au rostul. Sporindu-ţi 
magia şi desluşind lucruri ce nu se află la 
îndemâna oricui, m-ai împins chiar tu spre 
această hotărâre de neclintit. Nici eu nu mi-am 
dorit mai mult decât tine să dobândesc ranguri 
înalte. E nevoie să laşi deoparte orice ambiţie şi 
să-i slujeşti pe zei, nu pe oameni. Doar o atare 
asprime îți va îngădui să porți cu uşurinţă 
sarcina ce ţi s-a încredințat. 

Poarta Casei Vieţii se deschise. 

Un preot pleşuv o întâmpină pe Nitis şi o 
conduse în mijlocul edificiului, o curte pătrată, 
unde tânăra privi îndelung simbolul lui Osiris cel 
reînviat. 

Apoi Wahibre îi arătă textele formulate de 
prevestitorii din vechime, scrieri din care luase 
naştere şi crescuse spiritualitatea egipteană. 
Tânăra simți cum îi pătrund în minte şi în suflet 
aceste cuvinte ale puterii, dându-şi totodată 
seama că din ele izvorau la nesfârşit noi 
înțelesuri. 

Deşi încă uimită, Nitis nu putea să-i ascundă 
bătrânului preot care o inițiase în marile mistere, 
grijile apăsătoare ce-i  tulburau pacea 
sufletească. Pe când luau masa împreună, doar 
ei doi, îndrăzni să i se destăinuie. 
Îmi pare nespus de rău că vă pomenesc de 


zbuciumata lume de afară, zise ea cu tristeţe. 
Însă din pricina gravităţii împrejurărilor, am 
nevoie de sfaturile voastre. 

Seriozitatea din glasul tinerei îl nelinişti pe 
Wahibre. 

— Am întâlnit un scrib tălmaci, Kel, mărturisi 
ea. E acuzat că şi-a ucis colegii, dar el îşi susține 
cu tărie nevinovăția. lar cu îl cred. 

Marele preot rămase uluit. 

De Casa tălmacilor atârnă în bună măsură 
siguranța statului, arătă bătrânul. Fără ea, 
diplomaţia noastră ar fi surdă şi oarbă. De vreme 
ce n-am fost înştiințat despre o asemenea 
nenorocire, înseamnă că a fost ascunsă de ochii 
tuturor. 

Kel se socoate victima unor uneltiri de 
neînchipuit, adăugă Nitis. Dacă e vorba cu 
adevărat de un complot, atunci în el sunt 
amestecați demnitari de rang înalt. 

O treabă necurată, la care să fie părtaşi oameni 
de vază ai regatului... Scribul ăsta n-o fi cumva 
un mincinos căruia îi place să născocească tot 
soiul de istorioare? 

— Pe mine sinceritatea lui m-a convins. Ultim 
intrat în Casa tălmacilor, a fost poftit la un 
banchet unde i s-a pus în vin prafuri de dormit, 
astfel încât să doarmă până târziu şi să nu guste 
din laptele pe care obişnuia să-l servească 
dimineaţa colegilor săi. În dimineaţa cu pricina 
laptele era otrăvit. Kel a greşit lăsându-se biruit 


de teamă şi fugind cu un document criptat, pe 
care îl căutau pesemne adevărații ucigaşi. 

— Şi l-a descifrat? 

— Nu încă. 

— Ti l-a arătat? 

— Da, însă n-am priceput niciun cuvânt. 

— De ce nu s-a dus să-l predea gărzilor? 

— Se teme că nu l-ar lăsa să vorbească şi că i- 
ar face de petrecanie. 

— Adică forțele de ordine să se afle în cârdăşie 
cu ucigaşii? N-are nicio noimă! 

— Dacă Kel nu minte, trebuie să ţinem seama 
de o astfel de presupunere. 

— De când îl cunoşti pe scribul acesta? 

— De... aseară. 

— Şi nu-i pui la îndoială cuvintele? 

— A jurat că spune adevărul, mi-a vorbit fără 
ocolişuri şi are o privire de om cinstit. La început 
am stat în cumpănă, dar acum cred pe de-a- 
ntregul în nevinovăția lui. 

Marele preot tăcu o vreme. 

— Scribul acuză pe cineva? 

Poate că doctorul palatului, Horkheb, i-a dat 
prafurile de adormit. Şi-atunci există oare cineva 
care a pus totul la cale şi de ale cărui ordine a 
ascultat Horkheb? 

— N-o fi scornit Kel toată povestea asta lipsită 
de orice temei? 

Preoteasa fu cuprinsă de o îndoială dureroasă. 
Tânărul îşi bătuse joc de ea? 


— Cercetează papirusul consacrat celor şapte 
cuvinte ale lui Neit, îi porunci bătrânul. Eu mă 
duc la palat şi trag nădejde să risipesc acest vis 
urât. 

* 

— Intendentul palatului vă va primi îndată, îi 
spuse marelui preot secretarul particular al lui 
Henat. 

Odaia de lucru a căpeteniei iscoadelor, cu 
mobilier simplu şi lipsit de orice podoabe, vădea 
o rară severitate. 

De cum îi trecea pragul, vizitatorul nu se mai 
simțea în largul său. 

— Aveţi necazuri, scumpe prietene? 

— Scribii Casei tălmacilor au fost ucişi? 

Henat se feri de privirea bătrânului. 

— Ce întrebare directă! 

— Zvonurile sunt întemeiate? Da sau nu? 

— Mă puneţi în încurcătură. 

— Vi s-a interzis să-l înştiințați pe marele preot 
al lui Neit? 

— Nu, bineînțeles că nu! Dar gravitatea 
faptelor... 

— Aşadar nenorocirea chiar s-a petrecut. 

— Mă tem că da. Din fericire, cercetările au dat 
iute roade şi cunoaştem vinovatul. 

— Cum îl cheamă? 

— Prudența pe care datoria mă îndeamnă s-o 
arăt... 

— Trebuie să vă reamintesc cine sunt? 


— Pot să vă cer să păstraţi secretul? 

Wahibre îşi înclină capul în semn de 
încuviințare. 

— E vorba de scribul Kel, ultimul intrat în Casa 
tălmacilor. 

— E sigur sau sunt doar simple presupuneri? 
— Judecătorul Gem, a cărui cinste şi pricepere 
nu pot fi puse la îndoială, a găsit dovezi 
zdrobitoare. Kel a avut un complice, pe grecul 
Demos, care a fugit şi el. Însă gărzile nu vor 
întârzia să-i prindă. 

— De ce şi-au ucis colegii? 

— Nu ştim şi aşteptăm cu nerăbdare s-o auzim 
din gura lor. 

Bănuiţi că la mijloc se află şi niscaiva iscoade? 
— În clipa de față nu avem cum să lăsăm 
deoparte o astfel de posibilitate, însă nici nu 
există vreo dovadă în sprijinul ei. 

— Lipsită de tălmaci pricepuţi, diplomaţia 
noastră nu va întâmpina greutăţi? 

— Majestatea Sa se îngrijeşte de rezolvarea 
acestei probleme. 

Fireşte, Henat începuse cercetări aparte, despre 
care nu sufla un cuvânt. Judecătorul Gem urma 
calea legilor, iar căpetenia iscoadelor lucra în 
umbră. Şi în ciuda reţinerii pe care-o arăta, 
credea cu tărie că distrugerea Casei tălmacilor 
nu era fapta unui smintit sau a unui netrebnic 
ce-şi pierduse pentru o clipă mințile. 

— Să staţi liniştit, Henat. N-am renume de om 


care trăncăneşte fără rost. 

— Departe de mine asemenea gând, mare preot! 
Dar e mai bine să nu tulburăm poporul şi să 
păstrăm tăcerea în privința acestei cumplite 
nenorociri! Judecătorul Gem îmi împărtăşeşte 
părerea şi îşi continuă munca la adăpost de 
privirile curioase. La urma urmelor, singurele 
lucruri care contează sunt să-l pedepsim pe 
vinovat şi să punem iar pe picioare Casa 
tălmacilor, nu-i aşa? 

Se scurseseră două zile şi două nopți şi Nitis nu 
se întorsese. 

Deşi nu-i trecea prin minte că tânăra femeie, 
atât de blândă şi atentă, l-ar fi trădat, Kel nu 
putea să alunge gândul că Nitis fusese arestată 
din porunca marelui preot. 

Curajoasă, ea refuzase să-l dea în vileag. Pentru 
că altfel, gărzile ar fi ajuns deja aici. 

Fermecat de frumusețea şi bunătatea ei, Kel se 
învinuia că o târâse în această poveste nefericită 
şi-i ruinase viitorul. Din pricina lui, prietenul său 
Bebon avusese parte de aceeaşi soartă. Oare 
supraviețuise bătăilor şi torturilor? Şi la ce cazne 
va fi supusă Nitis? 

Kel trebuia să părăsească această casă şi să-i 
sară în ajutor. 

Însă cum s-o elibereze, dacă nu predându-se 
gărzilor şi mărturisind că ea nu-i este complice? 


Dar vai! Nitis îl adăpostise în locuinţa sa. Poate 
că dacă amândoi tăgăduiau stăruitor acest 
amănunt, judecătorul va da dovadă de 
îngăduinţă. 

Judecătorul... Căuta adevărul sau asculta de 
voința cuiva? 

Uşa se deschise. 

Veniseră gărzile sau... ucigaşii? 

Kel nu avea nicio cale de scăpare. Apucând un 
scaun fără spătar, hotări să se lupte până la 
ultima suflare. 

Dar în prag apăru Nitis, strălucind de 
frumuseţe. 

— Liniştiţi-vă, sunt singură. Marele preot 
Wahibre doreşte să vă vadă. Întâlnirea va fi 
hotărâtoare. 

— Lipsa voastră îndelungată... 

— A trebuit să-mi îndeplinesc primele sarcini 
ce-mi revin potrivit noului meu rang, de Mai- 
mare peste cântărețe şi țţesătoare. M-am bizuit pe 
puterea voastră de stăpânire, iar marele preot s- 
a dus la palat ca să vă verifice spusele. 

— Să mă ajutaţi mai mult decât aţi făcut-o până 
acum ar fi nesăbuit, Nitis. Nu vă puneţi viaţa în 
primejdie. 

— Grăbiţi-vă, Wahibre ne aşteaptă. Gărzile n-or 
să vă caute la templu. 

Vrăjit, Kel descoperi imensitatea domeniului 
zeiței Neit. Nitis îl conduse până la o capelă aflată 
în partea de miazănoapte şi în fața căreia creştea 


un salcâm sub care şedea marele preot. 

Severitatea lui îl impresionă pe tânăr. Va fi oare 
în stare să-l convingă pe acest bătrân posac? 

— Ce reprezintă pentru tine hieroglifele? întrebă 
preotul cu voce tăioasă. 

— Nu le asemăn cu scrisul obişnuit, folosit la 
treburile de zi cu zi. Cuvinte ale zeilor, 
hieroglifele sunt rezervate templelor. Ele cuprind 
tainele şi formele creaţiei în care se întrupează 
gândirea cea adevărată, mai presus de gândirea 
mărginită a oamenilor. Alcătuind o limbă sacră, 
ele stau la temelia civilizației noastre şi, înainte 
de a se petrece nenorocirea în care m-am 
pomenit amestecat, speram să pătrund o parte 
din misterele lor. 

— Judecătorul Gem, care se îngrijeşte de 
cercetările cuvenite, are dovezi ale vinovățţiei tale. 
Încă mai tăgăduieşti că eşti un ucigaş? 

— În numele Faraonului, îmi susţin cu tărie 
nevinovăția. 

— Un jurământ mincinos distruge sufletul. 

— Ştiu, mare preot. Însă nu-mi retrag vorbele. E 
singura libertate ce mi-a rămas. 

— Dar pus în fața dovezilor, vei mai stărui în 
hotărârea ta? 

— Dovezile au fost măsluite! N-am omorât pe 
nimeni. M-au ales anume drept ţap ispăşitor, 
pentru că nu mă pot apăra. 

— Îl acuzi pe prietenul tău Demos? 

— Dispariţia lui mă pune pe gânduri şi vreau 


să-l găsesc pentru a-i cere lămuriri. 

— De vreme ce juri pe numele Faraonului, în ce 
ordine se înşiră puterile, după părerea ta? 

— În vârf se află principiul creator, Unu în Doi, 
bărbat şi femeie în acelaşi timp. Apoi vin 
divinităţile ce rânduiesc viața şi ordinea lui Maat, 
pe care Faraonul trebuie s-o facă respectată aici 
pe pământ, construind temple, celebrând 
ritualuri şi împărțind dreptatea. Dacă aceste 
sarcini nu sunt corect îndeplinite, ţara se va 
întoarce în haos. Păstrător al testamentului 
zeilor şi slujitor al puterii creatoare, Faraonul 
alungă forțele întunericului şi chezăşuieşte 
bunăstarea. 

— Dar unii monarhi n-au rătăcit calea? 

— Istoria noastră stă mărturie. 

— Când regele judecă strâmb, glăsui marele 
preot, poporul cade în greşeală şi barbaria 
învinge. Un faraon trebuie mai înainte de toate 
să se îngrijească de divinităţi, nu de oameni. 
Dacă se înşală alegând pe dos, ne poartă spre 
dezastru. 

Kel crezu că n-a auzit bine. Wahibre îl acuza pe 
Amasis că e un suveran rău? 

Marele preot se ridică şi-l privi pe tânărul scrib 
drept în ochi. 

— Cred în nevinovăția ta, fiule, căci ţi-am 
cercetat inima, Prin urmare, avem de-a face cu o 
problemă de stat peste măsură de gravă. 
Cârmuitorii lasă să se aducă  învinuiri 


mincinoase, demnitarii sunt amestecați într-un 
complot şi s-au săvârşit fără şovăire omoruri 
cumplite. 

— Poate că toate s-au întâmplat din pricina 
asta, îndrăzni Kel să spună, arătându-i marelui 
preot papirusul criptat. 

În pofida învăţăturii sale, Wahibre nu izbuti să- 
l descifreze. 

— Casa tălmacilor e legată de munca iscoadelor 
noastre, îi reaminti el. Henat le îndrumă şi-i dă 
socoteală regelui, care îi iubeşte pe greci. Pentru 
el prea puţin contează faptul că slujbaşii s-au 
ticăloşit şi că nimeni nu se mai sinchiseşte de 
ceea ce prețuiau strămoşii noştri, câtă vreme 
aliații lui vin şi se aşază în număr mare la 
Naukratis, la Memphis şi în alte oraşe din Deltă. 
— Să fie Amasis răspunzător pentru 
nenorocirea petrecută? întrebă Nitis. 

— Nu putem să nu ținem seamă şi de asta. 

— Atunci gărzile şi judecătorii îi ascultă 
poruncile fără să le pese de adevăr! 

— Kel se va ascunde aici, hotări Wahibre. 
Cunoştinţele sale îi îngăduiesc să îndeplinească 
sarcinile de preot pur. Tu şi cu mine, Nitis, vorn 
face propriile noastre cercetări şi vorn aduna 
dovezi în sprijinul nevinovăţiei sale. lar dacă 
demnitarii sunt amestecați, am să găsesc 
mijloacele potrivite pentru a le zădărnici 
sumbrele uneltiri. 

— Veştile se răspândesc cu iuțeală, îi spuse lui 
Nitis binevoitorul Menk, orânduitorul 
sărbătorilor din Sais. Numirea voastră în fruntea 
cântărețelor şi  ţesătoarelor mă bucură, 
împreună vorn face treabă minunată. Pot să vă 
mărturisesc că vă găsesc strălucitoare? 
— Întrucât experiența îmi lipseşte, ajutorul 
vostru îmi va fi prețios. 
— Băgaţi de seamă să nu jigniți pe nimeni! Va 
trebui să dați porunci unor preotese bătrâne, 
care se supără numaidecât şi se fălesc, nevoie 
mare, cu privilegiile dobândite în decursul anilor. 
Dacă le răniți în mândria lor, vă vor deveni 
duşmance şi vă vor pricinui sumedenie de 
neplăceri. Vrăjiți-le, folosiți-vă farmecul şi vor 
continua să se arate cu toatele de partea voastră. 
Cât despre problemele ritualurilor, am să vă 
înlesnesc sarcinile în orice împrejurare. Când 
veți întâmpina o greutate cât de mică, chemați- 
mă şi voi veni într-un suflet. 
— Vă mulțumesc de pe acum. 
— Marele preot a avut dreptate când v-a ales ca 
discipol, Nitis. Graţie vouă, viitorul pare luminos. 
— Mă voi strădui s-o slujesc pe zeița Neit cât 
mai bine. 
— În privința celor trebuincioase pentru 
ceremonii, fiți de neclintit şi nu îngăduiți abateri. 
Marele preot cere cea mai bună tămâie, cele mai 
bune uleiuri şi cele mai bune parfumuri. lar 


obiectele ce ies din atelierele noastre să nu aibă 
niciun cusur. Totuşi, mai rămâne de rezolvat o 
problemă delicată: 

Vocea cântărețelor. Unele, din păcate, uită 
adesea să repete cânturile, iar altele greşesc, 
închipuindu-şi că au har. Lucrul cu ele o să vă 
ceară multă răbdare. 

— Întrucât e vorba de onorarea divinităţilor, şi 
nu a oamenilor, voi găsi mereu în mine destulă 
putere. 

— Viitoarea sărbătoare are loc în săptămâna 
care urmează. Totul e pregătit, în afară de barca 
pentru procesiuni pe care tâmplarii au isprăvit-o 
de reparat. O s-o cercetăm împreună mâine 
dimineaţă. 

Tânăra părea cam abătută. 

— Din pricina îndatoririlor uriaşe ce-mi revin, 
n-o să mai am timp să iau parte la banchete cum 
a fost cel dat de Marele vistiernic. 

— Dimpotrivă, învăţaţi să gustați şi câteva clipe 
de răgaz şi pace! Dacă munciţi peste măsură, o 
să vă pierdeţi judecata limpede. lar rangul vă 
impune să nu lipsiți de la asemenea petreceri 
unde veţi dobândi prețuirea înalților demnitari. 
Aveţi nevoie să-i întâlniți şi să le câştigaţi 
bunăvoința. 

— În seara aceea m-a mirat prezenţa unui 
invitat. 

— Ah!... Care anume? 

— Un tânăr scrib tălmaci. Nu l-aţi observat? 


— Nu mi-a atras atenţia. 

— De ce l-a poftit Marele vistiernic la ospăț? 

— Habar n-am, răspunse Menk. 

— Se spune că acest Kel, dacă e într-adevăr 
vorba de el, a săvârşit nişte fapte 
înspăimântătoare. 

Orânduitorul sărbătorilor din Sais părea că nu 
se simte în largul său. 

— Ştiţi povestea lui? 

Şi-a ucis colegii. 

— Omoruri aici, la Sais? Cu neputinţă! 

— Vasăzică nu v-a ajuns la ureche niciun zvon. 

— Niciunul! 

— Şi nu-l cunoaşteţi pe acest tânăr scrib? 

— Acum aud prima dată vorbindu-se de el! 

— La sfârşitul după-amiezii am să le chem pe 
toate cântărețele la mine. Doriţi să fiți de față 
când vorn repeta muzica? 

— Îmi pare rău, dar am multe de făcut. Data 
viitoare am să vin negreşit. Curaj, Nitis. 

Menk părăsi locaşul sacru şi dădu fuga la Mai- 
marele său, Udja, guvernatorul oraşului. 

Odăile de lucru ale lui Udja şi ale slujbaşilor ce 
ascultau de el ocupau o întreagă aripă a vastului 
palat regal. Muncitor neobosit, guvernatorul 
Saisului se înfățişa în fiecare zi suveranului şi-i 
prezenta pe scurt numeroasele dosare ce se 
cereau rezolvate. Amasis lua repede hotărârile de 
cuviință, iar Udja le ducea la îndeplinire. 

Menk fu nevoit să aştepte o oră întreagă înainte 


de a fi primit de cancelar. Stând în picioare lângă 
o fereastră largă, Udja admira Saisul. 

— Minunat oraş, nu-i aşa? La răsăritul şi la 
apusul soarelui îmi ofer nețărmurita plăcere de 
a-l contempla. ŞI-l înfrumuseţțăm fără încetare. 

— Desigur, cancelare, desigur! 

Udja se întoarse şi-l măsură cu privirea din cap 
până-n picioare pe orânduitorul sărbătorilor din 
Sais. 

— Te văd căzut pradă unor frământări 
neobişnuite. Ai necazuri? 

— Nu, dar am auzit un zvon... Un zvon 
îngrozitor! 

— Te ascult. 

Cică s-au săvârşit nişte omoruri aici, la Sais! 

Şi cine sunt victimele? 

Scribii din Casa tălmacilor! lar ucigaşul ar fi un 
coleg de-al lor, un anume Kel, pe care l-am 
întâlnit de curând la un banchet. Mă ia cu fiori 
şi acum... Dar toate astea sunt doar nişte 
minciuni, bineînțeles. 

— De la cine ai aflat asemenea zvonuri? 

— De la o prietenă... O foarte bună prietenă, 
demnă de prețuire şi încredere. Tocmai de aceea 
m-au şi tulburat. Vreau să-i arăt că se înşală şi 
doar guvernatorul Saisului mă poate ajuta. 

— Cum o cheamă? 

— Nu se cade să... 

— Vreau să-i ştiu numele. 

— De ce, dacă e doar un zvon neîntemeiat? 


— Scribul Kel chiar şi-a ucis colegii din Casa 
tălmacilor, i-o reteză Udja. Va fi arestat, judecat 
şi osândit. Întrucât nefericita întâmplare priveşte 
direct statul, Majestatea Sa cere multă prudenţă 
din partea noastră, aşa că demnitarii trebuie să 
păstreze secretul. Care-i numele prietenei tale? 

— Nitis, de puţin timp  Mai-mare peste 
cântărețele şi țesătoarele lui Neit. 

— În cea mai deplină taină îți pot spune că 
iscoadele noastre cele mai destoinice se 
străduiesc să descurce  ițele  nefericitei 
întâmplări, ale cărei rădăcini nu ştim până unde 
se întind. Ascultă-mi sfatul: ţine-te departe de 
orice are legătură cu toate astea. 

— Voi fi ca şi mut! făgădui Menk. Şi nu mai 
doresc să aud niciun cuvânt despre omorurile cu 
pricina! 

— Îndeamn-o pe prietena ta Nitis să se 
dovedească prevăzătoare, foarte prevăzătoare. 
Nu susțin înțelepţii că e vătămător să vorbeşti 
fără măsură? 

— Am să-i dau cele mai folositoare poveţe, 
cancelare! 

— Pregăteşte-ne o sărbătoare frumoasă, Menk. 
Oraşul nostru trebuie să rămână un locaş al 
veseliei. 

Pefy, Marele vistiernic, era mânios. Amasis 
refuzase din nou să-i ofere mijloace pentru 


repararea templului din Abydos. Înfrumuseţarea 
capitalei, Sais, avea întâietate. 

— Marele preot al lui Neit doreşte să vă 
vorbească, îl înştiință secretarul său. 

— Să intre numaidecât. Sper că nu l-ai lăsat s- 
aştepte. 

Secretarul îngăimă câteva cuvinte, se înclină şi 
leşi. 

Pefy şi Wahibre se îmbrățişară. 

— Sunt fericit că te revăd, în sfârşit! exclamă 
demnitarul. La vârsta noastră n-ar trebui să 
lăsăm să treacă prea multe luni fără să ne 
amintim de vremurile minunate de odinioară. 

— Sarcinile tale împovărătoare nu-ţi prea lasă 
timp pentru plăceri. 

— Ale tale nici atât! Renunţ să mai iau masa cu 
Mai-marele strângătorilor de dări. Voi rămâne cu 
tine ca să gustăm împreună câteva prepelițe 
fripte şi puţin vin. 

Bucătarul lui Pefy nu era cu nimic mai prejos 
decât cel al regelui. Cât despre vinul ales, ce data 
din anul zece al domniei lui Amasis, nu i se putea 
găsi niciun cusur. 

— Regele trece cu vederea Abydosul, grăi Pefy 
mâhnit. Nu-i decât un orăşel lipsit de importanţă 
pentru negoţ, dar rămâne totuşi un loc al lui 
Osiris, a cărui magie asigură armonia între Cele 
Două Regate. Să te îngrijeşti mai mult de cel de 
miazănoapte spre paguba celui de miazăzi poate 
să rupă armonia. 


— Dar Divina Adoratoare nu e în acelaşi timp 
rege şi regină a Egiptului de Sus? 

— Puterea ei spirituală, ca şi cea pământească, 
se mărgineşte la oraşul sacru al zeului Amon, şi 
Amasis e mulțumit de felul în care ea cârmuieşte 
Theba. Cât despre mine, îmi folosesc averea 
pentru repararea templului din Abydos, 
plantarea de arbori şi viță-de-vie, ridicarea unui 
zid împrejmuitor din cărămizi, curățarea lacului 
sacru, făurirea de mese de ofrandă din aur, 
argint şi piatră şi păstrarea Casei Vieţii, unde 
sunt adăpostite nepreţuitele arhive. Tu, bătrânul 
meu prieten, nu-ţi baţi capul cu astfel de lucruri! 

— Regele îmi îngăduie să îngrijesc aşa cum se 
cuvine templul lui Neit, recunosc, dar 
nenorocirea petrecută de curând îmi tulbură 
liniştea. 

Pefy ridică din sprâncene. 

— Ce nenorocire? 

— Uciderea scribilor tălmaci. 

— Nu eşti tu omul care să facă asemenea glume 
sumbre! 

Lămureşte-mă. 

— Regele nu ţi-a dat de ştire? 

— Habar n-am de nimic! 

— Scribul Kel e acuzat că şi-a otrăvit colegii. 

— Pe toți cei din Casa tălmacilor? 

— Cu tot cu Mai-marele lor. Kel ar avea un 
complice, pe grecul Demos. Judecătorul Gem 
conduce cercetările. lar  Henat, căpetenia 


iscoadelor, lucrează în felul său. 

Pefy era copleşit de cele auzite. 

— Şi asta nu-i tot, adăugă marele preot. 

— Ce-ar putea fi mai rău? 

— L-ai poftit pe ucigaş, pe scribul Kel, la ultimul 
tău banchet. 

— Eu? Niciodată. 

— Şi totuşi s-a numărat printre meseni. Un 
scrib înzestrat cu mult har, fără îndoială, dar nu 
într-atât încât să se bucure de o atare onoare. 

— O să limpezim neîntârziat lucrurile! 

Pefy îşi chemă intendentul, un slujitor 
desăvârşit, care nu dădea niciodată prilej de 
mustrări. 

— Ai poftit un scrib tălmaci, Kel, la banchetul 
de săptămâna trecută? 

Intendentul se feri de privirea stăpânului său. 

— lertaţi-mă, eram bolnav. Am încredințat lista 
cu invitaţii celui care mi-a ținut locul, sperând că 
va duce cu bine la capăt sarcina. Numele 
scribului îmi e necunoscut. 

— Cel care te-a înlocuit ar fi putut să-l 
poftească? 

— Din păcate, da. Fierbinţeala şi lipsa de vlagă 
m-au împiedicat să fac verificările obişnuite. 
Mulţi sărăntoci încearcă să se folosească de 
ospețele înalților demnitari pentru a mânca pe 
degeaba. 

— Cine v-a îngrijit? întrebă marele preot. 

Doctorul palatului, Horkheb. M-a pus pe 


picioare în două zile. 

Intendentul se retrase, în vreme ce Marele 
vistiernic mesteca furios o bucată de pâine. 

De ce regele mă ţine departe de o problemă atât 
de gravă? Dragostea pentru greci i s-a urcat la 
cap! Totuşi moartea lui Cyrus şi venirea pe tron 
a lui Cambyses ar trebui să-l neliniştească. 

Dar armata egipteană n-ar fi în stare să le țină 
piept perşilor? 

Orice încercare de cotropire pare sortită să dea 
greş, încuviință Pefy. Udja a alcătuit o flotă de 
război nemaipomenită, iar generalul care 
comandă pedestrimea, Fanes din Halicarnas, e 
un soldat încercat. Cu toate acestea, avem nevoie 
de o diplomaţie care să lucreze cu iscusință şi 
fără odihnă. lar nimicirea Casei tălmacilor ne 
văduveşte de ea! 

— Nu va fi refăcută iute? 

— Uşor de zis! mai-marele Casei era un slujbaş 
de nădejde şi priceput, care putea să se descurce 
de minune în cele mai delicate împrejurări. 
Trebuie timp ca să-i găsim un înlocuitor pe 
măsură. 

— Cine ar avea interesul de a săvârşi un astfel 
de măcel? 

— La prima vedere, socoti Marele vistiernic, o 
iscoadă în slujba perşilor. Lipsindu-ne de ochi şi 
urechi, duşmanul îşi urzeşte planurile fără ştirea 
noastră. 

— Kel, un tânăr scrib intrat de curând în Casa 


tălmacilor... După tine, poate fi el făptaşul? 

— Tinereţea nu-i chezaş de nevinovăție! 

— Dacă aşa stau lucrurile, cum le vezi tu, 
înseamnă că cercetările judecătorului Gem sunt 
doar de ochii lumii. Doar Henat va descoperi 
adevărul. 

— Şi-au bătut destul joc de mine, hotări Pefy. 
De astă dată, Henat n-o să se mai ascundă în 
spatele dosarelor sale. 

Stăpânindu-şi cu greu furia, Marele vistiernic 
dădu buzna peste intendentul palatului, Henat, 
care-i dicta o scrisoare grabnică secretarului 
său. 

— Vreau să-ți vorbesc între patru ochi. 

Fără să aştepte porunca stăpânului, secretarul 
se retrase. 

— Ce s-a întâmplat atât de grav? se miră Henat. 

— Nu te mai preface. De ce n-am fost înştiințat 
despre uciderea tălmacilor? 

Intendentul palatului ridică din umeri a 
neputinţă. 

— Totul s-a petrecut atât de repede! Vinovatul, 
un scrib pe nume Kel, va fi în curând arestat, iar 
judecătorul Gem va hotări cuvenita pedeapsă. 

— Dar cercetările tale ce spun? 

Faţa lui Henat deveni de nepătruns. 

Doar judecătorul Gem este împuternicit să... 

Încetează să-mi vorbeşti ca unui nătărău! tună 


Pefy. Vreau adevărul numaidecât! 

— S-au petrecut nişte omoruri groaznice, a 
căror pricină o vorn descoperi. 

— Distrugerea Casei tălmacilor presupune un 
complot de o rară întindere. Nu-i de-ajuns să 
întemnițezi brațul care a lovit. Ce ştii mai precis, 
Henat? 

Cercetările continuă. 

lar tu continui să mă ţii departe de asta! 

— Majestatea Sa a cerut să ne purtăm cât mai 
cu fereală. N-are niciun rost să-i băgăm pe 
oameni în sperieți. Regele însuşi se îngrijeşte de 
refacerea Casei tălmacilor şi veghează la bunul 
mers al diplomaţiei noastre. La rândul tău, vezi 
de sarcinile ce-ţi revin. 

— Dincolo de spusele tale se ascunde cumva o 
amenințare? 

— Haide, haide! Toți cunosc greutatea 
răspunderilor ce te apasă şi-ţi apreciază 
priceperea. Săptămâna viitoare, la Sais se va 
celebra o sărbătoare frumoasă şi ne vorn bucura 
cu toţii, ca şi până acum, de bunăstare şi pace. 
Ca orânduitor al sărbătorilor de la Sais, 
atrăgătorul Menk putea să le asculte pe 
cântărețele zeiței Neit atunci când repetau sub 
conducerea blândă, dar fermă a frumoasei Nitis. 
Oh, zei, ce farmec! Negreşit, femeia aceasta avea 
să fie într-o bună zi a lui. Deja lucrau împreună. 
lar mâine vor gusta din plăcerile dragostei. Doar 
că nu trebuia s-o sperie, ci s-o cucerească pas cu 


pas. Şi pe deasupra era nevoie s-o oprească de la 
săvârşirea unor greşeli de nereparat! 

Uitând de cântărețe, Menk o privea doar pe Mai- 
marea lor, a cărei eleganță sărea în ochi. 

Când repetiţia luă sfârşit, preotesele se 
împrăştiară care-ncotro. 

— Văd că ați găsit câteva clipe libere ca să veniţi, 
îi spuse Nitis lui Menk. Cum vi se pare corul? 

— Graţie vouă, Nitis, se descurcă mai bine, mult 
mai bine! 

— Arătați răvăşit. Să fie oare muzica pe care-o 
pregătim prea tulburătoare? 

— Am discutat cu Udja, cancelarul regal, care a 
recunoscut că tălmacii au fost ucişi. O 
nenorocire îngrozitoare despre care nu trebuie să 
se ducă vestea. Gem, Mai-marele judecătorilor, şi 
iscoadele se îngrijesc de cercetări. Vinovatul este 
într-adevăr acel tânăr scrib, Kel, pe care l-am 
întâlnit la banchetul Marelui vistiernic. Încă mă 
trec fiori! Dacă nebunul ăsta furios s-ar fi hotărât 
să le facă de petrecanie tuturor oaspeților? 
Numai de n-ar începe iar să ucidă, înainte să fie 
arestat! 

— Aşa arată cercetările, că e vorba de fapta unui 
nebun? 

— Nu ştiu şi nici nu vreau să aflu! Să ne ţinem 
departe de grozăvia asta, scumpă Nitis, şi să ne 
vedem de sarcinile noastre. Nu ne numărăm 
printre gărzile oraşului. Totuşi o întrebare îmi stă 
pe limbă: cum de aveţi cunoştinţă despre această 


nenorocire? 

— Am auzit nişte zvonuri, răspunse ea zâmbind. 

— Nu vă mai plecaţi urechea la ele şi nu le 
răspândiți! Udja m-a sfătuit să păstrăm tăcerea. 
Să-l ascultăm. Şi apoi, o greşeală gravă v-ar 
ruina viitorul, nu? 

— Înţeleaptă povaţă, recunoscu Nitis. 

Menk se linişti. 

— Istețimea vă e pe măsura frumuseții. Gând 
ştii să stai la locul tău şi nu-i sfidezi pe cei 
puternici, soarta se arată prielnică. Şi oricum, ne 
aşteaptă multă muncă în zilele următoare! 

— S-o slujim cât mai bine pe zeiță rămâne 
datoria noastră de căpătâi, grăi preoteasa. Ne 
vedem mâine, la o nouă repetiţie. 

Henat îşi bate joc de mine, îi mărturisi Pefy 
marelui preot Wahibre. Şi refuză să-mi dezvăluie 
tot ce ştie. Însă, de vreme ce se ocupă de această 
treabă, cu siguranţă nu e vorba de nişte omoruri 
săvârşite de un smintit. Avem de-a face cu o 
problemă ce priveşte însuşi statul şi ale cărei 
urmări nu pot fi prevăzute deocamdată. 

Ai zice chiar „complot”? 

Oricum eu n-am niciun amestec! Cred în 
continuare că mârşăvia asta e isprava unor 
iscoade trimise de perşi ca să semene dezordine 
în diplomaţia noastră, lipsindu-ne de informaţii. 

— Altfel spus, Cambyses se pregăteşte să 
cotropească Egiptul, profeţi marele preot. 

— Puțin probabil, îşi dădu Pefy cu părerea. În 


schimb, se gândeşte, fără doar şi poate, să pună 
mâna pe Palestina, strecurând acolo iscoade, 
negustori şi oameni care să-l susţină, înlăturarea 
tălmacilor ne va împiedica o vreme să cunoaştem 
mai multe despre planurile lui. la aminte, 
prietene, şi ţine-te departe de toate astea. Henat 
nu ştie de glumă. 

— Ar îndrăzni să se atingă de marele preot din 
Sais? 

— Loviturile secrete ale iscoadelor nu se pun la 
socoteală! Nu uita că Amasis a cucerit tronul 
prin forță şi nu suferă să-i fie pusă la îndoială 
puterea. Îi datorăm pacea şi bunăstarea, desigur, 
dar oare cât de trainice se vor dovedi ele? 

— lată-te şi neîncrezător, Pefy! 

— Dacă Amasis reface degrabă Casa tălmacilor 
şi dacă ucigaşii sunt pedepsiți pe măsura 
faptelor, viitorul se va însenina. 

Kel se dedică noului său rang de „preot pur”18 
cu multă tragere de inimă. Înainte de ivirea 
zorilor pornea spre lacul sacru, unde umplea cu 
apă două vase de alabastru pe care le înmâna 
unei preotese. Apoi cerceta lista merindelor 
proaspete menite templului şi verifica spusele 
celor ce le aduseseră. Reţinut în vorbe şi-n 
purtări, nu se deosebea de restul scribilor aflați 


18 Ouâb. 


în slujba Mai marii cântărețelor şi ţesătoarelor. 

Având în vedere proaspătul său legământ, se 
supunea bucuros muncilor simple: ştergea 
paletele, spăla cupele pentru cerneală, rula 
papirusurile. Şi întrucât curăţenia reprezenta o 
lege de la care nu se îngăduia nicio abatere, Kel 
mătura podeaua din încăperea rezervată 
preoților puri şi ducea spălătorului veşmintele 
murdare. 

Noua existență îl mulțumea pe deplin, dar când 
şi când îl cuprindea îngrijorarea, amintindu-şi că 
nu era decât un ucigaş şi un fugar ce-şi găsise 
un adăpost vremelnic! Viitorul strălucit, cariera 
atent plănuită şi siguranța de care avea parte un 
slujbaş priceput fuseseră date uitării. 

Dar şi acest prezent, frumos ca un miraj, nu va 
întârzia să se destrame. 

— Mai-marea cântărețelor şi ţesătoarelor te 
cheamă, îl vesti un coleg. 

Kel merse degrabă la Casa ţesătoarelor, unde îl 
aşteptau Nitis şi Wahibre. 

Tânăra zăvori uşa. 

— Ai întâmpinat greutăţi? vru să ştie ea. 

— Nimeni nu mi s-a pus vreo întrebare 
stânjenitoare. 

— Preoţii puri rămân doar scurtă vreme în 
templu, zise Wahibre, şi mereu apar fețe noi. 
Dacă-şi face bine treaba, Kel va trece nebăgat în 
seamă. 

— Aţi mai aflat ceva? se nelinişti scribul. 


— Mai întâi l-am crezut pe Menk întru totul 
străin de cele întâmplate, mărturisi Nitis, dar 
purtarea lui mă pune pe gânduri. A susținut cu 
tărie că habar n-are de nimic şi că vrea să se ţină 
departe de nenorocirea cu pricina. Totuşi a dat 
fuga la cancelarul regal Udja ca să-i povestească 
ce i-am spus eu despre uciderea tălmacilor. 
Odată întors de acolo, mi-a poruncit în cuvinte 
mieroase să-mi văd de sarcinile mele şi să las 
gărzile să-şi facă datoria. 

— Menk e îndrăgostit de tine, arătă marele 
preot. Vrea să te ferească de-o greşeală. 

— Şi nu-i asta o dovadă a complicităţii sale? 
Cunoscându-l pe unul dintre ucigaşi sau poate 
pe mai mulți, caută să mă îndepărteze de adevăr. 

Pe Kel îl copleşi o tristeţe adâncă. 

Menk, orânduitorul sărbătorilor din Sais, se 
îndrăgostise de Nitis! Şi pesemne că nu era 
singurul care-o dorea. Preoteasa avea să ia de 
bărbat un demnitar pe potriva rangului ei şi cu 
renume fără pată. 

— Menk pare speriat, adăugă Nitis, dar dacă 
face pe laşul? Şiret şi iscusit cum e în a te duce 
cu vorba, nu cumva amestecă sinceritatea cu 
minciuna? Nu poţi să ai încredere în el. 

— Cu toate astea, ţi-a destăinuit că s-a întâlnit 
cu Udja, o contrazise marele preot. 

— N-o fi doar un plan dibaci? se amestecă Kel. 
Aflat la ordinele cancelarului regal, ducând la 
îndeplinire treburile murdare, Menk arată că se 


supune stăpânirii numai de ochii lui Nitis, ca s- 
o protejeze mai bine. 

— Cum să-ți vină a crede că există atâta 
fățărnicie? 

— Şi totuşi s-au săvârşit atâtea omoruri! 

— lar tu eşti singurul vinovat, îi reaminti 
Wahibre. Stăpânirea nu pare a se sinchisi deloc 
de prietenul tău, Demos. Poate că-l socoate 
complice, dar nu ucigaş. Judecătorul Gem n-are 
îndoieli. Convingerea lui e că în curând vei li 
arestat şi vei dezvălui pricina măcelului. 

Kel se simţea distrus. 

În doar câteva cuvinte, marele preot zugrăvise 
întocmai cum stăteau lucrurile. Şi tânărul scrib 
nu avea cum să scape de această soartă. 
Wahibre îşi aşeză mâna puternică pe umărul 
său. 

— Nu-ţi pierde nădejdea. Cred în nevinovăția ta. 

Zâmbetul lui Nitis îl îmbărbătă, de asemenea. 
— Marele preot şi cu mine ştim că adevărații 
făptaşi v-au ales drept ţap ispăşitor. Şi suntem 
la fel de hotărâți să-i găsim. 

Prietenul meu Pefy nu m-a prea lămurit, 
recunoscu Wahibre. Dacă-l asculți, nu ştie 
nimic, iar căpetenia iscoadelor refuză să-i 
dezvăluie ceva. 

— Marele vistiernic să fie tratat astfel... E de 
crezut una ca asta? se miră Nitis. 

Până acum Pefy nu m-a minţit niciodată. 

— Sunteţi sigur că nu-şi urmăreşte propriul 


plan? întrebă Kel. 

Pune mare preţ pe legea lui Maat şi n-a săvârşit 
niciun gest îndoielnic. 

Totuşi ascultă de poruncile regelui! 

— Fireşte, dar şi-a păstrat gândirea limpede şi 
bănuieşte că iscoadele perşilor s-au strecurat în 
Egipt ca să lipsească diplomaţia noastră de ochi 
şi de urechi. După el, Cambyses visează să-şi 
crească înrâurirea asupra altor ţări fără a cotropi 
Egiptul. Iar ţinta lui ar fi Palestina. Dornic să 
ocolească o înfruntare, Amasis nu va lua nicio 
măsură împotriva lui. 

— De ce m-a poftit la banchetul pe care l-a dat? 
— În privința asta lucrurile par clare, răspunse 
marele preot. De obicei, intendentul îi prezenta 
lui Pefy o listă cu oamenii de vază, şi după ce Pefy 
încuviința, îi invita la banchet. Fiind însă bolnav, 
intendentul i-a dat lista celui care-i ţinea locul. 
Marele vistiernic nici nu ştia de existența ta, aşa 
că a fost el însuşi dus de nas. Un amănunt demn 
de atenție: doctorul palatului, Horkheb, l-a 
tămăduit pe intendent, deşi nu obişnuieşte să 
îngrijească decât bolnavi înstăriți şi de rang înalt. 
— În sfârşit, iată ceva de care să ne agățăm! 
exclamă Kel. Horkheb l-a ameţit cu tot soiul de 
prafuri ori fierturi pe intendent şi i-a ales un 
înlocuitor, astfel încât să-mi întindă o capcană. 
— Doctorul palatului s-a ferit întotdeauna să se 
amestece în treburile statului, arătă marele 
preot. 


— Are legături cu înalții demnitari şi îl îngrijeşte 
pe faraon, stărui tânărul. 

— Horkheb se gândeşte îndeosebi să-şi 
sporească averea, şi aşa măricică, şi să-și 
înmulțească bunurile, oricum destul de 
numeroase. O plată grasă l-ar fi convins să se 
amestece în uneltiri a căror gravitate nici n-o 
cunoaşte. 

— Să urmărim acest fir, hotări Nitis. Trebuie să- 
i smulgem lui Horkheb adevărul. Mărturia lui 1l- 
ar putea dezvinovăți pe Kel, iar cercetările ar 
apuca pe un nou făgaş. 

— Din păcate, rosti cu amărăciune Wahibre, 
judecătorul Gem e încăpățânat şi nu-i stă mintea 
decât la arestarea lui Kel. Găsesc că e primejdios 
să vorbim de-a dreptul cu el. 

— Am o idee, propuse tânărul scrib. 

Chemat degrabă, Horkheb sui cu paşi iuți 
platforma ce ducea la palatul regal, adevărat 
stup unde lucrau măcelari, brutari, berari şi 
mulți alți meşteri bine plătiți şi dornici să-şi 
păstreze slujba. Având în vedere mărimea clădirii 
şi numărul însemnat al camerelor, zidari, 
sculptori, tâmplari şi pictori trebăluiau adesea 
de zor. Locuinţța faraonului, asemuită cu 
orizontul, trebuia să fie fără cusur. În fiecare 
dimineaţă, el răsărea aidoma soarelui, ca să 
răspândească viaţa şi lumina. 


Partea construită din cărămizi amintea de latura 

omenească şi trecătoare a celui însărcinat să 
întruchipeze regalitatea, iar cea din piatră - de 
sorgintea sa divină. În mijlocul palatului se 
găseau o uriaşă sală de primire cu tavanul 
sprijinit de coloane şi capele cu pragul din granit, 
ce îngăduiau faraonului să rămână în legătură 
cu zeitățile. 

Horkheb aprecia somptuozitatea şi frumuseţea 
palatului regal. Bogăția de culori, felurite motive 
florale, splendide picturi înfățişând păsări 
zburând deasupra lotuşilor... Privirea nu înceta 
să se desfete cu atâtea minunății. 

La fiecare uşă stăteau de strajă soldați din garda 
personală a monarhului. Bine înarmați, 
respectau fără abatere ordinele referitoare la 
paza palatului. Amasis nu uita că ajunsese la 
tron prin forța armelor şi că trebuise să ducă un 
război ca să se impună în tot Egiptul. 

Deşi doctor al familiei regale, Horkheb se supuse 
binevoitor rânduielilor care cereau ca fiecare 
persoană ce intra în odăile monarhului să fie 
cercetată şi verificată atent. Desfăcu chiar şi 
traista de piele plină cu leacuri preţioase. 

Regina Tanit îi ieşi în întâmpinare. 

— Soțul meu se simte rău, şopti ea. Sunt tare 
îngrijorată. 

Întins pe un pat cu picioarele în forma unor 
copite de taur, Amasis îşi ținea ochii pe jumătate 
închişi. 


Am sosit, îl înştiință Horkheb. Ce se întâmplă? 

Mă doare cumplit capul şi amețesc, arătă regele. 
Am crezut c-o să leşin şi nu pot să stau în sus. 

Doctorul îşi lipi palma de ceafa, de pieptul, de 
încheieturile mâinilor şi de picioarele 
suferindului. 

— Nu-i nimic grav, spuse Horkheb când isprăvi. 
Canalele urmează calea inimii şi energia străbate 
liberă trupul. Vă sfătuiesc să luaţi o poţiune 
alcătuită din opt măsuri smochine, opt măsuri 
anason, opt măsuri ocru pisat şi treizeci şi două 
de măsuri miere. Veţi înghiți din acest amestec 
timp de patru zile şi o să vă întremaţi. 

Liniştită, regina zâmbi şi ieşi din cameră. 

Majestate, îngăimă Horkheb, mai există încă o 
cale de tămăduire pe care o puteţi urma singur. 
Amasis se ridică. 

Care anume? 

Prea mult vin şi prea multă bere mi se par 
vătămătoare pentru sănătatea voastră. 
Bineînţeles, vă bucuraţi de un trup vânjos, dar 
lipsa de cumpătare... 

Lasă-mă pe mine să judec asta. 

Îngăduiţi-mi să stărui. 

Nu-ţi îngădui. Fă-ţi treaba şi lipseşte-mă de 
părerile tale! 

Doctorul se întoarse în vasta locuinţă din inima 
oraşului unde îi primea pe suferinzii foarte 
bogați. Fost elev strălucit al şcolii din Sais, 
Horkheb nu-i mai îngrijea acum nici pe oamenii 


de rând, nici pe cei cât de cât înstăriți. În prezent, 
având două case impunătoare, una aproape de 
capitală şi alta în Egiptul de Sus, muncea doar 
trei zile pe săptămână şi trăgea foloase din plin 
de pe urma renumelui său de doctor al familiei 
regale. 

— Cineva doreşte să vă vadă neîntârziat, îl 
preveni ajutorul său. 

— Despre cine e vorba? 

— Despre Mai-marea cântărețelor şi 
tesătoarelor lui Neit. 

— O bătrână respingătoare, bănuiesc. 

— Dimpotrivă, o tânără tare frumoasă. 

— Roagă-l pe primul pacient să mă ierte că-l las 
să mai aştepte puțin şi pofteşte-o înăuntru pe 
preoteasă. 

Ajutorul său nu minţise: Nitis era încântătoare. 
— Mi se pare că ne-am întâlnit la ultimul 
banchet dat de Marele vistiernic, nu? 

— Într-adevăr. 

— Nu ştiam de numirea voastră. 

— S-a petrecut de curând. 

— Îngăduiţi-mi să vă felicit şi să vă urez o 
carieră strălucită. Ce anume vă doare? 

— Eu mă simt bine, dar un preot al templului 
din Sais tocmai a căzut victimă unei întâmplări 
nefericite. 

Horkheb tuşi uşor. 

— Acest soi de întâmplări nu mă privesc. 

— Marele preot Wahibre v-ar fi nespus de 


recunoscător dacă veniţi. Pe de-o parte, veți 
hotări singur plata ce vi se cuvine, pe de alta, îi 
va vorbi regelui despre mărinimia de care ați dat 
dovadă. 

— Sunt doctor la urma urmei şi datoria îmi 
impune să nu stau cu mâinile în sân, judecă 
Horkheb. 

Aşa că îi porunci ajutorului său să-i amâne pe 
ceilalți bolnavi pentru a doua zi şi plecă 
împreună cu tânăra femeie, al cărei parfum cu 
miros de iasomie îl învăluia, fermecându-l. 

— Ce a pățit preotul? 

— A căzut de la înălțime. 

— Vorbeşte? A leşinat? 

— Nu şi-a pierdut nicio clipă cunoştinţa. 

— Semn bun! L-aţi mişcat? 

— Ne-am încumetat doar să-i ungem rănile cu 
balsam. 

Nitis îl duse pe doctor într-o clădire alăturată 
templului unde locuiau preoții puri. 
Gândindu-se la plata însemnată pe care-o va 
primi, Horkheb trecu vesel pragul. 

Dar, brusc, înlemni. 

În fața lui stătea scribul tălmaci Kel. 

— De ce mi-aţi dat prafuri de adormit şi cine v- 
a poruncit să faceți asta? 

Mişcările bruşte ale doctorului îi surprinseră pe 
cei doi tineri. 

Horkheb îşi aruncă traista cu leacuri cât colo, o 
îmbrânci pe Nitis şi o rupse la fugă din toate 


puterile. 

Scribul se luă îndată după el. 

Exista oare o mărturie mai bună? 
Recunoscându-şi victima, Horkheb dovedea că 
nu era străin de complot. Desigur, i se făgăduise 
că nu-l va mai revedea niciodată pe scrib şi că nu 
va mai auzi vorbindu-se despre asta. 

Îngrozit,  căindu-se pentru mesele prea 
îmbelşugate, Horkheb nu putea să alerge timp 
îndelungat. Apucând pe o străduță înțesată de 
lume, se izbi cu toată puterea de masculul din 
fruntea unui şir de măgari încărcați cu saci de 
grâu şi se prăbuşi la pământ. 

Animalele se cabrară, unele zvârlind din 
picioare, altele scoțând răgete de nemulțumire. 
Încărcătura primului măgar se desprinse şi căzu 
peste grumazul doctorului. Furios, stăpânul 
animalelor îi trase cu sete câteva lovituri de 
baston hoțului care încerca să-i fure avutul. 
Întărâtaţi, doi măgari îl zdrobiră sub copite pe 
atacator. 

Opriţi-vă! urlă Kel. 

Cu fața acoperită de sânge, cu mâinile şi 
picioarele rupte, Horkheb scotea gemete jalnice. 

— Tâlharul şi-a meritat pedeapsa, socoti 
țăranul. 

— Trebuia să-mi răspundă la nişte întrebări. 

— Faci parte din gărzile oraşului? 

— Nu se vede? 

Țăranul îşi împinse înapoi măgarii, de-acum 


potoliți, şi ridică sacul cu grâu. 

Kel se aplecă deasupra rănitului. 

— Vorbeşte, Horkheb! Cine te-a plătit? De ce au 
fost ucişi tălmacii? 

Înarmate cu bastoane şi spade scurte, 
adevăratele gărzi se apropiau în goana mare. 

— Vorbeşte! imploră scribul. 

Dar Horkheb leşină, iar Kel trebui să-l lase acolo 
şi să dispară. 

Starea doctorului Horkheb era fără speranţă, iar 
moartea sa apropiată. Cu ţeasta spartă, nu putea 
să mai vorbească şi răsufla anevoie. Trei doctori 
de frunte ai scolii din Sais rostiseră aceleaşi 
cuvinte: „O boală pe care n-o putem tămădui'”. 

O licoare puternică îi mai alina întru câtva 
durerile. 

Cu toate că de-abia mai desluşea ce se întâmplă 
în jur, Horkheb zări intrând în camera sa o 
siluetă, cea a căpeteniei uneltitorilor, omul care 
pusese la cale complotul. 

Însă vizita nu se datora milei. Căpetenia 
uneltitorilor voia sa smulgă unele informaţii de la 
acest nătărău de Horkheb, aşa uşor de păcălit. 
De fapt, nenorocirea ce-l lovise pe doctor pica 
tocmai bine. Uneltitorii se hotărâseră oricum să 
se descotorosească de stânjenitorul Horkheb, iar 
măgarii luaseră asupra lor întreaga sarcină. 

Chiar nu poți să vorbeşti? 


Muribundul îşi ridică mâna dreaptă cu mare 
greutate. 

Potrivit raportului întocmit de gărzi, un țăran te- 
a luat drept hoț, iar animalele lui te-au călcat în 
picioare. A fost într-adevăr o întâmplare? 

Cu preţul unor dureroase sforțări, Horkheb 
clătină din cap. 

Cine te-a ucis? 

Mâna doctorului se ridică din nou. 

Căpetenia îşi ajută complicele să apuce o 
pensulă şi-i aşeză sub degete o bucată de 
papirus. Horkheb înşiră trei semne ce se 
desluşeau cu greu: K... e... 1. 

— Kel! Vasăzică se ascunde încă la Sais. Ce mai 
ştii despre asta? 

Tepene şi  stângace, degetele doctorului 
strânseră pensula şi trasară câteva semne 
aproape de nedescifrat. 

Căpetenia reuşi să citească „templu”, sperând 
că va urma şi un nume. 

— Străduieşte-te! Cine îl protejează pe scrib? 

Pensula căzu peste papirus. 

Horkheb tocmai îşi dăduse sufletul. 

Căpetenia uneltitorilor nu le ascunse acestora 
adevărul. 

— Nu numai că blestematul de Kel este viu, nu 
numai că reuşeşte să scape de gărzi, dar a dat de 
Horkheb! Din fericire, se va opri aici. Îi va fi cu 
neputinţă să meargă mai departe. 

— Fără îndoială, la el se află papirusul criptat. 


— Niciodată documentul n-ar fi trebuit să 
ajungă la mai-marele Casei tălmacilor! Greşeala 
asta prostească ne-a silit să trecem la măsuri 
aspre, ceea ce nu mă bucură câtuşi de puțin. 
Totuşi, planul nostru trebuie să se desfăşoare 
neabătut. 

Uneltitorii încuviințară. 

— Fiți liniştiţi, codul nostru este de nedezlegat. 
Desigur, ne stânjeneşte faptul că Kel are anumiţi 
protectori. 

— Ştim cine sunt ei? 

— Înainte să moară, Horkheb mi-a făcut o 
mărturisire. O să ne folosim de ea. Apoi, odată 
scribul arestat şi documentul găsit, vorn merge 
înainte în deplină siguranţă. 

Faraonul Amasis tuna şi fulgera. 

— Nu mă pot lipsi de Horkheb! 

— Din păcate, Majestate, zise cancelarul Udja, 
neprețuitul meu confrate s-a stins din viaţă. Va 
avea parte de o mumificare dintre cele mai bune 
şi va fi depus într-un mormânt superb. 

— Din ce pricină a murit? 

— O întâmplare prostească. Soarta se arată 
uneori crudă. 

— Hotărârea mea e luată: tu o să-l înlocuieşti. 

— Majestate, nu mai îngrijesc bolnavi de multă 
vreme şi apoi, îndatoririle pe care le am... 

— Toţi împărtăşesc părerea că erai cel mai bun 
doctor al şcolii din Sais. Voi fi singurul tău 
pacient şi la nevoie vei veni numaidecât să mă 


vezi. 

Udja se înclină. 

Cunoştea aplecarea regelui spre vinurile grele şi 
berea tare şi va încerca să-i păstreze vigoarea 
trupului în pofida lipsei de măsură a lui Amasis. 

— Majestate, zise Henat, vădit tulburat, oamenii 
mei au primit o scrisoare neiscălită, ce acuză 
templul din Sais că l-ar ascunde pe Kel, ucigaşul 
fugar. 

— Peste putinţă! socoti Udja. 

— Bănuim că ticălosul a înşelat buna-credinţă 
a vreunui preot, continuă căpetenia iscoadelor. 
Un om aşa primejdios se dovedeşte în stare de 
orice! Ştiind că nu mai are nimic de pierdut, nu 
va şovăi să folosească violența. 

— Am să-i poruncesc judecătorului Gem să 
încercuiască templul, apoi să-l răscolească de la 
un capăt la altul. Dacă ucigaşul se află acolo, va 
fi arestat. 

— O astfel de mişcare în forță nu va trezi 
nemulțumirea marelui preot? 

Nu conduce el nici tara, nici cercetările! Trebuie 
să-ți aduc aminte că am desființat tribunalele 
templelor şi că ele se supun acum tribunalelor 
regale? Niciun sanctuar nu poate servi drept 
adăpost unui tâlhar. Nu şi-au sporit avutul sub 
oblăduirea mea, dobândind privilegii şi 
pământuri  mănoase? în ciuda puterii şi 
renumelui său, marele preot se cuvine să-mi dea 
ascultare şi să lase cale liberă gărzilor şi 


judecătorilor mei. 

Aş zice că e mai bine să dovedim cumpătare în 
fapte, arată cancelarul. Dând buzna la templu în 
văzul tuturor, nu-i neliniştim pe locuitorii 
Saisului? 

— Îngăduiţi-mi să încuviinţez spusele lui Udja, 
stărui Henat. Şi să ne gândim că Kel ar putea lua 
ostatici. Omorându-i, ar răspândi groaza, iar 
pacea capitalei noastre ar fi adânc tulburată. 

— Să nu dăm crezare acestei scrisori neiscălite, 
propuse cancelarul, privindu-l pe Henat de parcă 
el ar fi scris-o. Poate că urmăreşte doar să 
ponegrească. 

— Pe cine? se miră căpetenia iscoadelor. 

— Înrâurirea spirituală a marelui preot îi atrage 
destui duşmani şi ambițioşii râvnesc să-i ia 
locul. 

— Să lăsăm asta, le-o reteză Amasis. Grija 
noastră e să aflăm dacă ucigaşul se ascunde în 
templu. Udja, trimite-l neîntârziat la mine pe 
judecătorul Gem. Am să-i spun eu însumi ce 
trebuie să facă. 

— Horkheb a leşinat înainte să-mi răspundă la 
întrebări, le mărturisi Kel lui Nitis şi marelui 
preot. Judecând după gravitatea rănilor, are 
puţine şanse să scape cu viață. Dar purtarea lui 
îi dovedeşte vinovăția! Când m-a văzut, a înţeles 
că am descoperit adevărul. 


— Cu siguranţă, Horkheb doar a îndeplinit nişte 
ordine, fu de părere Wahibre. lar dispariția sa 
apropiată îi convine celui care i le-a dat, nu? 
Murind, doctorul va amuţi pe vecie şi singurul 
nostru drum sfârşeşte într-o fundătură. 

— Nicidecum! îl contrazise Nitis. Orânduitorul 
sărbătorilor din Sais, Menk, a luat parte la 
banchetul Marelui vistiernic. Şi să nu-i ştergem 
de pe lista bănuiților pe căpetenia iscoadelor şi 
pe puternicul guvernator al Saisului. 

— Eu l-aş adăuga şi pe însuşi regele, rosti Kel 
cu seriozitate. 

— Să ne păstrăm judecata limpede, îi sfătui 
Wahibre. De ce ar distruge Amasis una dintre 
forțele diplomaţiei sale, Casa tălmacilor? 

— Turbez de furie că nu pot să descifrez 
documentul criptat! Fără îndoială, el ne-ar oferi 
toate răspunsurile. 

Nitis îi aruncă marelui preot o privire 
întrebătoare. Wahibre îi înțelese numaidecât 
gândurile. 

— Poate că în Casa Vieţii se găsesc informații 
hotărâtoare. 

Dă-i papirusul lui Nitis, iar ea va încerca să afle 
cheia care să ne ajute să-l citim. 

Dacă i se întindea cu dibăcie o capcană? Şi 
preoteasa participase la banchet. Nu cumva 
planul ei fusese să-l împingă către acest gest? 
Lipsit de preţiosul document, Kel rămânea fără 
niciun mijloc de apărare, iar urmăritorii lui n-ar 


mai fi avut nevoie să-l prindă viu. 

Nitis era discipol al marelui preot, iar marele 
preot se supunea faraonului. Crezând că 
dobândise aliaţi sinceri, care să-l apere, Kel nu 
cădea drept în mâinile uneltitorilor? 

Scribul se uită ţintă la tânăra preoteasă şi zări 
atâta lumină în ochii ei, încât se căi pentru că o 
bănuise. 

— Fie să reuşiți, Nitis. 

Se auzi un ciocănit în uşa sălii de primire a 
marelui preot. 

Kel se ascunse, Wahibre crăpă uşa şi discută 
îndelung cu ajutorul său, a cărui sarcină era să- 
i primească pe oaspeţi. 

— Judecătorul Gem vrea să scotocească templul 
şi dependinţele, îi înştiinţă el pe cei doi tineri. Kel 
nu se poate întoarce în odaia lui. 

— Să plecăm îndată, sări Nitis. Străduiți-vă să-l 
ţineţi în loc pe judecător până părăsim templul. 
— Unde vă duceţi? întrebă cu îngrijorare 
Wahibre. 

— N-or să-l aresteze pe Kel, staţi liniştit. 

— Uşa sălii arhivelor este deschisă. Luaţi-o de- 
a lungul zidului până la primul post de strajă. 
Nimeni n-ar trebui s-o oprească pe Mai-marea 
cântărețelor şi ţesătoarelor, întovărăşită de un 
preot pur. 

Încă o dată spaima îl cuprinse pe Kel. 

Nu se îndoia de sinceritatea lui Nitis, dar marele 
preot nu-l dădea oare pe mâna gărzilor? 


— Veniţi cu mine repede, îi ceru Nitis. 

Wahibre ieşi în întâmpinarea judecătorului 
Gem, flancat de doi soldați vânjoşi. 

— Ce se petrece? întrebă marele preot. 

— Mai bine s-o spun pe-a dreaptă: Kel, ucigaşul 
tălmacilor, s-ar ascunde aici. 

— Şi pe ce se sprijină asemenea idee de 
neînchipuit? 

— Pe o scrisoare neiscălită. 

— lar ca judecător cu experienţă ce vă aflați, îi 
daţi crezare? 

— Trebuie să verific tot. 

— Mă împotrivesc ca templul lui Neit să fie 
răscolit. 

— Aşa sună porunca faraonului. Nu mă siliți să 
întrebuințez forța şi să-i pun la treabă pe cei o 
sută de oameni care mă însoțesc. Începând din 
această clipă, intrările pe domeniul lui Neit sunt 
supravegheate. 

— Pângăriți un pământ sacru! 

— Templele nu mai au putere judecătorească 
proprie, îi reaminti Gem, iar noi căutăm o fiară 
în stare să ucidă din nou. Nu refuzați să mă 
ajutați, mare preot. Dimpotrivă, călăuziți-mă, ca 
să tulburăm cât mai puţin pacea acestor locuri. 

— Bine, dar cu o condiţie: să nu intrați nici în 
Sfânta Sfintelor, unde numai faraonul şi marele 
preot pot călca, nici în Casa Vieţii, unde se 
păstrează arhivele secrete folosite de inițiații în 
marile mistere ale lui Isis şi Osiris. 


— Juraţi-mi în numele regelui că ucigaşul nu se 
ascunde în ele! 

— Cum îndrăzniți să spuneţi o astfel de 
grozăvie? Sunt chezaş al tainei acestor locuri 
pure şi rostesc bucuros jurământul pe care mi-l 
cereți. Zeii să trimită asupră-mi fulgerul dacă 
limba mea minte! 

Furia rece a marelui preot îl mişcă pe judecător. 

— Sarcina mea nu e deloc uşoară, înțelegeți-mă. 

— Urmaţi-mă, îi porunci Wahibre. Vorn cerceta 
împreună fiecare părticică din domeniul zeiței. Şi 
puteți pune întrebări oricui poftiți. 

În fapt, Gem nu credea deloc în scrisorile 
neiscălite. De obicei, le rupea şi nu ţinea seamă 
de ele la judecăţi. Însă de astă dată regele 
stăruise să se facă  verificările cuvenite. 
Judecătorul ar fi putut să refuze, dar ceea ce se 
întâmplase în Casa tălmacilor era atât de grav, 
încât preferase să nu treacă nimic cu vederea. 
Aşa că, în tovărăşia marelui preot şi a unei trupe 
de soldați încercați, străbătu toate încăperile, 
sacre sau nu, de la sala din silex unde odihneau 
străvechi obiecte rituale din piatră până la odăile 
preoților puri. Nu ocoli nici cele patru capele 
aşezate în cele patru zări, nici clădirea ţesăturilor 
din în, nici numeroasele ateliere şi vizită chiar şi 
capelele ridicate lângă mormintele regilor 
îngropați aproape de sanctuarul lui Neit. 

Când vru să pătrundă în templul Albinei, 
Wahibre îl opri. 


— Numai domnia voastră, ca slujitor al lui Maat, 
puteţi intra. Nu şi oamenii de rând. 

Neavând de ce să se teamă de marele preot, 
judecătorul se învoi. 

În templul Albinei se celebra cultul lui Osiris, 
strâns unit cu cel al strămoşilor. Aici se 
desfăşurau ritualuri ce-o legau pe zeița Neit de 
zeul reînvierii şi de Cei Drepţi. Aici trona sipetul 
misterios conținând trupul de lumină al lui 
Osiris. 

Impresionat de măreţia edificiului, a cărui 
fațadă semăna cu cele ale Casei Nordului şi Casei 
Sudului de la Saqqara, datând din vremea 
domniei lui Djeser, Gem uită o clipă de 
cercetările sale. 

Dar, la ieşirea din templu, un ofițer îl readuse 
brusc cu picioarele pe pământ. 

— Sunteţi mulțumit? îl întrebă marele preot pe 
judecătorul Gem. 

— Oamenii supravegheau împrejurimile, 
împiedicând pe oricine să părăsească teritoriul 
sacru înainte ca eu să închei cercetările. Totuşi 
o întâmplare neplăcută a avut loc. O preoteasă 
însoțită de un bărbat a reuşit să treacă de primul 
post de strajă, susținând că e Mai-marea 
cântărețelor şi ţesătoarelor. Despre cine e vorba? 
— Despre Nitis. 

— O femeie bătrână şi înţeleaptă, bănuiesc. 


— Nu, o tânără preoteasă căreia toţi îi recunosc 
harurile. Nimeni nu s-a împotrivit numirii sale. 

Aţi ales-o personal? 

— Într-adevăr. 

— De ce-a fugit? 

— să fugă? Dar ce vă-nchipuiţi? 

— Unde stă? 

— Va primi aici, înăuntrul zidurilor templului, o 
locuință potrivită cu noul ei rang. Până mâine 
meşterii vor isprăvi reparațiile. 

Vocea judecătorului deveni tăioasă. 

— Unde stă... acum? 

— În casa familiei sale, în apropiere de templu. 

— Vreţți să mă conduceţi până acolo? 

— Şi dacă refuz? 

— Am să-i aduc la cunoştinţă regelui purtarea 
voastră şi voi cere să fiți luat la întrebări cu toată 
asprimea pentru a mărturisi adevărul. Rangul de 
mare preot nu vă aşază mai presus de lege. Dacă 
ați adăpostit un ucigaş şi dacă această Nitis l-a 
ascuns în casa ei, veți fi pedepsiți şi unul, şi 
altul, pe măsura vinei voastre. Iar tribunalul nu 
vă va arăta pic de îngăduinţă. 

— Acuzațiile pe care ni le aduceţi sunt jignitoare 
şi caraghioase. Am să-i vorbesc regelui despre 
felul în care vă desfăşurați cercetările, aruncând 
bănuieli asupra unor oameni cu inima curată. 

— Mă conduceţi acasă la Nitis? 

— Am să mă supun pentru ultima oară 
ordinelor voastre. 


Wahibre păşi înainte fără să şovăie şi fără să dea 
vreun semn de tulburare. 

Ce va spune Nitis pentru ca fapta ei să pară 
îndreptăţită? Avusese nesăbuința să-l 
găzduiască pe Kel? Dacă scribul era arestat, 
marele preot şi protejata sa vor fi socotiți părtaşi 
la omor, înlăturați din slujbe şi întemnițați. 
Nimeni n-ar crede în nevinovăția tânărului scrib. 

Uşa modestei locuinţe a lui Nitis era închisă. 

Un soldat ciocăni cu putere. 

— Deschideţi, judecătorul Gem doreşte să vă 
vorbească! 

Tânăra femeie se ivi în prag. 

— Judecătorul Gem... Şi marele preot! 

— De ce aţi fugit? o întrebă răstit judecătorul. 

— Eu, să fug? 

— Aţi părăsit templul împreună cu un bărbat şi 
ați trecut de postul de strajă, în ciuda ordinelor 
mele. 

— Adevărat, dar aveam o treabă ce nu suferea 
amânare. 

— Ce anume? 

— În terasa casei mele a apărut o crăpătură 
zdravănă. La viitoarea furtună, odaia s-ar umple 
de apă. Aşa că i-am cerut unui zidar de la templu 
să dreagă neîntârziat terasa. 

Judecătorul Gem zâmbi cu răutate. 

— Presupun că zidarul munceşte în clipa de 
față. 

— Fireşte. 


— Am să verific. 

Wahibre era înmărmurit. Naivă, Nitis se credea 
în siguranță la ea acasă,  nesocotind 
înverşunarea duşmanului. Chiar dacă scribul 
reuşise să fugă sărind de pe un acoperiş pe altul, 
gărzile tot îl vor înhăța. 

— Să nu vă mişcaţi de-aici, ordonă judecătorul. 

Doi zdrahoni de soldaţi o porniră înaintea lui 
Gem pe scări, urcând câte patru trepte odată, se 
năpustiră asupra muncitorului şi-l ţintuiră la 
pământ. 

— Ca să vezi, scribule Kel! exclamă judecătorul 
încântat. Te socoteai la adăpost, dar fuga ta se 
încheie aici. 

Însă bărbatul mărunţel, cu pielea oacheşă şi cu 
fruntea brăzdată de o cicatrice nu semăna cu 
portretul ucigaşului. 

— Nu sunt scrib! strigă el înspăimântat. Lucrez 
ca zidar la templul lui Neit şi am venit aici la 
cererea Mai marii cântărețelor şi țesătoarelor ca 
să astup o spărtură. 

— Daţi-i drumul, zise judecătorul cu ciudă. Şi 
scotociţi toată casa. 

Judecând după chipul lui Gem, marele preot 
înțelese că ceea ce fusese mai greu trecuse. După 
ce aruncă o privire şi prin pivniță, Gem se 
apropie de Nitis. 

— Scribul tălmaci Kel e un ucigaş primejdios şi 
un fugar. V-a căutat? A încercat într-un fel sau 
altul să vă vorbească? 


— De ce ar vrea un ucigaş să ia legătura cu 
mine? rosti înfuriată tânăra femeie. 

Judecătorul îi arătă portretul. 

— Priviţi-l bine. Dacă vă iese în cale această 
fiară, dați-mi de ştire numaidecât. 

— N-am nicio şansă de a-l întâlni la templu, 
unde voi locui începând de mâine. 

— Judecătorul Gem cunoaşte acest lucru, o 
lămuri marele preot. Şi dacă nu mai are nevoie 
de noi, vorn merge să celebrăm ritualul de seară. 
Îndrăznesc să sper că soldaţii şi gărzile se vor 
întoarce în cazărmile lor. 

— Pentru propria voastră siguranță, zise Gem, 
am să las câţiva oameni de-ai mei să 
supravegheze templul câtva timp. De vreme ce 
aveţi sufletul împăcat, n-au cum să vă încurce. 
— Deplâng asemenea desfăşurare de forțe fără 
rost şi am să-l înştiințez pe rege despre asta. 
Wahibre şi Nitis se îndepărtară. 

— Unde se ascunde Kel? 

— N-a ieşit din templu. Când am văzut soldaţi 
peste tot, i-am spus să se mişte neîncetat dintr- 
un loc în altul, urmându-vă pas cu pas. Luându- 
l cu mine pe zidar, eram sigură că-i voi atrage 
judecătorului atenția, dovedindu-i astfel că 
suntem nevinovați. Kel s-a întors în sala 
arhivelor, unde ne aşteaptă. După ce a dat greş 
în chip atât de vădit, judecătorul nu va mai 
îndrăzni să răscolească domeniul zeiței Neit. 

Marele preot Wahibre nu se îndoia: judecătorul 
Gem asculta de adevărații ucigaşi care voiau să- 
l scoată vinovat pe Kel. Felul în care conducea 
cercetările arăta că e părtinitor şi că s-a folosit 
de scrisoarea neiscălită ca să răscolească 
templul, îndeplinind un ordin, el îi prevenea, de 
fapt, pe preoţi să nu care cumva să-l ajute pe 
fugar. 

Wahibre trăgea nădejde că regele n-are niciun 
amestec. Prin urmare, trebuia să-l înştiințeze 
despre uneltirile acestui Gem şi să-l roage a-l 
însărcina cu respectivele cercetări pe un alt 
judecător, cinstit şi în stare să-l asculte pe Kel 
fără a-i hotări dinainte soarta. 

Wahibre nu văzuse niciodată în preajma 
palatului atâţia soldați, care opreau pe oricine să 
urce platforma către poarta principală şi 
împrăştiau mulțimea de gură-cască. 

Un ofițer se proțăpi în fața noului sosit. 

— Nimeni nu poate intra. 

— Regele îl va primi pe marele preot al lui Neit. 
— Aşteptaţi aici. 

Ofițerul se duse să-l caute pe Mai-marele său. 
— Vă rog să mă însoțiți. 

— S-a petrecut ceva grav? 

— Nu ştiu, mare preot. Eu am poruncă să 
conduc persoanele de vază la cancelar. 

Udja tocmai dăduse afară un înalt slujbaş, iar 
privirea lui neprietenoasă nu prevestea nimic 


bun. 

— Doresc să stau de vorbă cu Majestatea Sa, 
grăi Wahibre. 

— Îmi pare rău, nu se poate. 

— Din ce pricină? 

— Secret de stat. 

— De cine vă bateţi joc, cancelare? Alungaţi-mă, 
dacă îndrăzniți! 

— Fiţi înţelegător! împrejurările... 

— Vreau să-l văd numaidecât. 

— Vă spun încă o dată că nu se poate. 

— Problema care m-a purtat până aici priveşte 
statul. Şi nu suferă amânare. 

Udja părea la capătul răbdărilor. 

— Poate că regina se va învoi să vă primească. 

— Am să aştept cât e nevoie. 

Dar nu trecu mult timp şi un slujitor îl conduse 
pe marele preot în sala de primire a reginei, unde 
picturi în stil grecesc se amestecau cu un decor 
floral pur egiptean. 

Înveşmântată într-o rochie lungă verde, cu gâtul 
împodobit de un colier din cinci şiraguri de perle 
multicolore, Tanit avea o înfăţişare impunătoare. 

— Regele e suferind? întrebă Wahibre. 

— Să zicem mai degrabă... necăjit. 

— lertați-mă că vă tulbur, dar trebuie să-i 
vorbesc Majestății Sale. 

— E cu adevărat grabnic? 

— Cu adevărat. 

— Am să încerc să-l conving. 


De astă dată aşteptarea se prelungi. 

Apoi, însăşi regina îl conduse pe marele preot 
până în odaia de lucru a faraonului. 

— Lasă-ne singuri, îi porunci el. Spune, mare 
preot, de ce atâta zor? 

— Judecătorul Gem prigoneşte sacrul templu al 
lui Neit, Majestate. Nu-şi desfăşoară cercetările 
aşa cum s-ar cuveni. 

Să cauţi un ucigaş nu înseamnă să târăşti în 
noroi oameni nevinovați. 

— Lucrurile au luat o întorsătură neaşteptată, îi 
dezvălui regele, şi doar un judecător cu 
experienţă şi cinstit ca Gem poate să descopere 
adevărul fără a cruța pe cineva. 

— Îngăduiţi-mi să nu împărtăşesc această 
părere. 

— Habar n-aveţi ce s-a întâmplat! Coiful meu a 
fost furat. 

— Coiful Majestății Voastre... Vreţi să ziceți... 

— Da, chiar coiful pe care un soldat mi l-a pus 
pe cap pentru a mă încorona faraon în fața 
armatei mele, pe vremea când înaintaşul meu, 
Apries, ducea țara spre dezastru! mai întâi am 
respins asemenea grea răspundere şi un astfel 
de mod de a ajunge la tron. Apoi m-am împăcat 
cu soarta şi cu hotărârea zeilor. lar coiful 
înseamnă toate astea laolaltă şi e zălogul magic 
al cârmuirii mele. Fără el, puterea pe care o am 
va dispărea. 

— Împlinirea ritualurilor o va păstra, Majestate. 


Când purtaţi coroana lui Osiris, nu mai sunteți 
un general victorios, ci faraonul care 
răspândeşte peste Cele Două Regate lumina 
izvorâtă din cealaltă lume. 

— Se încearcă distrugerea mea, îi destăinui 
regele. Uciderea tălmacilor şi furtul coifului sunt 
legate. 

— Cum anume? 

— Nu ştiu încă. Dar Henat şi iscoadele sale vor 
afla. 

— Felul în care lucrează ei, Majestate... 

— Le dau mână liberă întru totul! 

— Încălcarea legii lui Maat atrage nenorocirea. 
— Omorându-şi colegii, Kel nu se face întâiul 
vinovat? în ciuda tinereţii sale, îl bănuiesc a fi 
căpetenia unor uneltitori ce caută să mă 
detroneze. N-are rost să pomenim de 
amenințarea perşilor! Chiar aici, înăuntrul 
Egiptului, se complotează împotriva mea. Dar 
duşmanii se înşală dacă-şi închipuie că mă vor 
dobori. Sunt un războinic încercat şi voi ieşi 
biruitor din această nouă bătălie. Mare preot, 
celebrați ritualurile pentru ca zeii să se arate 
binevoitori cu mine şi de-acum înainte. Dar mai 
ales nu încercați să vă amestecați. Problema 
despre care am vorbit e peste puterile voastre şi 
nu aveți armele trebuincioase pentru a o rezolva. 
Orice faptă nelalocul ei, care poate zădărnici sau 
întârzia cercetările, va fi aspru pedepsită. 
Descumpănit, Wahibre se retrase. 


Oare Amasis era sincer sau se prefăcea? Ce 
urmărea prin îndepărtarea marelui preot al zeiței 
Neit? Lipsindu-se astfel de ajutorul şi de sfaturile 
lui, faraonul se va trezi fără niciun om de nădejde 
în preajmă şi se va lega singur de mâini şi de 
picioare tot plecând urechea la spusele 
duşmanilor. 

Un lucru era sigur: soarta tânărului scrib fusese 
pecetluită şi nimeni şi nimic nu-i va îngădui să 
scape de nedreptatea ce i se făcea. 

Când uşa de la sala arhivelor marelui preot 
Wahibre se deschise, Kel tresări. 

Veniseră gărzile să-l aresteze? 

Degeaba şi-ar fi strigat în gura mare 
nevinovăția. Aşa că mai bine să se apere cu 
îndârjire, preferând să cadă sub lovituri decât să 
zacă în temniță. 

— Sunt eu, Nitis, se auzi glasul dulce al 
preotesci. 

Uşurat, Kel se arătă. 

— Lucrurile au luat o nouă întorsătură, îl 
lămuri ea. A fost furată comoara palatului, 
faimosul coif pe care un soldat i l-a aşezat pe cap 
generalului Amasis ca să-l proclame Faraon. În 
capitală s-a dat alarma, peste tot sunt soldați şi 
gărzi, iar marele preot împarte acum porunci 
pentru ca templele să se îngrijească o vreme doar 
de cele mai importante ritualuri, lăsând deoparte 


orice altă îndeletnicire. 

— Amasis se teme că vreun uzurpator va face ca 
el, adică îşi va pune coiful şi se va aşeza în 
fruntea răzvrătiților susținând că e noul rege. 

— Generalii, începând cu Fanes din Halicarnas, 
sunt devotați faraonului Amasis, căruia îi 
datorează totul, îl contrazise Nitis. Cum ar putea 
răzvrătiţii să biruie forțele de ordine? 

— La prima vedere s-ar părea că aveți dreptate, 
dar coiful a fost furat, lipsindu-l astfel pe Amasis 
de însemnul puterii sale! Magia regelui slăbeşte. 
Iar hoţul are de gând, cu siguranţă, să-i ia locul. 
Doar un înalt demnitar a putut să ticluiască un 
astfel de plan. 

— Regele are deplină încredere în Gem, arătă 
Nitis. Refuză să însărcineze pe altcineva cu 
cercetările privind uciderea scribilor şi socoate că 
furtul coifului are legătură cu cele petrecute în 
Casa tălmacilor. 

— În ce fel? se miră Kel. 

— Legătura eşti chiar tu, ucigaşul şi 
conducătorul grupului care vrea să-l răstoarne 
pe monarh de pe tron. 

Abătut, tânărul se trânti pe un scăunel. 

— Va trebui să fug, Nitis! De ce atâta 
înverşunare fără noimă? 

— Ba are o noimă şi face parte dintr-un plan 
pus la cale cu grijă şi în care sunteţi țapul 
ispăşitor. 

— Faraonul însuși îmi vrea moartea! Şi dacă a 


hotărât chiar el uciderea colegilor mei? 

— Acum Amasis pare mai degrabă victimă, îl 
contrazise Nitis. 

Kel îşi cuprinse capul între mâini. 

— O furtună de nisip mă împiedică să văd la doi 
paşi în fața mea! Totul devine întunecat şi de 
neînțeles. Sunt pierdut, Nitis. 

Preoteasa se apropie, iar Kel îi simți parfumul. 

— Ei încearcă să vă descurajeze şi să vă scoată 
din minți, iar marelui preot i s-a interzis să se 
amestece. Totuşi nu vorn sta cu brațele 
încrucişate. Şi nimeni nu ştie că eu vă sunt 
alături. 

Lui Kel i se păru că zâmbetul tinerei preotese nu 
era doar cel al unei prietene sau al unei persoane 
care-l asculta şi-l credea, dar îşi închipui că bate 
câmpii. 

— Vă pândesc prea multe primejdii! 

— În Egipt, o femeie e liberă să facă aşa cum 
pofteşte. Şi nu-i asta una dintre cele mai 
frumoase valori ale civilizației noastre? 

— N-am niciun viitor, Nitis. Dimpotrivă. 

— Şi dac-ați găsi coiful? 

Kel rămase cu gura căscată. 

— Dacă ne luăm după Amasis, continuă ea, 
furtul şi omorurile au o legătură. Oare faraonul 
se bizuie pe vreo informație secretă de susține 
aşa ceva? Să nu ne lăsăm biruiți de deznădejde, 
să ieşim din această furtună şi să ne întoarcem 
la fapte. 


— Cel mai bun prieten al meu, actorul Bebon, 
se află în temniţă din pricina mea. Poate că deja 
şi-a dat ultima suflare, dacă nu cumva a fost 
osândit şi trimis la muncă silnică în oaze. 

— Voi încerca să aflu mai multe despre el, 
făgădui Nitis. Dar lucrul cel mai important 
rămâne papirusul criptat. După părerea mea, 
asta căutau ucigaşii. Şi încă îl mai caută. Am 
început să-l cercetez folosindu-mă de arhivele 
Casei Vieţii. Dar mă tem că e o muncă 
îndelungată şi anevoioasă. 

— Şi lipsită de siguranţa reuşitei! adăugă Kel cu 
amărăciune. Nu avem un fir călăuzitor. 

— Dar el negreşit există. Bizuiţi-vă pe răbdarea 
şi pe hotărârea mea. 

Cât i-ar fi plăcut s-o strângă tandru la pieptul 
lui! Dar ea era Mai-marea cântărețelor şi 
țesătoarelor zeiței Neit, o femeie de o frumuseţe 
fără pereche, de o istețime ieşită din comun şi 
care peste un timp îl va înlocui pe marele preot. 
Aşa că avea să se căsătorească, fără doar şi 
poate, cu un înalt demnitar. 

— Să facem două copii după documentul 
criptat, propuse ea, şi apoi să-l ascundem. 

— Unde anume? 

— Acolo unde nimeni nu s-ar gândi să-l caute: 
în capela funerară pregătită pentru faraonul 
Amasis, în spatele statuii sale de cult. Fiecare 
dintre noi va păstra copia scrisă de celălalt. 
Astfel, destinele noastre se întretaie şi vorn putea 


să lucrăm oricând. 

Kel se învoi şi cei doi tineri se aşternură 
numaidecât pe treabă. 

De aceste câteva semne, care luate laolaltă erau 
de neînțeles, atârna viitorul. 

— Să nu-i uităm nici pe lăptar, nici pe Demos, 
zise scribul. Primul a adus băutura ucigaşă, în 
care pesemne chiar el a pus otrava. În privinţa 
grecului încă nu m-am dumirit. E complice sau 
victimă? 

— Nu s-a numărat printre morți, îi reaminti 
Nitis. 

— Ca şi mine, s-a văzut nevoit să fugă, 
temându-se că va fi acuzat pe nedrept. 

— De ce n-a băut laptele? 

— Împrejurările l-or fi împiedicat... 

— Nu cred câtuşi de puţin în nevinovăția 
fostului vostru prieten. 

— Mărturia lui va fi hotărâtoare, ca şi cea a 
lăptarului! Dar şi unul şi altul, se află la 
Naukratis, oraşul grecesc din Deltă, pe zi ce trece 
mai înfloritor grație bunăvoinţei faraonului 
Amasis. Trebuie să merg acolo şi să-i întâlnesc. 
Dacă sunt vinovaţi vă vor ucide! 

— O să-mi iau măsuri de prevedere. 

Dar nu cunoaşteţi pe nimeni acolo! se nelinişti 
tânăra preoteasă. 

— Ba da, pe profesorul meu de greacă, care 
acum, fiind bătrân, a renunțat la vechea sa 
îndeletnicire. De ajutorul lui depind multe. 


— N-o să vă dea pe mâna gărzilor? 

— Nu cred. 

— Prea primejdios! 

— E singura mea şansă, Nitis. 

— Vă rog, fiți cu mare băgare de seamă. Şi mai 
ales întoarceți-vă! 

Se adunaseră toți membrii marelui sfat: Udja, 
cancelarul regal şi guvernatorul Saisului, Henat, 
intendentul palatului şi căpetenia iscoadelor, 
Pefy, Marele vistiernic şi Mai-marele ogoarelor, 
judecătorul Gem şi Fanes din Halicarnas, 
comandantul armatelor. 

Ca de obicei, Pefy vorbi despre treburile ce 
priveau vistieria statului, felicitându-se că 
aceasta nu suferea de mari lipsuri. 

— Totuşi, încheie el,  deplâng creşterea 
neîncetată a numărului de slujbaşi. Mulțimea lor 
începe să încarce cheltuielile statului. 

— Dar ei mă susțin cu devotament, i-o întoarse 
Amasis, şi chiar am hotărât că trebuie să existe 
nişte slujbaşi care să verifice plata dărilor şi să 
țină, cât mai precis, socoteala avuțiilor țării. 
Altădată sufeream din pricina puterii şi bogăției 
templelor. Acum ele au fost readuse la tăcere şi 
noi am luat iar frâiele în mâini. Cer ca dările de 
la vamă să sporească. Vreau ca toţi locuitorii să- 
şi mărturisească, fără greş, câştigurile, apoi, 
ținând seama de mărimea lor, scribii vor socoti 


ce dări revin fiecăruia. 

Pefy se indignă. 

— Există şi aşa destule biruri, Majestate, iar... 
— Discuţia a luat sfârşit. Această idee a 
prietenilor mei greci îmi place nespus şi dacă 
prinde viaţă, îmi va îngădui să-mi plătesc mai 
bine soldații. Iar tribunalele vor pedepsi aspru 
orice încercare de înşelătorie. 

— Veşti bune din insula Cipru, se băgă în vorbă 
Henat. Curând din şantierele de acolo vor ieşi noi 
corăbii pentru negoț, care ne vor ajuta să 
ajungem mai iute în Fenicia şi în porturile 
greceşti. Protectoratul nostru militar merge de 
minune. Cât despre tiranul Policrate din Samos, 
vă asigură de prietenia sa. Şi toate cetăţile 
greceşti au întărit tratatele de alianţă cu noi. Însă 
îndrăznesc din nou să o pun în gardă pe 
Majestatea Voastră în legătură cu ambiția lui 
Cambyses, împăratul Persiei. 

— Ai ceva noutăţi despre el? 

— Nu, dar... 

— Atunci să avem încredere în prietenul meu 
Cresus, capul diplomaţiei persane şi susținător 
neclintit al Egiptului! Dacă împăratul Cambyses 
are planuri de război, Cresus nu va întârzia să 
ne prevină. 

— Datoria mea e să mă arăt bănuitor, stărui 
căpetenia iscoadelor. 

— Tot te mai îndoieşti de cuvântul lui Cresus? 
— Într-adevăr, Majestate. Fiind căsătorit cu 


Mitetis, fiica faraonului Apries, pe care l-ați 
detronat, nu simte vreo dorință de răzbunare? 

— Vorbe goale! Faptele din trecut au fost date 
uitării şi lumea s-a schimbat. Nu vor exista 
înfruntări între perşi şi egipteni, căci dorim cu 
toții să trăim în pace. 

— Spre deosebire de Egipt, reaminti cancelarul 
Udja, Persia e însuflețită de un aprig spirit 
războinic şi năzuieşte la cuceriri. Nu cumva 
Cambyses are de gând să pătrundă în Palestina 
şi de-acolo să pornească împotriva Egiptului? 

— Asta ar însemna curată nebunie! Nu ai la 
îndemână chiar tu, cancelare şi comandant al 
flotei mele de război, o puternică armă de 
convingere? 

— Pe care o întăresc zi de zi, adeveri Udja. Perşii 
n-au nicio şansă de a ne birui. 

— lar pe uscat, rosti cu voce tunătoare Fanes 
din Halicarnas, nu vor răzbi nici atât! Propun o 
defilare a trupelor noastre, condusă de 
Majestatea  Voastră. Asta îi va domoli lui 
Cambyses, la o adică, avântul. 

— Bine, pregăteşte-o împreună cu Udja, ordonă 
Amasis. Alianțe temeinice, o armată de luptători 
încercați şi bine înzestrați, iată răspunsurile 
mele în fața ambițiilor de cuceritor ale tânărului 
împărat, care va găsi până la urmă un alt os de 
ros. lar Cresus va sfârşi prin a-l îndupleca să 
păstreze pacea în loc să se arunce într-o 
aventură păgubitoare. 


— Totuşi, murmură Henat, ultimele 
întâmplări... 

Faraonul se întoarse spre Pefy. 

— N-am socotit că are vreun rost să te înştiințez 
despre uciderea tălmacilor, dar să nu înţelegi că 
te-am dat la o parte. Astăzi, însă, s-au petrecut 
lucruri nespus de grave, pe care întreg sfatul 
trebuie să afle. Chiar de-aici, din palat, mi-a fost 
furat coiful de general, însemnul puterii pe care 
mi-a încredințat-o poporul răzvrătit împotriva 
unui rege rău! Cu alte cuvinte, un uzurpator 
plănuieşte să se proclame Faraon. 

— Sunteţi Mai-marele generalilor, îi reaminti 
Fanes din Halicarnas, şi armata întreagă v-a ales 
drept rege. lar ea vă va rămâne credincioasă, 
niciun ofițer n-ar cuteza să vă înfrunte. Primului 
dintre ei care va îndemna la nesupunere am să-i 
tai eu însumi capul pentru înaltă trădare. 

— Aş prefera să fie judecat şi osândit potrivit 
legii, se amestecă Gem. 

— Poate că primejdia vine din afara armatei, 
adăugă Amasis. Cel care şi-a ucis colegii e un 
tânăr scrib. Şi simt că această nenorocire are 
legătură cu furtul coifului, pe care trebuie să-l 
găsim cât mai iute şi fără a face vâlvă. 

— Oamenii mei au trecut deja la treabă, zise 
Henat. 

— Pe lângă membrii sfatului, arătă monarhul, 
doar marele preot al lui Neit cunoaşte aceste 
fapte. Dar va şti să tacă, se va mărgini să 


celebreze ritualurile de care nu ne putem lipsi şi 
nu va tulbura căutările. 

— Trebuie să mă îngrijesc şi de cercetările 
privind furtul? întrebă judecătorul Gem. 

— Toţi membrii marelui sfat trebuie să lucreze 
împreună pentru ca munca lor să dea roade! 
ceru faraonul. Când îl vei aresta, în sfârşit, pe 
acest Kel? 

— Am răscolit domeniul lui Neit zadarnic, 
Majestate, şi nimeni n-ar îndrăzni să şi-l 
închipuie pe marele preot drept complicele unui 
ucigaş. Scrisoarea neiscălită urmărea doar să-i 
păteze numele. Adevărul fiind dovedit, nu ne 
rămâne decât să-l prindem pe vinovat şi să-l 
facem să vorbească. Nici scribul Kel, nici colegul 
său Demos nu mi se par în stare să vă 
pricinuiască vreun rău. Nu sunt decât nişte 
fugari hăituiți. Sprijinul armatei şi al iscoadelor 
va fi bine-venit. 

— Atunci, la muncă! porunci Amasis. 

Udja îi lăsă pe ceilalți membri ai marelui sfat să 
iasă din încăpere. 

— Pot să vă vorbesc între patru ochi, Majestate? 
— Te ascult. 

— Henat e un om peste măsură de priceput şi- 
şi îndeplineşte sarcinile fără cusur. Dar parcă 
prea ia asupra sa grija tuturor registrelor. 

— Mă sfătuieşti să nu am încredere în el? 

— N-aş merge până acolo. Totuşi... 

— Ai aflat ceva în privinţa lui? 


— Nu, e doar o simplă părere de-a mea, 
pesemne greşită. Având în vedere împrejurările, 
prefer să vă mărturisesc îndoielile care mă 
încearcă, înainte de a fi prea târziu. Dar numai 
Majestatea Voastră cârmuieşte şi ia hotărâri. 

— Nu uit asta nicio clipă, cancelare. 

Un canal lega Saisul de oraşul grecesc 
Naukratis!?, aflat la vest de capitală, pe braţul 
canopic al Nilului. Acolo hotărâse Amasis20 să 
concentreze negoțul grecesc, din ce în ce mai 
înfloritor. Clocotind de viață, primind eleni de 
toate originile, Naukratis, oraş deschis şi lipsit de 
fortificaţii, adăpostea mai multe temple, dar mai 
cu seamă pe cel al Afroditei, asimilată cu Isis- 
Hathor, patroana marinarilor şi protectoarea 
călătoriilor pe mare. 

În port se vorbea greaca şi Kel se felicită că 
deprinsese diferite graiuri datorită profesorului 
său, care locuise timp îndelungat la palat pentru 
a-i învăţa această limbă pe rege şi pe sfătuitorii 
săi. Scribul apucă pe o străduţă îngustă ce ducea 
în cartierul meşterilor, unde lucrau olari, aurari, 
făuritori de amulete şi de scarabei şi fierari. 
Aceştia din urmă erau împuterniciţi să facă lame 


19 La douăzeci de kilometri (astăzi Kom Gæ’ eif). 
20 Se pare că Naukratis a fost întemeiat în jurul anului 664 î. Hr. 
de către Psammetic I, dar faraonul Amasis e cel care l-a dezvoltat. 


şi vârfuri de săgeți din fier pentru mercenarii 
greci care alcătuiau trupele de elită ale lui 
Amasis. 

Kel intră în vorbă cu un bătrân care şedea în 
pragul casei. 

— Îl caut pe profesorul Glaucos. 

— Du-te la postul de vamă. Cei de acolo îi 
cunosc pe toți locuitorii. 

Amasis ceruse să se plătească dări şi biruri 
pentru orice mărfuri şi niciun negustor nu scăpa 
de cohorta vameşilor. 

Numai că scribul prefera să se ferească de 
slujbaşii statului. Aşa că întrebă vreo zece 
meşteri despre Glaucos, dar nu căpătă niciun 
răspuns. Poate că ar avea mai mult noroc dacă 
ar vorbi cu un scrib public sau cu un preot. Se 
apropie deci de templul lui Apollo, ce se înălța 
mândru în mijlocul unei esplanade. Înconjurat 
de ziduri cum era, semăna cu o fortăreață. 

Clătinându-se sub greutatea vaselor din argint 
destinate sanctuarului, un cărăuş de-abia 
mergea. 

— Pot să vă ajut? 

— Primesc bucuros. Până-n vârful scării chiar 
mi-ar prinde bine. Treptele astea mă obosesc. 
Locuieşti prin preajmă? 

— Îl caut pe profesorul Glaucos. 

— Numele îmi spune ceva... Ah, da. Luna 
trecută i-am dus nişte tăblițe de scris. Haide să 
cărăm vasele în templu şi apoi te însoțesc până 


la casa lui. 

Locuinţa profesorului se găsea la capătul unei 
străduţe liniştite, de-a lungul căreia se înşirau 
casele mari şi frumoase ale unor demnitari. 

Un portar stătea de pază la intrare. 

— Ce vrei, băiete? 

— Să-l văd pe profesorul Glaucos. 

— Din partea cui? 

— A unui fost elev. 

Curat, îmbrăcat cum se cuvine, cu purtări de 
om învăţat, oaspetele nu aducea a cerşetor. Aşa 
că portarul plecă să-şi înştiinţeze stăpânul. 

— Glaucos te aşteaptă. 

Potrivit obiceiului egiptean, Kel se descălță şi-şi 
spălă mâinile şi picioarele înainte de a păşi în 
casa arătoasă, plină de vase greceşti de toate 
formele şi mărimile, ale căror decoraţiuni 
aminteau de pasaje din Odiseea. 

Glaucos se odihnea într-un jilț elegant din lemn 
de abanos. În mâini strângea un toiag. 

— Sunt aproape orb, mărturisi profesorul, şi 
nu-ți desluşesc chipul. Cum te cheamă? 

— Vă amintiţi de scribul Kel? 

Un surâs sincer însufleți fata bătrânului. 

— Cel mai bun elev al meu! Erai singurul care 
se descurca în mai multe dialecte greceşti şi 
învăţai cu o iuțeală de necrezut. Slujba de acum 
te mulţumeşte? 

— Nu mă plâng. 

— Într-o zi vei lua parte la cârmuirea țării. 


Negreşit regelui îi va sări în ochi un talent ieşit 
din comun ca al tău şi vei ajunge în cele din urmă 
printre cei mai înalți demnitari. 

— Duceţi un trai uşor acum la bătrâneţe? 

— Bătrâneţea nu-ţi oferă decât neajunsuri, dar 
mă bucur de slujitori devotați. Bucătarul meu 
mă hrăneşte bine, iar un prieten îmi citeşte zi de 
zi poezii în greacă. Viaţa mi se stinge încetul cu 
încetul, dar eu mă străduiesc să retrăiesc doar 
clipele fericite. De ce te afli la Naukratis? 

— Bucatele sunt gata, îi vesti un slujitor. 

— Ajută-mă să mă ridic, îl rugă Glaucos pe Kel. 

Scribul şi profesorul său trecură în odaia unde 
era pregătită masa şi gustară cu plăcere din 
carnea de vită fiartă cu usturoi, chimen şi 
coriandru. Un vin din partea locului, amestecat 
cu mirodenii le spori pofta de mâncare. 

— Trebuie să înmânez un document colegului 
meu grec Demos. S-a mutat de puţină vreme la 
Naukratis. Aţi auzit de el? 

— Nu mai sunt curios să ştiu ce scribi a mai 
numit aici regele. Naukratisul creşte neîncetat şi 
mereu apar chipuri noi. Însă, la drept vorbind, 
negustorii şi militarii iau partea leului. 

— Tocmai de aceea caut şi un anume lăptar din 
Sais, intrat de curând ca ofițer în rândurile 
trupelor de aici. 

— Te interesează armata? 

— Numai datorită unor împrejurări. 


— Încearcă prăjitura asta cu roşcove pisate?l. O 
adevărată minunăţie, de care nu mă mai satur. 
Bătrânul înghiţi lacom o bucată din îmbietoarea 
prăjitură şi bău o cupă de vin. 

— Dacă înțeleg bine, îndeplineşti un soi de 
misiune tainică. 

— O simplă treabă ce ţine de administraţie. 

— Prietenul meu Ares ţi-ar putea fi de folos. Stă 
la doi paşi de atelierul unde se fac scarabei şi 
cunoaşte toată cazarma din Naukratis. 

— Unde-l găsesc pe Ares? îl întrebă Kel pe un 
voinic bărbos, mai înalt cu un cap decât el şi cu 
braţul drept acoperit de cicatrice. 

Bărbatul îl măsură din creştet până-n tălpi. 

— Năstruşnică idee... în sfârşit, fiecare cu 
drumul lui! Te vedeam mai degrabă cu o pensulă 
în mână şi şezând ca un scrib! Clădirea în care 
lucrează Ares se află pe străduța din dreapta. 
Aşează-te la coadă şi aşteaptă-ţi rândul. 

Kel se alătură şirului alcătuit din vreo zece 
bărbați. Ultimul se întoarse numaidecât spre el. 

— Îmi pari cam plăpând, băiete! Ares preferă 
zdrahonii. Ca să devii mercenar, îți trebuie 


21 Considerată drept ciocolată egipteană datorită gustului său 
asemănător cu cel de cacao, roşcova este fructul unui arbore mic, 
foarte apreciat de vechii egipteni. 


muşchi! 

Vasăzică, bătrânul profesor se descotorosise de 
el trimițându-l acolo unde se recrutau soldați! 
Deşi nu crezuse în povestea lui, Glaucos nu-l 
dădea pe mâna gărzilor, ci îi oferea singura cale 
de salvare cu putință. Fără îndoială se gândise 
că fostul său elev săvârşise greşeli cumplite, 
fusese alungat din slujbă şi umbla să se ascundă 
la Naukratis. lar armata era cel mai nimerit 
adăpost. 

— Îmi încerc totuşi norocul. 

— Eh, ai dreptate! Armata caută soldați. Se 
aude că e nevoie de oameni pentru corăbii şi că 
tabăra fortificată de lângă Bubastis, ca şi 
cazărmile de la Memphis şi Marea, la hotarul 
libian, a fost mărită. Mie unul mi-ar plăcea la 
Daphnae, lângă Pelusion, aproape de Asia. Se 
spune că acolo mănânci bine, găseşti uşor fete, 
iar solda e bună. Şi pe deasupra negustorii greci 
îți fac mici daruri ca să-i protejezi. Ah, Egiptul! 
Ce viață frumoasă! Nu-mi pare rău după Ionia în 
care m-am născut. Aici nu duci lipsă de nimic şi 
bătrâneţea ţi-o petreci fără griji. 

— Şi dacă trebuie să te baţi? 

— Cu armata pe care-o avem, nimeni n-ar 
îndrăzni să ne atace! Ce plan strălucit i-a trecut 
prin minte faraonului Amasis, care nu degeaba a 
fost general: să alcătuiască o forță militară atât 
de puternică, încât să-l descurajeze pe vrăjmaş. 
Chiar şi un împătimit de război ar da înapoi în 


faţa ei. Şi toți ştiu că mercenarii greci sunt cei 
mai aprigi luptători. De aceea Egiptul le-a 
încredințat siguranța sa. Înţeleaptă mişcare, 
crede-mă! 

Bărbatul ieşi mulțumit din odaia de lucru a lui 
Ares. 

— Mâine plec spre Daphnae. E rândul tău, 
băiete. Mult noroc! 

Ares era mărunt, îndesat, trufaş şi grăbit. 

Pe pereţii odăii stăteau agățate hărți ale 
regatului pe care se vedea aşezarea taberelor şi 
cazărmilor. 

Statura scribului îl nedumeri. 

— Te previn că menirea mea e să trimit oamenii 
acolo unde e nevoie de ei. La fața locului, un 
ofițer, după ce-i supune la diferite încercări, 
hotărăşte care dintre ei rămâne în armată. Unde- 
ai vrea să slujeşti? 

— Aici, la Naukratis. 

— În rândurile pedestrimii, al călărimii sau pe o 
corabie de război? 

— Aş dori să întâlnesc un fost lăptar care a 
intrat de curând în armată. 

— Cum îl cheamă? 

— Îndărătnicu”. 

— De unde vine? 

— Din Sais. Judecând după trecutul lui de 
mercenar, ar trebui să fie acum ofițer. 

Ares se încruntă. 

— Şi ce vrei de la acest ofițer? 


— Să slujesc sub ordinele lui. 

— Şi tu vii tot de la Sais? 

— Dintr-un sat învecinat. 

— Ştii să mânuieşti armele? 

— Aş prefera să lucrez la administrație şi 
aprovizionarea trupelor. 

— Nu mă îngrijesc de astfel de probleme. Eu 
aleg viitori mercenari, iar tu nu eşti potrivit 
pentru asta. Orice comandant de tabără te-ar 
respinge. Caută-ţi altă meserie. 

— Trebuie să-l găsesc pe Îndărătnicu” şi să-i 
vorbesc. 

— Nu-l cunosc. Şi chiar de l-aş cunoaşte, n-aş 
discuta despre el cu un necunoscut care nu face 
parte din armată. 

— Vă rog stăruitor, e foarte important! 

— Eu am grijă de viitorii soldați. Nu e treaba 
mea să ofer informații. 

— Vă asigur că... 

— Pleacă, băiete, şi nu te mai întoarce. 
Altminteri o să te căieşti. 

Amărât, Kel părăsi încăperea. 

Dăduse greş. 

Ascunzându-se la Naukratis, totuşi un oraş 
apropiat de capitală, Demos şi Îndărătnicu” se 
ştiau la adăpost. 

Adâncit în gânduri, Kel se ciocni de o trecătoare. 

O femeie înaltă şi frumoasă, de vreo treizeci de 
ani, cu părul strâns într-un coc parfumat şi 
acoperită de bijuterii. 


Bărbaţii ce aşteptau să intre la Ares amuţiră 
brusc. Fiecare privea ţintă la superba femeie pe 
care nu va putea s-o atingă niciodată. 

— lertaţi-mă, îngăimă Kel. 

— Cauţi de lucru? 

— Da şi nu, eu... 

— Avem destui soldaţi la Naukratis. În schimb 
ne lipsesc scribii iscusiți. Ştii să citeşti şi să scrii? 
— Da. 

— Numele meu e Zeke, dar mi se spune 
„Curtezana” pentru că sunt cea mai bogată 
femeie care se îndeletniceşte cu negoțul din oraş. 
Ba încă liberă şi nemăritată, pe deasupra. O 
adevărată prostituată, în ochii grecilor. Nu s-au 
obişnuit cu drepturile de care se bucură 
egiptencele şi nu le doresc pentru femeile lor. 
Mulţi ar vrea să ne acopere cu văluri din cap 
până-n picioare şi să ne închidă în case. Să 
împlinească poftele trupeşti ale soțului, să-i 
pregătească de mâncare şi să-i crească fiii, nu-i 
asta menirea de căpătâi a oricărei femei? Eu, 
care m-am născut în Sparta, mă bucur din plin 
de obiceiurile din Naukratis, arătându-le şi 
altora calea! întrucât tocmai am cumpărat nişte 
pământuri şi plantaţii de viță-de-vie, am nevoie 
de un intendent. Ai face față unei asemenea 
slujbe? 

— Nu cred. 

— Curios lucru, eu am credința că e taman pe 
dos. Te învoieşti măcar să discutăm puţin despre 


asta? 

— Sunt la dispoziţia voastră. 

— Atunci, haide la mine acasă. 

Kel era pesemne singurul bărbat care nu căzuse 
pradă farmecelor seducătoarei Zeke. Urmând-o, 
spera să capete unele informaţii care să-i 
îngăduie să dea de colegul său, Demos, şi de 
fostul lăptar. 

Viitorii mercenari se uitau la ciudata pereche 
care se îndepărta. 

— Pe Afrodita, se minună unul dintre ei, băiatul 
ăsta mă lasă cu gura căscată! Cum de a reuşit să 
cucerească o târfa aşa grozavă? 

— O să-l calce în picioare cât de curând, prezise 
un tovarăş de-al său. 

Situată în centrul oraşului, locuința Doamnei 
Zeke, număra patru etaje. Un portar stătea de 
pază la intrare zi şi noapte. Bărbatul se plecă 
adânc în fața stăpânei sale, întovărăşită de un 
nou adorator, mult mai tânăr decât cei de 
dinaintea lui. Poftele trupeşti ale bogatei femei 
păreau de nepotolit. 

— Mi-e groază de viaţa la ţară, îi mărturisi ea 
protejatului său. Prea multe gângănii de toate 
soiurile! 

La parter se găsea un atelier de țesut unde se 
făceau veşminte pe măsură pentru stăpâna 
casei, rufărie, aşternuturi pentru pat şi perne. 


Brutarii şi berarii preparau zilnic pâine şi bere 
proaspătă, iar o sală de mese le îngăduia 
slujitorilor să se odihnească şi să mai prindă 
puteri. 

Primul şi al doilea etaj cuprindeau dormitoare, 
săli de primire şi camere de baie, cel de-al treilea 
— odăile de lucru, iar al patrulea servea drept pod 
unde se păstrau arhivele şi proviziile de alimente. 

Mobilele erau de un lux nemaiintâlnit: jilțuri cu 
spătare înalte şi rezemătoare pentru coate, 
scaune joase din lemn preţios, scaune pliante 
împodobite cu motive vegetale, mese 
dreptunghiulare,  gheridoane, cufere pentru 
îmbrăcăminte şi o sumedenie de perne garnisite 
cu broderii. Tapiserii din pânză de în colorată în 
verde, roşu şi albastru acopereau pereții. 

— Să prânzim, hotărî Doamna Zeke. 

Doi slujitori dădură fuga şi înşirară pe masă 
talere din alabastru încărcate de bucate şi 
turnară vin roşu în cupe de sticlă. 

— Aveţi aici carne de gâscă fiartă pe-ndelete în 
grăsime din cea mai fină, arătă Mai-marele 
slujitorilor. Apoi urmează ouă de prepeliță 
întărite în apă fiartă şi sărată. Bucătarul le-a 
adăugat ceapă tocată şi unt. Îngăduiți-mi să vă 
urez poftă bună. 

— Îmi place să mănânc uşor, spuse Zeke. Dacă 
stomacul mistuie într-una, îţi încetineşte munca, 
iar eu am o sumedenie de treburi de rezolvat. 
Vinul acesta nu ţi se suie la cap, întrucât n-are 


în el nici miere şi nici mirodenii. E vechi de 
douăzeci de ani, delicat şi îţi limpezeşte mintea. 
Kel gustă din îmbietoarea licoare. Merita toate 
laudele aduse de grecoaică. 

— Nu există ţară mai minunată ca Egiptul, 
începu Doamna Zeke. Dacă ai vedea feţele 
grecilor care debarcă la Naukratis! Nu suferă 
gândul că o femeie e liberă să se mărite după 
bunul ei plac, să se despartă de soţ, să se bucure 
de bunurile proprii şi să le lase moştenire cui 
pofteşte, să meargă singură la piață, să se 
îndeletnicească chiar şi cu negoțul şi să-şi 
conducă singură treburile! Se simt jigniți până în 
străfundurile mândriei lor prosteşti de bărbat. Şi 
sunt încântată să-i văd pe înfumurațţii ăştia 
devenind mercenari în slujba faraonului şi 
veghind la independența Egiptului şi a 
egiptenilor! 

— Aşadar nu sunteți măritată, îndrăzni Kel să- 
și dea cu presupusul. 

— Spre marea mea fericire, sunt despărțită de 
soț! îndată ce-am sosit la Naukratis m-am 
căsătorit cu un stăpân de corăbii, de fel din Milet. 
Şi l-am prins că era să se culce cu o slujitoare. 
Ne-am despărțit neîntârziat, iar judecătorii mi- 
au dat dreptate şi am căpătat o sumă frumuşică, 
de care m-am folosit ca să încep negoţul. Pe 
scurt, am dobândit libertatea şi bogăția! Am avut 
câteva idei bune, am muncit mult şi strădaniile 
au dat roade. Negustorii egipteni mă respectă, 


aduc din străinătate mărfuri de soi şi cumpăr 
pământuri, plătindu-i corect pe cei care mă 
slujesc. Astăzi am câteva case în Naukratis, şi 
demnitarii oraşului se bucură dacă se numără 
printre invitații mei. Tu însă pari stingherit! 

— Nu merit o aşa onoare. 

— Lasă-mă pe mine să judec. Îmi stârneşti 
curiozitatea, tinere, căci nu pari un om oarecare. 
Cine eşti de fapt şi ce cauţi la Naukratis? 

Să găsească o portiță de scăpare sau să 
dezvăluie o parte din adevăr, oricare ar fi 
urmările? Vicleană ca un şarpe, Doamna Zeke 
nu era femeia care să se arate mărinimoasă pe 
degeaba. 

Kel n-avea de ales. Străin de acest oraş atât de 
aparte, ba chiar neprietenos, tânărul se 
încumetă să se arunce cu capul înainte fără a şti 
ce-l aşteaptă. 

— Sunt un scrib tălmaci, de fel din Sais şi caut 
doi bărbați adăpostiţi aici. Unul este colegul meu 
Demos, celălalt e Îndărătnicu”, un lăptar dornic 
să intre în armată ca mercenar. 

Zeke părea uimită. 

— De ce foloseşti cuvântul „adăpostiţi”? 

— Amândoi sunt amestecați în nişte omoruri şi 
bănuiesc eu că se ascund în Naukratis. 

— Omoruri! Sunt chiar făptaşi sau doar 
nevinovați aflați în primejdie? 

— Sincer vorbind, nu ştiu. Tocmai de aceea 
trebuie să-i găsesc şi să capăt de la ei unele 


lămuriri. 

— Iar tu eşti socotit căpetenia lor? întrebă Zeke 
cu subințeles. 

— Mă acuză pe nedrept. 

— Cum te cheamă? 

— Kel. 

Femeia nu se clinti. Scribul pricepu că uciderea 
tălmacilor era încă ţinută secret, iar Naukratisul 
nu prinsese de veste. 

Însă pentru cât timp de acum înainte? 

— Demos şi Îndărătnicu”, repetă Zeke, apăsând 
pe fiecare silabă. Precis le vrei binele? 

— Demos e prietenul meu! se indignă scribul. 
Cât despre lăptar, îmi plăcea să flecăresc uneori 
cu el şi îl socoteam un om de ispravă. Dacă au 
fugit, poate că au ştiinţă despre unele lucruri ce 
mi-ar îngădui să-mi dovedesc nevinovăția. 

— Omoruri, spui tu. Cine le-au căzut victime? 

— Scribii tălmaci. Şi aş zice mai degrabă că e o 
problemă ce priveşte însuşi statul. Nimeni n-ar 
avea nimic de câştigat dacă se amestecă. 

— Bine că m-ai prevenit! Ar trebui să dau de 
ştire gărzilor. 

— Întocmai. 

Pe chipul Doamnei Zeke se ivi un zâmbet ciudat. 

— Greşit, tinere! în primul rând, eu nu sunt o 
iscoadă. În al doilea rând, pregătirea ta de scrib 
tălmaci îmi va fi nespus de folositoare. De vreme 
ce citeşti în greacă şi în egipteană, vei desluşi cu 
uşurinţă documentele administraţiei şi te vei 


descurca în ele mult mai iute decât secretarul 
meu. Căci tu, tu ai nevoie de ajutorul meu şi eşti 
încolțit. 

— Aţi putea să daţi de urma lui Demos şi a 
îndărătnicului? 

— Dacă se ascund în Naukratis, n-or să-mi 
scape. Uite ce propunere am, o primeşti sau nu: 
îți ofer casă şi masă, tu vei lucra pentru mine, 
ascultând de poruncile mele, iar eu îţi voi face 
rost de informațiile care-ţi trebuie. Dacă refuzi, 
vei părăsi neîntârziat Naukratisul. 

— Rămân, hotărî Kel. 

Două dintre sanctuarele de pe domeniul sacru 
al zeiței Neit erau consacrate țesutului pânzelor 
întrebuințate la celebrarea sărbătorilor şi a 
ritualurilor. Urcând pas cu pas treptele ierarhiei 
şi deprinzând pe-ndelete meseria, Mai marea 
cântărețelor şi ţesătoarelor nu avea cum să se 
lase păcălită de vreo ţesătoare mai leneşă. 

Dar întrucât niciuna nu punea la îndoială 
numirea ei şi toate se bucurau că scăpaseră de 
cele mai grele răspunderi, preotesele munceau 
cu tragere de inimă. Cea mai bătrână dintre ele 
îi prezentă lui Nitis veşmintele de în isprăvite în 
ajun şi bandațele pentru mumificarea unui 
crocodil sacru. Acestea aduceau fericire 
sufletului său şi-i îngăduiau să treacă porțile 
paradisurilor cereşti. 


— A sosit ora să ţesem ochiul lui Horus, grăi 
Nitis. 

În acelaşi timp soare şi lună, lumină a zilei şi a 
nopții, ochiul se întrupa într-o pânză albă şi 
sclipitoare, de o fineţe neasemuită. Cu mână 
sigură, Nitis modelă primul mănunchi de fire de 
în, în vreme ce ajutoarele ei rulau mănunchiurile 
ca să formeze o îmbinare răsucită. Apoi începu 
să răsune cântecul fuselor. 

Ochiul astfel țesut avea să fie giulgiul lui Osiris, 
veşmântul învierii trupului său de lumină ce 
strălucea dincolo de moarte. Puţine ţesătoare 
erau inițiate în marile mistere, dar îşi dădeau 
seama cu toatele că împlineau un ritual de cea 
mai mare importanţă. Făurind această ofrandă, 
căutând să atingă desăvârşirea, luau parte la 
nemurirea divină. 

În privinţa Surorilor sale, Nitis se linişti: munca 
se desfăşura în deplină armonie. Niciuna nu 
încerca s-o întreacă pe cealaltă, fiecare se 
străduia să lucreze fără greşeală şi să-şi 
dovedească harurile. Puterea lui Neit le călăuzea 
inimile. 

La căderea nopţii, atelierele se închiseră. Sora 
care rămăsese de pază verifică zăvoarele, iar 
preotesele se împrăştiară. 

Pe când Nitis se îndrepta spre odăile sale, Menk 
o opri. 

— Sunteţi mulțumită de această primă zi de 
muncă anevoioasă? 


— Ţesătoarele s-au arătat vrednice de 
îndatoririle lor sacre. 

— Asta pentru că ştiţi să le domoliţi chiar şi pe 
cele mai îndărătnice! 

— Pun o astfel de minune pe seama magiei 
ochiului lui Horus. În el se adună ceea ce s-a 
risipit. 

— Nu nesocotiți farmecul pe care-l aveți, o sfătui 
orânduitorul sărbătorilor din Sais. Numindu-vă 
Mai-marea cântărețelor şi ţesătoarelor, marele 
preot nu s-a înşelat. 

— Voi încerca să nu-l dezamăgesc. 

— Ca să asiguri bunul mers al treburilor într-un 
sanctuar atât de mare, te loveşti de multe 
greutăți, zise Menk. Dimineaţă de dimineaţă toți 
preoții şi toate preotesele trebuie să se purifice 
după cum ne impune Legea templului, şi nu 
după cum îl taie pe flecare capul. Trebuie să 
avem destule veşminte de în şi sandale, să 
curățăm bazinele şi să le umplem des cu apă 
proaspătă, să nu uităm niciun obiect şi să ne 
gândim la bunăstarea divinităţilor din capele. Şi 
nu mai pomenesc de sărbători! 

— V-aţi pierdut curajul? 

— Nicidecum, dar mi-ar plăcea să discutăm 
despre nenumăratele sarcini care ne revin. În 
doi, munca noastră ar fi mai spornică. 

— Dar nu hotărăşte Legea în ce împrejurări 
putem lucra împreună? se miră Nitis. 

— Legea nu ne opreşte de la întâlniri mai 


puţin... serioase. Oricum, să nu vă încredeţi în 
unii scribi şi unii demnitari, care nu se 
sinchisesc decât de slujbele lor şi care nu visează 
decât să se îmbogăţească. Ei caută să vă câştige 
bunăvoința şi să vă întindă capcane. 

— Vă mulțumesc pentru preţioasele voastre 
poveţe, Menk. Am să le tin minte. 

— Să nu şovăiți niciodată să-mi cereți sfatul. 
Cunosc toți demnitarii şi nu-mi scapă nimic din 
ceea ce se unelteşte în Sais. 

— În afară de cumplita ucidere a tălmacilor, se 
pare. 

— Să nu mai vorbim despre această grozăvie! îi 
ceru orânduitorul sărbătorilor, supărat. 

— E cam greu să nu te gândeşti la aşa ceva. 

— Nenorocirea cu pricina nu ne priveşte pe 
niciunul dintre noi. Gărzile îşi vor face datoria, 
ucigaşul va fi arestat şi osândit. Graţie purtărilor 
reținute de care au dat dovadă apropiații regelui, 
oraşul nu clocoteşte de zvonuri îngrijorătoare şi 
fără temei. 

— Şi dacă se încearcă ascunderea adevărului? 

— Problema asta ne depăşeşte, Nitis. Statul 
trebuie s-o rezolve. Vă rog, ascultați de glasul 
rațiunii şi nu faceți mai mult decât vă cere 
datoria față de templu. 

— Dar nici n-aveam de gând. 

— M-aţi liniştit! Când luăm masa împreună? 

— Nu în viitorul apropiat, căci mă aşteaptă o 
muncă zdrobitoare. Trebuie să  cercetez 


numeroase arhive ca să reformulez anumite 
ritualuri şi să le redau vigoarea din vremea 
Vechiului Regat. 

— Plăcută sarcină, recunoscu Menk, dar nu 
uitaţi să vă bucuraţi de viaţă. Vechile documente 
nu pot aduce omagiul cuvenit frumuseţii voastre. 

— Vă urez noapte bună, Menk. 

— La fel, Nitis. 

Orânduitorul sărbătorilor din Sais se îndepărtă. 

Nedumerită, tânăra nu reuşea să-şi facă o 
părere. Menk încerca s-o cucerească, sau o 
ameninţa în cuvinte meşteşugite? Participa într- 
o măsură sau alta la complot? Cunoscând 
întregul Sais, avea intrare liberă în palat şi 
păstra legături strânse cu oamenii stăpânirii. Se 
bucura de un renume fără pată şi-şi câştigase o 
sumedenie de prieteni. 

Nitis căuta prin papirusurile cu scrieri de 
matematică din Casa Vieţii, nădăjduind să 
găsească în ele ceva care s-o ajute la desluşirea 
documentului criptat. Într-adevăr, în anumite 
epoci, jocul semnelor folosise la ascunderea 
înțelesului unor texte despre natura zeilor. 

Sarcina se anunţa îndelungată şi grea şi poate 
că tânăra femeie nu o va scoate la capăt. La 
rândul său, Kel îşi primejduia viața la Naukratis. 
Cunoaşterea limbii grecilor îi oferea un sprijin 
însemnat, desigur, dar Demos şi Îndărătnicu” 
nu-i vor întinde o capcană în care să-şi găsească 
sfârşitul? 


Închipuindu-şi că tânărul scrib ar dispărea, 
Nitis fu cuprinsă de tulburare: să nu-l mai vadă, 
să nu-l mai asculte, să nu-i mai împărtăşească 
temerile şi speranțele... Nemaifiind în stare să 
lucreze, rulă încetişor papirusul şi-l aşeză pe 
raft. 

— Pari abătută, se auzi vocea marelui preot 
Wahibre. 

Nitis tresări. 

— Ah! Aici eraţi? 

— Am venit după tine ca să-ți prezint un om 
ciudat, un grec pornit în căutarea cunoştinţelor 
pe care nu le-a aflat în țara sa. Doreşte să stea 
de vorbă cu noi şi mi-ar plăcea să-mi spui ce 
părere ai în privința sincerității sale. 

— Cum îl cheamă? 

— Pitagora. 

Cu fruntea înaltă şi chipul grav, înveşmântat 
într-o tunică albă, lungă, Pitagora? se înclină în 
fața marelui preot şi a lui Nitis. 

— Mulţumesc că m-ați primit. Vin de la palatul 
faraonului Amasis, care a stat îndelung de vorbă 
cu mine ca să afle dacă am dat ascultare întru 
totul poruncilor sale. De fapt, am fost la 


22 Doi scriitori ai Antichității, inițiați în mistere, Porphyrios (233- 
304) şi lamblichos (250-330), au scris câte o „Viaţă a lui Pitagora” 
în care relatează despre lunga şedere a acestuia în Egipt şi despre 
întâlnirile pe care le-a avut cu înțelepțţii şi savanții de aici. 


Heliopolis, cetatea sacră a lui Ra, zeul luminii 
divine, apoi la Memphis, oraşul lui Ptah, 
stăpânul Cuvântului şi-al meşteşugurilor. 

— Aţi fost supus anumitor încercări? întrebă 
Wahibre. 

— În moduri dintre cele mai aspre, dar nu-mi 
pare rău. 

— Voi, grecii, ați rămas nişte copii! în templele 
voastre nu întâlneşti bătrâni şi nu ţineţi seama 
de adevărata Tradiţie. De aceea filosofia voastră 
se reduce la o înşiruire de cuvinte sforăitoare. 
Nimic mai mult. 

— Recunosc asta, mare preot, şi am priceput, ca 
şi alți compatrioți de-ai mei, că Egiptul e patria 
înțelepciunii. Multă vreme am fost respins şi 
sfătuit să mă întorc acasă. Doar răbdarea şi 
stăruința mi-au îngăduit să-i conving pe preoți 
de sinceritatea căutărilor mele. Aici, şi nicăieri 
altundeva, poţi să deprinzi învăţătura sufletului 
şi să deosebeşti cunoaşterea de ştiinţă, punând- 
o pe cea de a doua în slujba celei dintâi. 

— Ce-aţi învăţat la Heliopolis şi la Memphis? 

— Geometria, astronomia şi căile simbolice care 
duc la înţelegerea misterelor. Fără grabă şi fără 
a rătăci pe căi lăturalnice, spiritul meu a desluşit 
puterea zeilor în timpul mai multor ritualuri de 
inițiere. 

— Aţi văzut salcâmul? întrebă Nitis. 

— Sunt fiu al Văduvei şi însoțitor al lui Osiris, 
Făptura neincetat renăscută, răspunse corect 


Pitagora. 

— Aţi străbătut deja un drum lung, recunoscu 
marele preot. 

— Am fost, de asemenea, şi la Theba, unde 
Divina Adoratoare, după ce m-a supus pe 
îndelete la diferite încercări, m-a inițiat în 
misterele lui Isis şi Osiris. 

— Un bărbat care dă ascultare unei femei, 
observă Nitis. Nu-i neplăcut pentru un grec? 

— Şi în privinţa aceasta avem multe de învățat! 
Când mă voi întoarce în Grecia ca să întemeiez o 
comunitate de inițiați, voi deschide poarta şi 
femeilor, care vor putea ajunge la cunoaşterea 
misterelor la fel ca în Egipt. Dacă li se refuză 
treptele înalte ale vieţii spirituale, lumea va fi 
osândită la sălbăticie şi haos. De altfel, tocmai o 
femeie, Doamna Zeke din Naukratis, mi-a 
înlesnit împlinirea multor planuri. Preţuieşte 
libertatea de care se bucură în Egipt şi vrea s-o 
vadă răspândită pretutindeni. 

— Vasăzică ați hotărât să întemeiați un Ordin 
inițiatic în Grecia ca să transmiteţi învățătura 
tainică a Egiptului, aşa cum ați înțeles-o, grăi 
Wahibre. 

— Mi se pare o sarcină de căpătâi. Fireşte, aş 
putea să rămân aici şi să înaintez pe calea 
cunoaşterii până în clipa morții mele. Dar asta n- 
ar însemna că-mi pasă doar de mine? O pornire 
din străfundul inimii mă îndeamnă să dezvălui 
grecilor comorile pe care le-am întrezărit în 


templele voastre şi să le înalț astfel sufletele. 
Grecii trebuie să vădească un respect mai adânc 
pentru zei şi pentru legea lui Maat, să-şi țină 
cuvântul dat, să păstreze armonia şi o dreaptă 
măsură în toate, urmând ritualurile care le vor 
îngădui să atingă insula preafericiților, şi anume 
soarele şi luna, care alcătuiesc împreună Ochiul 
lui Horus. 

— Ce credeţi că e mai important? îl întrebă 
Wahibre. 

— Numărul, răspunse Pitagora. Fiecare ființă îl 
are pe al său şi cunoaşterea lui duce la 
înțelepciune. Unitate şi multiplicitate în acelaşi 
timp, Numărul conţine forțele dătătoare de viaţă. 
lar noi trebuie să le descoperim pentru a înțelege 
universul a cărui imagine măruntă suntem. 
Cerul cu stelele sale fixe, sălaşul divinității unde 
trăiesc sufletele eliberate ale celor Drepţi, nu e 
sorgintea şi totodată țelul nostru? 

— Ce aşteptaţi de la mine, Pitagora? 

— Ca să-mi întemeiez Ordinul am nevoie de 
încuviințarea tuturor preoţilor care mi-au 
împărtăşit învățătura lor şi care mă socotesc 
vrednic s-o transmit mai departe. Dacă mă 
refuzați, voi fi silit să renunţ la planul meu. 

— Şi vă veți da bătut? 

— Mă voi strădui să vă conving, întrucât cred în 
importanța misiunii mele. 

— Am să fac aidoma colegilor mei, hotărî 
Wahibre: vă voi pune la încercare. Nitis, Mai- 


marea cântărețelor şi ţesătoarea lui Neit, o să vă 
conducă mâine-dimineaţă la unul dintre cei mai 
de vază ritualiști ai noştri. El o să vă dea câteva 
sarcini de îndeplinit. Apoi o să ne întâlnim iar. 

Pitagora se înclină din nou şi se întoarse la 
palatul regal unde locuia. 

— Un bărbat învățat şi hotărât, socoti Nitis. 

— Dar totuşi un grec, adăugă marele preot, şi 
un protejat al regelui Amasis. 

— Îl bănuiţi că ar fi o iscoadă trimisă să ne 
observe mişcările? 

— Tot ce se poate. Curiozitatea lui mi se pare 
fără margini şi e înzestrat cu o minte ascuțită. 
— Divina Adoratoare l-a inițiat în misterele 
osiriene, îi aminti Nitis. E renumită pentru 
severitatea ei pilduitoare! Niciun om, cu oricâtă 
iscusință s-ar preface, n-ar reuşi s-o păcălească. 

— Argumentul nu-i lipsit de greutate, 
recunoscu Wahibre. Totuşi, să rămânem 
prudenți. 

— Dacă Pitagora e înzestrat pentru matematică 
şi geometrie, n-ar putea să ne ajute la descifrarea 
documentului criptat? 

— Să nu ne pripim, Nitis! înainte de a-i arăta un 
document aşa primejdios, să ne încredințăm de 
sinceritatea lui deplină. 

— Din păcate, timpul ne zoreşte. 

— Îmi dau seama, dar un pas greşit ne-ar duce 
la dezastru, iar Kel ar fi pierdut. 

— Mă întorc în Casa Vieții, spuse Nitis. Există 


sumedenie de papirusuri cu scrieri de 
matematică şi am găsit amănunte vrednice de 
atenţie. 

— Nu uita să dormi, o povăţui marele preot. 
Datoriile pe care ţi le impune rangul nu sunt 
uşoare şi pentru ele o să ai nevoie de toată forța. 

Purtând pe cap o perucă după vechea modă şi 
la gât un pandantiv înfățișând-o pe Maat, zeița 
dreptăţii?5, judecătorul Gem conducea tribunalul 
care se ţinea în fața monumentalei porți a 
templului zeiței Neit. Nefăcând nicio deosebire 
între un înalt demnitar şi slujitorul lui, sau între 
o slujitoare şi stăpâna sa, el ascultă diferite 
plângeri care nu-şi găsiseră până atunci 
rezolvarea. Sfatul satului se îngrijea de cea mai 
mare parte a neînțelegerilor, iar la judecătorii din 
oraşul învecinat ajungeau pricinile cele mai 
grele. Dacă hotărârea îi nemulțumea, şi 
păgubiţii, şi învinuiții mergeau înaintea marelui 
judecător. 

Atingând figura zeiței Maat, Gem arătă că 
procesele puteau să înceapă. Treizeci de 
judecători îi ascultară pe scribii care citeau 
plângerile amănunțite, încheiate prin cererea de 
daune şi răspunsurile apărătorilor. Având în 


23 Reprezentată în poziție şezândă, zeița poartă pe cap o pană ce 
îngăduie păsărilor să se ghideze. 


vedere ițele încurcate ale unei gâlcevi între nişte 
moştenitori, se ascultă în continuare respingerea 
acestor argumente şi ultimele vorbe ale 
acuzatorilor2+. 

Gem ar fi putut să cheme cele două părți 
împricinate, dar documentele arătau limpede 
adevărul. Aşa că aşeză figura lui Maat pe dosarul 
celor care depuseseră plângerea. O mamă îşi 
dezmoştenise copiii, nerecunoscători şi 
necinstiți, în folosul unei slujitoare curajoase, pe 
care cohorta urmaşilor încerca s-o ponegrească. 
Întrucât  merseseră până într-acolo încât 
falsificaseră un document, ei aveau să fie 
condamnați la plata unor daune usturătoare. 

Odată dreptatea împlinită în numele lui Maat şi 
al faraonului, Gem se înapoie în odaia sa de 
lucru, unde îl aşteptau ultimele rapoarte ale 
gărzilor, privitoare la Kel. 

Ucigaşului fugar încă nu i se dăduse de urmă. 
Totuşi, iscoadele stăteau la pândă, iar forțele de 
ordine nu-şi cruțau puterile. 

Negreşit Kel părăsise Saisul. 

Asta dacă nu cumva se ascundea înăuntrul 
zidurilor sacre ale domeniului zeiței Neit... însă 
templul fusese răscolit de la un capăt la altul, iar 


24 „Astfel, scrie Diodor din Sicilia, se pledează în toate procesele la 
egipteni, care sunt de părere că avocaţii nu fac decât să îngreuneze 
cauzele prin discursurile lor şi că arta oratorului, farmecul acţiunii 
şi lacrimile acuzaților îl determină pe judecător să treacă adesea cu 
vederea legea şi adevărul.” 


judecătorul nu putea să se îndoiască de cuvântul 
marelui preot. 

Ca atare, trebuiau prevenite toate oraşele din 
Deltă. Bucurându-se de sprijinul unor complici, 
scribul se ascundea oare pe undeva, prin vreun 
sat? Şi dacă el era căpetenia unui grup de 
tâlhari, aceştia nu-l ajutaseră deja să părăsească 
Egiptul? 

Henat, căpetenia iscoadelor, cunoştea, 
pesemne, răspunsul la aceste întrebări! însă, în 
ciuda faptului că faraonul le ceruse membrilor 
marelui sfat să lucreze împreună, Henat păstra 
tăcerea. 

— Ce facem cu numitul Bebon? întrebă un 
slujbaş. 

— Aduceţi-l la mine. 

Judecătorul aruncă o privire spre dosarul 
actorului ambulant. Era gol. Şi gărzile nu 
încetau să aresteze tot felul de oameni a căror 
singură vină era că semănau cu Kel! 

Împovărat de atâtea dosare fără rost, Gem hotări 
să scape măcar de acesta. 

Palid, lipsit de vlagă, voinicul nu părea deloc 
gata s-o facă pe viteazul. 

— Aşadar, Bebon, te-ai mai gândit? 

— La ce? 

— N-ai nimic să-mi spui despre scribul Kel? 

— Eu? Chiar nimic. As vrea doar să ies din 
închisoare şi să mă apuc din nou de 
îndeletnicirile mele. 


— Plănuieşti vreo călătorie? 

— Asta mi-e meseria! 

— Să nu mărturiseşti întregul adevărul ar fi un 
mare păcat. 

— Tocmai de-aia v-am şi spus tot. 

— Gărzile s-au purtat grosolan cu tine când te- 
au arestat. Vrei să depui plângere împotriva lor? 

Bebon se holba la judecător. 

— Plângerea va fi primită, îl lămuri Gem. Ca om 
nevinovat, te bucuri de acest drept. 

— Am avut şi aşa destule necazuri! 

— Cum doreşti. 

— Mă... mă eliberaţi? 

— Nu s-a găsit nicio dovadă contra ta. 

— Există totuşi dreptate în ţara asta! 

Bebon primi o pâine rotundă proaspătă, un 
burduf plin cu apă, o pereche de sandale noi şi, 
de cum păşi afară din clădirea judecătoriei, 
salută soarele şi cerul albastru. 

Primul loc spre care se îndreptă era o tavernă. 
În sfârşit, se putea desfăta cu o bere tare, 
neapărat trebuincioasă ca să-şi limpezească 
gândurile. 

Cum să-l găsească pe Kel, al cărui singur 
prieten era? Unde se adăpostise scribul? Părea 
să existe o cale, dar atât de nesigură... 

Ridicându-se de la masă, Bebon se simţi privit. 

leşi din tavernă, merse la întâmplare pe străzi, 
schimbă de câteva ori direcţia, străbătu o piaţă, 
se întinse la vorbă cu negustorii şi trase cu 


ochiul spre cel care-l urmărea. 

Vasăzică eliberarea sa nu era decât o păcăleală! 
Bănuindu-l de complicitate, judecătorul Gem 
spera ca actorul să-i conducă până la prietenul 
său Kel. 

Fugind de iscoadă, Bebon şi-ar fi dovedit 
vinovăția. Aşa că îşi luă o cameră la cel de-al 
doilea etaj al unui han dintr-un cartier mărginaş, 
unde trăgeau mai ales vânzătorii ambulanți. De- 
abia intrat în cameră, se cățără pe acoperiş şi-l 
văzu pe urmăritorul său nevoit să aştepte mult 
şi bine în apropierea clădirii. Sărind de pe o 
terasă pe alta, Bebon ajunse într-un cartier 
înțesat de lume, apoi o luă pe o străduţă ce ducea 
la templul lui Neit. 

Nitis, preoteasa pe care o întâlnise Kel la 
banchetul dinaintea uciderii tălmacilor, ştia 
poate mai multe despre asta. 

Şi va vorbi, de bunăvoie sau cu forța. 

Potrivit scrisorii pe care tocmai i-o adusese un 
mesager, Nitis trebuia să meargă grabnic la 
vechea ei casă ca să rezolve o problemă ce nu 
suferea amânare. Deşi nu-şi mai vedea capul de 
treburi, hotări să pornească numaidecât într- 
acolo. 

De-abia trecu pragul, că o mână puternică îi 
astupă gura. 

— Să nu strigi! Şi mai ales nu încerca să fugi. 
Uşa se închise în urma tinerei, iar atacatorul o 
târi până-n odaie. 


— Mă cheamă Bebon şi sunt singurul prieten al 

scribului Kel. Sau îmi răspunzi la întrebări, sau 
te strâng de gât. 

— Întreabă-mă. 

— Mai-mare peste cântăreţele şi ţesătoarele lui 
Neit... a fost uşor să te găsesc! Preotesele pure 
nu vorbesc decât despre numirea ta şi despre 
viitorul strălucit care te aşteaptă! Recunoşti că-l 
ştii pe Kel? 

— Recunosc. 

— Şi l-ai ademenit într-o capcană, la banchet! 
— Nu sunt răspunzătoare pentru asemenea 
netrebnicie. 

— Dovedeşte-o! 

— Eşti prietenul lui Kel, sau vreo iscoadă de-a 
gărzilor? 

Bebon izbucni în râs. 

— Eu - iscoadă a gărzilor! Asta e într-adevăr 
ceva neobişnuit. E ca şi cum m-ai acuza că sunt 
căsătorit şi cap de familie! 

Sinceritatea actorului părea mai presus de orice 
îndoială. 

— Cred în nevinovăția lui Kel, grăi Nitis, şi l-am 
ajutat să se ascundă. 

Bebon scoase un oftat de uşurare. 

— O aliată... zeii fie lăudaţi! Unde se află acum? 

— A plecat la Naukratis. Dacă Demos şi 
Îndărătnicu', amestecați fără îndoială în uciderea 
tălmacilor, s-au adăpostit în oraşul grecesc, Kel 
o să-i găsească şi o să le vorbească. 


— Dar dacă sunt vinovaţi, îl vor omori! 

— N-am reuşit să-l fac să se răzeândească, zise 
cu amărăciune Nitis, căci nu vedea altă cale de 
ieşire. În ochii cârmuirii, Kel e un ucigaş fugar. 
— Am să-i dau o mână de ajutor, făgădui Bebon. 
Apoi îşi luă un aer ruşinat. 

— lertaţi-mi purtările grosolane, dar vă credeam 
complice cu ucigaşii. 

Nitis zâmbi. 

— Şi eu as fi făcut la fel. 

— Sprijinindu-l pe Kel, v-aţi putea atrage mari 
necazuri! 

— Datoria unei preotese nu e să caute adevărul 
şi să lupte împotriva minciunii? 

— A fost o bucurie să vă întâlnesc. 

— Aduceţi-l înapoi teafăr pe Kel. Împreună vorn 
izbuti să-i dovedim nevinovăția. 

Într-o singură zi, Kel făcuse mai multă treabă 
decât cei trei secretari ai Doamnei Zeke într-o 
săptămână. O sumedenie de probleme legate de 
administraţie fuseseră rezolvate. Pământurile 
trebuiau folosite mai bine pentru a aduce 
câştiguri mai mari. 

— Nemaipomenit, recunoscu frumoasa femeie. 
Nu m-am înşelat. Îţi mai rămân şi alte registre de 
cercetat, dar eu am să-mi ţin cuvântul. Întrucât 
ai lucrat cu spor, meriţi să te întâlneşti cu un om 
important, care îți va oferi câteva informații 


prețioase. Dar cu o condiţie: n-o să discute cu 
tine decât dacă sunt şi eu de față. 

— Când? 

— Chiar la noapte. 

Căpetenia mercenarilor din Naukratis o sorbea 
din ochi pe Zeke. 

— Îţi prezint un prieten, spuse ea. Are nevoie de 
ajutorul tău. 

— Sper să nu-mi ceară să încalc legea. 

— Mă pun chezaş pentru el. Poţi să-i răspunzi 
fără ocolişuri. lar această întrevedere n-a avut 
loc niciodată. 

— Ce doreşte să afle acest prieten necunoscut? 
— Aţi recrutat de curând un tânăr tălmaci grec 
pe nume Demos? întrebă Kel. 

Căpetenia îşi răsfoi registrele. 

— Nu. 

— Dacă i s-ar fi încredinţat o slujbă în 
administrație, ați fi ştiut, nu? 

— Bineînţeles. 

— Dar un bărbat mai vârstnic, Îndărătnicu”? 
Căpetenia mercenarilor ridică din sprâncene. 
— Un fost ofițer devenit lăptar la Sais? 

— Întocmai. 

— A fost primit săptămâna trecută în rândurile 
armatei. 

— Aş dori să-i vorbesc! 

— Cu neputinţă. 

— Ţin neapărat. 

— La primul antrenament, Îndărătnicu' a fost 


victima unei întâmplări nefericite care l-a costat 
viaţa. 

— Cunoaşteţi cum s-au petrecut lucrurile? 

— A alunecat pe pământul umed şi a căzut în 
lancea soldatului cu care se lupta. Uneori în 
timpul acestui soi de exerciții mai pierdem 
oameni. E prețul pe care-l plătim pentru a forma 
mercenari, nu femeiuşti. 

Kel nu izbutea să-şi adune gândurile. 

Cu siguranță Îndărătnicu” fusese înlăturat în 
urma unui ordin. Firul acesta întrerupându-se 
aici, mai rămânea cel ce ducea la Demos. De 
vreme ce grecul se ascundea în continuare, spre 
deosebire de fostul lăptar, un complice prea 
bătător la ochi, însemna că este nevinovat. Dar 
cum să-l găsească? 

Brusc, lui Kel îi căzu privirea pe un document 
surprinzător. 

Nevenindu-i a crede ce scria în el, se întrebă 
dacă mai înțelegea greceşte. Dar când îl citi a 
doua oară, orice îndoială se risipi. 

Tocmai atunci apăru Doamna Zeke purtând un 
colier lat din opt şiraguri de cornalină şi faianţă, 
cercei de forma unor flori de lotus şi o cingătoare 
alcătuită din plăci de aur legate între ele prin 
cinci rânduri de mărgele din faianță. Asemenea 
bijuterii prețuiau o avere! 

Dar farmecul femeii nu-l mişcă pe Kel. 

Scribul înşfăcă textul și-l flutură. 

— Nu-mi vine a crede! 


— De ce atâta indignare? 

— Aveţi de gând să cumpăraţi... oameni? 

— În Grecia îi numim sclavi, iar statul îngăduie 
un astfel de negoț. 

— În Egipt, legea lui Maat îl interzice cu 
desăvârşire. 

— Egiptul trebuie să ţină pasul cu vremurile, 
tinere scrib, şi să priceapă că sclavia se numără 
printre forțele ce împing ţara spre bunăstare. 

— Cu preţul ăsta, mai bine să ne lăsăm 
păgubaşi! Niciun faraon nu va încuviința o atare 
mârşăvie. 

— Visezi, băiete. Cu cât populaţia va spori, cu 
atât negoțul îşi va impune legile sale. Iar ele vor 
mătura din calea lor străvechiul vostru mod de 
gândire, oricât de frumos ar fi el. În cetăţile 
noastre democratice găseşti mai mulți sclavi 
decât oameni liberi. Nu va trece mult şi întreaga 
lume va face întocmai ca noi. 

— Îngăduiţi-mi să-mi părăsesc slujba, Doamnă 
Zeke. 

— Nici nu încape vorbă! Unde să te duci? Aici 
eşti în siguranţă şi poți să-ți vezi mai departe de 
căutările tale. 

Zâmbetul ispititor al femeii nu-l cuceri pe Kel. 
Stăpânindu-şi furia, mută o nouă piesă pe tabla 
primejdiosului joc care-l punea față în față cu 
grecoaica. 

— Nu mai doresc să mă îngrijesc de dosarele ce 
privesc într-o măsură sau alta răspândirea 


sclaviei în Naukratis. 

— Am înțeles şi-ţi voi respecta părerile 
învechite, în speranţa că mintea ţi se va deschide 
spre noile idei. 

— O să mă ajutaţi, totuşi, să-l găsesc pe Demos? 

— Dacă se ascunde în oraş, am să-l descopăr. 

— Acum caut şi altceva, mărturisi tânărul. O 
comoară neprețuită. 

Zeke deveni curioasă. 

— Despre ce e vorba? 

— Ştiţi cum a luat regele Amasis puterea? 

— Prin forța armelor. Oamenii săi i-au aşezat pe 
cap un coif ce ţinea loc de coroană. După un 
război între susținătorii şi potrivnicii săi, Amasis 
s-a descotorosit de regele aflat pe tron, Apries, 
apoi s-a impus ca faraon poporului şi 
demnitarilor. 

— Preţioasa relicvă a dispărut. Faimosul coif, 
păstrat la palat, a fost furat, şi sunt convins că 
fărădelegea asta are legătură cu uciderea 
colegilor mei. 

— Cu alte cuvinte, zise Zeke, cineva se 
pregăteşte să urce pe tron. 

— Dacă îi duc faraonului coiful, arătă Kel, el o 
să-mi recunoască nevinovăția. 

— Negreşit, murmură femeia, țesând deja în 
minte un alt plan. 

Se va folosi de tânărul scrib ca să pună mâna pe 
comoară, fără să-i îngăduie apoi să se bucure de 
ea. 


Doar ea, Zeke, avea destulă istețime şi voință 
pentru a se tocmi cu un monarh şi a căpăta de 
la el onoruri şi avuţii. Respectată şi nemăsurat 
de bogată, Zeke ar deveni una dintre cele mai de 
vază persoane de la curte şi ar propune 
nenumărate schimbări pe care un rege 
îndrăgostit de cultura greacă le-ar încuviinţa. 
Adevărata carieră a Doamnei Zeke începea. 

Amasis dormise prost. Soţia lui îl îmbărbătă şi-l 
rugă să-i primească pe solii negustorilor din 
diferite oraşe greceşti, dornici să-şi întărească 
legăturile cu Egiptul. Deşi ura soiul acesta de 
corvezi, monarhul recunoscu în cele din urmă că 
regina avea dreptate. Să-l vezi pe faraon 
reprezenta o onoare nemăsurată, iar o astfel de 
favoare aducea mari foloase negoțului. 

Odată audienţele încheiate, Amasis îl primi pe 
Menk,  orânduitorul sărbătorilor din Sais. 
Monarhul se bizuia pe acest slujitor devotat 
pentru a-l supraveghea pe marele preot şi a se 
asigura că lucrările de construire şi de reparare 
a templelor, atât în Egiptul de Jos, cât şi în 
Egiptul de Sus, continuau neabătute. 

— Marele nostru plan prinde viață, Menk? 

— Insula Philae se va îmbogăţi cu un splendid 
sanctuar închinat lui Isis, Majestate! Zeița va 
găsi pe placul său acest loc singuratic şi 
minunat, unde până acum nu s-a clădit nimic. 


— Să nu uităm niciodată de marea magiciană, îl 
sfătui Amasis. Nu păstrează ea adevăratul nume 
al lui Ra, lumina divină şi taina puterii 
creatoare? Philae va rămâne una dintre cele mai 
măreţe înfăptuiri ale domniei mele. 
Încredinţează-te de bunul mers al lucrărilor. 

— Voi veghea asupra lor, Majestate. 

— Dar locaşul meu de veci, aflat în incinta sacră 
a lui Neit, e gata? 

— Meşterii v-au ascultat poruncile. Marea sală 
cu cele două mari uşi ale sale, în spatele cărora 
se găseşte sarcofagul, e o minunăţie. lar până la 
ea se ajunge trecând pe sub un portic sprijinit pe 
coloane ale căror capiteluri au forma unor frunze 
de palmier. 

Mormintele  suveranilor celei de-a XXVI-a 
dinastii dădeau într-o curte situată înaintea sălii 
hipostile a vechii capele a lui Neit, iar mormântul 
lui Amasis nu se abătea de la regulă. Se aşeza 
astfel sub protecţia misterioasei zeițe, care în 
fiecare clipă zămislea iar lumea, graţie celor 
şapte cuvinte. 

— Marele preot se îngrijeşte de locaşul meu de 
veci? 

— Cu neobosită atenţie, Majestate! A izgonit doi 
sculptori pe care-i socotea lipsiți de har şi a ales 
el însuşi formulele de slăvire gravate în piatră şi 
menite să chezăşuiască supraviețuirea sufletului 
vostru. 

— N-a rostit vreo vorbă de ocară în privința 


cârmuirii mele? 

— Nici cea mai măruntă. Om rece, neprietenos 
şi reținut în purtări, marele preot nu e câtuşi de 
puţin aplecat spre destăinuiri. Totuşi, n-am auzit 
să vă fi pus la îndoială autoritatea. Toate merg ca 
pe roate în templul lui Neit şi o să fie greu să 
găsim un urmaş pentru Wahibre. 

— Fii cu ochii în patru şi de-aici încolo, porunci 
Amasis, şi dă-mi de ştire numaidecât dacă ceva 
neobişnuit se petrece. 

Regele se întoarse în odăile sale unde se desfătă 
cu un vin de Bubastis, dintre cele mai alese. 
Podgoriile zeiței pisică, Bastet, dădeau un vin 
fără pereche, plăcut şi uşor. Amasis avea nevoie 
de acest întăritor înainte de a o primi, în cea mai 
deplină taină, pe căpetenia iscoadelor. 

Ca preot al lui Thot, lui Henat avea să-i revină 
sarcina de a cinsti memoria lui Amasis după 
moartea regelui, dar nu era înzestrat cu harul 
necesar unui faraon. Cunoscându-şi lungul 
nasului, Henat învățase să lucreze în umbră şi 
se mulțumea cu slujba sa. 

Dar uneori ambiția nu ieşea la iveală nestăvilită, 
revărsându-se aidoma unui val pustiitor, fără a 
ține seama de vârstă şi ranguri? 

Era cu neputinţă să desluşeşti ce se ascunde în 
mintea şi sufletul acestui om cu înfăţişare 
ştearsă, dar ale cărui merite erau lăudate de toți. 

— Generalul Fanes din Halicarnas pune la cale 
defilarea trupelor, Majestate. Asemenea manevră 


menită să-l descurajeze pe duşman va da, 
negreşit, roade. 

— L-ai poftit şi pe Cresus? 

— Căpetenia diplomaţiei persane se află în 
călătorie. Însă mesagerii noştri vor reuşi să 
ajungă la el şi sunt sigur că prietenul nostru nu 
va pierde prilejul de a vedea desfășurându-se 
puterea armatei egiptene. 

— Şi coiful meu? 

— N-am dat deocamdată de nicio urmă, dar am 
pus întrebări în dreapta şi-n stânga. Se pare că 
furtul a fost săvârşit de o slujnică, de fel din 
Lesbos. 

— De ce o bănuieşti? 

— Pentru că avea intrare liberă în palat, chiar în 
aripa unde se păstra relicva şi pentru că după 
aceea a dispărut. Dacă a plecat cu vreo corabie 
spre Grecia, n-o s-o mai găsim în veci. 

— Dar precis s-a bucurat de ajutorul unor 
complici! 

Henat şovăia. 

— Un lucru e sigur, Majestate: niciun demnitar, 
niciun ofițer de rang înalt n-ar îndrăzni să-şi 
aşeze pe cap coiful şi să se proclame faraon. 
Fanes i-ar zdrobi pe răzvrătiții din rândurile 
armatei, iar eu pe restul. 

— Totuşi furtul s-a petrecut! 

— Fie în folosul vreunui smintit ce vrea să vă 
imite cu prețul vieţii, fie în cel al unui tâlhar 
dornic să câştige o avere vânzându-vă coiful. 


— Adică atâta zarvă pentru o nimica toată? 

— Orice e cu putinţă. 

— Dar ucigaşul tălmacilor? 

— Din păcate, nu l-au prins încă! Uneori mă 
întreb dacă nu l-o fi sfâşiat un crocodil sau nu l- 
or fi strâns de gât niscaiva hoţi de drumul mare. 
Un om hăituit ca el nu supravieţuieşte multă 
vreme. 

— Întinde căutările în toată tara. 

— Până la Elephantina? 

— Kel ăsta a putut să fugă spre sud! 

— Mă îndoiesc, Maţestate, dar voi lua 
neîntârziat măsurile de trebuință. 

— Ai găsit noi tălmaci? 

— Doar trei scribi îndeajuns de talentați mi se 
par vrednici de încredere. Refacerea Casei 
tălmacilor o să ne ia mult timp. 

— Până atunci,  îngrijeşte-te de scrisorile 
diplomatice, iar pe cele importante arată-mi-le 
neapărat. 

Ca de obicei, căpetenia uneltitorilor îi domina pe 
aceştia, în ciuda primejdiilor care-i pândeau, 
calmul său îi liniştea. E adevărat, uciderea 
tălmacilor nu făcuse la început parte din plan şi 
uneltitorii s-ar fi putut teme că asemenea 
nenorocire o să-i ducă la pierzanie. 

Dar soarta continua să li se arate prielnică. 

— Ne aflăm încă departe de ţintă, recunoscu 
Mai-marele lor. Totuşi munca noastră dă roade. 
lar împrejurările de acum arată că n-am greşit 


descotorosindu-ne de tălmaci şi aruncând vina 
pe scribul Kel. 

— Speram că o să fie arestat repede, se plânse 
unul dintre uneltitori, ceva mai neîncrezător. 
Dacă are papirusul criptat, devine o amenințare 
serioasă pentru noi! 

— Ba deloc, zise căpetenia, căci nu va putea în 
veci să-l descifreze. 

— Să nădăjduim că Kel e mort, iar documentul 
distrus! 

— Ţinând seama de aceste întâmplări 
neprevăzute, vreunul din voi se gândeşte să dea 
înapoi? 

Însă uneltitorii rămaseră neclintiţi în hotărârea 
lor de a merge până la capăt. 

La lumina câtorva lămpi cu ulei, Kel continua să 
cerceteze papirusul  criptat întrebuințând 
dialectele greceşti pe care le cunoştea. 

Zadarnic. 

Înaintea ochilor săi se înşirau semne egiptene ce 
refuzau să se unească şi să alcătuiască vreun 
cuvânt. Cel care născocise codul era un adevărat 
demon! 

— Încă nu te-ai culcat? întrebă vocea 
ademenitoare a Doamnei Zeke, al cărei parfum 
îmbătător umplu camera scribului. 

— Îmi place să citesc până târziu. Aţi petrecut o 
seară plăcută? 


— Plictisitoare la culme, dar folositoare! mai- 
marele portului din Naukratis se lăuda în stânga 
şi-n dreapta că el nu-şi înşală nevasta, o fiică de 
țărani, cu minte înceată şi lipsită de orice farmec. 
I-am dovedit că greşeşte. De acum înainte, o să 
se târască la picioarele mele. 

— l-aţi vorbit despre Demos? 

— Şi lui, şi altor demnitari, pretinzând că am 
nevoie de un tânăr scrib tălmaci. 

— Aţi aflat ceva? 

— Nimic. Prietenul tău ştie cum să se ascundă. 
Însă şi eu sunt încăpăţânată şi nu dau greş 
niciodată. Mâine o să ne întâlnim cu un ofițer 
care nu va putea să-mi tăinuiască adevărul. O să 
ne ofere informaţii despre coif, dacă preţiosul 
obiect a ajuns la Naukratis. Dar ia zi-mi, tinere 
scrib, eşti îndrăgostit? 

— Sunt silit să vă răspund? 

— Ai făcut-o deja. Noapte bună. 

Kel se apucă iar de muncă. 

Zeke îi vizită pe meşterii aurari şi argintari ce 
lucrau pentru ea, iar Kel notă numărul de 
obiecte făurite în ultima lună. Stăpână severă, 
grecoaica îi răsplătea pe cei sârguincioşi şi îi 
alunga pe leneşi. Mulțumită de cele văzute, 
părăsi cartierul fierarilor şi se îndreptă spre o 
clădire cu două etaje, căzută în paragină. 

Cu o lovitură de picior, Doamna Zeke îl trezi pe 
schilodul ce dormea în pragul casei. Nefericitul 
prinse a se văicări. 


— Zeii v-au trimis aici, buna mea doamnă! Fie- 
vă milă, dați-mi puţină pâine! 

— La brutăria mea de pe strada alăturată e 
nevoie de un ucenic. Munceşte şi ai să mănânci. 

Temându-se să nu primească o nouă lovitură, 
schilodul se îndepărtă în pripă. 

Kel sui în urma Doamnei Zeke scara cu trepte 
tocite. 

La etaj se găseau câteva odăi. 

— Ce faci, Aristot? Beat ca întotdeauna? 

— Ca întotdeauna, scumpa mea! Beţia nu-i 
plăcerea zeilor? 

— Dacă ei seamănă cu tine, mai bine să nu crezi 
în nimic! Căpitanul nu te-a primit înapoi? 

— Ba da, însă nu i-a picat bine când m-am 
înfuriat ultima dată. Şi totuşi, aveam dreptate! Ni 
s-a servit o bere mizerabilă pe care i-am aruncat- 
o în față celui ce răspundea de proviziile 
soldaţilor. Îţi dai seama că am fost izgonit doar 
pentru atâta lucru! Un mercenar ca mine! 

Bărbosul se ridică. 

Judecând după statura şi muşchii săi, ar fi 
putut încă să lupte. 

— În amintirea vechii noastre prietenii, îi zise el 
lui Zeke, convinge-l pe dobitocul meu de căpitan 
să mă primească iar! Fără mine, armata greacă 
se va duce de râpă. 

— Lucrurile devin tot mai încurcate în ceea ce te 
priveşte. 

— Eşti atât de fermecătoare, scumpo! Un cuvânt 


de-al tău şi totul se va aranja. 

— S-ar putea, recunoscu Zeke. Ce-mi oferi în 
schimb? Chinuit de o straşnică durere de cap, 
Aristot încercă să cugete. 

— Un poem întru slava ta e de-ajuns? 

— Mai caută. 

— O noapte de dragoste... 

— Urăsc vechiturile. 

— Sunt sigur că ai tu vreo idee. 

— Istețimea ta mă surprinde, Aristot. 

Mercenarul părea cuprins de nelinişte. 

— Trag nădejde că nu-ţi doreşti ceva peste 
puterile mele. 

— Doar o informaţie. 

— Un soldat n-are voie să dezvăluie... 

— Urăsc la fel de tare şi glumele proaste, i-o 
întoarse Zeke. Sau îmi răspunzi, sau plec. Şi te 
vei descurca singur cu mai-marele tău, 
căpitanul. 

— Rămâi, dulce prietenă, rămâi! 

Mercenarul îşi umflă pieptul. 

— Aristot e gata să răspundă. 

— Întrucât toată ziua şi toată noaptea baţi 
tavernele din Naukratis, niciun zvon nu-ţi scapă. 

— Adevărat! 

— Ai auzit vorbindu-se de curând despre o 
comoară care a sosit în oraş fără ştirea 
vameşilor? 

Aristot făcu ochii mari de uimire. 

— De unde ştii de asta? 


Pe chipul lui Zeke se ivi un zâmbet plin de 
cruzime. 

— Te ascult, viteazul meu prieten. 

— De fapt, nu-i mare lucru de povestit. 

— Fii mai clar! 

— Bine, bine! Cunosc o fată drăguță, care nu se 
vinde prea scump. Un muşteriu cam ameţit de 
băutură i-a făcut nişte mărturisiri. 

— Cum îl cheamă? 

— Nu ştiu. Dar ştiu că e vorba de un muncitor 
din port. Împreună cu tovarăşii lui a cărat 
nemaipomenita comoară pe furiş, fără ca vameşii 
să prindă de veste. Te previn însă, scumpa mea, 
că pesemne e doar o născocire. Şi nu te 
povăţuiesc să te apropii de cărăuşi. Voinicii ăştia 
sunt iuți la mânie şi sălbatici. N-ar şovăi să te 
supună la cele mai cumplite cazne. 

— Preţioase sfaturi, Aristot. Altceva? 

— Uită toată povestea asta şi nu-ți pune viaţa în 
primejdie degeaba. Am prea multă nevoie de tine. 
Cât despre căpitan... o să te-ngrijeşti de asta? 

— Du-te mâine-dimineaţă la cazarmă. 

— Trebuie să merg acolo singur, hotări Kel. 

— Aristot nu bate câmpii, recunoscu Zeke. Până 
şi mercenarii se tem de muncitorii din port. Ştiu 
să se lupte şi nu şovăie să lovească pe la spate. 
Alcătuiesc o tagmă aparte care-i urăşte pe 
străini. 


— Vorbesc greceşte. N-au niciun motiv să se 
îndoiască de mine. Mai ales dacă îmi îngăduiți să 
le propun o răsplată grasă în schimbul coifului. 

— Minunată idee. 

— Nu credeți că prezenţa voastră ar îngreuna 
târgul? Oamenii ăştia nu s-ar da în lături să vă 
siluiască. 

Kel nu se înşela. În ochii muncitorilor greci din 
port, o femeie prețuia mai puţin decât un balot 
de pânzeturi. lar frumuseţea i-ar fi atras 
Doamnei Zeke cele mai mari neplăceri. 

Totuşi grecoaica se temea ca nu cumva Kel să 
părăsească Naukratisul după ce va primi coiful. 
Zeke trebuia să pună mâna pe comoară, apoi să 
scape, într-un fel sau altul, de un scrib ce 
incepea s-o incurce. 

— Doar eu pot să te protejez, îi spuse ea tandru. 
Eşti un ucigaş fugar, să nu uiţi asta! O să te 
aresteze înainte ca tu să-i înapoiezi faraonului 
coiful şi n-ai să-ți poți dovedi nevinovăția. 

— Primiţi să vorbiţi cu regele în numele meu? 

— Vreau să te salvez, băiete. 

— Cum să vă mulțumesc? 

— Adu-mi coiful şi dă-le muncitorilor cât cer, 
fără să te zgârceşti. Apoi o să mergem amândoi 
la Sais. 

Naivitatea lui Kel era înduioşătoare. Credinţa în 
sinceritatea aproapelui şi în cuvântul dat avea 
să-i scurteze viața. 

Zeke îl conduse până în port şi-i arătă clădirea 


vamei. Muncitorii descărcau corăbiile sosite din 
Grecia. 

— Aşteaptă ca soarele să asfințească, îl sfătui 
ea, şi porneşte încet spre capătul digului. 
Muncitorii se adună acolo ca să mănânce. Dacă 
vreun vameş te ia la întrebări, răspunde-i că ai 
venit să cauţi de lucru. Zeii te vor ajuta, sunt 
sigură, şi o să scapi până la urmă de acuzații. 

Păşind alene pe pietrele digului, Kel fu cuprins 
de cele mai negre temeri. 

Nimic nu-l pregătise pentru o asemenea 
înfruntare. Cât i-ar fi plăcut să se afle în Casa 
tălmacilor şi să traducă un text greu înainte de a 
merge să ia cina cu Bebon! Va cunoaşte iar astfel 
de bucurii simple, o va revedea pe Nitis? 

Isprăvindu-şi treburile, vameşii jucau zaruri şi 
nu-i dădură nicio atenţie. 

În depărtare se zărea licărind un jar. 

Lui Kel îi venea s-o ia la goană. Să-i convingă pe 
muncitori să-i vândă coiful lui Amasis părea cu 
neputinţă, afară doar dacă ei nu ştiau ce 
reprezintă obiectul cu pricina şi valoarea lui fără 
pereche. 

Vreo douăzeci de vlăjgani frigeau peşte umplut 
cu sare, ceapă şi stafide. Berea curgea în valuri. 

Kel strânse din dinţi şi înaintă. 

— Ia te uită, un oaspete! strigă o voce groasă. 
Cauţi pe cineva, fiule? 

— Să zicem c-am venit să caut de lucru. 

— Nu eşti îndeajuns de voinic... Care-i 


adevărul? 

— Am un târg să-i propun căpeteniei tale. 

Muncitorii se opriră din mâncat şi băut. Doar 
trosnetul focului se auzea în liniştea apăsătoare 
ce se lăsase. 

— Eu sunt căpetenia, arătă Voce-Groasă. Şi nu- 
mi place ca o iscoadă de-a gărzilor să-mi tulbure 
cina. 

— N-am nicio legătură cu gărzile, dimpotrivă. 

— Adică ce vrei să spui? 

— Că mânuitorii de bastoane tare s-ar mai 
bucura să mă înhaţe. 

— Eşti tâlhar? Tu? 

— Asta mă priveşte. Te interesează o mică 
avere? 

Zăpăcit, Voce-Groasă se uită cu luare-aminte la 
tânărul din fața lui. Părea serios şi sigur pe el. 

— În schimbul a ce? 

— Al unei comori pe care ai găsit-o şi care ea 
mea. Zi un preţ. 

— O comoară... Baţi câmpii? 

— N-are rost să mă minţi. 

Brusc, Voce-Groasă se căi că se amestecase 
într-o treabă aşa îndoielnică, altminteri bine 
plătită. Şi apoi nici n-avusese de ales. Numai că 
acum se pomenise pe cap cu un trimis al 
vameşilor, de care trebuia să se descotorosească 
în cea mai deplină taină. 

Se înţelegea de la sine ce avea de făcut. 

— Noi nu suntem decât mijlocitori. Colegii 


noştri de la Peguti25 dețin comoara. Doar ei 
hotărăsc. 

— Îţi voi plăti pentru această informaţie. 

— O să ne socotim mai târziu. Vei dormi aici, iar 
mâine dimineaţă te ducem la Pe-guti. E în joc 
siguranța noastră. 

Muncitorii se strânseră în jurul lui Kel. 

Tânărul scrib n-avea cum să scape. 

Supravegheat îndeaproape, fu silit să se culce pe 
o rogojină ponosită. Nu i se dădu nici de mâncat, 
nici de băut. 

Dacă ar fi încercat să fugă, muncitorii i-ar fi 
zdrobit ţeasta fără să stea pe gânduri. 

Tânărul nu putea s-o prevină pe Zeke şi nimeni 
nu avea să-i sară în ajutor. I se părea că din 
această călătorie nu se va mai întoarce niciodată. 

Vântul sufla cu tărie, iar valurile se înălțau 
amenințătoare. Primejdios şi neprimitor, ţărmul 
reprezenta sfârşitul unei regiuni mlăştinoase 
greu de străbătut. 

În larg, se zărea o corabie. 

Precum mai mulți egipteni, Kel ştia că un demon 
de temut sălăşluia în apele mării şi stârnea furia 
lor pustiitoare. Nu-i invidia deloc pe corăbierii 
siliți să le înfrunte. 


25 „Casa muncitorilor din port“, situată la gura celui mai vestic braț 
al Nilului. 


— Aici e Pe-guti? se miră scribul. 

— M-am răzgândit, îi mărturisi căpetenia 
muncitorilor. Se cuvine să-ți iei măsuri de 
prevedere când vrei să te dezbari de o iscoadă a 
gărzilor. 

— N-am nimic de-a face cu gărzile, eu... 

— Sunt obişnuit să cântăresc bine oamenii, 
băiete. Mai-marele tău te-a băgat în încurcătură 
când ţi-a încredințat o asemenea misiune peste 
puterile oricui. Negreşit Ardys piratul o să 
plătească un preț bun pentru tine. Dacă e 
binedispus, o să-ţi vorbească despre comoara pe 
care o cauţi înainte de a face din tine un sclav. 
Dacă nu, o să se distreze supunânduc-te la cazne 
şi azvârlind apoi peştilor rămăşiţele tale. Ardys îi 
urăşte pe egipteni. 

Nici de-ar fi alergat cu iuțeala vântului, Kel n-ar 
fi scăpat de muncitorii înarmaţi cu bâte şi 
pumnale făurite la Naukratis. 

Câţiva se prăpădeau de râs văzând deznădejdea 
prizonierului lor. 

Corabia ancoră la depărtare de țărm. Piraţii 
lăsară la apă o barcă şi începură să vâslească, 
îndreptându-se către focul aprins de muncitori. 
— Aşadar comoara se găseşte la Ardys, şopti 
Kel. 

— Ei bine, da, fiule! într-un fel, ţi-ai atins ținta. 
Numai că reuşita îți va aduce moartea, iar gărzile 
nu vor afla nimic. 

Tânărul socoti că n-avea niciun rost să ceară 


îndurare de la Voce-Groasă. Pentru acesta, el nu 
era decât o marfa de care trebuia să scape cât 
mai iute şi la un preţ cât mai ridicat. 

Când barca trase la mal, Kel se gândi că n-o s-o 
mai revadă niciodată pe Nitis. 

Şi chiar atunci înțelese că o iubea cu ardoare. 
Dar moartea îl va împiedica să-i dezvăluie 
sentimentele şi-l va lipsi de privirea şi de 
frumuseţea ei luminoasă. 

Cinci pirați săriră din barcă. 

În fruntea lor păşea un uriaş bărbos, purtând o 
tunică scurtă. Pe după centură stăteau petrecute 
două săbii. 

— Bine ai venit, Ardys! zise Voce-Groasă, care 
nu se simţea în largul lui. 

— Ce-mi propui azi? 

— Priveşte, răspunse celălalt, arătând spre Kel. 

Cei doi bărbaţi foloseau un dialect ionian pe care 
scribul tălmaci îl înţelegea. 

— De unde vine tinerelul ăsta? 

— L-au trimis gărzile să dea de urma comorii 
tale. 

Uriaşul izbucni în râs. 

— M-ai înveselit, prietene! Cât vrei pe el? 

— Un preţ bun. 

— Trei urcioare cu vin vechi? 

— Cinci şi un vas preţios. 

— Prea scump! 

— Un tânăr egiptean, iscoadă a gărzilor... Ia 
gândeşte-te... O distracţie pe cinste, nu? 


Ardys bodogăni ceva. 

— Patru urcioare şi un mic vas cretan după care 
se înnebunesc bogătaşii din Sais. 

— S-a făcut! 

Bărbaţii bătură palma. 

— Tu şi-ai tăi ştergeți-o de-aici! porunci uriaşul. 
O să ne folosim de focul vostru ca să frigem 
peşte. Ne vedem iar când o fi lună nouă. Încearcă 
să-mi aduci veşminte şi arme. 

— Am înţeles. 

Doi pirați îi dădură lui Voce-Groasă urcioarele 
cu vin şi vasul cretan jefuite de pe o corabie de 
negoț pe care tâlharii o scufundaseră. Ardys 
crezuse că o să plătească mai mult şi acum se 
socotea mulțumit de târgul pe care-l încheiase. 

Îşi întoarse privirea spre Kel. 

— Din gărzi nu ies sclavi buni şi oricum eşti cam 
firav. N-avem timp să te învăţăm să vâsleşti zile 
de-a rândul. Păcat că nu pricepi ce spun, 
egipteanule! Oamenii mei şi cu mine o să ne 
distrăm uitându-ne cum te perpeleşti la foc în 
vreme ce mâncăm. Schelălăiturile unei gărzi 
sunt o muzică potrivită pentru un ospăț! 

— Sunteţi un străin adevărat, îi spuse Kel, 
întrucât nu vorbiți egipteana. De ce îmi urâţi cu 
atâta înverşunare ţara? 

— Tu... îmi cunoşti graiul! 

— Nu fac parte dintre gărzi. Sunt scrib tălmaci 
şi lucrez la Naukratis pentru Doamna Zeke. 

Ardys rămase ca trăsnit. 


— Doamna Zeke, repetă el de parcă ar fi rostit 
numele unei zeițe de temut. Ce anume cauţi aici? 

— O comoară pe care au descărcat-o de curând 
muncitorii din port şi care se află acum în 
stăpânirea voastră. 

Cu pumnul strâns, piratul se lovi peste frunte. 

— Acum pricep! De ce urăsc blestemata asta de 
țară? Din pricina vameşilor, a gărzilor şi a 
birurilor! Un negustor cinstit nu izbuteşte să-şi 
câştige pâinea. Nicio încărcătură nu scapă de 
dări! Eu unul mă descurc altfel. De pe corăbiile 
ce vin dinspre Asia Mică iau vin, ulei, lână, lemn, 
metale, iar bravii muncitori din port le strecoară 
pe sub nasul vameşilor. Cumpărătorii plătesc 
mai puţin şi toată lumea e mulțumită! 

— Însă comoara ce-a sosit de curând nu-i o 
marfa oarecare. 

— Nu-i nevoie să-mi aminteşti! tună Ardys. Se 
îndoieşte cineva de mine? 

— Fireşte că nu, răspunse Kel, mirat de 
întorsătura pe care o luase discuţia. 

Ochii piratului deveniră bănuitori. 

— Faci o ultimă verificare. Am dreptate? De fapt, 
aşa-i la război! înainte de a porni atacul, trebuie 
să te asiguri că trupele sunt bine pregătite. 

Ardys îl trase pe Kel deoparte. 

Se răzgândise cumva şi plănuia să-l înjunghie în 
loc să-l frigă? 

Din buzunarul tunicii, piratul scoase un obiect 
Mic şi rotund. Kel nu văzuse niciodată ceva 


asemănător. 

— Frumos, nu? în cufărul dosit în cabina mea 
se găsesc o sută de piese din argint ca asta, 
bătute în Grecia. Curând, monedele noastre se 
vor răspândi în tot Egiptul! S-a sfârşit cu 
schimburile şi cu negoțul vostru din alte 
vremuri, demult apuse! Lingourile din temple pe 
care statul le ţine la păstrare vor fi uitate şi 
înlocuite de aceste piese. Fiecare va putea să le 
aibă. Ele vor schimba lumea! 

— Faraonul va interzice una ca asta, se 
împotrivi Kel. 

— O să se deprindă cu ele, doar iubeşte Grecia! 
lar eu, fiind primul care le va aduce în Egipt, am 
să ajung foarte bogat. Un fost pirat, îți dai 
seama? Fireşte, trebuie să fiu prudent la început, 
până când oamenii se vor obişnui cu acest pas 
înainte. Apoi o să se adune câştigurile. Ai ales 
calea cea bună, băiete. Mai rar întâlneşti un 
egiptean isteț. Spune-i stăpânei noastre să nu-şi 
bată capul. Ardys veghează asupra comorii. 
Nimeni n-o să i-o fure. lar în clipa potrivită, 
arginții greceşti vor cuceri Egiptul! 

— Stăpâna noastră... 

Piratul îi aruncă o privire neruşinată. 

— O şireată şi jumătate, femeia asta! Chiar şi un 
zdrahon ca mine i se supune de bunăvoie. Iar în 
pat se zice că... Dar poate că tu oi şti mai multe 
despre asta. 

— Nu aveţi un coif ce-i aparţine regelui Amasis? 


întrebă Kel. 

Uimirea zugrăvită pe chipul lui Ardys nu era 
prefăcută. 

— Întotdeauna lupt cu capul descoperit, iar 
sabia mea despică un coif de bronz! întoarce-te 
la Naukratis, scribule, şi linişteşte-o pe Doamna 
Zeke. Ardys n-o va trăda. 


40 

Scăpase cu viaţă! 

Înainte de a se folosi de cele aflate, Kel trebuia 
să străbată o întindere mlăştinoasă, unde 
moartea îl pândea sub chipuri diferite, începând 
cu crocodilii şi alte târâtoare. 

De fapt, lui Ardys piratul puţin îi păsa de 
trimisul Doamnei Zeke, atotputernica lor 
stăpână. Dacă el pierea, ea ar fi găsit lesne un alt 
mesager! 

Prezența nenumăratelor păsări îl liniştea. Ibişi, 
becațe, rațe, bâtlani, cocori şi pelicani trăiau 
fericiți în acest ținut bogat în hrană. Kel le 
admiră zborul şi jocurile, atât de îndepărtate de 
josniciile omeneşti. Aici, viața se arăta în toată 
măreția primei dimineți a lumii. 

Kel smulse o tijă fragedă de papirus, îi tăie 
partea de sus şi mâncă partea de jos pe o 
lungime de un cot. Un aliment simplu, care o să- 
i dea putere să meargă ore în şir, cu pas egal şi 
fără ca atenția să-i slăbească. 

Înainte de căderea nopţii, avu norocul să 


întâlnească nişte pescari mulțumiți că nu 
trudiseră zadarnic peste zi. Bărbaţii îl duseră în 
satul lor şi îi dădură de mâncare. Fiind obosiţi 
peste măsură, nu le ardea de trăncăneală, aşa că 
îi oferiră lui Kel o rogojină, îndemnându-l să 
doarmă. Dimineaţa următoare, în zori, îi arătară 
pe unde se ajungea într-un mic oraş din care 
pornea un drum spre Naukratis. 

Mintea lui Kel clocotea de întrebări, la care 
Doamna Zeke avea să răspundă de bunăvoie sau 
cu forța. Îl trimisese la moarte sigură, sau chiar 
credea că muncitorii din port puseseră mâna pe 
coiful lui Amasis? Ucigându-l pe scrib, aceştia s- 
ar fi dat de gol! Vasăzică, Zeke îl folosise ca 
momeală, ştiind bine că lui nu-i rămânea nicio 
cale de scăpare. 

— Opreşte-te şi nu mişca! 

Trei bărbați înarmaţi cu bastoane răsăriseră 
dintr-un desiş de papirus şi-l înconjurară pe 
tânăr. 

— Suntem de la vamă şi controlăm 
împrejurimile, zise ofițerul, un om de vreo 
patruzeci de ani, cu buze subțiri şi frunte 
îngustă. Te plimbi, băiete? 

— Mă înapoiez la Naukratis. 

— De unde vii? 

— Din oraşul Heron, aflat la două ore de mers 
de aici. 

— Locuieşti acolo? 

— Am fost în vizită la nişte prieteni. 


— Cunosc locul, dar nu te-am zărit vreodată. 
— Fireşte, e prima dată când merg la Heron. 

— Cu ce se îndeletnicesc prietenii ăştia? 

— Au un cuptor de pâine. 

— O să verificăm. Cum te cheamă şi ce meserie 
ai? 

— Sunt slujitor la Naukratis. 

— Nu ţi-am auzit numele. 

— Bak. 

— Bak, „slujitorul”... se potriveşte. Cine îţi e 
stăpân? 

Kel nu găsi nimerit să pomenească de Doamna 
Zeke. 

— De ce îmi puneţi atâtea întrebări? se miră el. 
Nu car niciun fel de mărfuri! 

— Tocmai de-aia. E nefiresc, răspunse vameşul. 
Întâlnim adesea negustori împovăraţi de mărfuri 
şi care şi-au plătit sau nu dările cuvenite, dar 
niciodată plimbăreţi cu mâinile goale. Aşa că 
spune pentru cine lucrezi? 

— Pentru un mercenar grec. 

— O să verificăm şi asta după ce te ducem în 
Naukratis. 

— Prefer să mă întorc singur. 

— Nu te simţi în siguranţă cu noi? 

— De ce anume mă acuzaţi? 

Un vameş şopti câteva cuvinte la urechea Mai- 
marelui său. 

— În clipa de față nu căutăm doar hoţi şi rău- 
platnici, ci şi un ucigaş. Un anume scrib Kel care 


merge din sat în sat şi se ascunde, pesemne, în 
mlaştină, sperând să scape de gărzi. Colegul meu 
crede că l-a recunoscut pe acest ucigaş 
primejdios graţie portretului ce ne-a fost trimis 
de la Sais. Aşa că o să ne însoțeşti fără să mai 
pierdem vremea. 

Vameşii se gândeau deja la răsplata pe care o 
vor primi. 

— Vă înşelaţi, se împotrivi tânărul, nu sunt 
ucigaş. 

— Vasăzică eşti scribul Kel! 

— Vreți să mă ascultați? 

— Noi doar te arestăm. De vorbit ai să vorbeşti 
cu judecătorul. Kel se năpusti cu ţeasta înainte 
şi-l izbi în pântece pe vameş. Luaţi prin 
surprindere, tovarăşii acestuia nici nu se 
clintiră, iar scribul o rupse la fugă. 

— După el! 

Obişnuiți cu asemenea exerciții, vameşii îl 
ajunseră curând din urmă. Primul dintre ei îl 
prinse de mijloc şi-l trânti cu faţa la pământ. 

— Şi-acum, voinicule, o să înveţi să te supui şi 
să stai potolit! 

Prizonierul se încordă în aşteptarea loviturilor, 
însă vameşul scoase un țipăt de durere şi se 
prăbuşi alături de scrib. 

— Ridică-te, Kel, şi să ne luăm tălpăşița. 

Vocea aceasta... Vocea aceasta îi aparținea lui 
Bebon! 

— Eşti chiar tu? 


— Atât de tare m-am schimbat? 

— Unde-s ceilalți vameşi? 

— L-am doborât pe ofițer cu un pumn după 
ceafa, am înhățat bastonul lui, l-am răpus pe 
unul dintre urmăritorii tăi şi te-am scăpat de cel 
de-al doilea. 

— Gărzile te-au socotit nevinovat? 

— Am fost eliberat din lipsă de dovezi. Gărzile 
arestează atâţia nevinovaţi care îți seamănă la 
chip, încât judecătorul Gem nu mai pridideşte! 
— Cum ai ajuns până aici? 

— Prietena ta, preoteasa Nitis, mi-a destăinuit 
că ai plecat la Naukratis. Într-o tavernă de lângă 
vamă m-am dat ca făcând parte dintre gărzi. Un 
„coleg” mi-a vorbit despre două grupuri gata să 
pornească în căutarea unui ucigaş primejdios. 
Din fericire, m-am luat după cel care trebuia! 

— Nitis... Are încredere în mine? 

— O aliată prețioasă! Şi atât de frumoasă... 
Dacă o asculți, s-ar zice că simte ceva pentru 
tine. Numai că ia aminte ce-ţi spun: o legătură 
între o preoteasă şi un ucigaş fugar nu-i chiar cel 
mai simplu lucru de pe lume. 

— Isprăveşte cu prostiile! 

— Trebuie să ne înveselim puţin! Nu răpun în 
fiecare zi trei vameşi. Când se vor trezi, s-ar 
putea să fie în toane proaste. Pe mine nu m-au 
văzut la față, dar pe tine te cunosc şi ştiu că te 
afli pe-aici prin preajmă. 

— Să ne întoarcem la Naukratis ca să-i pun 


nişte întrebări cuiva care are multe să-mi spună. 
— Trag nădejde să nu fie vorba de un mercenar 
înarmat până-n dinți! 

— Nu-i un mercenar, ci o grecoaică foarte 
frumoasă. 

„Drăguţa preoteasă a căzut deja în uitare”, gândi 
Bebon. 

— Nu te lăsa păcălit, continuă Kel. Doamna 
Zeke e mai de temut decât o viperă cu corn. 
Haide, îți povestesc pe drum. 

Pe când ieşea din atelierul țesăturilor de în, 
unde preotesele lucrau cu râvnă, Nitis se gândea 
la Kel. Oare se va întoarce teafăr de la Naukratis 
împreună cu prietenul său Bebon şi va aduce 
dovezi ale nevinovăţiei sale? 

Lipsa lui îi pricinuia o suferință adâncă. Kel 
întruchipa un viitor aparte, plin de iubire. Oare 
magia zeiței Neit îl va feri de loviturile sorții şi va 
croi un drum de lumină pe care preoteasa şi 
scribul să păşească unul lângă altul? 

— Veşti proaste, o înştiință marele preot. 

Lui Nitis i se strânse inima. 

— Kel... 

— Linişteşte-te, nu-i vorba despre el. Dar 
cercetările judecătorului Gem bat pasul pe loc. 
Nici urmă de ucigaşul fugar. 

— Kel n-a ucis pe nimeni! 

— Ştiu, dar trebuie să folosim aceleaşi cuvinte 


ca şi ceilalți. Judecătorul se plânge de munca 
fără spor a gărzilor şi de tăcerea căpeteniei 
iscoadelor. După Gem, Henat nu joacă cinstit şi 
nu-i mărturiseşte tot ceea ce află. 

— Împărtăşiţi această părere? 

— E mai bine ca judecătorul să-l găsească pe 
Kel înaintea lui Henat. Căpetenia iscoadelor nu- 
şi va bate capul cu respectarea legilor şi-i va 
curma viața aşa-zisului ucigaş. Apoi oamenii săi 
vor întocmi rapoarte în care vor susține că au 
fost siliți să se apere. Într-un sfârşit, toate vor fi 
uitate şi îngropate. 

— Gem nu va încuviința asemenea înşelătorie! 
— Numai să nu fie complicele ucigaşilor. 

— Atunci ţara e în mare primejdie! 

— lar veştile proaste de care pomeneam 
adeveresc asta, Nitis. Regele porunceşte ca o 
parte din atelierele noastre să lucreze pentru 
lumea de afară. 

Preoteasa încremeni. 

— Regele încearcă să distrugă templele? 

— Noi  rânduieli sunt pe cale să se 
înstăpânească, iar noi trebuie să ne deprindem 
cu ele. 

— Din vremea piramidelor, templul impune 
rânduielile! Oamenii trebuie să respecte legea lui 
Maat, nu Maat să se plece în fața josniciilor 
omeneşti! 

— Amasis a hotărât să lipsească templele de 
privilegiile pe care le socoate prea mari şi prea 


multe. De-acum înainte, templele se vor supune 
administraţiei lui şi, în afară de străvechiul 
sanctuar de la Heliopolis şi de cel din Memphis, 
celelalte nu se vor mai folosi de câştigurile aduse 
de pământurile lor. Statul va strânge dările, va 
tocmi preoții, aşa cum tocmeşte țărani şi 
meşteşugari, în schimbul unei simbrii şi se va 
îngriji de clădiri. Atelierele noastre vor ţese pânză 
pentru oamenii de rând şi vor pune umărul astfel 
la bunăstarea tării. 

— Divina Adoratoare nu va încuviința în veci 
asemenea nebunie! 

— Theba e departe, îi aminti marele preot, iar 
Divina Adoratoare domneşte numai peste un mic 
ținut. Aici, în Deltă, se naşte lumea viitoare. 

— Dar ați ridicat în slăvi întoarcerea la tradiţiile 
Vechiului Regat, mi-ați încredințat sarcina de a 
readuce la viață ritualurile vremurilor de demult, 
sculptorii noştri se inspiră din arta celor care au 
înălțat piramidele! 

— Şi aceste idei continuă să mă călăuzească. 
Amasis şi-a întors privirile spre greci şi spre 
tagma înalților slujbaşi cărora le va dărui 
pământurile templelor. 

— Veţi încerca să-l convingeţi pe rege că a 
apucat pe o cale greşită? 

— Hotărârile sale sunt deja luate, Nitis, iar 
vorbele mele nu-l mişcă. Pitagora îşi vede cum se 
cuvine de sarcinile rituale ce i-au fost date? 

— Se poartă ca un preot pur desăvârşit. 


— Poate că el, fiind grec, va avea vreo înrâurire 
asupra lui Amasis. Să-l punem la încercare şi pe 
mai departe, dar mai ales să pregătim viitoarea 
sărbătoare a zeiței. Doar ea ne va apăra de răul 
cel mai mare şi trebuie s-o slujim fără greşeli sau 
întârzieri. 

— Eu şi Menk lucrăm bine împreună, îl asigură 
Nitis. Ține la renumele său de neîntrecut 
orânduitor, aşa că nu-şi cruță puterile şi nu trece 
cu vederea nicio slăbiciune. 

— Păstrează-ţi prudenţa, o sfătui Wahibre. Nu 
ştim ce urmăreşte acest lingugşitor înnăscut. 

— N-am reuşit să descifrez nici măcar un 
cuvânt din documentul criptat, mărturisi Nitis. 
De aceea vă rog să-mi îngăduiți să-i scriu 
răposatului conducător al Casei tălmacilor şi să- 
i cer ajutorul. 

— O scrisoare către un mort? 

— Trag nădejde că va dori să ne răspundă. 

— Alege-ţi cu grijă cuvintele, Nitis. Şi să sperăm 
că magia ta se va dovedi convingătoare. 

Nitis pătrunse în micuța capelă a mormântului 
unde odihnea Mai-marele tălmacilor. Aşeză pe 
masa de ofrandă o pâine şi vărsă puţină apă 
proaspătă. 

Razele blânde ale soarelui ce apunea luminau 
partea de la intrarea în locaşul de veci. Aici cei 
vii puteau să ia legătura cu răposații. 

Preoteasa îşi ridică mâinile pentru a venera 
statueta lui Ka, puterea vitală ce însuflețise o 


făptură minerală, vegetală, animală sau 
omenească, dar pe care moartea n-o atingea. 

— Vieţuieşte în pace, îi ură ea, şi alătură-te 
luminii începuturilor. 

Apoi Nitis agăță de gâtul statuetei un mic 
papirus. 

Textul scrisorii îl implora pe răposat să-i dea în 
vileag pe adevărații făptaşi pentru a salva viața 
unui nevinovat, scribul Kel. Când sufletul, hrănit 
de soare, va veni să dea viaţă statuetei lui Ka, va 
aduce un răspuns din lumea de dincolo? 

În zori, Nitis poposi lângă uşa capelei. 

Citi un imn lung întru gloria luminii ce 
renăscuse după o aprigă luptă cu tenebrele, apoi 
trecu pragul şi rămase nemişcată în mijlocul 
micuțului sanctuar. O încerca sentimentul unei 
prezenţe. 

Era un demon ameninţător sau un spirit 
prietenos? 

La picioarele  statuetei zăcea desfăşurat 
papirusul. Nitis îl luă cu degetele tremurându-i. 

Mâna răposatului scrisese cu cerneală roşie un 
răspuns: 

„Strămoşii deţin codul”. 

— În sfârşit, te-ai întors! exclamă Doamna Zeke. 
Ce s-a întâmplat? 
— V-aţi bătut joc de mine, grăi Kel, iar eu m-am 
dovedit de o prostie nemăsurată. Dar soarta v-a 


zădărnicit planurile. 

Grecoaica se prefăcu mirată. 

— Ce tot îndrugi acolo? Nu pricep nimic! 

— N-are rost să vă mai prefaceți, Doamnă Zeke. 
Acum vă cunosc jocul. 

— Lămureşte-mă! 

— Am crezut că sunteți sinceră, dar m-aţi trimis 
la moarte sigură. 

— Muncitorii din port sunt oameni cruzi şi 
primejdioşi, doar ştiai şi tu! 

— Dar piratul Ardys nu se află în slujba 
voastră? 

Pe chipul lui Zeke se ivi un zâmbet ciudat. 

— L-ai întâlnit? 

— Nu i-ați poruncit să mă ucidă? 

— Trebuia să găseşti comoara! 

— Am găsit-o. 

— Prin urmare, avem coiful faraonului Amasis! 
Ardys e cu adevărat cel mai iscusit dintre hoți. 
Merită o răsplată frumoasă. 

— N-aş fi aşa sigur. 

— Refuză să ne vândă coiful? 

— Altă comoară i-ați încredinţat. 

Privirea Doamnei Zeke deveni sălbatică. 

— Nenorocitul ăla a trăncănit? 

— Aducând monede greceşti în Egipt, zise Kel, 
vreți să ne distrugeți rânduielile. Punând mâna 
şi pe coiful lui Amasis, dobândiți o armă 
hotărâtoare pentru a cuceri puterea. Fără 
îndoială, l-aţi ales deja pe mercenarul care-şi va 


aşeza coiful pe cap şi se va proclama Faraon. Şi 
în acest joc periculos, eu nu eram decât un o 
piesă oarecare, menită să dispară. 

— Cu mintea ta ageră, grăi Doamna Zeke blând, 
o să pricepi că nu peste mult timp lumea cea 
veche va pieri. Privirea egiptenilor e întoarsă spre 
trecut şi spre tradițiile strămoşeşti. Unii se 
gândesc chiar să reînvieze vremea piramidelor, 
din care se inspiră sculptorii voştri! Noi, grecii, 
întruchipăm viitorul. 

— Refuz acest viitor. 

— Un tânăr scrib îndrăgostit de trecut şi orb la 
ideile noi, la fel ca mulți alți învăţaţi! Priveşte 
Naukratisul, Kel. Asta-i noua lume! Cine apără 
bătrânul Egipt, dacă nu mercenarii greci? în 
schimbul ostenelii lor, cer să fie plătiți mai bine. 
Doi saci de orz şi cinci de grâu pe lună nu-s de- 
ajuns! Ei vor piese frumoase şi bune şi în curând 
eu voi aduce dintr-astea cu miile. 

— Monede şi sclavie... Asta e mersul înainte al 
omenirii? 

— Asemenea paşi nu pot fi împiedicaţi! 

— Precis aveți complici printre cei aflați în 
fruntea ţării. Altminteri v-aţi îndoi de reuşită. 

— Nu deveni prea curios, Kel. Doar soțului meu 
am să-i împărtăşesc secretele. Sau mă iei de 
nevastă, sau părăseşti Naukratisul. Şi dacă alegi 
greşit, nu te bizui pe mine ca să te apăr. 

Kel păli. 

— N-am să mă las speriat de astfel de 


amenințări mârşave! 

— Nu fi caraghios. Tu mă doreşti, eu te doresc. 
Alături vorn face treabă minunată. Fără ajutorul 
meu, eşti osândit la moarte. 

— Moartea nu-i cel mai bun adăpost? 

— La vârsta ta e o pedeapsă groaznică! 
Gândeşte limpede, Kel. Doar eu te pot scăpa de 
gărzi. Însă, mai înainte, spune-mi unde se află 
coiful lui Amasis. 

— Nu ştiu. 

— Piratul m-a trădat şi tu îi eşti complice! 

— Nu, Doamnă Zeke. 

Fiecare îl iscodea din priviri pe celălalt. 

— Speram la mai mult, mărturisi grecoaica. 
Vasăzică Ardys îmi e devotat şi n-are altă 
comoară decât monedele greceşti. 

— Întocmai. 

— Ce-ai hotărât, Kel? 

— Părăsesc Naukratisul. 

Zeke îi întoarse spatele. 

— Fie cum doreşti! Am să-ţi fac totuşi o ultimă 
favoare. Aşteaptă aici două sau trei ore. Eu mă 
duc să aflu unde stau la pândă gărzile, apoi am 
să-ți arăt cum să te furişezi afară din oraş. 

— Vă mulțumesc. 

— Îţi cauţi singur pieirea. 

— Am să-mi dovedesc nevinovăția. 

— Păcat, Kel! împreună am fi schimbat în bine 
lumea ta învechită. 

Lăsând în urmă o dâră de parfum greu, Zeke ieşi 


din vasta sală de primire. 

Neliniştit, scribul începu să se plimbe de colo- 
colo prin încăpere. Dacă grecoaica îl dădea pe 
mâna unei cohorte de mercenari care-l vor preda 
gărzilor pentru o răsplată generoasă? 

Lacomă de putere, Zeke se gândea să pună 
stăpânire pe întregul regat. Se lăsa purtată de o 
trufie fără de margini, sau urzea un plan cu sorți 
de izbândă? Nimic nu arăta însă că avea vreun 
amestec în uciderea tălmacilor. Cu toate acestea, 
nu tăgăduise că se afla în legătură cu înalți 
demnitari de la palat. 

Nefiind în stare să deosebească adevărul de 
minciună, Kel răsuflă uşurat când o văzu 
întorcându-se. 

— Poarta meşterilor nu e încă supravegheată, îi 
dezvălui ea. la-ţi ce-ţi trebuie şi pleacă. 

Mulţumesc pentru ajutor. 

— Pierzându-mă pe mine, pierzi tot. 

Kel porni spre odaia sa ca să se pregătească de 
drum şi să-şi adune câteva lucruri: paleta de 
scrib, o rogojină, o ploscă şi o traistă cu merinde. 

Împinse uşa, dar ceva aflat de cealaltă parte o 
împiedica să se deschidă. 

Opintindu-se, Kel izbuti să mişte greutatea din 
loc şi să intre în cameră. 

Pe podea zăcea un trup fără suflare. 

Trupul colegului său tălmaci, grecul Demos. 

La gât avea o tăietură adâncă, iar alături de cap 
stătea arma ucigaşă: unul dintre acele cuțite de 


care egiptenii nu voiau să se folosească, 
socotindu-le impure. Nu le întrebuințau oare 
grecii după ce căsăpeau cu ele animale? 
Asemenea obiecte spurcate murdăreau hrana 
oamenilor. 

Demos... Vinovat sau nevinovat, nu avea să mai 
vorbească niciodată. 

Năucit, Kel nu-şi dezlipea privirea de pe trupul 
chinuit,  implorându-l să mărturisească 
adevărul. Însă Demos rămânea mut, nesimţitor 
de-acum înainte faţă de soarta celor vii. 

— Ucigaşul! strigă o voce aspră. Haideţi! Să-l 
prindem! 

O mână puternică îl apucă pe Kel de umăr. 

— Să ieşim de-aici! îi porunci Bebon. 

— Uită-te, leşul acesta... 

— N-o să se mai trezească în veci. Noi, însă, 
trebuie să scăpăm din capcană! 

Kel se lăsă târât de braț şi începu să alerge. 
Bebon ocoli holul unde îi aşteptau slujitorii lui 
Zeke, înarmați cu bâte. 

Cei doi fugari străbătură bucătăria cea mare, 
sub ochii îngroziți ai ajutoarelor de bucătari. 

— Să urcăm! hotări actorul. 

Un scrib bătrân încercă să le taie calea spre 
terasă, dar Bebon îl îndepărtă cu o lovitură de 
cot. 

Kel şi Bebon săriră pe acoperişul de dedesubt, 
ajunseră la un hambar şi coborâră o scară 
nimerind pe o străduţă. 


— Ne-am descotorosit de ei, oftă Bebon uşurat. 

Trimis de administrație, scribul răspunzător cu 
socotelile se întâlni de dimineață cu Nitis, după 
ce aceasta dăduse  preoteselor poruncile 
cuvenite. 

Înaltul slujbaş părea un om cumsecade. 

— Templul este splendid, recunoscu el, 
impresionat. Îmi pare rău că vă tulbur, dar 
ordinele sunt ordine. Am să verific registrele 
templului şi o să micşorez anumite cheltuieli ca 
să sporim câştigurile. Regele ţine mult ca din 
atelierele voastre să iasă cât mai multe pânzeturi 
care să fie vândute oamenilor din afară. 

— Nu asta ne e menirea, îl contrazise Nitis. 

— Ştiu, ştiu! Totuşi, n-avem de ales niciunul 
dintre noi. Aşa că să încercăm să cădem la pace. 

Blând din fire, nemulțumit de misiunea sa, 
scribul se arătă împăciuitor şi hotări dări cât mai 
mici cu putință pentru templul lui Neit. 

— Legea e aceeaşi pentru toţi, bodogăni el. Când 
mă gândesc la soarta de care a avut parte 
nefericitul meu coleg din Casa tălmacilor! Dacă 
justiția va dispărea, Egiptul se va nărui. 

— Dar ce-a pățit? 

— Scribii tălmaci au fost ucişi, şi el odată cu ei! 
şopti înaltul slujbaş. Dar nu e voie să vorbim 
despre această grozăvie. Gărzile îl vor aresta pe 
ucigaş şi nenorocirea va fi dată uitării. Totuşi ar 


fi trebuit să-l asculte pe colegul meu! 

— A observat abateri în conducerea Casei 
tălmacilor? 

— Bineînţeles că nu. Mai-marele Casei era cel 
mai sever şi corect dintre oameni! Degeaba i-ai fi 
cerut vreun hatâr sau privilegiu nemeritat. Dar 
colegul meu i-a înmânat un document despre 
hoţiile şi furtişagurile din Naukratis, oraşul 
grecesc. Cei de acolo tind să-şi facă propria lege! 
— Ce s-a întâmplat cu documentul? întrebă 
Nitis curioasă. 

— După ce l-a cercetat, Mai-marele Casei l-a 
trimis administrației. 

— Cui anume? 

— Colegul meu nu ştia. 

— Şi care au fost urmările? 

— După ştiinţa mea, niciuna! lată de ce spun că 
ne îndreptăm spre dezastru. În sfârşit, e mai bine 
să ne ţinem gura. Astfel de treburi sunt mai 
presus de puterile noastre. Nechibzuitul care ar 
încerca să afle mai multe şi-ar atrage mari 
necazuri. Pe curând, Mare preoteasă. 

Nitis se duse numaidecât la Wahibre, care 
împărțea sarcini în vederea apropiatei sărbători 
a zeiței. 

— Prietenul nostru Pitagora lucrează cu spor? o 
întrebă bătrânul. 

Fără cusur şi respectând tainele. Nu dă 
niciodată prilej de mustrări. 

— Supraveghează-l mai departe. 


Mi s-au făcut nişte destăinuiri uimitoare, 
mărturisi Nitis. 

Wahibre o ascultă cu toată atenţia. 

Copleşit de muncă, Marele vistiernic, Pefy, gusta 
câteva clipe de odihnă la umbra unui palmier 
bătrân, lângă bazinul aflat în curtea vastei sale 
locuinţe din Sais. Spre folosul armatei, statul îşi 
restrângea cheltuielile, iar Pefy trebuia să pună 
noi rânduieli în Dubla Casă a Aurului şi 
Argintului. Însă slujbaşii acesteia nu apreciau 
câtuşi de puţin schimbările. 

„Mai-mare al malurilor inundabile”,  Pefy 
supraveghea totodată cultivarea ogoarelor şi îi 
primea el însuşi pe răspunzătorii cu munca 
pământului din cele mai roditoare ţinuturi 
agricole. Din fericire, deocamdată nu existau 
pricini de nelinişte. Totuşi delăsarea nu trebuia 
trecută cu vederea, de teamă că ea ar fi dus în 
cele din urmă la dezastru. Însă Pefy se gândea 
adesea la oraşul sfânt al lui Osiris, Abydos, unde 
i-ar fi plăcut să se retragă şi să-l venereze pe zeul 
reînvierii. 

Înaltul demnitar închise ochii şi aţipi, visând la 
o lume tihnită, fără hoți sau leneşi. 

Intendentul îndrăzni să-l trezească. 

— Marele preot Wahibre doreşte să vă vadă. 

Cât de puţin dormise! 

Pefy îşi primi prietenul într-o cameră bine 
aerisită, la adăpost de urechile curioase. Li se 
aduse bere uşoară şi prăjituri cu miere. 


— În astfel de vremuri tulburi, prietene, grăi 
demnitarul, să învăţăm a prețui micile plăceri. 
Cine ştie dacă mâine vorn mai putea? 

— Ai început să vezi lucrurile în negru, Pefy? 

— Vârsta şi oboseala nu te îndeamnă să te 
bucuri de viață. Şi pesemne că nu vizita ta îmi va 
readuce zâmbetul pe buze. 

— Şi eu mă cam îndoiesc, adeveri Wahibre. 

— Sper că n-ai să-mi vorbeşti despre uciderea 
tălmacilor! 

— Am o informație nouă şi neliniştitoare. 

— Prietene, scumpe prietene! Nu-ţi mai bate 
capul cu asta. Henat, căpetenia iscoadelor, se 
îngrijeşte de treburile diplomaţiei noastre cu 
încuviințarea regelui. lar gărzile nu vor întârzia 
să-l prindă pe ucigaş. Uită de această nenorocire. 

— Refuzi să mă asculți? 

Pefy oftă deznădăjduit. 

— Cunoscându-ţi încăpățânarea, mă dau bătut. 

— Printre numeroasele dosare ce au trecut prin 
mâna mai-marelui Casei tălmacilor se găsea şi 
un document cu socoteli, privitor la grecii din 
Naukratis. Întrucât documentul arăta grave 
abateri, a fost trimis administrației. 

O tăcere apăsătoare se aşternu după ultimele 
cuvinte ale lui Wahibre. 

— Adevărat, recunoscu Pefy. 

— Ştii de el? 

— Mie mi l-a trimis Mai-marele Casei. 

— ŞI ţie cum ţi s-a părut? 


— Furtişagurile săreau în ochi! Naukratis se 
conduce după legile sale proprii, mult deosebite 
de cele ale regatului. 

— Şi ce măsuri s-au luat? 

— Niciuna. 

— Cum adică, niciuna? 

— Naukratis e un ţinut protejat, care depinde 
direct de rege. 

— Şi regele are ştiinţă despre uneltirile grecilor? 

— Cele de care ai pomenit tu sunt doar câteva 
dintr-o lungă listă.  Întocmesc rapoarte 
amănunțite pe care i le duc Majestății Sale. 

— lar Amasis nu face nimic! 

— Ba da, m-a oprit să mă amestec în vreun fel 
sau altul. Doar el se ocupă de oraşul grecesc. 

— Un stat în stat! 

— Sau mă supun, sau îmi părăsesc slujba ta. 
Numai că eu vreau cu orice preț ca Abydosul să 
dăinuiască. Cel care m-ar înlocui nu s-ar îngriji 
de oraşul lui Osiris. 

— Documentul este, poate, una dintre pricinile 
pentru care au fost ucişi tălmacii, îşi dădu 
marele preot cu presupusul. 

— Nici vorbă! îţi repet, există o sumedenie de 
rapoarte asemănătoare, iar faptele sunt clare. La 
urma urmelor, grecii se descurcă între ei, fără a 
ieşi din lumea lor. Nu dovedim înțelepciune 
lăsându-i să continue? 

Gem tocmai pusese capăt unui proces încurcat 
ce se judeca de treizeci de ani. În lipsă de dovezi, 
împricinații ajunseseră, în sfârşit, la o înţelegere. 
Faima înaltului demnitar, deja recunoscută de 
toți, spori. Datorită lui, justiția descurca cele mai 
încâlcite probleme. 

Exista totuşi o abatere de la această regulă: 
scribul Kel, ucigaşul care îi scăpa mereu printre 
degete. 

Supărat, Gem intră cu de-a sila în odaia de 
lucru a lui Henat. 

Căpetenia iscoadelor rânduia nişte papirusuri 
micuţe ce cuprindeau nume, date şi fapte. Nu 
lăsa pe nimeni să facă această muncă migăloasă, 
întrucât avea o ținere de minte uimitoare, căreia 
nu-i scăpa niciun amănunt. 

— Lucrurile nu mai pot continua aşa, socoti 
judecătorul. 

— Aveţi necazuri? 

— În ciuda poruncilor regelui, nu vreți să 
lucrăm împreună şi ţineţi departe de mine 
anumite informaţii care mi-ar fi de folos. 

— Vă înşelaţi. 

— Dovediţi-mi! 

— Numaidecât, judecătorule Gem! Tocmai am 
primit un raport de la Naukratis şi, după ce-l 
verificam, aveam de gând să vi-l înmânez. 

Magistratul îşi umflă pieptul. 

— Ce-aţi aflat, Henat? 


— Am dat de urma ucigaşului. Kel se ascundea 

în mlaştinile Deltei, în apropiere de Naukratis. 
Doi vameşi l-au înhăţat, dar a reuşit să fugă cu 
sprijinul unui complice. 

— Se ştie cine e acesta? 

— Din păcate, nu. Nu ştim nici măcar dacă e 
vorba de cineva din grupul condus de Kel sau de 
un ajutor neprevăzut. Dar astea sunt nimicuri pe 
lângă veştile noi! 

— Şi anume? 

— Kel s-a dus la Naukratis cu planuri precise: 
să-i ucidă pe Demos, colegul său, şi pe lăptar, pe 
Îndărătnicu”. 

— Vă bateţi joc de mine? 

— S-au găsit leşurile celor doi, arătă Henat. 
Lăptarul, intrat în rândurile mercenarilor, cică a 
fost victima unei întâmplări nefericite. 

— Şi nu vă vine a crede? 

— Deloc. 

— lar Demos? 

— Potrivit mai multor mărturii, printre care şi 
cea a Doamnei Zeke, o persoană de vază din 
Naukratis, Kel i-a tăiat beregata. Neştiind cine e 
şi ce-a făcut Kel, această femeie bogată l-a luat 
în slujba ei ca scrib, fără a bănui că el se va folosi 
de ea. Datorită legăturilor sale, ucigaşul l-a 
descoperit pe Demos şi i-a închis gura pentru 
totdeauna. 

— Mărturiile au fost notate? întrebă cu 
îngrijorare judecătorul. 


— lată-le aici. 

Având încă unele îndoieli, Gem citi textele clare 
şi care spuneau toate aceeaşi poveste. 

Slujitorii Doamnei Zeke îl văzură pe Demos 
intrând în odaia lui Kel, apoi auziseră o ceartă 
aprigă. Ţinând un cuţit plin de sânge în mână, 
scribul se năpustise afară din cameră. Cu o 
privire de nebun, lăsase să-i scape arma şi 
fugise. 

— O adevărată fiară dezlănțuită Kel ăsta! 
exclamă judecătorul. 

— Le-a venit de hac celor doi complici de teamă 
ca ei să nu vorbească şi se dovedeşte a fi 
căpetenia unui grup de ucigaşi, încheie Henat. 

— Un grup în slujba cui? 

— Cercetările ne vor oferi un răspuns. Poate că 
în spatele acestor omoruri nici nu se ascunde 
mare lucru. 

Judecătorul îşi cuprinse capul în mâini. 

— Misterul nenorocirii petrecute în Casa 
tălmacilor se adânceşte în chip înspăimântător! 
Şi încă nu cunoaştem pricinile pentru care 
ucigaşul a săvârşit asemenea fărădelegi! 

— O să ni le dezvăluie când îl vorn lua la 
întrebări, prezise Henat. 

— Numai dacă asta se va întâmpla! Monstrul 
pare cu neputinţă de prins. 

— O fiară hăituită sfârşeşte, negreşit, prin a 
cădea într-o capcană, iar Kel nu se va abate de 
la regulă. 


— Ținând seama de furia lui ucigaşă, sunt silit 
să iau anumite măsuri de prevedere. Când se va 
simți încolțit, fugarul va lovi cu sălbăticie. Şi 
niciuna dintre gărzi nu trebuie să-şi pună în 
primejdie viața. 

— Nu prea înțeleg, recunoscu îngrijorat Henat. 
— Voi porunci forțelor de ordine să-l doboare 
direct, fără a-i mai cere să se predea, îl lămuri 
judecătorul. Gărzile sunt îndreptăţite să se apere 
şi nu vor fi pedepsite pentru asta. 

Căpetenia iscoadelor se înroşi la față. 

— Trebuie să-l prindem pe Kel viu şi să-l facem 
să mărturisească de ce i-a ucis pe tălmaci! 

— Mă gândesc mai mult la viața oamenilor 
noştri decât la cea a unui smintit. 

— Feriți-vă de o asemenea greşeală, îl sfătui 
Henat. Altminteri, regele vă va trage la 
răspundere. 

— Sunteţi mesagerul Majestății Sale? 

— Într-adevăr, judecătorule Gem. 

— Şi dacă vor avea loc şi alte nenorociri, mă veţi 
acoperi? 

— N-aş putea. 

— Prin urmare, voi continua cercetările după 
cum cred eu de cuviinţă. 

— Îndrăzniţi să-l sfidaţi pe faraon? 

— Să-mi poruncească el însuşi şi am să mă 
supun. Cuvintele voastre nu-mi sunt de ajuns, 
Henat. 

— Nu vă foloseşte la nimic să mă înfruntați, 


judecătorule Gem. Sarcina voastră e să-l arestaţi 
pe acest ucigaş de temut, adică să-l prindeți viu 
ca să poată vorbi. Apoi, şi numai apoi, o să fie 
judecat şi osândit. 

— N-are rost să-mi amintiți care-mi sunt 
îndatoririle. Le respect fără greş de o groază de 
ani. 

— Atunci nu începeţi tocmai acum să le 
încălcați. 

— Nu-mi place felul în care-mi vorbiţi, Henat. 
Am să pun viața oamenilor mei mai presus decât 
cea a unui nebun setos de sânge. Iar informaţiile 
strânse de iscoadele voastre trebuie să mă ajute 
să-l arestez în deplină siguranţă... 

— Majestatea Sa mi-a cerut să vă sprijin. 

— Atunci, daţi-i ascultare. 

Ascunşi în mijlocul unei plantaţii de palmieri, 
Kel şi Bebon îşi trăgeau sufletul. 

Presimțind o lovitură pe la spate, actorul 
chibzuise la o cale pe unde să fugă de cei care i- 
ar fi putut ataca. Şi această măsură de prevedere 
se dovedise salvatoare. 

— Trebuie să-ți schimbi înfăţişarea, îi spuse 
Bebon lui Kel. Te tunzi altfel şi-ţi laşi o mustață 
subțire, cum purtau unii scribi din Vechiul 
Regat. O să fii de nerecunoscut. 

— Pentru asta e nevoie de un cuțit. 

— Am eu unul. 


Lui Kel nu-i venea a-şi crede ochilor. 

— Doar n-ai... 

— Ba am luat arma cu care a fost ucis colegul 
tău, un splendid cuţit grecesc! Uită-te la literele 
gravate pe mâner. 

— Zeke! descitră scribul. 

— Pesemne că protectoarea ta i-a tăiat ea însăşi 
beregata lui Demos, pe care-l adăpostea în 
propria casă sau îl ţinea prizonier. Dar nu putem 
s-o dovedim. 

— Doamna Zeke e amestecată în complot... 
Vasăzică nimic nu-i întâmplător! 

— Te mai îndoieşti? Aşează-te şi stai drept. O să 
şterg cuțitul şi o s-o fac pe frizerul. Fii fără grijă, 
am căpătat îndemânare în timpul călătoriilor 
mele. 

— Zeke se află în fruntea unui grup de ucigaşi 
şi de ticăloşi care se îndeletnicesc cu negoțul pe 
ascuns şi care vor să întoarcă țara cu susul în 
jos ca să ajungă la putere, cugetă Kel cu voce 
tare. Trebuie să scriu un raport şi să-l trimit la 
palat. Regele Amasis e în pericol. 

— Ţi-ai pierdut minţile, socoti actorul. 

— Adevărul sare în ochi. Tăgăduieşti? 

— Precis grecoaica are la palat unul sau mai 
mulți complici, pe care nu-i cunoaştem. Şi praful 
se va alege de minunatul tău raport dacă 
nimereşte la vreunul dintre ci. 

Vorbele lui Bebon nu erau lipsite de greutate. 

— Să ne întoarcem la Sais, propuse Kel. Am să 


discut cu marele preot al lui Neit şi el o să-l 
prevină pe faraon. 

— lar tu ai s-o revezi pe frumoasa preoteasă, 
adăugă în şoaptă Bebon. 

Primejdia ce pândeşte Egiptul este cumplită, îi 
reaminti scribul. 

— Asta nu împiedică sentimentele. Bun, acum 
eşti altul! Şi îmi pari chiar mai chipeş. Însă 
trebuie să ne mişcăm de colo-colo fără oprelişte. 
Şi există o singură cale: să ne dăm drept 
negustori ambulanți. 

— Dar n-avem nimic de vânzare! 

— Las” pe mine. 

— Ce-ai de gând? 

— Nu departe de aici se află un han la care 
obişnuiesc să tragă negustorii ambulanți. Mulți 
sunt greci cărora le place să joace zaruri pe mize 
mari. lar eu mă descurc binişor. Am să pun la 
bătaie tot avutul nostru. 

— Avutul nostru... Un cuţit şi-atât! 

— Tocmai, înseamnă că n-avem ce pierde. Şi 
asta ne face de neînvins. 

Temător şi cuprins de griji, Kel îl urmă pe Bebon 
până la locul unde se adunau negustorii, situat 
la o bună bucată de drum de Naukratis. Aici se 
bea bere şi vin, se mânca peşte şi tocană, se 
dormea, se schimbau mărfuri şi se încheiau 
târguri mai mult sau mai puţin cinstite. Dar mai 
ales se încingeau partide aprige de zaruri. 

În mijlocul tavernei se vedeau patru jucători pe 


care-i urmărea cu patimă o mulțime de bărbați. 
Kel şi Bebon se amestecară printre ei. 

Turbat de furie, unul dintre jucători se ridică 
aruncând cuvinte grele învingătorului. 

Actorul îi luă numaidecât locul. 

— Am fildeş, oale de lut şi urcioare de vin, rosti 
el apăsat. Şi-mi place să-mi măsor puterile doar 
cu oameni de cuvânt, în stare să-mi plătească. 
Sunteţi de aceeaşi părere cu mine? 

Ceilalți încuviințţară. 

— Prima miză: un măgar tânăr şi sănătos, strigă 
Bebon. Îl ia cine câştigă trei mâini. Eu pun unul 
la bătaie. Voi? 

— Un măgar zdravăn şi neobosit, răspunse un 
bărbos, de fel din Samos. 

Bebon pierdu primele două mâini şi zâmbete 
răutăcioase vesteau apropiata lui înfrângere. 

Dar norocul se arătă schimbător. 

Actorul câştigă următoarea mână, pierdu iar, 
apoi ieşi victorios în trei rânduri. 

— Măgarul e al meu. Mergem mai departe? 

— Eu merg, mormăi unul dintre păgubiţi. 
Fildeşul tău contra urcioarelor mele cu ulei. O 
singură mână. 

Zarurile se rostogoliră. 

— Te-am bătut, observă Bebon, şi-ai face mai 
bine să renunți. 

Bărbosul tuna şi fulgera. 

— Nu obişnuiesc să pierd, mai ales în fața unui 
nepriceput care are noroc. Vrei să te retragi, sunt 


sigur! N-arăți a om care poate să reziste unei 
partide adevărate. 

— Pun tot la bătaie, plus cinci urcioare cu vin. 
Două mâini câştigătoare. 

— Bate palma! 

La prima aruncare, zarurile căzură prost pentru 
Bebon. 

Kel închise ochii. Cum îşi vor plăti datoriile dacă 
prietenul lui pierdea? 

A doua oară zarurile ţinură cu ei! 

A treia aruncare va hotărî câştigătorul. 
Încordarea creştea cu fiecare clipă. Era rândul 
bărbosului. 

Şi soarta îi fu potrivnică. 

Bărbatul se ridică brusc şi se uită ţintă la 
învingător. Kel se temea să nu sară la bătaie, dar 
omul se mărgini să-l conducă pe Bebon afară şi 
să-i înmâneze partea ce i se cuvenea. 

— Pe măgar îl cheamă Vânt-de-Miazănoapte, 
spuse bărbosul, iar mărfurile mele sunt fără 
cusur. Dac-ai fi trişat, ţi-aş fi spart capul. Dar 
întrucât zeii au ținut cu tine, meriți această mică 
avere. Totuşi, fereşte-te să-mi ieşi iar în cale. 

— Data viitoare o să câştigi, îi prezise Bebon. 

Măgarul se îndreptă spre Kel şi-l privi cu 
încredere. Actorul aşeză urcioarele cu vin şi ulei 
în două coşuri pe care măgarul le primi în 
spinarea sa. 

Apoi, sub un soare mângâietor, porniră toţi trei 
cu pas domol spre Sais. 


— Suntem nişte negustori desăvârşiți, socoti 
Bebon, şi avem mărfuri uşor de vândut. 

— Nu trebuie să ne mai facem griji o vreme. lar 
dacă ne opresc pe drum gărzile, nu ne pot acuza 
de vreo încălcare a legilor. 

— Ai împins lucrurile prea departe! 

— Da şi nu. 

— Ai... trişat? 

— Da şi nu. Am schimbat zarurile, căci ale lor 
erau măsluite. 

— Şi ale tale? 

— Doar puțin. Nu îndeajuns ca ei să-şi dea 
seama. Pe deasupra, de câteva ori am pierdut. 

— În clipa hotărâtoare, bărbosul a aruncat 
zarurile. Cum puteai să fii sigur că o să câştigi? 

Bebon zâmbi. 

— M-am bizuit pe noroc. Dacă jucam eu ultima 
mână, trezeam bănuieli. 

— Nebunie curată! 

— Dar am câştigat partida. Nu asta contează? 


46 


Fostul rege al Lydiei, bogatul Cresus, acum 
capul diplomației persane, se înclină cu respect 
înaintea faraonului Amasis, ce purta zale şi un 
coif asemănător cu cel care-l făcuse rege. 

— Ridică-te, prietene, scumpe prietene! Ce 
bucurie nemăsurată să te primesc! 

— Invitaţia ta mă onorează, mărite faraon. lar 
soția mea Mitetis e fericită să-și revadă tara. 


— Regina şi cu mine suntem încântați de 
prezenţa ei aici. Ne aşteaptă petreceri frumoase 
şi ospeţțe, dar mai întâi trebuie să privim 
defilarea pe care a pregătit-o Fanes din 
Halicarnas, marele general al trupelor mele. 

— Renumele său depăşeşte hotarele Egiptului. 
— O merită, vei vedea. 

Amasis şi Cresus luară loc într-un pavilion uşor, 
din lemn, la adăpost de soare. 

Pe o câmpie întinsă, la nord de Sais, se 
desfăşurau rândurile de pedestraşi înzestrați cu 
scuturi, coifuri, lăncii şi săbii. Disciplinaţi, 
mercenarii greci defilară cu paşi siguri şi egali, în 
sunetul unei muzici răsunătoare, în stare să-i 
înflăcăreze şi pe cei mai şovăitori. 

După ei urmară călăreţii, pe cai splendizi, iuți şi 
nervoşi. Un corp de elită, mândru de importanța 
sa. 

Deşi obişnuit cu isprăvile călărimii persane, 
Cresus nu-şi putea ascunde admiraţia. 

— Vigoarea acestor bidivii mă uimeşte, iar 
iscusința soldaților tăi n-are pereche! 

— Fanes e un comandant sever, îl lămuri 
Amasis. Îi plac lucrurile bine făcute şi nu 
îngăduie nesupunerea. La semnalul său, armata 
întreagă trebuie să se pună în mişcare. Şi încă n- 
ai văzut tot! 

Un car tras de doi cai albi îi luă pe rege şi pe 
oaspetele său şi-i duse la canalul militar, unde 
Cresus descoperi o impunătoare flotă de corăbii 


de război. 

Mulțimea lor, mărimea, armele şi echipajele 
numeroase îl uluiră pe ambasadorul Persiei. 

— Nu bănuiam o aşa forță, mărturisi el. 

— Stăpânirea mării aduce siguranţă Egiptului, 
grăi Amasis. Mulțumită strădaniilor neîncetate 
ale lui Udja, care răspunde de starea flotei mele, 
pe şantierele noastre se construiesc fără odihnă 
corăbii solide şi iuți. 

— Pot să urc la bordul vasului comandant? 
întrebă Cresus. 

— Bineînţeles. 

Unul lângă altul, generalul Fanes din 
Halicarnas şi căpetenia flotei de război, Udja, îl 
întâmpinară pe alesul vizitator şi-i arătară cât de 
bine erau înzestrate vasele faraonului. 

Cresus pipăi parâmele şi pânzele, observă 
trăinicia catargelor şi înțelese că totul era 
pregătit pentru luptă. 

— M-aţi uluit, recunoscu el. Şi celelalte corăbii 
sunt la fel? 

— Ne mândrim cu ele, răspunse Udja. V-ar 
plăcea să luaţi parte la o manevră? 

Cresus încuviinţă. 

Stând la prora marelui vas, solul împăratului 
Persiei se minună de dibăcia marinarilor lui 
Amasis. 

— Mediterana îți aparţine, îi spuse el 
faraonului. 

— Dar nu asta urmăresc! Menirea acestor forte 


e doar să ne apere. Egiptul nu va ataca pe 
nimeni, dar va şti să se bată împotriva oricărui 
năvălitor. 

— Cunoscându-vă puterea, cine ar cuteza să se 
năpustească asupra pământului faraonilor? 
Adâncit în gânduri, Cresus gustă blândeţea 
vântului la miazănoapte şi pacea asfințitului. 
Unduirea ramurilor de palmieri, argintiul 
canalului, trandafiriul cerului îl fermecară într- 
atât, încât aproape că-l făcură să uite spiritul 
războinic al acestei defilări. 

Despre ospățul dat de regele şi regina Egiptului 
se va vorbi multă vreme. Cei o mie de invitați 
apreciară nenumăratele bucate, vinurile 
deosebite şi zelul slujitorilor, atenţi la cele mai 
mici dorințe ale mesenilor. 

La stânga perechii regale stătea Cresus, la 
dreapta Mitetis, fiica înaintaşului lui Amasis. 
Tăcută şi încordată, Mitetis de-abia dacă se 
atingea de mâncare. 

— Trecutul e trecut, îi zise Amasis. Îl admiram 
pe tatăl vostru şi n-aveam de gând să-l răstorn 
de pe tron. Doar prin anumite împrejurări am 
ajuns la putere. Acum însă, aţi vrea să daţi 
uitării acest trecut dureros? 

Soţia lui Cresus îl privi ţintă pe faraon. 

— Îmi cereţi mult. 

— Ştiu, Mitetis, însă prezența voastră aici îmi 
alină sufletul. S-au scurs atâția ani! Revăzând 
Egiptul nu vi se ostoieşte durerea? 


— Am să pun capăt doliului, Majestate. 

— Vă mulțumesc pentru bucuria ce mi-o faceți. 

După banchet, regina Egiptului o pofti pe 
Mitetis să se lase pe mâinile unei slujitoare care 
se pricepea ca nimeni alta la masaj şi la uleiuri 
aromate. 

Amasis şi Cresus se retraseră pe o terasă de 
unde contemplară o grădină în care creşteau 
sicomori, jujubien, leandri şi tamarini. 

— Ce ţară minunată, zise Cresus. Aici domneşte 
parfumul veşniciei. 

— O veşnicie plăpândă... 

— Pentru ce asemenea temeri? 

— Noul împărat al Persiei, Cambyses, nu 
visează la cuceriri? 

Cresus inspiră aerul călduț al nopții. 

— Să lăsăm deoparte vorbele meşteşugite şi să 
fim sinceri, Majestate. Da, Cambyses visează să 
cotropească acest pământ cu bogății nesfârşite. 
Ca monarh chibzuit, i-ai ghicit planurile şi ai pus 
pe picioare o armată menită să-i ţină piept. lar 
invitația ta urmăreşte să-mi arate asta pentru ca, 
la rândul meu, eu să-l sfătuiesc să nu pornească 
într-o aventură sortită să dea greş. 

— Şi am reuşit, Cresus? 

— Mai bine decât sperai! Am încercat deja să-l 
îndrum pe Cambyses spre o pace trainică, iar el 
pleacă urechea la spusele mele. Când mă voi 
întoarce în Persia, am să-i vorbesc despre tot ce 
am văzut aici şi-l voi convinge. Oricât de 


puternică ar li, armata persană n-are nicio şansă 
să te înfrângă. O bănuiam chiar dinaintea 
călătoriei mele, dar acum sunt sigur. Faraonul 
nu s-a lăsat amăgit de o linişte părelnică şi îi 
sunt recunoscător. Mulțumită sporirii forțelor 
sale armate, dar mai ales flotei, o înfruntare 
sângeroasă va fi ocolită. 

— Cambyses se gândeşte şi la alte cuceriri? 

— Cârmuirea imperiului nu-i îngăduie o clipă de 
răgaz, iar Cambyses îl va lua drept pildă pe tatăl 
său, Cyrus. Se încheie vremea bătăliilor, 
Majestate, şi încep vremuri de pace. 

— Cuvintele tale îmi umplu inima de fericire, 
Cresus. 

— Lucrul cel mai grabnic e să întărim negoțul 
care să îmbogăţească amândouă ţările. De aceea 
mi-ar plăcea să-l întâlnesc pe renumitul 
conducător al Casei tălmacilor ca să-i înmânez o 
listă cu numele şi rangul celor cu care trebuie să 
țină legătura pe viitor. 

— Din păcate, a murit, mărturisi Amasis. 

— Era bolnav? 

— Nu, a fost victima unei întâmplări nefericite. 
Intendentul palatului, Henat, îl înlocuieşte. E un 
om cu experiență şi de încredere, care te va 
sprijini în toate. O să fii mulțumit de el. 

— Minunat, Majestate. Această călătorie va 
rămâne, fără îndoială, cea mai importantă din 
cariera mea. 

În seara din ajun, faraonul Amasis purificase, 
fardase şi îi pusese coroana vacii cu pete negre 
în care se încarna zeița Neit. Apoi, în mijlocul 
curții celei mari, trăsese patru săgeți în cele 
patru zări pentru a împiedica forțele haosului să 
se reverse peste Cele Două Regate. 

Prima procesiune a sărbătorii lui Neit se urni din 
loc. Un ritualist păşea înaintea regelui, un altul 
recita textele rituale ce slăveau strălucirea 
Mamei mamelor. Preoţi şi preotese se rânduiră 
împrejurul lacului sacru şi priviră la drumul pe 
apă al bărcii divine, simbol al uniunii forțelor 
creatoare ce dădeau naştere numeroaselor forme 
de viaţă. 

În afara incintei sacre, petrecerile începeau. Zeci 
de familii sosite cu bărcile din satele şi târgurile 
apropiate de Sais doreau s-o venereze pe zeiță şi 
să-şi atragă protecţia ei. Se auzea muzică de flaut 
şi sunet de crotale, menite să alunge demonii. 
Vinul şi berea oferite de rege curgeau în valuri. 
Pretutindeni în Sais se dansa şi, la adăpostul 
nopții, perechile de îndrăgostiți se hârjoneau. 
Bebon ar fi făcut bucuros la fel, dar trebuia să 
ducă la bun sfârşit o misiune tainică. Aşa că se 
strecură prin mulțime, îndreptându-se către 
marele templu. Străbătu aleea mărginită de 
sfincşi şi contemplă cele două obeliscuri ale lui 
Amasis. 

Unora dintre invitații de seamă li se îngăduise 


cu acest prilej să pătrundă în curtea dinaintea 
pilonului principal al templului. Bebon se 
amestecă într-un grup de administratori ai 
hambarelor, apoi se desprinse de ei şi se apropie 
de un preot cu țeasta rasă, înveşmântat într-o 
tunică albă. 

— Sunt purtătorul unui mesaj pentru Mai- 
marea cântăreţelor şi ţesătoarelor lui Neit. E 
grabnic şi nu i-l pot dezvălui decât ei. 

— Aşteaptă aici. 

Minute întregi se scurseră, nesfârşite. 

Oare în această seară de sărbătoare Nitis va găsi 
timp să vină ea însăşi? Conducea ritualurile şi 
nu putea să iasă din sanctuar. Mai degrabă va 
trimite o preoteasă căreia Bebon va refuza să-i 
vorbească. 

Afară, petrecerile erau în toi. Pe fiecare terasă şi 
în fața fiecărei uşi, în Sais şi peste tot în Egipt, 
se aprinseseră lămpi. Lumina lor îi îngăduia lui 
Isis să găsească mădularele împrăştiate ale 
trupului lui Osiris, ucis de fratele său Seth. La 
sfârşitul căutării, barca sacră va purta trupul 
menit reînvierii până în sanctuarul lui Neit, unde 
ultimele formule sacre îl vor trezi pe zeul 
reîntregit, biruitor al morții. 

Nitis apăru. 

Cum să nu te îndrăgosteşti de o femeie atât de 
splendidă? 

— Bebon! Kel trăieşte? 

— Liniştiţi-vă. 


— Să nu rămânem aici. 

Preoteasa îl conduse într-o capelă micuță, 
închinată leoaicei Sekhmet. 

— Kel e teafăr şi se află în Sais, o lămuri Bebon. 
Doreşte să vă vorbească. 

— Cât ţin sărbătorile mi-e cu neputinţă să 
lipsesc din templu. Sunteţi în siguranţă? 

— O facem pe negustorii ambulanți şi am trecut 
fără greutate de gărzile pe care le-am întâlnit. 

— Nu vă pândesc primejdii? Dacă vă descoperă 
cineva? 

— l-am schimbat lui Kel înfăţişarea şi ne 
purtăm ca nişte negustori desăvârşiți. 

— Aveţi vin de vânzare? 

— Din cel mai bun. 

— Atunci veniți mâine, la prima oră a dimineţii, 
la poarta unde se aduc mărfurile pentru templu. 
Am să le primesc eu însumi. 

Mirat, Menk se apropie de şirul vânzătorilor care 
se grăbeau înspre poarta templului unde stăteau 
controlorii şi scribii. Aceştia cercetau mărfurile, 
le respingeau pe cele proaste şi notau plata 
cuvenită pentru cele alese. 

Dar de ce se îngrijea Nitis de asemenea treburi? 

— S-a întâmplat ceva? o întrebă Menk. 

— Nu, nu, totul merge bine. 

— Ajutoarele voastre n-ar fi putut să vă scape 
de această corvoadă? 

— În astfel de zile de sărbătoare, nu mă încred 
decât în propria mea judecată. 


Menk încuviință printr-o mişcare din cap. 

— Aşa obişnuiesc şi eu. Trimițând pe altcineva 
în locul meu, mi-aş uşura munca, dar repararea 
greşelilor mi-ar răpi prea mult timp! Sunteţi 
mulțumită de felul în care se desfăşoară 
ritualurile? 

— Aţi făcut o treabă vrednică de admiraţie, ca 
întotdeauna. Vă arătaţi la înălțimea renumelui 
pe care-l aveţi, Menk. 

Demnitarul se înfioră de bucurie. 

— Dacă pot să vă ajut cu ceva... 

— Termin cât de curând. Aţi vrea să verificaţi 
numărul de urcioare pentru purificări? 

— Numaidecât. 

În sfârşit, Menk se îndepărtă. 

Nitis se ocupă de un vânzător de fructe, încântat 
că marfa lui era demnă de un templu. După el 
nu mai rămâneau decât doi negustori ambulanți, 
alături de măgarul lor, un animal frumos şi 
nemaipomenit de liniştit. 

Tânăra femeie îl recunoscu pe Kel şi inima 
începu să-i bată mai repede. l-ar fi plăcut să-i 
povestească despre teama că n-o să-l revadă 
niciodată şi despre bucuria adâncă pe care o 
încerca în această clipă. 

— Vă propunem un vin dintre cele mai de soi, 
grăi Bebon. Vreţi să-l mirosiți şi să-l gustaţi? 

Nitis se învoi. 

— Am descoperit lucruri importante, şopti Kel. 

— Trebuie să vorbiți cu marele preot. 


— Cum să ajung la el în siguranță? 

— Controlorul va trece în registru urcioarele 
voastre cu vin, apoi îi veți urma pe ceilalți 
negustori până la magazia cu provizii. Bebon o 
să aştepte acolo împreună cu măgarul, iar eu am 
să vă dau o tunică albă de preot pur. Astfel 
înveşmântat, vă veţi duce în sala arhivelor lui 
Wahibre. 

Cei doi prieteni îi respectară poruncile. 

Îngrijorat, Bebon stătea cu ochii în patru. Nu se 
îndoia de sinceritatea lui Nitis, ci se temea ca nu 
cumva preoteasa să fie supravegheată şi să-i 
atragă fără voia ei într-o capcană. 

La magazie li se oferea câte ceva de-ale gurii 
negustorilor ale căror mărfuri fuseseră primite la 
templu. Bebon legă o discuţie cu un vânzător de 
legume, în vreme ce Kel se furişă şi dispăru. 

Şi dacă marele preot era vândut duşmanului, 
dacă se supunea regelui şi gărzilor sale, dacă 
pentru a-şi păstra înaltul rang dădea pe mâna 
cârmuirii un ucigaş fugar? 

Nitis verifică să nu-i vadă cineva şi împinse uşa, 
de obicei închisă, ce dădea în odaia unde se 
păstrau rezervele de papirus, aflată lângă sala 
arhivelor marelui preot Wahibre. 

Încăperea era cufundată în întuneric şi linişte. 
Kel trecu pragul şi rămase nemişcat. 

Dacă era vorba de o capcană, n-ar fi avut cum 


să scape. Dar Nitis nu putea să-l trădeze! 

— Ce-ai să-mi spui? întrebă vocea severă a 
marelui preot. 

— Cei doi oameni care ar fi putut să-mi 
dovedească nevinovăția sunt morţi. Îndărătnicu” 
a căzut victimă unei întâmplări nefericite printre 
mercenarii din Naukratis, iar pe Demos l-am 
găsit zăcând fără suflare în odaia mea, cu 
beregata tăiată. Bineînţeles, şi acest omor îmi va 
fi pus în cârcă. Datorită prietenului meu Bebon, 
am reuşit să fug. 

— Tare proaste veşti, socoti marele preot. 

— Acum văd limpede totul. Fireşte, n-am dat de 
coiful regelui Amasis, totuşi acum mă bizui pe 
nişte informaţii sigure. O grecoaică pe nume 
Zeke, care face negoţ, vrea să zdruncine 
orânduirea egipteană, aducând la noi sclavia şi 
monedele. 

— Astfel de lucruri nefireşti sunt împotriva legii 
lui Maat. Faraonul nu va încuviința asemenea 
măsuri. 

— Dar nu le încurajează pe ascuns? întrebă Kel. 
Fiind un mare iubitor al culturii greceşti, nu i se 
par un pas înainte pe care trebuie să-l impună 
Celor Două Regate? 

Cuvintele îl tulburară pe marele preot. 

— Atunci, răzbunarea zeilor va fi cumplită! 

— Casa tălmacilor a descoperit, negreşit, nişte 
documente despre acest complot, continuă Kel. 
De aceea a trebuit nimicită. lar papirusul criptat 


cuprinde informaţii de cea mai mare însemnătate 
pentru uneltitori. 

— Presupuneri, Kel, simple presupuneri! 

— Dar omorurile săvârşite de curând sunt fapte! 
Şi Doamna Zeke nu-şi ascunde planurile. Cu alte 
cuvinte, are complici printre demnitarii din 
fruntea statului. 

— N-am izbutit să descifrez codul, zise cu 
amărăciune Nitis. Doar un scrib de rang înalt a 
putut să născocească ceva atât de încurcat. 

— Trebuie să vorbim cu doctorul Horkheb, 
propuse Kel. 

— A murit, arătă marele preot. 

— Din pricina... vreunei boli? 

— Nu ştim. 

— Minunată întâmplare! mai mult ca oricând, 
sunt vinovatul cel mai nimerit. Nimeni n-o să-mi 
dovedească nevinovăția şi toate firele s-au rupt. 

— l-am scris Mai-marelui Casei tălmacilor, 
spuse tânăra preoteasă, şi sufletul său mi-a 
răspuns: „Strămoşii deţin codul”. 

— Slab ajutor, socoti marele preot. În lipsa altor 
lămuriri, n-avem cum să ne folosim de el. 

— Poate le vorn căpăta! 

— Dar vor fi de-ajuns? se nelinişti Kel. 

— Hai să recunoaştem cum stau lucrurile, zise 
Wahibre. Doar judecătorul Gem îl poate salva pe 
Kel. Trebuie să te predai şi să dezvălui ce-ai 
descoperit. Gem e un om cinstit şi nici chiar 
faraonul nu se află mai presus de legi. Se vor 


desfăşură cercetări atente şi nevinovăția ta va 
ieşi la iveală. 

— N-am nici pic de încredere în acest magistrat, 
sări tânărul scrib. 

— Gem e cârmuitorul justiției egiptene, îi aminti 
marele preot. Dacă el trădează legea lui Maat, 
civilizația noastră nu va întârzia să se năruie. 
Plecând urechea la mărturiile zdrobitoare 
împotriva ta, îi apari drept cel mai fioros dintre 
ucigaşi. Aşa cred eu. Însă când are să te vadă şi 
să te asculte, o să-şi schimbe părerea. 

— Nu mă trimiteţi, oare, la moarte? 

— Am să-i aduc eu însumi la cunoştinţă lui Gem 
hotărârea ta, dar am să-i cer asigurări că n-o să 
te aresteze înainte de a-ți auzi lămuririle. Dacă 
nu se învoieşte, întâlnirea nu va avea loc. Iar tu 
vei şti să-l convingi, nu mă îndoiesc de asta. 

Închis în sala arhivelor marelui preot, Kel se 
străduia încă o dată să dezlege codul papirusului 
de la care i se trăgea întreaga nenorocire. Oare 
hieroglifele erau inversate, cuvintele amestecate, 
sau ordinea în care trebuiau citite rândurile se 
schimba după vreo regulă anume sau după 
vreun grup de semne? 

Toate încercările dădură greş. 

Textul îl sfida parcă, rămânând de neînțeles. 

Obosit, în pragul deznădejdii, tânărul se gândea 
la Nitis. Clipa revederii îi oferise o fericire de 
nedescris. Şi se simțea de-a dreptul nătâng, 
nefiind în stare să-i mărturisească sentimentele 


sale înflăcărate. Vasăzică asta era dragostea, 
această convingere că întreaga ta viaţă se învârte 
în jurul unei făpturi atât de diferite de tine însuți, 
atât de îndepărtată şi de neatins! 

Uşa se deschise. 

Nitis se apropie încetişor. 

— V-am adus apă şi o plăcintă umplută cu bob 
şi brânză. 

Kel se ridică. 

— Marele preot va reuşi să cadă la învoială cu 
judecătorul? 

— Gem o să-l asculte. Şi veţi putea, în sfârşit, 
să vă apărați de învinuirile ce vi se aduc. 
Prietenul vostru Bebon a ieşit din templu şi se 
adăposteşte pentru un timp, împreună cu 
măgarul, într-un grajd de lângă intrarea 
negustorilor. 

— Nitis... 

— Trebuie să plec neîntârziat la atelierul de 
tesut. 

Şi dispăru, uşoară ca o adiere. 

Kel n-avea niciun mijloc ca s-o rețină. Ea, o 
preoteasă a lui Neit, sortită unui viitor strălucit, 
el, un ucigaş fugar! Destinele lor nu puteau să se 
întretaie decât pentru scurtă vreme. 

Kel isprăvi cina sărăcăcioasă şi vru să se apuce 
iar să lucreze la descifrarea papirusului, însă 
chipul lui Nitis îl împiedică să-şi adune 
gândurile. 

Să renunțe la ea îi pricinuia o durere 


năprasnică. După ce văzuse cum arată fericirea, 
trebuia să-i întoarcă spatele, iar asta însemna un 
adevărat chin. Dar nici să-i ceară mai mult decât 
un ajutor vremelnic nu era cu putință. Deja ea 
îşi primejduia viaţa şi cariera! 

La căderea nopţii, Nitis apăru din nou. 

— De ce nu se întoarce marele preot? întrebă cu 
nelinişte Kel. 

— Pesemne că nu reuşeşte să ajungă aşa uşor 
la o înțelegere cu Gem. 

— Şi dacă judecătorul îl arestează? 

— Gem n-ar face una ca asta. El caută adevărul 
şi nu-l poate afla decât din gura voastră. 

— lertați-mă, Nitis, că v-am tulburat viața 
tihnită pe care-o duceaţi. Mă apasă această 
greşeală şi... 

— Doar legea lui Maat contează, îl opri ea. 
Ştiindu-vă acuzat pe nedrept, nu puteam să stau 
cu brațele încrucişate. 

— Încrederea voastră mă mişcă nespus de mult 
şi tare mi-aş dori să vă spun că... 

Penumbra ascundea chipul tinerei preotese. 

— Vă ascult, şopti ea. 

Însă paşii lui Wahibre răsunară pe dalele de 
piatră. 

— Judecătorul Gem a primit să te întâlnească, 
grăi el. Mi-a făcut această favoare neobişnuită, 
care nu se va repeta. Va trebui să te arăţi foarte 
convingător, Kel. 


49 


Prost ras, îmbrăcat cu o tunică veche de 
negustor ambulant, încălțat cu sandale ieftine, 
Kel nu mai semăna cu scribul elegant din Casa 
tălmacilor. 

Vânt-de-Miazănoapte fu încântat să-l revadă şi- 
l răsplăti cu un răget de bucurie. Tânărul îl 
mângâie îndelung, apoi îi mărturisi lui Bebon că 
se pregătea să-l întâlnească pe judecătorul Gem. 
— Ce nesăbuinţă! sări numaidecât actorul. Cu 
siguranță e vorba de-o capcană! Cum poţi să 
crezi măcar o clipă că va veni neînsoțit? Abia o 
să dai ochii cu el, că sumedenie de gărzi se vor 
năpusti asupra ta. 

— E singurul prilej să-l conving de nevinovăția 
mea. 

— Nici măcar n-o să te asculte! 

— Marele preot mi-a făgăduit că o va face. 

— Şi dacă marele preot e amestecat în complot? 
— Cu neputinţă. 

— Dar ca tu să fii acuzat de omor nu e cu 
neputinţă? Wahibre vrea să se descotorosească 
de tine şi să-şi păstreze renumele nepătat. Aşa 
că te dă pe mâna justiției. O justiție care te-a 
osândit deja! 

— Am să lămuresc lucrurile. 

— Nebunie curată! 

— Tu n-ai câştigat la zaruri bizuindu-te pe 
noroc? 

— Eu barem aveam o şansă de reuşită! Nu mai 


visa, Kel. Văzându-te cu Gem, te arunci în gura 
şacalului. 

— Nu există altă cale. Judecătorul a făgăduit că 
se va întâlni cu mine între patru ochi, într-un loc 
ales de marele preot, departe de gărzi şi că nu mă 
va aresta înainte de a-mi auzi mărturisirea şi 
dezvăluirile. lar acestea o să-l uimească până 
într-acolo, încât îl vor hotări să-şi schimbe 
părerea. Şi va fi nevoit să înceapă noi cercetări. 
Adevărul, odată aflat, mă va salva. 

Bebon era înmărmurit. 

— Naivitatea ta mă lasă fără cuvinte! 

— Când soarele se va înălța sus pe cer, 
judecătorul o să mă aştepte într-un atelier de 
olărie care ţine de templul lui Neit. La ora aceea 
meşterii vor fi plecaţi la masă. 

— Renunţă, prietene. 

— Nici nu încape vorbă. 

Bebon oftă. 

— Am să verific împrejurimile. Dacă zăresc vreo 
gardă, o să fluier un cântec vesel, apoi o să-mi 
chem aşa-zişii tovarăşi, în speranța că Vânt-de- 
Miazănoapte o să mă ajute cu zbieretele lui. lar 
tu o să-ţi iei atunci picioarele la spinare. Ne vorn 
întâlni la poarta de nord a oraşului. 

— Dacă n-o să stârneşti aşa o larmă, am să 
merg să-l văd pe Gem. 

Meşterii mâncau împreună la umbra unui 
sicomor şi discutau despre ultima comandă 
venită de la templu, despre treburi de familie şi 


despre cârmuirea regelui, din ce în ce mai 
prielnică grecilor. Barem Egiptul era bine apărat 
şi trăiai în siguranţă, la adăpost de orice 
cotropire. 

Bebon şi Vânt-de-Miazănoapte hoinăriră multă 
vreme prin cartier. Actorul bătu toate străduțele 
de la un capăt la altul, fără a uita să scruteze 
acoperişurile şi terasele. Deşi obişnuit să 
miroasă numaidecât prezența soldaților şi a 
gărzilor, nu observă nimic care să-i trezească 
bănuieli. 

Deodată, văzu apărând un bărbat înaintat în 
vârstă, cu chip grav şi mers impunător. 
Judecătorul Gem trecu pragul atelierului de 
olărit. Bebon îşi încordă atenția. Gărzile nu 
puteau fi departe. 

Mai multe minute se scurseră, dar locul rămase 
liniştit. 

Kel se apropie. Întrucât Bebon nu dăduse 
alarma, n-avea de ce să se teamă. 

Tânărul scrib se găsea acum față în față cu 
Gem. 

O vreme se priviră ţintă unul pe altul. 

— Dacă marele preot Wahibre, a cărui cinste e 
cunoscută de toți, n-ar fi stăruit, as fi refuzat 
această întâlnire ciudată, zise magistratul cu 
glas mânios. 

— Nu sunt un ucigaş, rosti Kel apăsat, ci 
victima unor uneltiri. 

— Am auzit de multe ori astfel de vorbe. L-ai dus 


de nas pe marele preot, dar pe mine cuvântările 
frumoase nu mă mişcă deloc. 

— Vă spun adevărul! 

— ÎI ştiu deja. 

— Cineva încearcă să vă înşele! 

— Cine-i acest „cineva”? 

— Nu cunosc numele căpeteniei uneltitorilor, 
dar ştiu că vrea să-l detroneze pe Amasis şi să 
pună mâna pe putere. 

— Aiurelile tale nu mă interesează, băiete. Ţi-ai 
omorât colegii tălmaci şi ai fugit. Un nevinovat s- 
ar fi dus să le vorbească direct gărzilor. 

— Împrejurările m-au împiedicat să... 

— Drumul tău de ucigaş nu s-a oprit la Sais, i- 
o reteză Gem. Te-ai dus la Naukratis ca să le 
curmi viața celor doi complici care ar fi putut să 
te pârască. 

— Sunt nevinovat! tăgădui Kel. Omorurile astea 
fac parte din planul uneltitorilor! 

— Un judecător rămâne nesimțitor când 
vinovații tăgăduiesc şi ia hotărâri bizuindu-se pe 
dovezi de neclintit. Iar în registru există mărturii 
depuse aşa cum cer legile. Slujitorii au văzut 
cum i-ai tăiat beregata colegului tău Demos. 

— Au minţit cu toţii! 

— Pus în fața unor fapte mai presus de orice 
îndoială, îndrugi o poveste despre un complot 
fără să aduci nici cea mai firavă dovadă sau să- 
mi spui numele unui aşa-zis vinovat, încetează 
să te mai porți ca un copil. 


— Vă jur că... 

— Nu săvârşi încă o greşeală! înrăutățeşti 
lucrurile născocind tot soiul de istorioare ca să 
nu pari tu răspunzător.  Mărturiseşte-ţi 
fărădelegile şi dă-mi dreptate. 

— N-am ucis pe nimeni! Ar trebui să-i căutaţi pe 
adevărații făptaşi! Grecii... 

— Renunţă la o astfel de apărare, caraghioasă şi 
fără noimă, şi predă-te. Vei avea dreptul la o 
judecată nepărtinitoare. 

— Aţi făgăduit că o să mă ascultați! 

— Dovezile sunt zdrobitoare, băiete. Am primit 
să ne întâlnim doar pentru a te convinge să te 
arăţi chibzuit. Deja sunt prea multe victime şi nu 
vreau să pun în primejdie viața oamenilor mei. 
Dacă te predai, poate că o să ai parte de oarecare 
îndurare. Şi o să ne oferi toate lămuririle pe care 
le socoti de cuviinţă. 

— Vă înşelaţi, eu... 

— Să isprăvim cu jocul ăsta şi să ieşim de aici. 

Cu fața ascunsă sub o eşarfă de în, Bebon se 
năpusti în atelier. 

— Gărzile sosesc cu zecile! 

Kel îl privi pe judecător cu silă. 

— V-aţi călcat cuvântul! 

— Vremea pălăvrăgelilor a trecut. Vă arestez pe 
tine şi pe complicele tău! 

Cu brațul drept, Bebon îl prinse pe magistrat de 
gât. 

— la-o pe prima străduță la dreapta şi aleargă 


cât te ţin puterile, îi porunci actorul lui Kel. 

— Şi tu? 

— O să vin după tine. 

Scribul o rupse la fugă, iar Bebon rămase să 
înfrunte gărzile. 

— Înapoi sau îi frâng judecătorului gâtul! 

Din tonul vocii, gărzile pricepură că cel care-l 
ținea prizonier pe Gem nu glumea. 

— Plecaţi! urlă actorul, strângându-şi şi mai 
tare prada. 

Un ofițer le ordonă soldaţilor să se împrăștie. 
Îndată ce aceştia se îndepărtară destul, Bebon îi 
dădu judecătorului drumul şi o luă la goană. 
Gem nu se mai îndoia acum: acest Kel era un 
ucigaş de cea mai josnică speţă. 

— Îmi pare rău, îi spuse Pitagora lui Nitis, dar 
regele mi-a poruncit să plec la Naukratis şi să 
stau de vorbă cu preoții lui Apollo şi ai Afroditei 
pentru ca ei să tragă foloase de pe urma 
învăţăturii pe care am primit-o în templele 
egiptene. Amasis doreşte să existe legături 
adânci între cele două forme de gândire şi m-a 
însărcinat cu această misiune delicată înainte de 
întoarcerea mea în Grecia. Aş fi preferat să ascult 
încă multă vreme glasul zeiței Neit, ale cărei 
cuvinte m-au vrăjit. Ea, Tată al taţilor şi Mamă a 
mamelor, Bărbat ce se preschimbă în femeie, 
Femeie ce se preschimbă în bărbat, misterioasă 


zămislitoare a ființelor, suverana stelelor divine, 
rămâne pe veci ascunsă neinițiaților şi niciun 
muritor nu va ridica vălul ce-o acoperă. 

Nitis i-ar fi dat bucuroasă o dovadă de încredere 
lui Pitagora întrebându-l dacă n-ar putea s-o 
ajute să descifreze papirusul codat. El, ca grec, 
n-ar fi folosit o cale cu totul nouă? 

Totuşi preoteasa nu zise nimic. 

Prieten şi protejat al lui Amasis, Pitagora nu era 
mai degrabă un duşman decât un aliat? 

— Sper că ne vorn revedea, Nitis. Şederea la Sais 
a fost unul dintre cele mai de seamă popasuri din 
călătoria mea. 

— Templul vă va fi întotdeauna deschis. 

— Vă mulțumesc. Pe curând, dacă marea zeiță 
va dori. 

Mai-marea cântărețelor şi ţesătoarelor îl găsi pe 
marele preot la marginea sanctuarului. Abătut, 
Wahibre părea să fi îmbătrânit brusc. 

— Întâlnirea s-a încheiat cu un dezastru, o 
înştiință el. Gărzile care au venit împreună cu 
Gem au încercat să-l aresteze pe Kel. 

Lui Nitis i se strânse inima. 

— A fost rănit? 

— Nu, a izbutit să scape cu ajutorul prietenului 
său Bebon, care l-a luat prizonier pe judecător, 
apoi a fugit şi el. Îţi închipui furia lui Gem! De- 
acum, arcaşii au ordin să tragă fără şovăială. 

— Judecătorul v-a trădat! 

— După părerea lui, nu. El crede numai în 


registre şi mi-a făcut un hatâr încercănd să-l 
prindă pe Kel viu. Să ne vedem de îndatoririle 
noastre rituale, Nitis. În clipa de față suntem 
neputincioşi. 

Tânăra intră în capela ce adăpostea o vacă din 
lemn, în mărime naturală, întruchipare a zeiţei 
Neit, „marea înotătoare”. Sub această formă, ea 
străbătuse oceanul începuturilor, în zorii 
timpului şi făurise universul în care se năşteau 
şi se înnoiau sufletele-stele. 

De-o parte şi de alta, se înşirau lămpi aprinse şi 
vase în care ardeau mirodenii. În afara capului şi 
a grumazului, aurite, un văl purpuriu acoperea 
vaca sacră care purta între coarne discul solar. 

Nitis îi înfățişă cele şapte uleiuri sfinte, apoi 
vărsă apa pe masa de ofrande, încărcată de pâine 
proaspătă, ceapă şi smochine. În fiecare zi 
mâncarea era schimbată pentru ca zeița să 
absoarbă din ea Ka-ul, puterea dătătoare de 
viaţă. 

— Nitis... Sunt aici! 

Vocea lui Kel! 

Ridicându-se în picioare, scribul ieşi din 
penumbră. 

— N-am găsit o ascunzătoare mai bună. 

— Veniţi! Să mergem degrabă la marele preot! 

— Nu-l pun, oare, în primejdie? 

— El va hotărî asta. Dar unde-i Bebon? 

— Într-un adăpost de lângă piață, laolaltă cu alţi 
negustori ambulanți. Judecătorul Gem n-a putut 


să-i zărească fața. Înainte să dispar împreună cu 
Bebon, am vrut să vă mai văd o dată. 

— De vreme ce sunteți liber şi nevătămat, să nu 
ne dăm bătuţi încă! 

— Dacă ați şti... 

— Să ne grăbim, preoții vor veni în curând cu 
ofrandele. 

Marele preot îl întâmpină călduros pe tânărul 
scrib şi-l strânse la piept de parcă ar fi fost vorba 
de propriul fiul. 

— lartă-mă că te-am târât în această capcană! 
Judecătorul s-a dezonorat prin ceea ce-a făcut. 
Totuşi el conduce cercetările şi nu se gândeşte 
decât să te răpună. 

— Nu mi-a lăsat răgaz să-i vorbesc, zise cu 
amărăciune Kel. 

— Ne-ar trebui nişte dovezi atât de limpezi, încât 
până şi acest magistrat încăpățânat să fie silit să 
se plece în fața lor! 

— Încăpăţânat sau aflat la porunca altora, îşi 
dete cu presupusul Nitis. Dacă judecătorul 
ascultă de uneltitori, purtarea lui e de înţeles. 
— Cu cine să luăm legătura dintre curteni? se 
întrebă Kel. Trebuie să stau de vorbă cu cineva 
vrednic de încredere şi îndeajuns de puternic 
încât să-i atragă atenţia regelui. 

— Regina, grăi marele preot. Ea o să te-asculte. 

Îmbrăcaţi sobru, purtând peruci ca din Vechiul 
Regat, Wahibre şi ajutorul său se prezentară la 
intrarea palatului rezervată demnitarilor. Un 


mercenar grec îi controlă să nu aibă vreo armă 
asupra lor, apoi îl chemă pe comandantul său. 
— Marele preot al lui Neit doreşte s-o vadă fără 
întârziere pe Majestatea Sa, regina. O să aştept 
cât e nevoie. 

Wahibre se temea să nu-l vadă apărând pe 
Henat sau pe cancelarul Udja, înştiințați 
pesemne despre ultimele isprăvi ale lui Kel. 

Din fericire, aşteptarea fu scurtă. 

În ciuda urmelor lăsate de ani, regina Tanit 
rămânea o femeie seducătoare, fardată fără 
cusur. Împodobită cu un colier din aur, cercei 
din cornalină şi brățări de argint, stătea mândră 
pe un tron de abanos. 

— Ce e atât de grabnic? întrebă ea cu glas 
răspicat. 

— Majestate, ați auzit vorbindu-se despre 
uciderea tălmacilor? 

— Ştim cine-i făptaşul, dar rămâne de negăsit. 
— lată-l. 

Kel se plecă adânc. 

Tanit tresări. 

— Glumiți? 

— Scribul Kel e nevinovat, continuă marele 
preot, dar nimeni nu vrea să-l asculte. 
Judecătorul Gem, însărcinat cu cercetările, l-a 
osândit deja. Pentru a nu cădea într-o gravă 
greşeală şi pentru a scoate în sfârşit la lumină 
adevărul, primiți să-l ascultați pe acest tânăr? 
Regina se ridică, dar se ţinu departe de 


vizitatori. 

— Ar trebui să chem straja şi să pun să-l 
aresteze pe ucigaş! 

— Nu sunt vinovat, Majestate, spuse Kel. 

— Se pare că dovezile sunt zdrobitoare. 

— Se urzeşte un complot împotriva faraonului, 
iar mai-marele Casei tălmacilor îl descoperise. 
Colegii mei au fost omorâţi pentru ca nimeni să 
nu sufle vreun cuvânt, iar eu am fost ales drept 
tap ispăşitor pentru a îndruma justiția pe căi 
greşite. 

Regina îl ţintui cu privirea pe Kel. 

— Păreţi sincer. Cine sunt uneltitorii? 

— Doamna Zeke, o femeie bogată din Naukratis, 
încearcă să aducă în Egipt monede şi să ne strice 
rânduielile. Însă ea se supune cu siguranță 
poruncilor unui înalt demnitar care a furat 
faimosul coif al regelui, pentru ca în clipa 
potrivită să şi-l aşeze pe cap şi să se proclame 
faraon. 

Cuvintele scribului o tulburară pe Tanit. 

— Furtul coifului... Vasăzică ştiţi şi asta! 

— Am un document care cuprinde pesemne 
informaţii prețioase, dar n-am reuşit să-l 
descifrez. În numele regelui, Majestate, vă jur că 
n-am făptuit niciun omor! 

Gânditoare, regina se aşeză iar pe tron. 

— Vă învoiți să-l preveniți pe faraon, o întrebă 
marele preot, şi să-i povestiți despre acest tânăr 
scrib? 


Tanit cugetă îndelung. 
— Mă învoiesc. 
— Îmi îngăduiţi să-l ţin sub protecţia mea şi să 
nu-l trimit în temniță de teamă că-şi va afla 
sfârşitul acolo? 
— Vă îngădui. 
Wahibre şi Kel se înclinară. 
Speranţa renăştea. 

Amasis goli o cupă cu vin nou, un pic înțepător 
la limbă, apoi izbucni în râs gândindu-se la felul 
în care se purtase cu preoții naivi sau prefăcuți 
care se încredeau în oracole. 

Înainte de a deveni rege, generalul Amasis 
gustase fără reţinerii din plăcerile vieţii şi-şi 
atrăsese  dojana  habotnicilor. Dornici să-i 
murdărească renumele şi să-l vadă alungat din 
slujbă, aceştia îl acuzaseră de furt. 

Întrucât Amasis tăgăduise, iar dovezile lipseau, 
rămânea o singură cale: să fie întrebate 
oracolele. 

Prin urmare, Amasis fusese purtat prin fața mai 
multor statui divine, din diferite sanctuare. 

Capetele statuilor se înclinaseră când pentru a- 
l osândi, când pentru a-i arăta nevinovăția! 
Îndoiala fiind în folosul acuzatului, Amasis 
scăpase cu fața curată. Ajuns rege, se distrase 
chemându-i la el pe preoți şi înştiințându-i 
despre hotărârea ce-o luase: să îmbogăţească 


sanctuarele unde se adăposteau oracolele ce-l 
osândiseră şi să le sărăcească pe cele care-l 
iertaseră, deoarece primele spuneau adevărul, 
iar celelalte mințeau! Adevărațţii zei îi cunoşteau 
hoţia pe care-o săvârşise şi meritau să fie 
onorați, iar cei falşi vor îndura disprețul său. 
Amasis gusta încă plăcerea pe care i-o trezise 
această lovitură de graţie. Acum niciun oracol 
nu-l mai deranja şi putea să cârmuiască în voie 
şi cu mână fermă, îndepărtându-i pe habotnici. 
Viitorul stătea într-un gânditor precum Pitagora, 
în stare să culeagă partea cea mai de seamă a 
vechii înțelepciuni egiptene şi s-o hrănească apoi 
cu filosofia greacă. Alți filosofi vor veni de-aici 
înainte la Sais şi vor modela lumea viitoare. 
Departe de Deltă, Divina Adoratoare continua să 
păstreze tradițiile strămoşeşti. Domeniul «ei, 
Theba, cetatea sacră a zeului Amon, nu ocupa 
un loc de frunte printre oraşele regatului. 
Bătrâna doamnă celebra ritualuri care o făceau 
să fie deopotrivă cu un faraon, lipsindu-i însă, 
din fericire, puterea adevărată. Închinându-şi 
viața slujirii divinităților, refuzând căsătoria şi 
plăcerile, nu năzuia să se amestece în treburile 
statului. Tocmai de aceea Amasis îngăduia 
existența acestei tradiții prăfuite, care nu mai 
avea nicio legătură cu prezentul. 

Înnoitor al rânduielilor justiţiei şi vistieriei, 
susținător al negoțului, creator al unei puteri 
militare ce descuraja orice atacator, aliat al 


multor cetăți greceşti, Amasis deschidea 
Egiptului calea spre o orânduire în pas cu 
vremurile. lar această primenire se înfăptuia aici, 
în Nord, în apropierea Mediteranei. Mai devreme 
sau mai târziu, ea se va întinde şi spre Sud, 
trezindu-l din amorțeală. 

— Sfatul demnitarilor s-a desfăşurat potrivit 
aşteptărilor? întrebă regina. 

— Tanit! Ce rochie minunată... Ţesătoarele din 
Sais s-au întrecut pe ele însele. 

— S-au supus poruncilor voastre. Acesta e 
primul veşmânt lumesc ieşit din atelierele 
templului. 

— Am avut, aşadar, dreptate! De ce să-şi 
folosească harul doar pentru ritualuri? 

— Zvonurile spun că zeii s-ar fi supărat, îi 
dezvălui regina. 

Amasis râse în hohote. 

— Preoţii îi fac să vorbească după cum le cere 
lor interesul! Crede-mă, o să-i mai lipsesc şi de 
alte privilegii. 

— Tocmai am discutat cu marele preot al zeiței 
Neit. 

— Cu Wahibre? 

— Chiar cu el. A venit însoțit de un ciudat 
vizitator, scribul Kel. 

Monarhul tresări. 

— Kel... scribul din Casa tălmacilor, ucigaşul 
fugar? 

— Întocmai. 


Amasis se prăbuşi pe grămada de perne. 

— Mi se învârte capul... Vă bateţi joc de mine? 

— Scribul susține că e nevinovat. După el, 
uneltitorii caută să pună stăpânire pe tron. Un 
uzurpator, ajutat de o Doamnă Zeke, o bogătaşă 
din Naukratis care vrea să aducă monede în 
Egipt, îşi va aşeza în curând pe cap coiful vostru. 
Tălmacii descoperiseră nişte documente ce i-ar fi 
dat în vileag pe uneltitori, şi prin urmare, le-au 
fost curmate viețile. lar acest Kel serveşte drept 
vinovatul cel mai la îndemână. 

— Ce dovezi are scribul? 

— Buna sa credinţă şi un papirus criptat, pe 
care el îl socoate hotărâtor. 

— Ce informaţii cuprinde papirusul? 

— N-a reuşit să-l descifreze. 

Amasis nu-şi mai putea stăpâni furia. 

— Şi n-ai chemat străjile! 

— Tânărul mi s-a părut sincer. lar marele preot 
s-a pus chezaş pentru el şi... 

— Wahibre şi-a pierdut minţile! Nu cunoşti 
ultima ispravă a „nevinovatului” vostru: după ce 
a săvârşit încă două omoruri la Naukratis, dintre 
care unul de față cu martori, l-a luat prizonier pe 
judecătorul Gem! 

Regina păli. 

— E teafăr? 

— Din fericire, Kel şi complicele lui i-au dat 
drumul! 

— Această Doamnă Zeke... 


— Ucigaşul a tras-o pe sfoară. Şi chiar slujitorii 
acestei grecoaice cu bun renume la Naukratis 1- 
au văzut pe Kel tăindu-i beregata colegului său 
Demos, şi el tot un fugar. Avem de-a face cu un 
monstru din cel mai rău soi şi l-am împuternicit 
pe judecător să-l doboare fără a pregeta, dacă 
pune în primejdie şi alte vieţi în timpul arestării. 

— Nu... nu înțeleg! Nu mi s-a părut nici ucigaş, 
nici crud şi... 

— Inima ta e prea simţitoare, scumpa mea soție. 
lar acest Kel se zice că îi cucereşte cu uşurinţă 
pe cei din jur. 

— Ştia despre furtul coifului, iar complotul... 

— Negreşit e şi el amestecat! Câştigându-ţi 
sprijinul, spera într-o întâlnire cu mine ca să-mi 
facă de petrecanie. 

Tremurând, regina îşi îmbrățişă soţul. 

— Şi astfel aş fi fost pricina nenorocirii voastre! 

— Linişteşte-te, primejdia a trecut. Cunoşti 
unde se ascunde Kel? 

— Nu. Marele preot mi-a cerut îngăduinţa de a- 
l ţine sub protecţia lui. 

— Wahibre... E naiv sau complice? 

— V-a fost întotdeauna credincios! 

— Însă astăzi a venit cu un ucigaş care încearcă 
să ne ducă de nas. Ciudat fel de a-ţi sluji regele! 

— Marele preot amestecat într-un complot 
împotriva voastră... Nu pot să cred una ca asta. 

— Inima ta e prea simţitoare, îți repet. Când e 
vorba de putere, oamenii devin în stare de cele 


mai mari rele. 

— Trebuie să găsim coiful, grăi Tanit, şi să-i 
pedepsim pe vinovați. 

— Au greşit atingându-se de mine şi de slujbaşii 
statului, şi vor plăti scump, hotări Amasis. 

— Regina Tanit ne-a ascultat cu atenție, îi 
mărturisi Kel lui Nitis. Chezăşia marelui preot a 
atârnat greu şi trag nădejde că am convins-o de 
nevinovăția mea. A făgăduit că o să-i vorbească 
regelui. 

— Prin urmare, vor începe noi cercetări! Mâine 
o să fiți socotit nevinovat şi liber. 

Bucuria tinerei preotese îl tulbură pe scrib. 

— Nici nu îndrăznesc să cred asta, Nitis. 

— Adevărul va sfârşi prin a triumfa şi viitorul se 
va deschide înaintea voastră. V-ar plăcea să... 
lucraţi în templu? 

— Îmi rămân atâtea de învăţat! 

— Poate că într-o zi veți pătrunde în arhivele 
Casei Vieţii. Ele cuprind bogății nenumărate, 
încât nu e de-ajuns o viaţă întreagă pentru a le 
descoperi. 

— Mă veţi ajuta să păşesc pe această cale? 

Marele preot dădu buzna înăuntru, 
întrerupându-i pe tineri. 

— Am fost înștiințat despre venirea lui Henat, 
care doreşte să mă vadă numaidecât. 

— Regele a trecut iute la fapte! băgă de seamă 


Kel. 

— Dar nu aşa cum speram. Ar fi trebuit să mă 
cheme la el, nu să-mi trimită căpetenia. Lucrul 
acesta îl găsesc mai degrabă neliniştitor, aşa că 
mai bine să ne luăm unele măsuri de prevedere. 
Nitis, ascunde-l pe Kel în cea de-a treia criptă. 

Preoteasa îl conduse pe scrib până în marele 
sanctuar, unde domnea penumbra. Câteva lămpi 
aşezate ici şi colo luminau sala coloanelor, cea a 
bărcii sacre şi galeria misterioasă ce deservea 
capelele rânduite împrejurul naosului cu uşile 
închise. 

Mai multe cripte fuseseră săpate în zidurile 
enorme şi sub pardoseală. Doar marele preot şi 
ajutoarele sale ştiau unde se află ele şi cum se 
ajunge acolo. Wahibre dezvăluise secretul celei 
de-a treia cripte doar lui Nitis, în clipa inițierii ei 
în misterele Casei Vieţii. 

Tânăra se asigură că niciun ritualist nu se găsea 
prin preajmă, depunând ofrande. Apoi, 
aşezându-şi palmele în două locuri anume din 
pardoseală, făcu să se urnească din locaşul său 
o piatră grea, ce dezvălui privirii o intrare 
strâmtă. 

— Luaţi o lampă şi coborâți, îl îndemnă Nitis pe 
Kel. Fiţi fără grijă, aerul n-o să vă lipsească. 
Îndată ce se va putea, voi veni să vă caut. 

Kel descoperi o încăpere îngustă şi lungă, ce 
adăpostea vase din aur, folosite la ritualurile 
întru slava lui Neit. Pereţii erau acoperiți cu 


hieroglife şi scene ciudate ce zugrăveau crearea 
lumii pornind de la apele începuturilor cărora 
zeița le dăduse viaţă grație energiei luminoase a 
Cuvântului. Vrăjit, tânărul uită de temerile sale 
şi încercă să  desluşească aceste texte 
neasemuite, în stare să trăiască prin ele însele şi 
să-şi transmită puterea chiar şi aici, cufundate 
în linişte şi taină, departe de privirile omeneşti. 

Marele preot îi făcuse o favoare de necrezut, de 
care el trebuia să se arate vrednic, deschizându- 
şi inima către cuvintele zeilor. 

Prin comparație cu vastele încăperi unde 
locuiau înalții demnitari la palatul regal, casa lui 
Wahibre părea mică şi sărăcăcioasă. Mobilele cu 
forme severe şi fără decoraţiuni le imitau pe cele 
din Vechiul Regat. 

Henat se mulțumi cu un scaun simplu şi lipsit 
de perne. 

— Ținând seama de rangul şi de renumele 
vostru, rosti apăsat căpetenia iscoadelor, regele 
nu vrea să işte vâlvă, în ciuda greşelii grave pe 
care tocmai ați săvârşit-o. 

— Ce acuzații mi se aduc? întrebă marele preot. 

— Că aţi susținut minciunile unui ucigaş, că l- 
ați protejat şi că ați împiedicat bunul mers al 
justiției. Doar bunăvoința Majestății Sale v-a 
îngăduit să scăpați de o pedeapsă aspră. 

— S-ar zice că vă pare rău. 

— Mă supun poruncilor. 

— Vă înşelați, Henat. Scribul Kel n-a omorât pe 


nimeni şi chiar există un complot ce urmăreşte 
să-l detroneze pe Amasis. Alegându-l pe Kel 
drept ţap ispăşitor, uneltitorii încearcă să vă 
abată atenţia şi vouă, şi judecătorului Gem. 

— Dovezile strânse împotriva lui Kel nu lasă loc 
de îndoieli, iar purtarea lui le întăreşte, dacă mai 
era nevoie. Vă bizuiți pe sentimente şi păreri. Eu 
îmi cunosc meseria, aşa cum judecătorul Gem şi- 
o cunoaşte pe-a sa. lar comploturi am mai 
zădărnicit noi, şi nu doar unul. O să dea şi ăsta 
greş, ca şi celelalte. Scribul ucigaş şi răzvrătit va 
fi arestat, osândit şi executat. 

— N-o să-l doboare arcaşii înainte ca el să se 
poată apăra? 

— Asta depinde doar de ce va face el. Au fost 
deja prea mulți morți şi Majestatea Sa nu doreşte 
să pună în primejdie viața gărzilor. 

— Altfel spus, să renunțăm a mai căuta 
adevărul. 

— Ar trebui să vă schimbaţi tonul şi purtările, îl 
sfătui Henat. 

Wahibre se ridică. 

— Plecaţi, îi ceru el cu răceală în glas. 

— Complicele unui ucigaş nu e în măsură să 
dea ordine. De-acum înainte, nu veți mai părăsi 
templul. 

— Am să mă duc numaidecât la palat. 

— Nu vedeţi limpede situaţia în care vă aflați, 
mare preot. Vorbesc în numele regelui. 

— Când mă va primi... 


— N-o să vă primească. Dacă treceţi de zidul 
împrejmuitor al templului zeiței Neit, o să fiți 
arestat. Majestatea Sa vă porunceşte să vă vedeți 
de treburile rituale şi doar de ele. E o favoare 
deosebită, vă repet. Celebrarea cultului zeiței 
Neit să fie singura voastră grijă. Dacă nu vă 
supuneți, să nu speraţi câtuşi de puţin că veți 
avea parte de îndurare. 

Wahibre devenea prizonier în templu. 

— Unde-l ascundeţi pe ucigaş? întrebă Henat, 
sfredelindu-l cu privirea. 

— Kel a refuzat să se adăpostească înăuntrul 
domeniului sacru. 

— Mâine templul va fi scotocit până în cele mai 
mici unghere. 

— Cum poftiți. 

— De vreme ce-l protejaţi pe scrib, ştiţi unde să- 
l găsiți! 

— Kel nu mi-a dezvăluit unde se află 
ascunzătoarea sa. O să mă caute mâine la 
amiază, la poarta de miazănoapte a templului. 
Henat zâmbi uşor. 

— Începem să lucrăm împreună... Cu atât mai 
bine! Ştim că ucigaşul se bucură de ajutorul 
unui complice. Îl cunoaşteţi? 

— Nu l-am întâlnit niciodată. 

— Să nu faceţi ceva nesăbuit, îl povățui Henat. 
Mărginiţi-vă la îndatoririle sacre. 

Niciunul dintre cei doi bărbaţi nu rosti vreun 
cuvânt de rămas-bun. 


Având în față un duşman atât de puternic şi 
lipsit de sprijinul regelui, Wahibre era legat de 
mâini şi de picioare. 

De ce oare continua să susțină un osândit la 
moarte? 

Pentru că marele preot credea în nevinovăția lui 
Kel şi nu putea să îndure nedreptatea. 
Încuviințând-o, se ajungea la haos şi la 
distrugerea unei civilizații vechi de mii de ani. 
Chiar readus la tăcere, marele preot nu se va da 
bătut. Dar cum să se ferească Kel din calea 
răului? 

Bebon o făcea de minune pe negustorul 
ambulant şi nimeni nu-l bătea la cap. Preţuit de 
noii săi colegi, actorul nu putea totuşi să stea 
degeaba. Aşa că, după o zi în care se îndeletnicise 
cu schimbul de mărfuri şi scosese un câştig 
frumuşel, poposi în preajma cazărmii unde 
muncea prietenul său Nedi, singurul om cinstit 
pe care-l găseai printre gărzile din Sais. 

La asfinţit, Nedi ieşi din odaia sa de lucru şi 
porni cu pas liniştit spre casă. 

Bebon şi Vânt-de-Miazănoapte îl ajunseră din 
urmă. 

— Lasă-mă-n pace, se răsti Nedi. Nu vreau să 
cumpăr nimic. 

— Nu mă recunoşti? 

Nedi se uită ţintă la negustor. 


— Cu neputinţă... Bebon! Ţi-ai schimbat 
meseria? 

— Mai mult sau mai puţin. Kel se afundă tot mai 
adânc în mlaştină şi am nevoie de ajutorul tău. 
— Nu te amesteca în treaba asta! Judecătorul 
Gem o supraveghează îndeaproape. Gărzilor li s- 
a ordonat să nu pregete a-l dobori pe ucigaş. 

— Curios fel de a împărți dreptatea, nu? 

— Prefer să nu mă gândesc. 

— Nu te purta precum ceilalți, Nedi. E ceva 
putred la mijloc. În ceea ce mă priveşte, ştiu că 
Kel n-a omorât pe nimeni. 

— Poţi să aduci dovezi? 

— Nu încă. 

— Atunci, uită de tot şi pleacă să cutreieri 
oraşele! 

— Nici nu-mi trece prin minte să părăsesc un 
prieten acuzat pe nedrept. 

— Şi dacă te amăgeşti singur? 

— La curte se urzeşte un complot împotriva 
regelui. lar Kel serveşte drept ţap ispăşitor. 

— Dacă e precum spui, atunci scribul n-are 
nicio şansă de scăpare. Să se predea şi să 
mărturisească tot ce ştie. 

— Judecătorul Gem a refuzat să-l asculte. Nu 
visează decât să-l vadă doborât de arcaşi. 
Vorbeşte cu mai-marii tăi, Nedi, şi înştiințează-i 
că se pregăteşte uciderea unui nevinovat. 

— Nici ei n-o să mă asculte, şi-mi voi pune în 
primejdie slujba. Deja primesc mustrări pentru 


că-i apăr prea mult, chipurile, pe unii bănuiţi, 
aşa că... 

Bebon nu stărui. 

— Măcar fă-mi rost de informaţii. Doresc să 
cunosc planul întocmit pentru arestarea lui Kel 
şi unde stau la pândă gărzile. 

— Asta se poate... 

— Încearcă să-i citeşti dosarul. O exista în el 
vreun fir pe care nu l-a urmat nimeni până 
acum. 

— Anevoios lucru, tare anevoios... 

— Dreptatea şi adevărul sunt batjocorite, Nedi. 
Ajută-mă să le apăr. 

La amiază, un tânăr se prezentă la poarta de 
miazănoapte a templului zeiței Neit. 

Numaidecât vreo zece gărzi se năpustiră asupra 
lui şi-l ţintuiră la pământ. Dar cum tânărul se 
zbătea, una dintre ele îl lovi aprig cu bastonul. 

Henat le ordonă arcaşilor să lase armele. 

Graţie sprijinului oferit de marele preot, totul se 
desfăşurase uşor. După ce-l va lua cu asprime la 
întrebări pe ucigaş, căpetenia iscoadelor i-l va 
preda judecătorului Gem, care-i va citi actul de 
acuzare, apoi îl va întemnița. 

— Frumoasă treabă, le spuse Henat oamenilor 
săi. Veţi fi cu toții răsplătiți. 

Gărzile se dădură la o parte. 

Chipul celui căzut nu aducea câtuşi de puţin cu 
portretul împărțit forțelor de ordine. 

— Treziţi-l, porunci Henat supărat. 


Un urcior cu apă rece îl readuse în simțţiri pe 
tânăr. 

— Capul meu... gemu el. 

— Cine eşti? 

— Unul dintre scribii aflați în slujba lui Menk, 
orânduitorul sărbătorilor din Sais. 

— Ce cauţi aici? 

— Am venit să verific o listă cu obiecte rituale... 
Ce înseamnă acest atac? 

— O mare greşeală. 

Scribul îşi frecă ceafa, împodobită cu un cucui 
pe cinste. 

— O greşeală... Glumiţi! Voi depune plângere. 
— Căutăm un nelegiuit şi cât ţin cercetările, am 
puteri depline, arătă Henat. Aşa că mulțumeşte- 
te cu părerile mele de rău şi pleacă de-aici! 
Temându-se de o nouă bătaie, tânărul preferă 
să se supună. 

Henat trecu pragul micii porți de miazănoapte. 
Lângă un şir de coloane stătea marele preot. 

— Aţi reuşit să-l arestați? întrebă acesta. 
Căpetenia iscoadelor strânse pumnii. 

— Faceţi rău că-mi vorbiţi în zeflemea. 

— Nu înţeleg. 

— Ba dimpotrivă, înțelegeţi foarte bine! Nu Kel a 
venit, ci un ajutor de-al lui Menk! 

— Oamenii voştri n-au ştiut să se poarte cu 
destulă fereală, socoti marele preot. Un ucigaş 
fugar e mereu cu ochii în patru, nu-i aşa? O fi 
zărit vreo gardă şi şi-a luat tălpăşița. 


— Tare v-ar mai plăcea ca eu să cred o astfel de 
minciună sfruntată. De fapt, Kel se ascunde între 
zidurile templului. Vreau de astă dată să 
verificăm întregul domeniu sacru, chiar şi Casa 
Vieţii! 

— Peste putinţă, grăi Wahibre. 

— Sunt trimisul regelui. Dacă vă împotriviţi, veţi 
ajunge în temniță. 

— Atunci, numai noi doi vorn pătrunde în 
locurile cele mai tainice ale templului. 

— Bine. 

— Nu vă temeţi de sălbăticia acestui ucigaş? 

— Vasăzică, recunoaşteţi! 

— Nicidecum, Henat. Dar poate scribul o fi 
izbutit să se strecoare înăuntru fără ştirea mea. 

— Sunt înarmat, iar oamenii mei vor rămâne de 
pază la fiecare intrare şi-mi vor sări în ajutor 
îndată ce-i strig. Şi apoi suntem doi... Căci mă 
veți sprijini, bănuiesc. 

— În ciuda vârstei, nu mi-e frică să mă lupt cu 
un ucigaş. Cercetarea grijulie a domeniului 
sacru al lui Neit începu. 

O sută de gărzi scotociră pretutindeni, până şi 
în cele mai dosnice unghere. 

Henat descoperi sanctuarul secret al Casei 
Vieţii, unde se pregătea renaşterea lui Osiris şi 
vasta bibliotecă unde lucrau inițiaţii în mistere. 

Când să păşească în sanctuar, unde nu le era 
îngăduit să intre decât faraonului şi 
reprezentantului său, marele preot se trase 


înapoi. 

— Wabhibre, juraţi că Kel nu se ascunde aici? 
— Jur. Totuşi, mergeţi de-a lungul galeriei 
misterioase şi priviți înăuntrul fiecărei capele. 
Deşi nu se simțea în largul său şi se temea de 
furia zeilor, Henat înfruntă provocarea. 

Dar nici urmă de Kel. 

Însoţit de vreo zece căpitani de corăbii, 
cancelarul Udja se întâlni la nord de Sais cu 
marele general al armatelor egiptene, Fanes din 
Halicarnas. Grecul făcea aici manevre cu 
pedestrimea şi călărimea. 

Această adunare a statului-major era menită să 
pună la punct un plan bine cumpănit, care să-i 
oprească pe cotropitori. 

Un ofițer se arătă mirat. 

— Generale, pentru ce asemenea desfăşurare de 
forțe? Ambasadorul Cresus ne-a făgăduit pace 
cu perşii, nu? 

— Ambasadorii nu-mi trezesc încrederea. Iar eu 
sunt plătit ca să apăr Egiptul. Aşa că ne vorn 
antrena până când fiecare mercenar o să fie în 
stare să îndeplinească ordinele fără greşeală. 
Vreau oameni puternici, iuți şi pricepuți. 

— Două noi corăbii de război tocmai au părăsit 
şantierul, zise Udja, şi alte trei vor fi isprăvite în 
curând. 

— Minunat, socoti Fanes din Halicarnas. M-am 


uitat cu atenţie la Cresus în timpul vizitei sale. 
Aproape că nu-i venea a-şi crede ochilor. Fără 
îndoială, îşi închipuia că apărarea noastră are 
încă părți slabe. Acum, însă, e convins că 
lucrurile stau taman pe dos! Totuşi aş zice să nu 
ne lăsăm pe tânjeală. 

— Dar Majestatea Sa nici n-are de gând aşa 
ceva, mărturisi Udja. Dimpotrivă, vrea trupe mai 
numeroase şi arme mai bune. 

— Ar fi bine-veniţi nişte recruți noi! Şi credeți- 
mă, cancelare, le voi asigura o pregătire 
desăvârşită. Printre mercenarii greci nu găseşti 
nici molâi, nici puturoşi. Ar mai exista însă o 
problemă... 

— Care? 

— Simbriile au rămas aceleaşi. O creştere, chiar 
mică, mi se pare foarte nimerită. 

Cancelarul răsuflă uşurat. 

— Regele m-a împuternicit să sporesc dările 
supuşilor săi, care vor fi aspru controlați. Prin 
urmare, mercenarii or să fie mai bine plătiți, iar 
ofițerii vor primi pământuri scutite de biruri. 

— Atunci moralul armatei nu va avea de suferit! 
făgădui Fanes din Halicarnas. Şi-acum să 
cercetăm planul de apărare. 

Doi scribi întinseră pe jos o hartă uriaşă a Deltei 
şi a culoarului siro-palestinian. 

— Putem fi atacați pe două căi: pe mare şi pe 
uscat. Coasta Mediteranei e primejdioasă şi 
presărată cu o sumedenie de capcane pentru o 


flotă care n-o cunoaşte bine. Dacă unele vase ar 
reuşi să treacă de ele, corăbiile noastre, mai 
numeroase şi mai bine înzestrate, nu le-ar lăsa 
nicio şansă de a atinge ţărmul. Totuşi, dacă prin 
minune câteva vor răzbi până în porturile 
noastre, se vor pomeni prinse ca-ntr-o plasă şi 
vor fi repede zdrobite. 

Udja şi căpitanii încuviințară. 

— Având în vedere experiența sa, Cresus şi-a 
dat negreşit seama de asta, fu de părere unul 
dintre căpitani. Orice încercare de a năvăli în 
Egipt pe calea apelor ar fi moarte sigură pentru 
perşi. 

— Dar să nu lăsăm garda jos, ceru cancelarul, 
şi să ne întărim poziţiile. 

— Gândul unui atac pe uscat mă îngrijorează 
mai mult, recunoscu Fanes din Halicarnas, şi 
lucrez în fiecare zi la înlăturarea lipsurilor. 
Pedestraşii şi liniile de fortificații vor fi aşezate 
astfel, încât duşmanului să-i rămână deschisă o 
singură cale. La capătul ei îl va aştepta călărimea 
noastră şi-l va izbi cu putere, tăindu-i retragerea. 
Ofițerii stăruiră asupra unui punct sau a altuia, 
ca să îmbunătăţească planul ce asigura salvarea 
Egiptului. Marele general ascultă cu luare- 
aminte părerile tuturor şi-şi puse în gând să 
verifice cât de întemeiate erau. 

Fără îndoială, nici chiar o armată de două ori 
mai numeroasă decât cea egipteană n-ar fi reuşit 
să cucerească Delta. 


După ce se purifică în lacul sacru, Nitis merse 
la templul acoperit pentru a prezenta ofrandele 
de lapte, vin şi apă statuilor zeițelor Neit, 
înfăţişată purtând coroana roşie şi ţinând 
sceptrele Vieţii şi Puterii. Apoi preoteasa veneră 
toate divinitățile aflate în mijlocul capelelor şi 
trecu poarta cerului ce ducea spre partea cea mai 
secretă a templului. 

Inițiată în misterele lui Isis şi Osiris de către 
ritualiștii Casei Vieţii, Mai-marea cântărețelor şi 
țesătoarelor putea, aidoma marelui preot, să 
însuflețească textele rituale, veşnic vii. 

Isis împinse uşa ascunsă a celei de-a treia 
cripte. 

— Eu sunt. Puteţi ieşi, Kel. 

Încet, scribul părăsi universul unde tocmai îi 
fusese dat să trăiască o schimbare tulburătoare. 
Hrănit de fiecare hieroglifă, cu inima plină de 
cuvintele zeiței Neit, cuvinte ale creației, cu 
spiritul deschis spre universul energiilor mereu 
reînnoite, străbătuse în câteva ore ţinuturi ale 
sufletului în care puteau pătrunde foarte puţine 
fiinţe. 

— Nitis... Sunt încă viu? 

— Chiar într-o mai mare măsură decât până 
acum. 

— N-a fost o ascunzătoare, ci o încercare! în 
clipa de față aveţi încredere în mine? 

— Nu m-am îndoit niciodată de nevinovăția 
voastră. 


— Un scrib tălmaci, oricât de iscusit, ar fi în 
stare să simtă puterea cuvintelor divine şi să iasă 
teafăr din grota prefacerilor? 

Aceasta-i întrebarea pe care v-aţi pus-o 
împreună cu marele preot, nu-i aşa? 

Nitis zâmbi. 

— A fost şi o ascunzătoare, Kel. Oamenii lui 
Henat au răscolit domeniul lui Neit fără să vă 
găsească. În schimb, v-aţi descoperit şinele. 

Privirile li se încrucişară, purtând în ele o nouă 
strălucire. 

— Ştiu că sunt osândit, Nitis. Totuşi, am să lupt 
până la capăt. Mi-aţi deschis ochii sfâşiind vălul 
neştiinței care mă orbea. Deşi rămân încă 
nevrednic de persoana voastră, înțeleg mai bine 
importanța rangului pe care-l aveți. 

Ea îi întinse mâinile, iar el îndrăzni să o atingă. 

— Prietenul vostru Bebon doreşte să vă 
vorbească. 

Kel ieşi din templu în tovărăşia unor grădinari 
însărcinați să vadă de arborii lui Neit. 
Desprinzându-se de grup, se amestecă în 
mulțimea de gură-cască, aşteptând un semn de 
la Bebon. 
Botul unui măgar îi atinse mâna. 
— Vânt-de-Miazănoapte! 
Cu urechile ciulite, animalul se îndreptă spre o 
mică piaţă din care porneau mai multe străduțe. 


Kel îl urmă până ajunse la un grajd. Aici Vânt 
de Miazănoapte se opri, bău apă proaspătă şi se 
înfruptă dintr-un gustos amestec de fân, legume 
şi lucernă. 

— Arăţi bine, observă Bebon. S-ar zice că Neit te 
ocroteşte! 

— Marele preot n-are voie să părăsească 
templul, iar regele refuză să-l primească. Henat 
a scotocit de la un capăt la altul domeniul zeiței 
şi numai datorită lui Nitis am scăpat. 

— Am băgat de seamă că sunt mulți pândari în 
jurul templului. Din fericire, cu toţii iau de bun 
portretul tău! Şi am găsit un aliat prețios, pe 
vechiul meu prieten Nedi, pe care şi eu l-am 
sprijinit adesea în trecut. 

— Cum ar putea să ne ajute? 

— Înştiinţându-ne despre ce cuprinde cu 
adevărat registrul tău. Cu siguranţă, e doldora 
de dovezi măsluite şi mărturii mincinoase. Tare 
mi-ar plăcea să ştiu cine le-a iscălit. Pe 
deasupra, viteazul Nedi o să ne povestească de-a 
fir a păr ce plan au ticluit gărzile ca să ne prindă. 
Una peste alta, o să fim cu un pas înainte! 

— Când ne întâlnim cu el? 

— La noapte, în fața atelierului celui mai mare 
negustor de urcioare din Sais. 

Strălucirea argintie a lunii pline scălda oraşul ce 
creştea cu fiecare zi. Pisicile hoinăreau în 
căutarea prăzii, tinere perechi schimbau vorbe 
de dragoste, meşterii şi scribii lucrau la lumina 


lămpilor. 

Vânt-de-Miazănoapte mergea în frunte, cu pas 
hotărât. 

— Ştii că m-a descoperit şi m-a condus până la 
tine? îşi reaminti Kel. 

— Istețimea acestui măgar depăşeşte 
înțelegerea! Nu mai suntem doi, ci trei. Şi e în 
folosul nostru să ascultăm de el. 

Locul părea liniştit. 

Două urcioare uriaşe se înălțau de-o parte şi de 
alta a intrării în atelier, aflat în inima cartierului 
olarilor. 

Deodată Vânt-de-Miazănoapte se opri. 

— Ai grijă, şopti Bebon, încordindu-se. 

Actorul se întoarse încetişor şi privi înapoi. 

Nu-i urmărea nimeni. 

Însă măgarul se repezi spre unul dintre urcioare 
şi, zvârlind cu putere din copite, îl răsturnă. 
Scoţând un strigăt de durere, rănit de cioburi, un 
bărbat încerca să se ridice dintre resturile 
vasului. 

Al doilea urcior suferi aceeaşi soartă şi al doilea 
pândar fu doborât. 

— la-te după Vânt-de-Miazănoapte! îi porunci 
Bebon lui Kel chiar în clipa când trei gărzi 
înarmate cu bastoane se năpustiră afară din 
atelier. 

Cu o lovitură de picior în față, actorul îl trânti la 
pământ pe unul dintre atacatori. Apoi se feri cu 
sprinteneală de arma repezită spre el şi îşi izbi cu 


forță potrivnicul în ceafa. 

Însă, deşi se răsuci iute pe călcâie, văzu prea 
târziu bastonul. 

Sângele îi țâşni din nas. 

Nebun de furie, Bebon se dezlănțui şi îl strânse 
de gât pe bărbat, lăsându-l fără suflare. 

În sfârşit, cum nimeni nu-i mai ţinea calea, 
actorul fugi. 

Nitis cercetă rana lui Bebon. 

— Ai nasul rupt, zise ea. Un rău pe care pot să- 
| tămăduiesc. 

După ce curăţă rana cu două fâşii de pânză de 
în, Nitis aşeză pe ea alte două fâşii îmbibate cu 
grăsime, miere şi substanţe vegetale. 

— Când umflătura se va retrage, îl lămuri ea, 
am să pun două atele învelite în pânză ca să 
strâng osul. În fiecare zi, până la vindecarea 
deplină, am să schimb pansamentul. N-o să-ţi 
rămână nicio urmă şi, mulțumită plantelor pe 
care le folosesc şi care alină durerea, n-o să 
suferi aproape deloc. Poţi mânca orice ai poftă, 
dar trebuie neapărat să te odihneşti. 

— Nu vă puneţi în primejdie adăpostindu-ne 
aici, în locuinţa voastră din templu? o întrebă 
Kel, cu nelinişte. 

— Domeniul lui Neit a fost scotocit pretutindeni, 
îi aminti preoteasa, iar pândarii lui Henat îl 
supraveghează mai ales pe Wahibre. Dacă 
încearcă să treacă de zidul templului, va fi 
arestat. 


— Fiţi cu mare băgare de seamă, o povăţui 
tânărul scrib. 

— Staţi fără grijă, atenţia mea nu slăbeşte nicio 
clipă. 

— Aşa-zisul tău prieten ne-a vândut gărzilor, îi 
zise Kel lui Bebon. 

— Sunt convins că nu. 

— Şi atunci cum de ni s-a întins o capcană? 

— Îl cunosc bine pe Nedi. Nu ne-a trădat. 
Căutând să facă rost de informații pentru noi, a 
trezit bănuieli. Asta dovedeşte cât de grave sunt 
lucrurile, dacă mai era nevoie. Cârmuirea 
arestează unul dintre propriii oameni şi-i închide 
gura. 

— Henat n-ar îndrăzni să... 

— N-o să-i mai vedem în veci pe Nedi, rosti 
actorul mohorât. Poate a avut răgaz să ne lase 
un mesaj. 

— Cum anume? 

— Ascunzând un document la el acasă. Am să 
mă duc acolo de îndată ce voi putea. 

— Să nu părăsiți această locuinţă fără ştirea 
mea, le ceru Nitis. 

Bebon se întinse pe o rogojină. Ca şi prietenii 
săi, pricepea cât de serios era complotul. Deşi 
nu-şi pierdea niciodată încrederea, totuşi acum 
se întreba dacă el şi Kel vor reuşi să scape din 
încurcătura în care intraseră. 

— L-am trimis pe Nedi la pieire, zise cu 
amărăciune. 


— S-a învoit să te ajute, se strădui Kel să-l 
impace. 

— N-a înţeles cât de mare e primejdia. Mă socot 
răspunzător de moartea sa. 

— Nu cumva vezi lucrurile prea în negru? 

— De vreme ce ni s-a întins o capcană, 
înseamnă că Nedi a dezvăluit locul întâlnirii. Şi 
el n-ar fi vorbit decât supus la cazne. 

Să înfrunți mânia rece a căpeteniei iscoadelor 
nu era tocmai o plăcere. Ofiţerul răspunzător cu 
arestarea lui Kel la atelierul de olărie avea o 
înfăţişare jalnică. 

— Oamenii mei au fost bătuți crâncen, 
mărturisi el. 

— Cinci gărzi încercate împotriva unui singur 
om! exclamă Henat. De cine-ţi baţi tu joc? 

— Kel nu era singur. Potrivit rapoartelor, întru 
câtva neclare, mai mulți complici îl protejau. 

— Câţi» 

— Doi, trei sau patru. Nişte voinici plini de ură 
şi iscusiți într-ale luptei. 

— Şi niciunul dintre ei nu s-a ales măcar cu o 
zgârietură? 

— Poate unul să fi fost rănit uşor. 

— ŞI toți au reuşit să fugă, deşi noi pregătiserăm 
cu atâta grijă capcana! 

— Nu ne-am aşteptat la o asemenea împotrivire. 
Şi apoi, după cum ați poruncit, trebuia să-l 


lăsăm pe ucigaş să intre în atelier şi să-l prindem 
fără greutate. Numai că el şi trupa lui ne-au 
atacat cu o neaşteptată înverşunare, de parcă 
ştiau că ne aflam acolo! 

Henat se strâmbă cu silă. 

Cum ar fi putut Nedi să-l prevină pe Kel? Arestat 
din pricina cercetărilor sale nefireşti, Nedi fusese 
luat la întrebări cu toată asprimea. Temându-se 
de suferinţă, se hotărâse să dezvăluie locul unei 
misterioase întâlniri ce avea legătură cu Kel, apoi 
murise în urma unei dureri năprasnice de inimă. 

Micul scrib se vădea tare ca o stâncă. 

Avea la îndemână destui complici care-i 
îngăduiau să se ascundă şi să se salveze. 
Căpetenia  iscoadelor, care obişnuia să 
plănuiască totul cu multă atenţie, îndura greu 
prezenta înfrângere, fie ea chiar vremelnică. Se 
cuvenea să tragă învățăminte de pe urma 
nereugşitelor. Aşa că o să-l lase pe fugar să-şi 
închipuie că putea să-i scape la nesfârşit. 
Devenind încrezător, Kel va săvârşi într-un 
târziu o greşeală ce-l va duce la pierzanie. 

— N-ar fi trebuit să vii, îi spuse marele preot 
Wahibre lui Pefy, Marele vistiernic. 

— Voiam să aud adevărul din gura ta! Chiar ai 
fost silit să rămâi în templu? 

— Regele mi-a interzis să părăsesc incinta 
sacră, altminteri voi fi azvârlit în temniță. 

— Dar ce greşeală ai făcut? 

— L-am prezentat pe scribul Kel reginei pentru 


ca ea să-l susțină pe lângă Amasis. 

— Ai înnebunit? Tu, marele preot al zeiței Neit? 
— Tânărul e nevinovat. 

— Ai dovezi temeinice? 

— Sinceritatea lui m-a convins. 

— Ce vis urât! Un demnitar cu vârsta şi 
înțelepciunea ta să se arate atât de naiv! 

— Dar dacă tocmai vârsta şi înțelepciunea mă 
ajută să desluşesc adevărul? 

O clipă, vorbele lui Wahibre îl tulburară pe 
Marele vistiernic. 

— Gem e un judecător cumpătat, grijuliu şi cu 
multă răbdare. lar el zice că are un dosar 
zdrobitor. 

— Prima grijă a adevăratului ucigaş nu e să-l 
păcălească pe judecătorul care întocmeşte 
dosarul? 

Pefy mormăi ceva, abătut. 

— Şi-n afară de părerile tale, ce dovezi sigure ai? 
— La Naukratis, Kel a descoperit nişte lucruri 
îngrijorătoare, de care nimeni nu vrea să ţină 
seamă. Împotriva convingerilor tale liniştitoare, 
negustorii greci n-au de gând să se mulțumească 
doar cu acest oraş. 

Pefy îşi înălța sprâncenele, nedumerit. 

— Grăieşte mai limpede. 

— Vor să aducă în Egipt sclavia şi monedele lor 
de metal care să se răspândească în tot regatul. 

— Nici nu poate fi vorba de aşa ceva! 

— Piesele au început deja să sosească, dar 


cârmuirea nu dă vreun semn că s-ar sinchisi de 
asta. Se înclină în fața acestor lucruri, socotind 
că ele oricum nu pot fi împiedicate? Iar tu, care 
răspunzi de vistieria statului, nu pari să ştii ceva. 

Pefy tăcu vreme îndelungată. 

— Nu văd care-i legătura cu uciderea tălmacilor. 

— Nu cumva cineva încearcă să ne vândă ţara? 

— Ţi-ai pierdut minţile, Wahibre! Fereşte-te de 
orice nesăbuință, cât de mică, şi ține-te departe 
de toate. Eu plec la Abydos să mă încredinţez că 
lucrările de reparaţie ale templului merg bine. 

— Altfel spus, n-o să discuţi cu regele. 

— Ce rost ar avea? Nu ascultă decât de el însuşi 
şi de Pitagora, un filosof grec care l-a prins în 
mreje. Te rog, prietene, uită de omorurile acelea 
groaznice, lasă furtuna să treacă şi faraonul o să- 
ți ierte pasul greşit. 

În pofida noilor strădanii, nici Kel, nici Nitis nu 
reuşiră să descifreze papirusul criptat. Şi nici nu 
ştiau unde să-i caute pe strămoşii în stare să le 
ofere un ajutor hotărâtor. 

Mulţumit de vinul ales şi de bucate, deşi cam 
sărăcăcioase, Bebon repeta textul misterelor lui 
Horus în care zeul cu cap de şoim, inspirat de 
mama sa, Isis, îl ataca pe hipopotamul lui Seth 
cu harponul, oprind forțele răului. 

— Fie ca această magie divină să ne apere! 
imploră actorul. Sosirea lui Nitis îi readuse 
speranța în suflet. Simpla prezenţă a tinerei 
preotese alunga temerile cele mai adânci. 


— După părerea marelui preot, zise ea, un 
singur om ar putea să stea de vorbă pe-ndelete 
cu regele şi să-i pună parte lui Kel. 

— Cum îl cheamă pe salvator? întrebă Bebon. 

— Pitagora, un gânditor grec venit să caute 
înțelepciunea în Egipt. A vizitat numeroase 
temple şi chiar şi noi l-am primit aici, 
încredințându-i sarcini rituale pe care le-a 
îndeplinit cu multă atenţie. Acum se află la 
Naukratis, în casa Doamnei Zeke. 

— Slujitorii lui Zeke au depus mărturii 
mincinoase, acuzându-mă că i-am tăiat beregata 
lui Demos! reaminti Kel. Totuşi trebuie să-l văd 
pe Pitagora şi să-l conving de nevinovăția mea. 
Pornesc numaidecât spre Naukratis. 

— Merg cu tine, hotărî Bebon. 

— Ba nu, i-o reteză Nitis. Nu te-ai întremat încă 
şi gărzile caută cu siguranţă un bărbat cu nasul 
spart. 

— Mai-marea ţesătoarelor are dreptate, adăugă 
Kel. Linişteşte-te, cunosc bine Naukratisul şi voi 
şti să trec nebăgat în seamă. 

— Luaţi acest document ce vă împuterniceşte să 
discutați cu Pitagora şi să-i cereți din partea 
marelui preot al lui Neit să vă răspundă la nişte 
întrebări despre mişcarea planetelor. Vă veţi da 
drept un grec din Samos. 

— Pitagora, Zeke, bodogăni Bebon îngrijorat. 
Dacă sunt în cârdăşie şi-i întind lui Kel o nouă 
capcană? Kel iese din adăpost şi cade drept în 


gura larg deschisă a crocodilului! De ce ne 
propune marele preot un astfel de plan? 

— Pentru că prietenul său  Pefy, Marele 
vistiernic, i-a destăinuit ceva. 

— Un demnitar de rang înalt, amestecat poate 
în complot! 

— Trebuie să înfrunt primejdia, n-am de ales, 
hotări Kel. N-o să stau cu braţele încrucişate. 
„lar eu, nici atât”, îşi zise Bebon. 

Scurta călătorie se desfăşură fără greutate. 
Gărzile prezente la debarcaderul din Sais îl 
opriseră pe un tânăr ce semăna cu Kel, şi în timp 
ce ele îi tot puneau întrebări, scribul urcă liniştit 
la bordul corăbiei ce pleca spre Naukratis. 

La sosire - un nou control. 

Un soldat se uită de câteva ori la portretul lui 
Kel, care discuta în greceşte cu un vânzător de 
tunici colorate, foarte prețuite de mercenari, şi de 
la care cumpără un veşmânt larg. 

Forţele de ordine nu-i deranjară şi cei doi 
mâncară împreună într-un han gălăgios, unde 
oamenii puneau la cale felurite negoţuri, 
tocmindu-se aprig. 

Apoi Kel se duse la templul lui Apollo, aflat între 
cel al Dioscurilor26 şi cel al Herei, în nordul 
oraşului. 


26 Castor şi Pollux. 


Lângă esplanada din fața edificiului, câţiva 
preoți stăteau de vorbă. 

— lertaţi-mi îndrăzneala, zise Kel. Caut un 
filosof pe nume Pitagora ca să-i înmânez o 
scrisoare. 

— L-am văzut ieri, îi răspunse un ritualist. Dar 
nu avea de gând să se mai întoarcă aici. 

— Unde l-aş putea găsi? 

— Stă la Doamna Zeke, cea mai bogată femeie 
din Naukratis şi marea noastră binefăcătoare. 

Ritualistul îi dădu lămuriri lui Kel cum să 
ajungă acasă la Zeke. Scribul sperase să-l 
întâlnească pe Pitagora departe de clădirea cu 
pricina, dar acum era limpede că n-avea încotro: 
trebuia să păşească peste pragul impunătoarei 
locuinţe, cu riscul de a fi recunoscut şi arestat. 

Mulţi mercenari străbăteau străzile şi-şi 
întorceau privirile când treceau pe lângă femei 
libere, cu capul descoperit. Cei sosiți de curând 
din Grecia ar fi preferat să le ştie închise în case 
şi gata oricând să împlinească dorințele soților. 
Însă mulţumită prezenței greceşti care sporea 
neîncetat la Naukratis şi în alte oraşe din Deltă, 
trăgeau nădejde ca obiceiurile să se întoarcă pe 
făgaşul lor firesc. 

Kel se înfățişă portarului Doamnei Zeke, un 
bărbat lat în spate, cu fruntea îngustă şi privire 
tăioasă. Dacă-l recunoştea, Kel era pregătit s-o 
rupă la fugă numaidecât. 

— Vin de la Sais, zise el. Marele preot al 


templului zeiței Neit mi-a poruncit să depun 
această scrisoare chiar în mâinile lui Pitagora. 

— Aşteaptă aici. 

Primul hop trecuse. 

Al doilea va fi poate mai uşor: Kel o să-i ceară lui 
Pitagora să facă împreună câţiva paşi ca să-i 
vorbească între patru ochi. 

În schimb, al treilea se vădea mult mai anevoios: 
să-l convingă pe filosof de nevinovăția sa, 
rugându-l totodată să-l susțină pe lângă 
faraonul Amasis. 

Portarul reveni. 

— Intră. Intendentul o să te conducă în sala de 
primire. Ai să te întâlneşti acolo cu Pitagora. 

Kel nu avea cum să dea înapoi. 

— Urmează-mă, îi porunci intendentul, cu chip 
la fel de neprietenos ca şi al portarului. 

Dar nici el nu-l recunoscuse pe Kel. 

— Ia loc şi aşteaptă. 

Kel nu se simțea în largul său, aşa că se învârtea 
de colo-colo. 

Nici bogăţia picturilor de pe ziduri, ce aminteau 
de priveliştile Greciei, nu-i bucura privirea. 
Minutele nesfârşite de-abia se scurgeau. 

În sfârşit, uşa sălii de primire se deschise. 

Şi Doamna Zeke apăru. 

Niciodată nu fusese atât de frumoasă. Purta 
diademă de aur, ce-i împodobea pletele negre şi 
lucioase, colier din trei şiraguri de perle, brățări 
de argint şi o rochie roşie decoltată. Iar parfumul, 


din care răzbătea iasomia, te învăluia amețitor. 

— Ştiam c-ai să te întorci, şopti ea. 

— Aduc un mesaj pentru Pitagora şi... 

A părăsit de dimineaţă Naukratisul. 

— Încotro a pornit? 

— Spre templul lui Ptah de la Memphis. Din 
porunca regelui. 

— Lăsaţi-mă să plec. Trebuie să-i vorbesc. 

— Uită-l, Kel. Acum eşti al meu. 

— L-aţi ucis pe Demos şi ați încercat să mă 
NIMICIȚI. 

— Întrucât soarta te-a cruțat şi te-a purtat 
iarăşi spre mine, o să mă iei de nevastă. 

— Niciodată! 

— Atunci preferi să mori? 

— Nu vă iubesc, Zeke, şi nu sunt în stare să mă 
prefac. 

În privirea bogatei femei se citea tristeţea. 

— Frumuseţea şi farmecul rivalei mele 
depăşeşte puterea de înțelegere, nu-i aşa? Şi nici 
cele mai rele ameninţări nu-ţi vor clinti credința 
faţă de ea. 

— Într-adevăr. 

— Pentru prima oară în viața mea, tu mă sileşti, 
Kel, să renunţ la o dorință. Umilindu-mă, ar 
trebui să-mi stârneşti furia. Totuşi încerc un 
sentiment de admiraţie. Te însuflețesc o puritate 
şi un spirit de dreptate despre care nici nu 
credeam că există. Mă învoiesc să te cruț şi să-ți 
redau libertatea, dar ascultă-mă bine, căci n-o să 


ne mai vedem. Nu sunt amestecată în niciun fel 
în uneltirile al căror miez pari să fii tu. Dacă sper 
să schimb ceva în această tară, aducând sclavia 
şi monedele, o fac doar pentru propriul meu 
câştig! Bogăția mă atrage şi, până la ultima 
suflare, nu voi înceta să-mi sporesc avutul. 

— Nu aveţi unul sau mai mulți complici la 
palat? 

— Nici n-am nevoie. Regatul meu se află aici, la 
Naukratis. l-am cumpărat pe înalții slujbaşi, pe 
militari şi chiar pe preoți. Toţi îmi mănâncă din 
palmă, ca să capete o felie cât mai mare din 
prăjitura care tot creşte. lar noutăţile pe care 
vreau să le înstăpânesc vor schimba de la sine 
gândirea oamenilor, până dincolo de hotarele 
acestui oraş. Noi, grecii, numim asta mers 
înainte. Voi, egiptenii, întorşi cu fața spre zei şi 
spre trecut, nu sunteţi în stare de aşa ceva. 

— Şi coiful lui Amasis? 

— Mi-ai dat o lecţie bună. Din pricina acestei 
poveşti am visat să pun mâna pe putere. Ce 
greşeală! Doar bogăţia contează. Ea va mătura 
toate  cârmuirile şi va încovoia grumazul 
împăraţilor, regilor şi prinților. Îi las să-şi vadă 
de jocurile lor neînsemnate, iar eu mă îngrijesc 
doar de negoţ. 

— Prin urmare nu cunoaşteţi numele celui care 
a furat coiful, viitorul uzurpator? 

— Nu ştiu nimic despre acest complot sau 
despre omorurile de care eşti învinuit şi nici nu 


vreau să aflu ceva. Părăseşte Naukratisul, Kel, şi 
caută să nu mai apari în viața mea. Altminteri, 
am să simt că mă sfidezi şi n-am să-ţi arăt pic de 
îndurare. 

Graţie unei corăbii iuți, Kel străbătu în mai 
puţin de patru zile distanța ce despărțea 
Naukratis de cel mai mare oraş al Egiptului, 
străvechiul Memphis. Deşi nu fusese ales drept 
capitală, Memphisul rămânea inima ţării, situată 
acolo unde Delta se unea cu valea Nilului. 
Scribul îşi plăti călătoria întocmind pentru 
căpitan şi secundul său scrisori către 
administrație. Ca să se ţină seama de ele, 
scrisorile trebuiau să cuprindă formulele 
potrivite şi să dovedească slujbaşilor statului că 
cei care le iscăliseră cunoşteau legile. Prudenți, 
slujbaşii se fereau să-şi atragă vreo pedeapsă şi 
rezolvau plângerile la adăpostul textului legilor. 
Corabia acostă în portul Drum bun, lângă 
docurile de o lungime impresionantă. Pestriţul 
Memphis primea în fiecare zi sumedenie de 
mărfuri venite din Sud şi din Nord. 

Necunoscut de nimeni, rătăcind printr-o 
mulțime alcătuită din oameni de toate soiurile, 
Kel se opri lângă un bătrân ce privea înveselit 
freamătul străzii şi-l întrebă pe unde s-o apuce. 
Găsi lesne grandiosul templu al lui Ptah, zeul 
Cuvântului şi al meşterilor, aşezat lângă 


fortăreața cu ziduri albe clădită de Djeser, al 
cărui strălucit arhitect, Imhotep, înălțase 
piramida în trepte de la Saqqara. 

O alee mărginită de sfincşi ducea la colosalul 
pilon de intrare, ale cărui catarge împodobite cu 
flamuri vesteau prezenta divină. 

Kel se luă după un preot pur care se prezentă la 
o poartă laterală, unde supraveghetorii îi trecură 
numele într-un registru. 

— lată împuternicirea mea, zise scribul, arătând 
misiva iscălită de marele preot din Sais. Doresc 
să-l văd pe Pitagora, un filosof grec sosit aici de 
curând. 

Cel răspunzător de paza templului cercetă 
documentul. 

— Poţi să intri. Mă duc să-l caut. 

În timpul sărbătorilor, vasta curte interioară 
primea procesiunile şi pe demnitari. Kel aşteptă 
împreună cu alți vizitatori la umbra unei 
colonade. 

Zgomotele lumii de afară nu răzbăteau prin 
zidul gros ce înconjura edificiul. Un ritualist 
străbătu curtea, purtând un încărcat coş cu 
fructe proaspete şi se îndreptă spre templul 
acoperit. 

Răspunzătorul cu paza se întoarse în tovărăşia 
unui bărbat de statură mijlocie, cu chip semeţ. 
— Eu sunt Pitagora. Cine întreabă de mine? 

— Wabhibre mi-a încredințat un document secret 
pe care să vi-l aduc. Totodată, trebuie să 


discutăm despre el la adăpost de urechile 
curioase. 

Pitagora îşi stăpâni uimirea. 

— Să mergem la locuinţa pe care preoții lui Ptah 
mi-au dat-o spre folosinţă pe timpul şederii mele 
la Memphis. Acolo vorn putea sta de vorbă în 
linişte. 

Pitagora avea la dispoziție un dormitor cu 
mobilier simplu, o odaie de lucru şi o sală de 
baie. 

— Aici am învăţat să-i venerez pe strămoşi şi să 
respect legea lui Maat, îi mărturisi filosoful 
oaspetelui său. Tradiţia inițierii nu aparține 
trecutului. Dimpotrivă, ea singură e purtătoarea 
unui viitor armonios. La Sais, am prețuit mult 
învățătura marelui preot Wahibre şi ritualurile 
pe care mi le-a dezvăluit Nitis, Mai-marea 
țesătoarelor. 

— Neit ţese Cuvântul, îi reaminti Kel, iar cele 
şapte cuvinte ale sale zămislesc lumea. 

Pitagora îl privi pe mesager cu alți ochi. 

— Vasăzică sunteți inițiat în misterele ei! 

— Nitis şi marele preot mi-au dăruit încrederea 
lor. lată şi documentul pe care m-au însărcinat 
să vi-l arăt. 

Kel desfăşură papirusul criptat. 

După ce-l studie cu toată atenţia, Pitagora părea 
nedumerit. 

— Ştiinţa mea  într-ale  hieroglifelor nu-mi 
îngăduie să citesc acest text, grăi el cu 


amărăciune. Recunosc semnele, dar s-ar zice că 
ele nu formează cuvinte! 

— Întocmai, şi nu reuşim să desluşim codul. 
Speram să ne folosim de cunoştinţele voastre. 
Cheia n-o fi vreun dialect grecesc? 

— Să încercăm... 

— Acest papirus provine din Casa tălmacilor 
printre ai cărei scribi m-am numărat şi eu, îl 
lămuri Kel. Am fost acuzat pe nedrept că mi-am 
ucis colegii, deşi e vorba de un complot împotriva 
lui Amasis. Nu ştiu numele vinovatului, pesemne 
unul dintre cei mai de vază oameni din stat, care, 
după ce-a furat coiful faraonului, şi-l va aşeza pe 
cap şi se va proclama regele Egiptului. Din 
păcate, monarhul refuză să mă asculte, pentru 
că judecătorul însărcinat cu cercetările a 
întocmit un registru plin de dovezi zdrobitoare, 
măsluite cu toatele. 

Pe chipul lui Pitagora se ghicea îndoiala. 

— De ce ar trebui să vă cred? 

— V-am spus adevărul şi adaug că am 
descoperit că grecii din Naukratis vor să tulbure 
rânduielile Egiptului, înstăpânind aici sclavia şi 
aducând monede. Nu ştiu dacă aceste lucruri au 
legătură cu uciderea colegilor mei, dar mă tem de 
o nenorocire. Pentru că m-a ajutat prezentându- 
mă reginei, marelui preot Wahibre i s-a interzis 
să părăsească templul. lar acest document pe 
care nu-l putem descifra este singura mărturie a 
nevinovăției mele, căci el cuprinde negreşit 


planul uneltitorilor. 

— Prin urmare, Egiptul s-ar găsi într-o mare 
primejdie, şopti Pitagora, privindu-l ţintă pe Kel. 

— Există cineva care nu şovăie să-i înlăture pe 
cei care-l stânjenesc, reaminti scribul. Atâta 
sălbăticie arată o voință neclintită şi o cruzime 
fără pereche. 

— Ce aşteptaţi de la mine? 

— Faraonul vă prețuieşte şi vă ascultă. Sunteţi 
singurul în stare să-l faceți să înțeleagă 
primejdia care-l pândeşte. Soarta mea contează 
prea puţin. Trebuie începute noi cercetări care să 
dea la iveală monstrul ascuns în beznă. 

— Am discutat adesea îndelung cu regele, 
recunoscu Pitagora. Amasis doreşte o pace 
trainică şi ia toate măsurile de care e nevoie ca 
să ocolească orice înfruntare. În ceea ce mă 
priveşte, am hotărât să potrivesc învățătura 
egipteană cu modul de gândire al grecilor şi să 
întemeiez o şcoală de filosofie care să ne 
îndepărteze de lumea rece şi precisă a ideilor şi 
să ne apropie de misterul vieţii. După o scurtă 
şedere la Memphis, am să-mi iau rămas-bun de 
la faraon la Sais şi am să mă întorc în Grecia. 

— Vă învoiți să-i aduceţi la cunoştinţă spusele 
mele şi să încercați să-l convingeţi că nu vede 
lucrurile limpede. 

— Nu vă pot făgădui c-am să izbutesc. 

— Vă asigur de nemărginita mea recunoştinţă. 
Poate că veți feri Egiptul de un destin întunecat. 


— Până atunci, păziţi-vă. Nu există fărădelege 
mai gravă decât uciderea unui nevinovat. Ce-ar 
fi să ne petrecem seara descifrând papirusul? 
Cei doi bărbați se întrecură în măiestrie, 
încercănd diferite căi ce aveau ca punct de 
plecare dialectele greceşti. 

În ciuda nereuşitei, Kel îşi păstra speranţa. 
Amasis îşi va pleca urechea la vorbele lui 
Pitagora. 

Socotindu-se vindecat, Bebon îşi scoase 
ultimele pansamente şi-o imploră pe Nitis să-l 
lase să iasă. Actorul nu-şi mai găsea locul şi voia 
să se încredințeze că prietenul său Nedi nu 
murise în zadar. 

Şovăind încă, preoteasa îl puse să-i făgăduiască 
mai întâi că nu se va purta nesăbuit. Spre 
propria lui mirare, Bebon îi făgădui, cu toată 
sinceritatea, că va da dovadă de cea mai mare 
prevedere. 

Când se întunecă, Nitis îl conduse până la 
portita de nord, încuiată odată cu apusul 
soarelui. Preoteasa îi încredință cheia şi-i 
porunci ca la întoarcere să urmeze acelaşi drum, 
băgând de seamă să nu atragă atenția vreunei 
străji. 

Cât de minunat i se părea lui Bebon aerul nopții. 
Hotărât lucru, viața într-o colivie aurită nu era 
de el. Nesiguranța şi primejdia, ele îi stârneau 


plăcerea şi-l căleau. Lăsa în seama altora traiul 
dulce şi plictiseala unei vieți în care zilele nu se 
deosebeau una de alta. 

El, Bebon, se pomenise amestecat într-o 
problemă gravă, ce privea însuşi statul? Cu atât 
mai bine! Uneltitorii să ia aminte. Lovind în Kel, 
care nu era în stare de nicio faptă rea, ei călcau 
în picioare tradițiile de căpătâi ale Egiptului. Iar 
Bebon, deşi prea puţin aplecat spre înţelepciune, 
nu putea să îndure aşa ceva. Dreptatea era 
temelia oricărei civilizații demne de acest nume. 
Actorul se îndreptă spre marginea de sud a 
Saisului, de unde începea o câmpie acoperită de 
verdeață şi udată de numeroase canale. Cartierul 
număra câteva clădiri mari şi arătoase şi 
sumedenie de case modeste, dintre care răsăreau 
ici şi colo câte un atelier sau o cocioabă. 

Nedi era vecin cu un ţăran înstărit, mândru de 
locuinţa lui, înconjurată de o grădină unde 
creşteau palmieri şi jujubieri. Locul părea liniştit. 
Temându-se de o nouă capcană, Bebon 
supraveghe o vreme împrejurimile. 

Nu se zărea niciun pândar. 

În mai multe rânduri, Bebon trecu prin fața 
casei lui Nedi. Tăcere adâncă. 

Dădu ocol clădirii, forță oblonul de la fereastra 
dinspre grădina de zarzavaturi şi se furişă 
înăuntru. 

Descoperi o cameră de zi, un dormitor, o cămară 
şi o sală de baie. Văduv fiind, Nedi nu trăia deloc 


strâmtorat. Şi întrucât aprecia vinurile alese, cu 
siguranţă avea mare grijă de pivniţă. 

Bebon cobori acolo. 

La lumina lunii, strecurată printre zăbrelele 
unei lucarne, cercetă urcioarele, pe care erau 
înscrise anul şi podgoria. 

Nu trecu mult şi Bebon observă ceva neobişnuit: 
un urcior fusese destupat, apoi astupat iarăşi. 
Numaidecât scoase dopul făcut din pânză de în 
şi paie. 

Înăuntru nu găsi vin, ci un papirus rulat şi 
pecetluit. Scrisul era fin, iar mesajul cu totul 
neaşteptat: 


„Dragul meu netrebnic bătrân, am făcut o primă 

descoperire: gărzile au arestat de curând un 
bărbat ce căra pe ascuns arme de fier păstrate în 
magaziile din  Naukratis. Bucurându-se de 
ajutoare sus-puse, omul nu s-a ales decât cu o 
muştruluială. Îmi continui cercetările. Dacă mi 
se întâmplă vreo nenorocire, ai să găseşti 
negreşit acest document. Şi nu uita să bei pentru 
sănătatea mea veşnică. Urciorul din Imau, 
datând din anul trei al domniei lui Amasis, 
adăposteşte un adevărat nectar.” 


Bebon nu pierdu prilejul să  cinstească 
amintirea prietenului său. Vinul cel roşu, cu 
buchet bogat, îl cufundă într-un somn greu din 
care nu se trezi decât în toiul dimineții. 


Mulţumindu-se cu o bucată de peşte uscat, 

actorul aşteptă să se însereze ca să iasă din casă. 
În jur domnea aceeaşi pace netulburată de 
NIMIC. 

Zărindu-l pe paznicul clădirii din vecinătate, 
Bebon se apropie de el. 

— Vărul meu Nedi lipseşte, strigă Bebon. Când 
să mă întorc? 

— N-ai... n-ai aflat? 

— Ce-a păţit? 

— L-a doborât o durere crâncenă de inimă. 

— Chiar aici? 

— Nu, la postul gărzilor. A fost deja îngropat şi 
în casa lui se va muta cât de curând un coleg. 

— Bietul meu văr! Totuşi mi se părea că o duce 
bine cu sănătatea. 

— Nimeni nu ştie când îi vine sorocul. Era un 
om cumsecade. 

— Lucrurile mi se par limpezi, le zise Bebon lui 
Nitis şi marelui preot Wahibre: un grup de greci 
din Naukratis încearcă să se înarmeze pentru a- 
l ataca pe rege! Trebuie să-l prevenim cât mai 
iute. 

— Nu mi-e îngăduit să părăsesc templul, îi 
reaminti marele preot. Şi chiar dacă aş reuşi să- 
| văd, Amasis nu m-ar crede. 

— Poate că există totuşi o cale, grăi Nitis. 

— Am nevoie de ajutorul vostru, îi spuse 
preoteasa lui Menk. 

Orânduitorul sărbătorilor din Sais se înfioră de 


bucurie. În sfârşit, Nitis făcea un pas spre el! 

— Ştiţi că regele refuză să-l vadă pe marele 
preot. 

— Îmi pare tare rău, Nitis, şi sper că lucrurile se 
vor îndrepta neîntârziat. 

— Wabhibre are o informaţie de cea mai mare 
importanță pentru siguranța regatului. 
Neputând să iasă din templu, caută un mesager 
de încredere. 

Bucuria lui Menk pieri dintr-odată. 

— Nu mă pricep la treburile statului şi... 

— Regele vă ascultă, căci vă cunoaşte cinstea şi 
seriozitatea. Informaţia ne priveşte pe toți căci e 
în joc viitorul Egiptului. Să n-o împărtăşim 
regelui ar fi o gravă greşeală. 

— O astfel de misiune îmi depăşeşte puterile! Nu 
ştiu dacă... 

— Marele preot vă acordă încrederea sa. Şi eu la 
fel. Noi suntem neputincioşi. Aşa că salvarea 
Celor Două Regate atârnă de persoana voastră. 

Menk stătea în cumpănă. Pe de-o parte, dacă 
vorbea neîntrebat şi-l nemulțumea pe faraon, şi- 
ar fi ruinat cariera; pe de alta însă, refuzând-o pe 
Nitis, punea capăt legăturii lor. 

— Şi această informaţie... cum a ajuns la mine? 

— Un mercenar, care nu şi-a spus numele, vi s- 
a destăinuit. Chiar dacă nu daţi crezare 
mărturisirii lui, ați socotit că trebuie neapărat s- 
o înştiințați pe Majestatea Sa. 

— Îmi cereţi mult! 


Tânăra zâmbi. 

— Nu mă îndoiam de curajul vostru, Menk. 
Informaţia îi va dovedi regelui deplina voastră 
loialitate, iar el nu va uita să-și arate 
recunoştinţa. 

Aceste vorbe îl liniştiră pe orânduitorul 
sărbătorilor. 

— Majestatea Sa trebuie să mă primească în 
audienţă peste patru zile. Vă convine? 

— De minune. Astfel n-o să atrageţi atenţia. 

— Nu-mi spuneți că demnitarii de la palat sunt 
amestecați! 

— Atâta vreme cât vorbim despre un negoț pe 
ascuns cu arme, totul e cu putinţă. 

Tulburat, Menk o ascultă atent pe Nitis. 

Socotit de-acum oaspete de vază al Curţii, 
Pitagora avea parte de daruri regale. Aşa că se 
bucura de o corabie particulară, la bordul căreia 
urcă şi secretarul său, pe care-l luase în slujbă 
la Memphis. Ferit astfel de controalele soldaților 
şi ale gărzilor, Kel va călători în chip cum nu se 
poate mai plăcut spre Sais. 

Curând o s-o revadă pe Nitis. 

lar dacă Pitagora va reuşi să-l convingă pe rege, 
tânărul scrib avea să fie iarăşi un om liber, 
căruia i se deschidea viitorul în față. 

Aşezaţi la pupă, adăpostindu-se de soare sub o 
pânză albă legată de patru ţăruşi, cei doi bărbați 


admirau priveliştile alcătuite din plantaţii de 
palmieri şi câmpuri bine irigate. Un ibis negru 
zbura maiestuos pe deasupra lor. 

Pasărea lui Thot, păstrătorul ştiinţelor sacre şi 
patronul scribilor, zise Pitagora. În Grecia îl 
numim Hermes. Mulțumită învăţăturii sale am 
priceput că lumea noastră nu-i decât o insulă 
răsărită în mijlocul oceanului de energie al 
începuturilor. Când Creatorul îşi contemplă 
propria lumină, el dă naştere vieții ivite din Viaţă. 
lar inițierea în misterele lui Isis şi Osiris fac ca 
Viaţa să capete conştiinţă. Căci adevărata 
naştere nu este biata noastră existentă 
lumească, ci intrarea în lumină. 

— Mai-marele Casei tălmacilor mi-a vorbit 
despre Ka-ul universului care întruchipează 
tocmai această lumină atât de generoasă! în 
fiecare dimineață venerez soarele ce răsare, 
purtător al reînvierii. 

— Încrede-te în zeița Neit, tinere scrib. Bărbat şi 
femeie, întindere de apă ce zămisleşte veşnicia, 
străbun al nostru ce trăieşte mereu, stea 
scânteietoare, tată şi mamă, ea îți va deschide 
porțile cerului. 

Corabia acostă la cheiul cel mare din Sais. 
Pitagora porni spre palat, iar Kel rămase la bord. 
Ziua trecu anevoie, părând că nu se mai 
sfârşeşte. 

Cu puţin înainte de asfințţit, filosoful urcă încet 
scara spre puntea vasului. 


— Am dat greş, rosti el. Amasis mă socoate 
victima unui zvon neîntemeiat. 

— Aţi stăruit îndeajuns? 

— Până când regele s-a înfuriat! 

— Aşadar nu vrea să audă de nimic! 

— El singur cârmuieşte. Şi mi-a poruncit să mă 
întorc în Grecia. 

— Îmi pare rău că v-am pricinuit neplăceri! 

— Data plecării mele fusese hotărâtă dinainte. 
N-ar trebui, oare, să vii cu mine, Kel? Aici s-ar 
zice că viitorul îți e năruit, împreună, vorn 
întemeia o confrerie şi vorn încerca să-i îmboldim 
pe greci să se gândească şi la altceva în afară de 
cele lumești. 

— Sufletul mi-ar fi distrus dac-aş părăsi 
Egiptul. Şi vreau să-mi dovedesc nevinovăția. 

— Zeii să te aibă în pază. 

Henat, căpetenia iscoadelor, se înclină adânc în 
fața regelui care clocotea de furie. 

— Vreau nişte lămuriri. 

— Privitoare la ce, Majestate? 

— Nu bănuieşti? 

— Nu l-am arestat încă pe blestematul ăla de 
scrib şi sunt primul care deplânge acest lucru. 
Însă judecătorul Gem şi cu mine nu ne cruţăm 
puterile. Dar  ucigaşul se dovedeşte mai 
înverşunat decât am prevăzut noi. 

Amasis făcu un gest de dispreţ. 

— Vorbeam de o altă problemă la fel de gravă! 

Henat părea nedumerit. 


— Luminaţi-mă, Majestate! 

— Pitagora a auzit despre un complot urzit de 
grecii din Naukratis, iar Menk mi-a oferit o 
informaţie în plus: nişte negustori din Naukratis 
aduc pe ascuns arme în Egipt. Dacă tu, 
căpetenia iscoadelor, n-ai prins de veste, unde va 
ajunge ţara asta? Mâine, un uzurpator îşi va 
pune coiful meu pe cap şi Cele Două Regate vor 
cădea pradă haosului! 

— Cunosc toate acestea. 

Regele îl privi ţintă pe Henat. 

— Ce-ai spus? 

— Eu am pus la cale aducerea armelor. 

Uluit, Amasis goli o cupă de vin alb cu aromă 
fină. 

— Vasăzică m-ai minţit şi m-ai trădat! 

— Câtuşi de puțin, Majestate! 

— Nu pricep. 

— De câteva luni, marele general Fanes din 
Halicarnas cere ca armata să fie mai bine 
înzestrată, mai ales trupele de elită. Când 
Cambyses a luat puterea, Fanes s-a gândit că 
perşii amenință să cotropească Egiptul. Aşa că 
am început un negoţ între noi şi greci, anume 
pentru cumpărarea unor arme de fier dintre cele 
mai bune. Curând, trupele noastre vor fi mai 
presus de cele ale perşilor. Întrucât era în joc 
apărarea tării, totul s-a desfăşurat în mare taină. 
— Eu, faraonul, trebuia să fiu înştiințat! 

În ochii lui Henat se citea mirarea. 


— Dar aţi fost, Majestate! 

— În ce fel? 

— V-am trimis două rapoarte în care v-am 
povestit totul de-a fir a păr. 

— Rapoarte, mereu rapoarte! N-am vreme să 
citesc vrafurile astea de papirusuri, mă scot din 
răbdări! La vârsta mea, munca peste măsură 
devine vătămătoare. Dacă nu mă distrez, 
gândesc strâmb. 

Amasis bău încă o cupă cu vin alb. 

— Îmi place mai mult asta, Henat. O clipă m-am 
temut că nişte greci din Naukratis uneltesc 
împotriva mea. Ei cărora le-am dăruit atâta 
favoruri pentru că întruchipează viitorul! 

— Transporturile de arme se desfăşoară sub 
înaltă supraveghere, Majestate, stărui Henat. 
Nici măcar o sabie nu va ajunge în altă parte 
decât trebuie. 

— Îl cunosc pe cel ce răspândeşte asemenea 
zvonuri! Marele preot al lui Neit, fireşte! 
Puternicul Wahibre nu îndură umilința şi vrea să 
se amestece în continuare în treburile cârmuirii. 
Şi nu scapă niciun prilej! 

— Puterea lui morală şi înțelepciunea, 
Majestate... 

— Ştiu ce-mi rămâne de făcut, Henat. Continuă 
să întocmeşti rapoarte precise şi amănunțite. 

Carnea de vită cu sos şi vinul din oaze nu vă sunt 
pe plac? 

— Ba da, dar îmi lipseşte pofta de mâncare. 

— Aveţi necazuri? 

— Unul singur, blestematul de mare preot 
Wahibre! De astă dată a întrecut măsura. Am 
hotărât să mă descotorosesc de el. Va fi arestat 
şi surghiunit pentru înaltă trădare. 

Regina îşi şterse delicat buzele cu un şervet din 
în. 

— Procesul care o să urmeze va stârni multă 
vâlvă! Aveţi dovezile cuvenite? 

— Nu va exista niciun proces. 

— Puterea spirituală a lui Wahibre e respectată 
de toți, îi reaminti Tanit. Dacă osândirea sa nu e 
pe deplin îndreptățită, o să vă atrageţi unele 
mustrări. Renumele vostru ar fi ştirbit dacă vă 
puneţi în cap toate templele din Egipt. 

— Dar ele nu reprezintă viitorul! 

— Fără îndoială, însă egiptenii țin foarte mult la 
ele. Templele îi apropie pe oameni de zei. Nu 
recunosc până şi grecii că Cele Două Regate sunt 
patria divinităților şi centrul spiritual al lumii? 

— Wahibre mă urăște! 

— Şi ce contează? 

— Unelteşte împotriva mea. 

— Sunteţi sigur şi ați putea să susțineți 
asemenea acuzație în fața unui tribunal? 

Amasis şovăia. 

— Făcându-l să dispară pe marele preot al lui 


Neit, veţi stârni grave tulburări, fu de părere 
Tanit. La Sais nu se vor mai celebra ritualurile şi 
sărbătorile, apoi întreg Egiptul va urma pilda 
capitalei. 

Regele îşi aşeză mâna peste cea a soției sale. 

— Nu vreau să se ajungă la aşa ceva. Scumpa 
mea, m-ai ferit de o greşeală cumplită. 

— Am învăţat să iubesc şi să înțeleg această 
țară. De vreme ce înaltul demnitar nu vi se 
supune, legați-l zdravăn şi împiedicaţi-l să vă 
pricinuiască vreun rău, fără a vă atinge de 
îndatoririle sale religioase. Vârsta ar trebui să-l 
îndemne la prudenţă. lar dacă iese din templu, 
legea vă îngăduie să luaţi măsuri aspre. 

Un slujitor îndrăzni să întrerupă cina perechii 
regale. 

— Majestate,  intendentul palatului  Henat 
doreşte să vă vadă degrabă. 

— Muncă, mereu muncă! 

Tanit zâmbi. 

— Haideţi, prietene. Datoria vă cheamă. 
Morocănos, faraonul îl primi pe Henat. 

— Veşti minunate, Majestate! Tocmai am primit 
o lungă scrisoare de la împăratul perşilor, 
Cambyses. Am pus să fie citită de trei tălmaci ca 
să nu ne scape vreun tâlc ascuns. Planul nostru 
a reuşit întru totul! Arătându-se impresionat de 
puterea noastră militară, împăratul se prezintă 
drept un om al păcii, dornic să întărească 
legăturile diplomatice şi de negoţ dintre țările 


noastre. 

— Pe scurt, renunţă să ne atace. 

— Întocmai! Totuşi eu aş zice să nu lăsăm garda 
jos şi să ne îngrijim pe mai departe de armată. 
Un pers rămâne un pers şi îl îmboldesc mereu 
visuri de cucerire. La primul semn de slăbiciune, 
Cambyses ar putea să-şi schimbe purtările. 

— Linişteşte-te, n-am de gând să micşorez 
cheltuielile trupelor. Iar creşterea dărilor va 
asigura întărirea armatei noastre. 

Regele îl ascultase cu luare-aminte pe Menk 
înainte de a-i mulțumi pentru spusele sale. Ca 
slujitor devotat al statului, Menk îi oferise 
monarhului o informaţie de mare însemnătate. 
Orânduitor fără pereche a numeroase sărbători 
din Sais, Menk avea să capete cât de curând şi 
alte răspunderi. 

Aşa că, atunci când intendentul palatului îl 
chemă la el, Menk se duse numaidecât, cu inima 
uşoară. Henat o să-i încredințeze negreşit noi 
sarcini care să-i sporească faima. 

Ținuta şi privirea puternicului demnitar îl 
împiedicau să se simtă în largul său. Tuturor 
celor cu care stătea de vorbă Henat le dădea 
impresia că sunt nişte răufăcători! 

— Majestatea Sa mi-a spus ce informații i-ați 
adus la cunoştinţă, grăi căpetenia iscoadelor, cu 
voce tărăgănată. 

— Nu mi-am făcut decât datoria. 

— Răspândirea de zvonuri şi de veşti 


mincinoase îmi apar ca o încălcare a legii. 

Lui Menk îi îngheţă sângele în vene. 

— Nu... nu înțeleg! 

— Aţi fost înşelat. Vreau să cunosc numele celui 
care s-a folosit de naivitatea voastră. 

— Am auzit un simplu zvon, nimic mai mult! 
Credeam că... 

— Nu mă luați drept un nătărău, Menk. 
Desigur, v-aţi închipuit că-l slujiți pe rege, dar v- 
ați amestecat în nişte uneltiri care v-ar putea 
costa scump. De unde aveţi informaţia cu 
pricina? 

Menk stătea în cumpănă. 

Cum să-i ţină piept acestui om aprig şi nemilos? 

Fără îndoială şi Nitis fusese înşelată! lar 
aruncând vina asupra marelui preot, ar fi 
înrăutățit situaţia acestui bătrân cinstit. 

Îi rămânea o singură cale. 

— De la scribul Kel. 

Henat încremeni. 

— Unde l-aţi întâlnit? 

— M-a aşteptat în apropierea casei mele. M-a 
amenințat cu un cuțit pe care mi-l tot vântura 
prin față. Am fost silit să-l ascult, iar vorbele sale 
mi s-au părut convingătoare. Zice că n-are nicio 
vină şi că ar fi de fapt jucăria unor negustori care 
vând arme pe ascuns. Kel m-a implorat să o 
înştiințez pe Majestatea Sa. 

Căpetenia iscoadelor tăcu o vreme, iar Menk îşi 
simțea spinarea scăldată de sudori reci. 


— Nu există un negoţ pe ascuns cu arme, îi 
dezvălui Henat. Transporturile care ajung în 
taină la Naukratis sunt pentru mercenarii noştri, 
a căror înzestrare trebuie să descurajeze pe orice 
atacator. Scribul ucigaş v-a minţit. El conduce o 
bandă de uneltitori şi tâlhari hotărâți să-l 
răstoarne de pe tron pe Amasis. Acum, Menk, aţi 
aflat prea multe. Veţi şti să vă ţineţi gura? 

— Jur! 

— Cunoaşteţi unde se ascunde Kel? 

— Habar n-am! 

— Aţi săvârşit o greşeală mare încrezându-vă în 
spusele lui şi trebuie s-o reparați. 

Pe Menk îl cuprinse o tulburare adâncă. 

— Wahibre a săvârşit aceeaşi greşeală, adăugă 
Henat, şi a pierdut respectul Majestății Sale. Nu 
îndrăznesc să-mi închipui că marele preot 
continuă să ajute, într-un fel sau altul, un ucigaş 
fugar. Totuşi e mai bine să fim siguri. Nu sunteți 
de aceeaşi părere? 

— Da, da, bineînţeles! 

— Atunci, întrucât vizitaţi adesea templul, veţi 
deveni ochii şi urechile mele în incinta sacră. 
Daţi-mi de veste îndată ce observați o întâmplare 
neobişnuită, oricât de măruntă sau prindeți 
vreun cuvânt despre Kel. Şi înştiințați-mă dacă 
are niscaiva complici. 

— E o sarcină anevoioasă şi... 

— O s-o îndepliniţi fără cusur. Şi astfel voi uita 
că ați călcat strâmb. 

Judecătorul Gem era posomorât. 

În ciuda desfăşurării de forțe, a muncit 
neobosite a gărzilor, cercetările nu înaintau 
deloc, iar scribul ucigaş continua să-i sfideze! 

Barem Gem se convinsese de câteva lucruri. 

Vinovăţia lui Kel nu mai lăsa loc de îndoieli. Şi 
nici faptul că lua parte la un complot menit să-l 
răstoarne pe rege. Poate că scribul era chiar 
căpetenia unei cohorte de răzvrătiți, dintre care 
cei mai înverşunați îl ajutau să scape mereu de 
gărzi. 

Demnitatea şi bunul nume al judecătorului erau 
în joc. Nereuşitele de până acum nu vor întârzia 
să stârnească mânia lui Amasis, care îl va învinui 
pe Gem că nu e în stare să-şi facă datoria. lar 
asemenea învinuire ar fi pe deplin meritată. 

De ce întâmpina atâtea greutăți, dacă nu din 
pricina gravității întregii probleme? Kel nu era un 
ucigaş de rând, ci un bărbat de temut, care ştia 
să-i supună pe alții voinţei sale şi era gata să 
omoare pe oricine i se punea de-a curmezişul. O 
atare cruzime îl mira pe bătrânul magistrat, 
obişnuit totuşi cu josniciile omeneşti. 

Uneori, Gem se gândea la ultimele cuvinte ale 
răposatului conducător al Casei tălmacilor: „Să 
descifrezi documentul criptat şi...” 

Un document însă de negăsit. 

Oare scribul Kel îl avea şi se slujea de el 
împotriva celor din fruntea regatului? 


Când judecătorul, adâncit în gânduri, ieşi din 
odaia sa de lucru, Henat se apropie de el. 

— Păreţi îngrijorat! 

— Am vreun prilej de bucurie? 

— Încrederea pe care v-o arată Majestatea Sa ar 
trebui să vă liniştească. 

— Oare n-o voi pierde curând? 

— Fireşte că nu! Regele vă apreciază strădaniile 
şi nu plănuieşte să vă înlocuiască. 

— Mă uimiți, Henat! 

— Ordinea domneşte, iar justiția e respectată. 
Asta contează cel mai mult. lar judecata voastră 
atârnă greu atunci când vine vorba ca legile să 
nu fie încălcate. 

Gem nu-şi ascunse amărăciunea. 

— Bat pasul pe loc în mod jalnic! Kel ăsta nu-i 
un duşman oarecare. 

— Să nu ne pierdem curajul. Ştiţi bine că până 
şi cel mai rău dintre ucigaşi sfârşeşte totdeauna 
prin a face o greşeală. Iar acum am câştigat un 
nou aliat: Menk, orânduitorul sărbătorilor din 
Sais. 

— Ne poate ajuta? 

— L-am însărcinat să-mi dea de ştire despre 
orice întâmplare neprevăzută care s-ar petrece în 
incinta sacră a lui Neit. 

— O iscoadă în inima templului! 

— Menk slujeşte justiția. 

— Bănuiți că marele preot ar cuteza să 
adăpostească un ucigaş fugar? 


— Am scotocit locurile zadarnic. Având în 
vedere împrejurările, Wahibre nu s-ar pune pe el 
însuşi în primejdie, dar ar putea să se folosească 
de oameni devotați lui ca să-l ferească pe scrib 
de noi. 

— Cu alte cuvinte, marele preot se numără 
printre uneltitori! 

— Nu neapărat. Pesemne crede în nevinovăția 
lui Kel. Oricum ar fi, Menk va sta la pândă şi va 
culege informații prețioase. Bineînţeles, am să vi 
le împărtăşesc. 

Căpetenia uneltitorilor le vorbi tovarăşilor săi 
despre cele petrecute în ultima vreme. 

— Lucrurile merg mulțumitor, încheie el. 
Bineînţeles, n-am prevăzut o astfel de îndârjire 
din partea micului scrib. De fapt, într-un fel el ne 
sprijină, atrăgând atenţia asupra lui. Totuşi, fiți 
în continuare cu mare băgare de seamă să nu 
scăpaţi vreun cuvânt, căci victoria e încă 
departe. 

— Oare faraonul nu va descoperi adevărul? 

— E cu putință şi o asemenea nenorocire. 
Tocmai de aceea ne-ar prinde bine să-i slăbim 
Ka-ul, forța sa creatoare, şi să facem din el 
jucăria întâmplărilor. 

— Grea sarcină! în pofida aplecării sale spre 
trândăvie şi băutură, Amasis ține încă frâiele 
puterii. Are instinctul unei sălbăticiuni în stare 
să adulmece primejdia. 

— N-o să ne atingem direct de el, hotărî 


căpetenia uneltitorilor, ci de întruchiparea sa 
venerată de toţi. 

Unul dintre răzvrătiți se împotrivi. 

— Pentru popor ar însemna o lovitură cumplită! 
— Chiar asta şi este ținta noastră. 

Frumusețea Mai marii cântărețelor şi 
țesătoarelor zeiței Neit îl înmărmuri pe Menk. La 
fiecare nouă întâlnire se simțea tot mai atras de 
ea. Într-o zi, Nitis o să fie a lui. De aceea trebuia 
s-o protejeze. 

— Regele v-a ascultat? întrebă Nitis. 

— Cu luare-aminte! V-aţi lăsat înşelată de un 
zvon mincinos. De fapt, nu există negoț pe 
ascuns cu arme. 

— Sunteţi... sigur? 

— Însăşi Majestatea Sa mi-a adus dovezi în 
această privință, zise Menk, măsluind un pic 
adevărul. 

Nu putea să-i pomenească despre misiunea 
tainică pe care i-o încredințase căpetenia 
iscoadelor. 

— Fiţi prevăzătoare, Nitis, vă implor! Fuga 
scribului ucigaş şi problemele militare sunt 
treburile cârmuirii şi întrec puterile noastre, ale 
amândurora. Amestecându-ne într-un fel sau 
altul, vorn fi nimiciți. 

— Vă mulțumesc pentru sfaturi, Menk. 

— Îmi făgăduiţi că o să ţineţi seama de ele? 

— Vă făgăduiesc. 

— M-aţi liniştit, Nitis! Totuşi, mă tot frământă 


ceva: nu cumva bunătatea înnăscută a marelui 
preot l-ar îndemna să-l ajute pe Kel, de pildă, 
dându-l în grija unui prieten? 

— Dar ce vă închipuiţi? Pentru marele preot 
doar legea lui Maat contează. Niciodată n-ar oferi 
sprijin unui ucigaş. 

Deschiderea unui nou atelier, înzestrat cu 
splendide războaie de ţesut, dusese la închiderea 
unei vechi clădiri, părăsită de ceva vreme. O 
ascunzătoare potrivită pentru Kel. 

Făcând de minune pe negustorul ce aducea la 
templu provizii, pe care Vânt-de-Miazănoapte le 
căra, Bebon se mişca în voie de colo-colo. 

Nitis îi făcu semn s-o urmeze. 

Preoteasa, scribul şi actorul se întâlniră în 
atelierul părăsit. 

În caz de primejdie, măgarul avea să-i prevină 
prin răgetele sale. 

În penumbra din încăperea unde domnea 
liniştea, Kel o contemplă pe Nitis. Aidoma primei 
licăriri a zorilor, ea întruchipa speranța. 

Atât de apropiată şi totuşi cu neputinţă de atins! 

— Cu ce ne-am ales până acum? întrebă Bebon, 
spulberând această clipă plină de farmec şi 
dureroasă totodată. 

— Pitagora n-a reuşit să-l convingă pe monarh, 
răspunse cu amărăciune Kel. S-a văzut chiar 
nevoit să se întoarcă în Grecia. 

— Aceeaşi nereuşită şi de partea lui Menk, 
mărturisi Nitis. După cum spune însuşi 


monarhul, nu există negoț pe ascuns cu arme. 

— Cu alte cuvinte, socoti Bebon, Amasis este cel 
care a poruncit săvârşirea omorurilor. 

— Refuz să cred aşa ceva! îl contrazise Kel. 
Nicicând un faraon nu şi-ar trăda țara şi 
poporul. 

— Vremurile se schimbă. 

Ca în fiecare săptămână, Nitis se duse să vadă 
cum îi merge vacii sacre, încarnare terestră a 
zeiței Neit şi mamă a taurului Apis, simbol viu al 
Ka-ului regal, puterea creatoare a faraonului. De 
obicei, animalul cu ochi blânzi şi mişcări 
domoale se apropia să-i lingă mâna preotesei şi 
împreună petreceau clipe de nespusă fericire. 
De astă dată însă, mama lui Apis nici nu se 
clinti. Neliniştită, Nitis îl chemă pe doctorul de 
animale, dar cuvintele acestuia nu lăsau loc de 
mari speranţe. 

— Mama lui Apis îşi trăieşte ultimele ore. 
Tânăra dădu fuga la marele preot. 

Spaima lui Nitis îl tulbură pe Wahibre. 

— Kel e în primejdie? 

— Nu, i-am găsit un adăpost sigur. 

— Atunci ce te frământă? 

— Vaca marii zeițe trage să moară. 

Vestea îl ului pe Wahibre. 

— Ar trebui să pornesc îndată spre Memphis ca 
să mă interesez de sănătatea taurului Apis, fiul 


ei, chezaş al tăriei lui Amasis! 

— Nu aveți voie să părăsiți templul, îi aminti 
Nitis. Mă împuterniciţi să vă înlocuiesc? 

— Pleacă numaidecât. În împrejurările de acum, 
moartea lui Apis ar însemna o cumplită 
nenorocire. 

* 

La bordul corăbiei Mai marii cântărețelor şi 
tesătoarelor lui Neit, nimeni nu dădu pic de 
atenție unui scrib, unui paharnic şi unui măgar. 
Kel, Bebon şi Vânt-de-Miazănoapte călătoreau în 
deplină siguranță. 

Kel ținea jurnalul de bord, Bebon umplea cupele 
cu bere proaspătă, iar Vânt-de-Miazănoapte, 
hrănit cu scaieți, lucernă şi curmale, se bucura 
de asemenea călătorie plăcută pe Nil, în timpul 
căreia nu era pus la niciun fel de muncă. 

Când sosiră la Memphis, preoteasa îl înştiință 
pe căpitan că se va mulțumi cu o escortă mică, 
alcătuită din doi slujitori şi un măgar, care să 
poarte în spinare cufărul cu veşminte. 

În nordul cartierului fortificat al celui mai mare 
oraş din Egipt, sanctuarul lui „Neit cea care 
deschide drumurile” se întindea pe o suprafață 
frumoasă. 

Marea preoteasă, o femeie de vreo patruzeci de 
ani, cu fața severă, o întâmpină cu multă căldură 
pe Nitis. 

— Vizita aceasta ne onorează. 

— Şi pentru mine o e bucurie să vă întâlnesc. 


Din păcate, neliniştea mi-a călăuzit paşii până 
aici, căci mama lui Apis tocmai s-a stins, iar 
marele preot se teme ca forțele fiului ei să nu 
slăbească. 

Preoteasa din Memphis încremeni. 

— Venerabilul Wahibre n-a putut să vină el 
însuşi? 

— Greutăţi mari l-au împiedicat. Dar m-a 
împuternicit să vorbesc în numele său. 

— Să mergem la ţarcul taurului. 

Cultul taurului Apis?” data de pe vremea primei 
dinastii, când Egiptul de Sus şi Egiptul de Jos se 
uniseră sub conducerea lui Menes. Vestitor şi 
emisar al puterii regale28, taurul înzestra cu 
numărate bogății masa zeilor şi a zeițelor. 

Întrupare a creaţiei, a luminii şi a reînvierii, 
colosul se născuse dintr-o vacă luminată de 
fulgerul care țâşnise dintre nori. Simbol al Zeiței- 
Cer, unită cu prima rază din zorii timpului, vaca 
nu mai zămislea după aceea. Singurul ei fiu, 
Apis, chezăşuia vigoarea faraonului. 

Taurul sacru nu semăna cu niciun altul. Negru, 
cu un triunghi alb în frunte, cu scarabeul 
metamorfozelor gravat pe limbă, locuia într-un 
țarc la sud de templul lui Ptah, în apropierea 
palatului regal. Bucurându-se de îngrijiri atente, 


27 Ka, „puterea creatoare", este sinonim cu ka „taur”. 
28 Apis reînnoia (ouhem) actul creator al lui Ptah, lumina dătătoare 
de viaţă a lui Ra şi capacitatea de regenerare a lui Osiris. 


taurul asigura de-a lungul a mulți şi fericiți ani 
bunăstarea regatului. 

Atunci când murea, la templul din Sais se țesea 
giulgiul osirian, necesar pentru îngropăciune. 
Numai că acum, preoții din Memphis nu 
trimiseseră niciun mesaj îngrijorător celor din 
Sais. 

Vastul domeniu al lui Apis dovedea importanţa 
ce i se dădea taurului sacru. 

Tarcul era gol. 

— Unde-i Apis? întrebă Nitis. 

Nedumerită, preoteasa din Memphis îl luă la 
întrebări pe mai-marele paznicilor. 

— În dimineaţa asta n-a ieşit din grajd. 

— O fi bolnav? 

— Eu mă mulțumesc doar să-l hrănesc. 

— Ridicaţi bariera, îi porunci Nitis. 

Paznicul ştia că nu-i bine să te pui cu astfel de 
femei. Dacă se mâniau, puteau să arunce 
blesteme asupra ta. 

Nitis străbătu ţarcul şi intră în sălaşul lui Apis. 
Puternicul animal zăcea culcat pe-o parte, iar 
ochii îi lăcrimau. 

Preoteasa se apropie. 

Între ea şi taur se înstăpâni numaidecât 
încrederea. Nitis îi atinse fruntea: ardea. 

— O să te îngrijim, îi făgădui ea. 

Tânăra părăsi alergând grajdul. 

Apis e grav bolnav, îi spuse colegei sale. Să 
chemăm degrabă doctorul. 


Întrucât doctorul templului căzuse la pat, 
ajutorul său îi ţinea locul. 

După o cercetare scurtă, acesta îşi dădu cu 
părerea. 

— Nu-i mare lucru, doar o simplă fierbințeală 
trecătoare, îngăduiți-mi să am unele îndoieli, îl 
contrazise Nitis. 

Bărbatul îşi scoase mândru pieptul înainte. 

— Nimeni nu mi-a pus vreodată priceperea la 
îndoială! 

— N-ar trebui să-l frecați cu ierburi ca să asude 
şi răul să-i iasă din trup? 

— Ce rost ar avea? Puţină odihnă va fi de-ajuns. 
Îşi va recăpăta cât de curând semeţia. 

— Totuşi... 

— Eu sunt doctorul, nu domnia voastră. 

Apoi, aruncându-i lui Nitis o privire plină de 
dispreţ, se îndepărtă. 

A doua zi, Nitis se întoarse la țarc. Un paznic îi 
tăie calea. 

— Nimeni n-are voie să intre. Asta-i porunca 
doctorului. 

— Nici chiar împuternicita marelui preot al lui 
Neit? 

Rangul vizitatoarei îl impresionă pe paznic. 
Femeia ar fi putut face în aşa fel încât el să fie 
mutat într-un colț pierdut al vreunei provincii. 
— Bine... Dar să nu staţi mult. 


Apis se simțea tot mai rău. Răsufla greu, 
tâmplele îi ardeau, iar rădăcinile dinţilor se 
umflaseră. Nu se atinsese de mâncarea cu miros 
ciudat. Bănuitoare, Nitis luă puţin din ea şi se 
duse în templul lui Ptah, unde-i rugă pe un preot 
s-o cerceteze. Acestuia nu-i trebui mult timp ca 
să-şi dea seama că hrana era otrăvită. 

Tânăra ceru numaidecât să-l vadă pe marele 
preot, care o primi spre sfârşitul dimineţii. 

— Cineva încearcă să-l omoare pe Apis, grăi 
Nitis, şi povesti tot ce aflase. 

— Cu neputinţă! Doctorul nostru e priceput şi 
de  bună-credinţță. Niciodată n-ar îngădui 
săvârşirea unei asemenea nelegiuiri. 

— Din pricina unor probleme de sănătate, 
ajutorul său îl înlocuieşte. Iar acesta refuză să 
îngrijească taurul. 

— Trimit îndată după el. 

După o lungă aşteptare, marelui preot i se aduse 
la cunoştinţă că ajutorul doctorului dispăruse, 
iar doctorul era atât de suferind, încât nu putea 
face nimic. Fu chemat un confrate de-al său, 
care nu se arătă deloc încrezător. 

Potrivit părerii lui, taurul îşi trăia ultimele ore. 

Locuind împreună cu ceilalți slujitori, Kel şi 
Bebon îşi petreceau timpul în chip diferit. Scribul 
îşi părăsea arar odaia şi, în ciuda nereuşitelor de 
până acum, se tot străduia să dezlege codul 
papirusului. Actorul însă se plimba în tovărăşia 
lui Vânt-de-Miazănoapte şi intra bucuros în 


vorbă cu tot soiul de gură-cască. 

În sfârşit, Nitis apăru. 

— Apis se stinge, îi înştiință ea. 

— Nu mă miră, zise Bebon. 

— Cum de-ai aflat? Deocamdată e o taină bine 
păzită! 

— Depinde pentru cine! După spusele unui 
ritualist, de mai bine de-o săptămână i se 
pregăteşte mormântul în Serapeum. 

— Vasăzică moartea lui Apis a fost plănuită, 
socoti Kel. 

— Vorbind pe şleau, avem de-a face cu un omor. 

— Dispariţia taurului sacru slăbeşte puterea 
regelui. Cât ţin ceremoniile funerare şi până la 
recunoaşterea unui nou Apis, pe Amasis îl 
pândeşte primejdia. 

— Şi asta nu-i dovedeşte nevinovăția? întrebă 
scribul. 

— N-aş fi aşa sigur, mărturisi Bebon. Să nu ne 
pripim cu judecățile. 

— Dar dacă cheia întregului mister se află în 
Serapeum, necropola taurilor Apis? Poate că ei 
sunt acei strămoşi care dețin codul! 

— De obicei, intrarea în Serapeum e oprită. 

— Ritualiştii trebuie să pregătească 
înmormântarea! lar Bebon va găsi un mijloc să 
abată atenţia străjilor. 

— Mai vedem! Cum s-ar zice, aş deveni 
salvatorul omenirii? 

— Să începem cu noi doi. Apoi vorn chibzui şi la 


asta. 
* 

Taurul Apis îşi dădu ultima suflare în zori. 
Marele preot al lui Ptah se reculese în fața 
rămăşițelor sale pământeşti şi le lăsă în seama 
îmbălsămătorilor însărcinați să le preschimbe în 
trup osirian. Apoi îi chemă pe ritualiştii ce aveau 
să ia parte la ceremonie. Doar lor le era îngăduit 
să pătrundă în Serapeum. 

— Nitis, Mai-marea cântărețelor şi țesătoarelor 
lui Neit, ni se va alătura, hotărî el. Din această 
clipă începe doliul, pe care Majestatea Sa îl 
doreşte cât mai scurt. Sarcofagul răposatului 
Apis fiind deja pregătit, vorn purcede fără 
întârziere la aşezarea lui. 

Astfel, tânăra preoteasă putea să intre în 
Serapeum! Graba monarhului îi dovedea 
îngrijorarea. Dacă uneltitorii se vor folosi de 
această perioadă tulbure ca să pună mâna pe 
putere? 

Trupul lui Apis fu dus în sala de îmbălsămare, 
situată în colțul de sud-vest al incintei templului 
lui Ptah şi întins pe un pat de alabastru. 

Atunci începu şi priveghiul însoţit de un post de 
patru zile, în timpul căruia se bea doar apă şi se 
mânca numai pâine şi legume. 

Prevăzător, Bebon dosise două urcioare cu vin 
de soi. 

— Deşi îmi plac taurii, mărturisi el, prefer un vin 
bun. O să ne ajute să îndurăm lipsurile. 


Kel refuză cupa. 

— N-o s-o faci acum pe habotnicul! 

— Vreau să respect regulile rituale. 

— Dar nu eşti preot al lui Apis! 

— Puterea întruchipată de el merită cinstită. 

— Slăbeşte-mă cu balivernele astea preoţeşti! 
Eu beau şi le mulțumesc zeilor că au creat vița- 
de-vie. 

Regele Amasis goli încă o cupă. 

— N-ar trebui să păstraţi măsura”? grăi cu 
nelinişte regina Tanit. 

— Moartea taurului Apis îmi şubrezeşte forțele! 
în ochii poporului, puterea mea scade. Iar cel 
care mi-a furat coiful se pregăteşte să-mi ia 
tronul. 

— Cercetările judecătorului Gem înaintează? 

— Câtuşi de puţin! Scribul ucigaş a dispărut. 
Mă întreb dacă n-o fi cumva mort şi îngropat! Şi 
nici urmă de coif. Cât despre Henat, bate pasul 
pe loc în chip jalnic, dar măcar nu caută să se 
dezvinovățească. Ba chiar mi-a cerut să-i îngădui 
să-şi părăsească slujba, însă l-am refuzat. Până 
acum s-a descurcat de minune. lar experienţa lui 
e de neînlocuit. Avem de-a face cu un duşman 
fără pereche de iscusit. Ucigându-l pe taurul 
Apis, loveşte în Ka-ul meu, izvorul meu de 
energie. 

— Cum să ţinem piept acestor împrejurări? 

— În două feluri: găsind cât mai iute pe urmaşul 
lui Apis şi scurtând cât de mult perioada de 


doliu. Tocmai de aceea am trimis mesageri în 
toată țara şi porunci severe marelui preot al lui 
Ptah. 

Tanit se aşeză între soțul ei şi urciorul cu vin. 
— Păstraţi-vă mintea limpede, vă rog! Aveţi 
nevoie de ea ca să câştigaţi această luptă. 

Alcătuit din preoți, preotese, trimişi ai 
faraonului şi militari, cortegiul veni să ridice 
mumia taurului Apis şi s-o conducă până la 
umbrarul ridicat pe malul lacului regelui, unde 
urma să aibă loc purificarea. Marele preot al lui 
Ptah vărsă pe trupul osirian apă rece, provenită 
din cer şi rosti formulele de reînviere. Apoi 
mortul preschimbat străbătu într-o barcă lacul, 
simbol al oceanului începuturilor unde se 
năşteau şi renăşteau toate formele de viaţă. 

Drumul până la Serapeum era anevoios. 
Acoperit de curând cu nisip din pricina 
vânturilor sălbatice, se termina cu o rampă 
stâncoasă unde soldaţii ce trăgeau sania pe care 
odihnea mumia cea grea se opintiră din 
răsputeri. 

Purtând un sipet plin de amulete, Kel o însoțea 
pe Nitis în fruntea cortegiului. Bebon şi Vânt-de- 
Miazănoapte, ce căra vase cu apă, păşeau alături 
de cei care încheiau alaiul. Bocitoarele recitau 
litanii în onoarea răposatului. 

Călătoria funerară ţinu zece ore. 


În sfârşit, ajunseră la aleea mărginită de sfincşi 
ce ducea înăuntrul Serapeumului. Procesiunea 
se opri. 

— lată Frumosul Apus deschis pentru Apis cel 
Drept, grăi marele preot al lui Ptah. Regele îi 
oferă un sarcofag din granit roz şi negru, barcă a 
reînvierii, trainică şi de neclintit. Niciodată până 
acum un faraon n-a săvârşit asemenea faptă. 

Nitis deschise sipetul pe care i-l întinse Kel, 
scoase amuletele şi le depuse deasupra mumiei. 

Principalii ritualişti şi ajutoarele lor, însărcinate 
cu ofrandele funerare, trecură de poarta 
necropolei taurilor. 

Două galerii făceau legătura între camerele de 
reînviere ale boilor Apis. Prima, datând din 
vremea Noului Regat, era lungă de 68 de metri; a 
doua, săpată sub domnia lui Psammetic |, 
măsura aproape 200 de metri şi se întretăia cu 
prima în unghi drept. Ritualiştii care luau parte 
la ceremonia de înmormântare se bucurau de un 
mare privilegiu: puteau să depună aici stele în 
numele lor, unindu-se astfel cu veşnicia lui Apis. 

Cripta răposatului o impresionă pe Nitis. Avea 
opt metri înălțime şi adăpostea un sarcofag 
colosal de şaizeci de tone! 

Marele preot al lui Ptah îndeplini ritualul de 
deschidere a gurii lui Apis, înzestrat iarăşi cu 
vorba creatoare. Apoi porunci soldaților să aşeze 
mumia în sarcofag şi să tragă deasupra capacul 
de piatră. 


Din fericire, soldații nu făcură nicio mişcare 
greşită. 

În timp ce intrarea în camera veşniciei era zidită, 
Kel se apucă să cerceteze împrejurimile. 
Descifrând în grabă inscripţiile de pe stele, spera 
să descopere un mesaj din partea strămoşilor. 
Dezamăgit, ieşi din marea galerie şi vru să se 
apropie de criptele cufundate în întuneric. 

Un soldat se proțăpi în fața lui. 

— Stai! Unde mergi? 

— Mi s-a cerut să depun o ofrandă. 

— Nu e voie să treci pe aici. 

— Dar ofranda... 

— Ai greşit locul. Fă cale-ntoarsă. 

Scribul se supuse. 

La sfârşitul ceremoniei, în fața intrării zidite, 
fură înşirate stele cu numele demnitarilor, apoi 
ritualiştii părăsiră în linişte necropola. 

— Un soldat m-a oprit să merg până la capătul 
unei galerii, îi şopti Kel la ureche lui Nitis. 
Tocmai l-am văzut plecând. 

Acum nu mai e nimeni înăuntrul Serapeumului. 
Trebuie să-mi continui cercetările. 

— E prea primejdios! Gărzile or să vă aresteze. 
— Bebon o să le abată atenția. Dacă nu trec 
îndată la fapte, n-o să descoperim adevărul. 
Mâine nimeni nu va mai putea ajunge până aici. 
— Sunt silită să mă întorc la Memphis alături 
de marele preot. Fiți cu mare băgare de seamă, 
vă rog. 


— Îmi doresc prea tare să vă revăd, Nitis. 

Un demnitar o strigă pe tânără, iar Kel se 
despărți de ea. 

Bebon se înfrupta dintr-o plăcintă, iar Vânt de 
Miazănoapte picotea. 

— Mă tem că-ţți dă prin minte vreun plan 
nesăbuit, zise cu nelinişte actorul când îl zări pe 
Kel. 

— Tu îndepărtezi străjile, eu mă întorc în 
Serapeum, arunc o privire, apoi ne luăm 
tălpăşița. 

— Grozav! N-are rost să ne târguim, bănuiesc. 
— Pregăteşte-te. 

La miezul nopții, cinci dintre cele zece străji 
dormeau adânc. Alte trei moțăiau, iar ultimele 
două stăteau de vorbă despre necazurile din 
familie. Plecați adesea în misiuni, începuseră să 
se îndoiască de credința nevestelor. 

În clipa când norii acoperiră slabele raze ale 
lunii în creştere, Kel se târi spre intrarea în 
galeriile de sub pământ. Mâine ea va fi astupată 
şi aşa va rămâne până când urmaşul răposatului 
Apis o să fie înmormântat la rândul său. 

Scribul se furişă târâş înăuntru, se ridică şi 
alergă spre locul unde mai devreme fusese oprit 
să înainteze. 

Neavând prea mult timp, Kel apucă una dintre 
lămpile lăsate aprinse şi începu să cerceteze 
stelele. 

Găsi doar texte ce-l slăveau pe taurul Apis. 


Nicăieri nu se zărea vreun semn neobişnuit, 
mărturie a unui limbaj ascuns. 

În capătul galeriei, dădu peste o criptă mică, 
deschisă. În ea se vedea un sarcofag din lemn, 
fără capac. 

Mirat, Kel îndrăzni să arunce o privire înăuntrul 
lui. 

Şi preț de câteva clipe rămase încremenit. 

Dar strigăte îndepărtate îi reamintiră unde se 
afla. Înşfăcând comoara, ieşi grabnic din 
Serapeum. 

Focul aprins de Bebon atrăsese străjile. Însă 
acestea nu descoperiră decât o grămadă de 
crengi şi ierburi uscate ce ardeau mocnit, fără a 
pune în primejdie necropola. 

— să ne luăm după Vânt-de-Miazănoapte, îl 
sfătui actorul pe Kel. Cunoaşte drumul potrivit. 
Dar... s-ar zice că... 

Kel flutură preţiosul obiect. 

— Am găsit coiful faraonului Amasis! 

Se vedea limpede că Udja, cancelar regal, 
guvernator al Saisului şi Mai-mare al flotei de 
război, era furios. Oboseala nu lăsa nicio urmă 
asupra lui, ba încă statura sa viguroasă devenea 
amenințătoare. 

— Nu sunteți voi oamenii care să fugă de 
răspunderi, le zise el judecătorului Gem şi 
căpeteniei iscoadelor, Henat. Mă aşteptam să ne 


descurcăm mai bine. 

— N-am dat de niciun fir care să ducă la coiful 
regelui, recunoscu Henat. Hoţul l-a ascuns cu 
grijă şi nu face niciun pas greşit! Din fericire, 
oamenii mei n-au observat vreo încercare de 
răzvrătire.  Cazărmile mercenarilor rămân 
liniştite şi nu se ţin cuvântări împotriva 
faraonului Amasis. Din pricina jalnicelor mele 
nereuşite, i-am cerut Majestății Sale să-mi 
îngăduie a-mi părăsi slujba. 

— Şi a avut dreptate să te refuze, îi zise Udja. 
Nimeni nu e aşa priceput ca tine şi nu laşi de 
izbelişte corabia în plină furtună. Greutățile pe 
care le-ai întâmpinat dovedesc gravitatea 
complotului. Dar lucrurile nu sunt chiar lipsite 
de orice speranță. Temându-se să nu dea greş, 
duşmanul nu îndrăzneşte să dezlănțuie marele 
atac pe care-l pregătea din umbră. Şi nu-i 
cunoaştem pe uneltitori, în afară de căpetenia 
lor, care se pare că este scribul Kel. 

Judecătorul arăta descurajat. 

— Toată treaba asta e mai presus de puterile 
mele. Nici gărzile, nici iscoadele nu reuşesc să-l 
găsească pe fugar! Şi eu am vrut să-mi părăsesc 
slujba. 

— lar regele a avut din nou dreptate să vă 
păstreze, rosti cancelarul. Kel nu-i un ucigaş 
oarecare şi trebuie să ne unim forțele ca să-i 
apărăm pe faraon şi regatul. Să uităm de 
certurile mărunte şi să luptăm împreună. 


Henat şi Gem încuviințară printr-un semn din 
cap. 

— De ce scribul Kel e în continuare de negăsit? 
întrebă cancelarul. Să fi murit din pricina 
vreunei boli? Ar fi prea frumos. L-au ucis propriii 
săi complici pe care începuse să-i încurce? S-ar 
putea. Atunci înseamnă că toate necazurile 
noastre s-au sfârşit. Nimeni nu va mai încerca să 
se proclame rege, iar coiful va rămâne pe veci 
ascuns. Pesemne că uneltitorii, cuprinşi de 
teamă, l-au şi distrus. 

— Nu cred deloc una ca asta, i-o întoarse Henat. 
Numărul omorurilor arată că Kel este căpetenia 
lor. Un tiran şiret şi nemilos, în stare să se 
descotorosească de cei care crâcnesc împotriva 
lui. Fără îndoială că i-ar plăcea să ne vadă lăsând 
garda jos. Tot căutându-l zadarnic, ne vorn 
închipui că a murit şi cercetările s-ar opri. Şi 
atunci Kel iese liniştit din bârlog şi are mâinile 
libere să facă tot ce pofteşte. Să nu slăbim paza 
şi să-l hăituim în continuare. 

Cancelarul şi judecătorul împărtăşiră părerea 
lui Henat. 

— Un lucru mă pune pe gânduri, mărturisi 
Gem. Am împărțit atâtea portrete forțelor de 
ordine şi iscoadelor, încât e cu neputinţă ca 
scribul să treacă nebăgat în seamă. Ori a fugit în 
Sud, în Nubia chiar, şi se poate bizui pe trupe de 
elită, ori... şi-a schimbat înfăţişarea! Altă 
tunsoare sau ţțeasta rasă, perucă, mustață, 


tunică de vânzător sau o simplă pânză în jurul 
şoldurilor precum ţăranii, veşminte pestrițe ca 
ale libienilor şi sirienilor sau haine greceşti... 
Poate să aleagă orice din toate astea! 

— Inspirat şi neliniştitor gând, recunoscu 
Henat. Din păcate, poate că s-a şi adeverit. Cu 
alte cuvinte, portretele noastre nu au niciun rost 
şi ucigaşul va rămâne de nedescoperit. 

— Aici, nu în Sud, ar putea uzurpatorul să 
încerce a lua tronul, îi asigură cancelarul. Totuşi, 
să supraveghem îndeaproape garnizoana din 
Elephantina. Fireşte, o răzmeriță acolo e sortită 
să dea greş şi n-ar amenința cârmuirea, dar se 
cuvine să fim prevăzători. 

— Am să măresc numărul oamenilor mei din 
Elephantina, făgădui Henat. 

— Mă tem că judecătorul Gem a aflat pricina 
pentru care nu izbutim să-l prindem pe Kel, 
adăugă Udja. Şi trebuie să punem neapărat la 
socoteală şi faptul că ucigaşul are complici 
iscusiți. Oricât de priceput şi viclean ar fi el, de 
unul singur n-ar fi reuşit să ne scape. 

— Îmi pare rău că rostesc numele marelui preot 
Wahibre, zise căpetenia iscoadelor. Mă gândesc 
la naivitatea unui om mărinimos şi lesne de 
păcălit. Convins de nevinovăția scribului, care 
ştie cum să ducă de nas pe cineva, Wahibre îl 
ajută cu toată buna lui credinţă. 

— Domeniul lui Neit a fost răscolit de la un 
capăt la altul, îi reaminti judecătorul. Să o facem 


din nou? 

— Degeaba, îşi dădu cu părerea Henat. Marele 
preot n-are voie să părăsească templul, iar regele 
nu-l primeşte în audienţă, aşa că n-ar săvârşi 
nebunia de a ascunde un ucigaş. Şi apoi avem 
un om la faţa locului, pe Menk. 

— Wabhibre e încăpățânat, zise cancelarul. Dacă 
Kel i-a câştigat încrederea, marele preot n-o să-l 
lase de izbelişte. 

— Îl pândeşte pedeapsa cu închisoarea! arătă 
judecătorul. 

— N-o să se amestece chiar el, ci o să-i pună la 
treabă pe apropiații săi. lar noi trebuie să aflăm 
cine sunt aceştia. 

— Wahibre nu obişnuieşte să iasă în lume sau 
să meargă la petreceri şi e retras din fire, aşa că 
nu are mulți prieteni. Desigur... 

Gem şovăi câteva clipe, chibzuind. 

Nu putea să treacă nimic cu vederea. 

— I se destăinuieşte doar lui Pefy, Marele 
vistiernic. 

— Nici pomeneală, i-o reteză cancelarul. Acest 
slujitor devotat al statului nu l-ar trăda în veci pe 
Amasis. 

— Pefy ţine foarte mult la oraşul sfânt Abydos, 
se băgă în vorbă Henat, şi se străduieşte în van 
să capete mijloace necesare pentru lucrările de 
reparații din cetatea lui Osiris. Atâta stăruință îl 
scoate din răbdări pe rege şi stârneşte ranchiuna 
Marelui vistiernic. 


— Dar nu până într-acolo, încât să-l împingă la 
uneltiri! îl contrazise Udja. 

— Unde-i acum Pefy? vru să ştie judecătorul. 

— La Abydos, răspunse Henat. Celebrează 
misterele lui Osiris. 

— Când se întoarce, am să-i pun câteva 
întrebări, hotări Gem, şi sper să nu am parte de 
niscaiva surprize neplăcute. 

— Eu sunt liniştit în privința lui, spuse 
cancelarul. Pe Marele vistiernic nu-l roade nicio 
ambiție şi respectă întocmai poruncile Majestății 
Sale. Bunăstarea Egiptului dovedeşte că-şi 
îndeplineşte fără cusur sarcinile. 

— Brațul drept al marelui preot e o tânără 
femeie, adăugă Henat. Numită Mai-mare peste 
cântărețele şi ţesătoarele lui Neit, Nitis îi 
datorează totul lui Wahibre. Deşteaptă şi 
hotărâtă, o să-i ia cândva locul. Îi cunoaşte 
gândurile şi, fără îndoială, le încuviințează. 

— Ar merge atât de departe, încât să-i devină 
complice? se îngrijoră Gem. 

— De ce nu? 

— O preoteasă care doreşte să dobândească 
ranguri înalte nu săvârşeşte astfel de gesturi 
necugetate, se împotrivi cancelarul. Pentru ce o 
viitoare mare preoteasă ar apăra un ucigaş de 
care n-o leagă nimic? Eu cred că mai degrabă îl 
sfătuieşte de bine pe Wahibre, îndemnându-l să 
se supună regelui şi să-şi vadă de îndatoririle 
religioase. 


— Dacă Nitis apucă pe un drum greşit, prietenul 
nostru Menk o să ne dea de ştire, încheie Henat. 
După ce-a călcat strâmb, e gata de orice ca să fie 
iertat. 

— Am să stau de vorbă şi cu această preoteasă, 
hotări Gem. 

— A părăsit Saisul pentru a lua parte la 
înmormântarea lui Apis, îl lămuri Henat. Dar o 
să se întoarcă în curând. 

— Ați găsit un nou taur sacru? îl întrebă 
judecătorul pe cancelar. 

— Nu încă. Toate templele din Egipt au fost 
prevenite, iar ritualiştii străbat câmpurile ca să- 
l] descopere cât mai iute. 

— Fie ca zeii să ne ocrotească! Dispariţia lui 
Apis îl slăbeşte pe faraon şi poporul a început să 
cârtească. Lipsit de pavăza energiei taurului 
sacru, va putea faraonul să biruie vitregiile sorții 
şi forțele întunericului? 

Căpetenia iscoadelor se posomori. 

— Împrejurările sunt prielnice pentru cel care a 
furat coiful! 

— Dacă se foloseşte de ceremonia funerară ca 
să se proclame rege? se îngrozi cancelarul. 

— Mercenarii din Memphis rămân cu toții în 
cazărmi până la sosirea noului Apis, iar soldații 
cei mai destoinici supraveghează ceremonia. Una 
peste alta, n-ar trebui să se întâmple nimic fără 
ştirea noastră. 

Nitis, Kel şi Bebon priveau coiful. 

— Vasăzică, începu actorul, n-am decât să mi-l 
pun pe cap şi devin Faraon! 

— Nu te-aş sfătui, îl descurajă preoteasa. După 
spusele marelui preot al lui Ptah, trupe de elită, 
credincioase regelui Amasis, bat Memphisul în 
lung şi-n lat. Uzurpatorul ar fi numaidecât 
executat. 

— Şi dacă soldații ăştia, la fel ca în trecut, l-ar 
aclama? 

— Atunci mercenarii au venit să-l caute pe 
Amasis. Astăzi, cel care râvneşte la tron ar trebui 
să-i câştige de partea lui. Ilar Memphisul nu pare 
locul potrivit pentru asta. 

— Totuşi, aici au ascuns uneltitorii coiful! o 
contrazise Kel. 

Cu prilejul încheierii ceremoniei funerare, ar fi 
încercat să lovească în forță! 

Bebon răsucea obiectul în mâini cu mare grijă. 

— Am mai chibzuit şi renunţ la puterea 
supremă. E prea primejdios şi prea obositor. Să 
dai ordine, să iei hotărâri, să fi răspunzător 
pentru fericirea oamenilor, să zădărniceşti tot 
soiul de comploturi! mai bine mă lipsesc. N-ai 
cum să dormi liniştit. 

— Cu toate acestea, iată-te amestecat într-o 
problemă care priveşte statul! 

— Să o rezolvăm distrugând comoara asta 
blestemată. Amasis va domni mai departe, iar 


uzurpatorul îşi va muşca degetele de furie înainte 
de a lăsa baltă planurile sale netrebnice. Şi totul 
va intra iar pe făgaşul cel bun, mulțumită nouă! 

— Coiful e singura dovadă a nevinovățţiei lui Kel, 
zise Nitis. 

— Nu pricep unde vreţi să ajungeţi! 

— Distrugând coiful, îl salvăm într-adevăr pe 
Amasis, dar Kel va fi socotit mereu un ucigaş 
fugar. 

— ÎI sfătuiţi să se proclame rege? 

— Îl sfătuiesc să-i ducă faraonului coiful şi să-i 
arate astfel credința sa deplină. El, acuzat că 
unelteşte, va pune capăt complotului fără să lase 
loc de îndoieli. Cine ar mai îndrăzni să-l 
învinuiască? 

Bebon rămase cu gura căscată. 

Mergem la pieire! Kel nu va răzbi până la rege. 
— Nitis are dreptate, hotărî scribul. E singura 
mea şansă de a-mi dovedi nevinovăția. 

— Vrei să-ţi pui singur capăt zilelor? 

— Prefer să-mi primejduiesc viața decât să tot 
fug şi să mă ascund. Mai devreme sau mai târziu 
gărzile mă vor prinde, iar tu şi Nitis veți fi 
arestați. Eu am să fiu osândit la moarte, iar voi 
la ani grei de temniță. Norocul ne-a îngăduit să 
găsim coiful lui Amasis. Să ne folosim de această 
armă. 

— Îţi repet, o să fi doborât înainte de a putea să 
i-l înmânezi regelui! 

— N-avem de ales, Bebon. Să ne întoarcem la 


Sais şi să aşteptăm prilejul de a mă apropia de 
el. 

— Curată nebunie! 

— Îţi înţeleg îndoielile şi n-o să te învinuiesc 
dacă renunți. 

Obrajii actorului se împurpurară. 

— Ce-ai zis? 

— Îmi pare rău că te-am târât în această 
aventură şi te rog să mă ierți. Nu-ţi nenoroci 
viitorul din pricina mea. 

— Bebon alege singur, Bebon nu se lasă târât de 
nimeni, Bebon face cum doreşte! Eu nu sunt un 
scrib cu aere de învățat şi nu gândesc în locul 
altora. Dacă mă înapoiez la Sais cu tine şi te ajut 
să-l întâlneşti pe rege, e pentru că aşa am eu 
poftă! Am vorbit destul de limpede? 

— Ne plecăm în fața hotărârii tale, spuse Nitis 
zâmbind. Mai rămâne totuşi ceva de care să ne 
îngrijim: găsirea unui adăpost sigur. Nu e cu 
putință să vă ascundeţi în templu. Marele preot 
n-are cum să vă ajute, iar eu voi fi, pesemne, 
supravegheată. 

— Nu vă frământați pentru atâta lucru, grăi 
mândru actorul. Bebon nu duce lipsă de prieteni. 
O s-o facem iar pe negustorii ambulanți ca să ne 
mişcăm uşor de colo-colo. În schimb, mi se pare 
greu să aflăm când iese regele din palat şi încotro 
se îndreaptă. 

— Sper să vă ajut eu, îi încurajă Nitis. 

Seninătatea şi dârzenia tinerei îl linişteau pe 


Kel. Singur, ar fi pierdut de mult lupta. Însă 
graţie ei, credea uneori că va izbuti. Nitis părea 
în stare să mute şi munții din loc şi să schimbe 
albia fluviului. 

— Coiful, coiful, murmura Bebon. Nu văd ce 
legătură are cu uciderea tălmacilor! 

Şi pe scrib, şi pe preoteasă îi chinuia aceeaşi 
întrebare. 

— Papirusul  criptat cuprinde pesemne 
răspunsul, socoti Kel. Din păcate a rezistat 
tuturor încercărilor noastre, iar stelele dedicate 
strămoşilor răposatului Apis nu mi-au răsplătit 
nici ele strădaniile. 

Regele Amasis contempla capitala de pe terasa 
palatului său, când cancelarul Udja ceru să fie 
primit. 

— Veşti minunate, Majestate! Urmaşul taurului 
Apis a fost descoperit în apropiere de Bubastis. 
Mai mulți ritualişti l-au cercetat şi potrivit părerii 
lor nu încape nicio îndoială: taurul poartă 
semnele menirii sale sfinte. Noul Apis e deja în 
drum spre Memphis, unde va fi înfățişat marelui 
preot al lui Ptah. 

— Vreau ca în fiecare zi să-l îngrijească trei 
doctori care să întocmească un raport împreună. 
La orice greşeală să fie alungaţi numaidecât. 

— Poruncile voastre vor fi urmate întocmai. 
Doliul se va încheia la sosirea taurului, iar 
vigoarea lui vă va întări Ka-ul. 

— În garnizoane s-a petrecut vreo întâmplare 


neplăcută? 

— Nici cea mai măruntă, majestate. Zilele grele 
ale doliului se isprăvesc fără ca să fi tulburat 
cineva pacea oamenilor. În ochii poporului 
rămâneți protejatul zeilor. 

— De ce oare hoţul care mi-a furat coiful nu s-a 
folosit de nişte împrejurări atât de prielnice 
pentru el? 

— Pentru că e singur şi-i lipseşte sprijinul 
necesar. Totuşi, nici Henat, nici judecătorul Gem 
nu-şi slăbesc atenţia. Închipuindu-ne că scribul 
Kel şi aliaţii săi au dat greş, am deveni, poate, 
victimele lor! 

— Îl vreau pe răzvrătitul ăsta viu sau mort. 

— Îl veţi avea, Majestate. 

— Până atunci, cancelare, haide să sărbătorim! 
Bucătarul meu ne-a pregătit nişte bucate fără 
pereche, iar paharnicul a ales cele mai de soi 
vinuri. Dă de ştire pretutindeni că taurul Apis şi 
faraonul Amasis sunt bine sănătoşi. 

Când se întoarse de la Abydos unde luase parte 
la ritualul misterelor lui Osiris, Pefy se miră să-l 
vadă intrând în odaia sa de lucru pe judecătorul 
Gem. Marele vistiernic nici nu apucase măcar să 
asculte raportul secretarului său. 

— Vă grăbiţi? 

— Vreau să vă pun nişte întrebări. 

— Despre ce? 


— Sunteţi cel mai bun prieten al marelui preot 
Wahibre, nu? 

— Întocmai. 

— Îngrijorător... Foarte îngrijorător. 

— Din ce pricină? 

— Pentru că e bănuit de a-l fi ajutat pe scribul 
ucigaş pe care noi nu reuşim să-l prindem. 
Nelegiuitul se bucură de protecţia unor oameni 
puternici, fără de care n-ar fi supraviețuit. 
Marelui preot nu-i este îngăduit să părăsească 
templul, aşa că nu poate face nimic pe față. Dar 
întrucât îi sunteți prieten, v-a mărturisit 
neîndoielnic câte ceva. 

— Bateţi câmpii, judecătorule Gem! 

— Vă conjur să-mi răspundeţi la întrebări. Nu 
mi-ar plăcea să acuz un înalt demnitar şi să-l 
forțez să apară înaintea tribunalului, dar nu mă 
voi da în lături de la aşa ceva, dacă e nevoie. 
Pefy nu luă ameninţarea în glumă. Asemeni 
unui câine de vânătoare, Gem nu dădea drumul 
prăzii niciodată. 

— Wahibre a crezut, poate, în nevinovăția 
scribului Kel, recunoscu Pefy. Se gândeşte la un 
soi de complot pus la cale de grecii din Naukratis 
care doresc să aducă în Egipt sclavia şi 
monedele. Asta ar însemna să schimbe din 
temelii rânduielile noastre şi ar duce la dezastru 
prin încălcarea legii lui Maat. În această privință, 
puterile mele sunt mărginite întrucât numai 
regele se ocupă de greci. 


— Îndrăzniţi să-l învinuiți pe faraon că e 
nepriceput şi prea îngăduitor? 

— Nicidecum, judecătorule Gem. Păstrător al 
testamentului zeilor şi zălog al prezenţei lui Maat 
pe pământ, faraonul ştie mai bine decât oricine 
ce trebuie să facă. 

— L-aţi ajutat pe scribul ucigaş să scape din 
mâinile noastre? 

— Socot această întrebare drept o jignire 
cumplită şi dacă nu v-aş respecta rangul, mi-aţi 
fi simţit pumnul drept în față. 

— Am fost silit să vă vorbesc aşa, Pefy! Urmărim 
o fiară de o cruzime fără pereche, în stare de 
omoruri cumplite şi hotărâtă să ia puterea în 
fruntea unei adunături de răzvrătiți. Au mers 
până la a-l ucide pe taurul Apis pentru a slăbi 
Ka-ul regal şi a semăna îndoiala în rândul 
egiptenilor. 

Vorbele judecătorului îl zdruncinară pe Pefy. 

— Noul Apis a fost găsit? 

— Va ajunge curând la Memphis sub pază 
severă. Tronul Majestății Sale e acum de 
neclintit. 

— Zeii fie slăviţi! 

— Marele preot are şi alți prieteni apropiaţi? 
continuă judecătorul. 

— Din câte ştiu eu, nu. Wahibre e un singuratic 
şi n-are pic de încredere în oameni. 

— Totuşi  înlesneşte înaintarea în rang a 
preotesei Nitis, discipolul său. 


— Wabhibre ține cont doar de harurile ei. 

— l-ar porunci oare să ascundă un ucigaş? 

— Nici pomeneală! Cum vă puteți închipui că un 
mare preot al lui Neit ar încuviința cruzimea şi 
Omorul? 

— Prin urmare nu cunoaşteţi nimic despre Kel 
şi complicii săi? 

— Nimic. 

— O zi bună, Pefy. Şi dacă vă amintiți vreun 
amănunt folositor, înştiințați-mă de îndată. 

— Aveţi cuvântul meu. 

Judecătorul Gem avea să le mărturisească lui 
Udja şi Henat că nu aflase mare lucru de la Pefy. 

Totuşi ceva îl punea pe gânduri: nemulțumirea 
de-abia ascunsă față de privilegiile acordate de 
rege grecilor. Marele vistiernic nu privea cu ochi 
buni creşterea necontenită a Naukratisului şi 
planurile locuitorilor lui. Dar oare Pefy se 
mărginea să nu încuviințeze în sinea sa 
hotărârile lui Amasis sau trecuse la fapte, 
aşezându-se în fruntea unui grup de 
nemulțumiți? 

lar acest grup întrebuința violența prin 
mijlocirea unor oameni orbiți de propriile 
convingeri, precum scribul Kel? 

Un mare preot îngăduitor, un demnitar potrivnic 
regelui, un scrib ce luase asupra lui treburile 
murdare... Lucrurile începeau să se lege. 

Dacă ideea complotului se întărea, dispariţia 
Casei tălmacilor rămânea un mister. 


Asta dacă nu cumva colegii lui Kel descoperiseră 
ce gânduri avea tânărul sau chiar refuzaseră să- 
l susțină... Toţi colegii săi, cu tot cu Mai-marele 
lor! Greu de crezut! 

Însă judecătorul trebuia să se ferească de 
judecăţi pripite. 

Mai rămânea problema supravegherii 
îndeaproape a Marelui vistiernic. Sarcină 
delicată, căci după discuţia cu Gem, Pefy se va 
arăta prudent. Gem nu avea cum să încredințeze 
o astfel de misiune gărzilor. În temeiul 
bănuielilor sale nu putea să întocmească un 
document care să respecte legea şi de care 
Marele vistiernic ar fi aflat. Pefy n-ar fi scăpat 
prilejul să facă plângere contra judecătorului. 

Cu toate reținerile sale, Gem nu avea decât o 
singură cale: să-i ceară lui Henat ca oamenii lui 
să pândească orice mişcare a înaltului demnitar. 
Iscoadele ştiau să se poarte cu fereală, iar Pefy 
n-ar prinde de veste. 

O cale deloc pe placul judecătorului... şi 
primejdioasă pe deasupra! Henat nu obişnuia să 
dezvăluie informaţiile căpătate. Dacă mirosea 
ceva, se va descurca singur şi va face precum 
socotea de cuviinţă, fără a-i mai lăsa pe vinovați 
să ajungă pe mâna justiţiei. 

După ce chibzui adânc, judecătorul preferă să 
mai amâne luarea unei hotărâri. 

Uzurpatorul nu se folosise de moartea lui Apis 
ca să-şi aşeze pe cap coiful lui Amasis, iar noul 


taur sacru îi redase regelui vigoarea. Uneltitorii 
nu se simțeau gata să treacă la fapte şi nu se 
săvârşise niciun omor. 

Nu va renunța Pety la planurile sale nesăbuite? 
Asta presupunând că este vinovat, bineînţeles. Şi 
nu va ordona înlăturarea scribului, care începea 
să-l stânjenească? 

Judecătorul o să-i spună lui Henat că discuţia 
cu Pefy nu dusese nicăieri. Şi o să-şi continue în 
felul său cercetările, respectând fără abatere 
legile. 

Despărțindu-se de Nitis, Kel se simţise sfâşiat pe 
dinăuntru. Chiar dacă nu îndrăznea să-i 
mărturisească sentimentele sale din ce în ce mai 
adânci, petrecuse ore magice alături de ea. 
Privirea, vocea, zâmbetul, parfumul, mersul ei de 
o eleganță fără pereche însemnau tot atâtea 
daruri nepreţuite! 

— Visezi? întrebă Bebon. 

— Un vis... Ai dreptate, nu-i decât un vis! 

— Acum e ziua-n amiaza mare. Revino cu 
picioarele pe pământ şi mergi înainte. 

Nitis se întorsese la templul lui Neit, iar Kel n- 
avea s-o mai revadă, poate, niciodată. 

Purtând iarăşi veşminte de negustori ambulanți, 
scribul şi actorul îl urmau pe Vânt-de- 
Miazănoapte căruia Bebon îi spusese unde 
trebuia să ajungă. Cu pas domol măgarul apucă 


pe drumul cel mai scurt. 

— Încotro ne-ndreptăm? întrebă Kel. 

Actorul părea stânjenit. 

— Nu te îngrijora! Bizuie-te pe mine. 

— Vasăzică ai început să joci din nou zaruri! 

— Deloc! în sfârşit, nu chiar deloc... Ştii, 
prietenii îți sunt prieteni până-n ziua în care dai 
de prea multe necazuri! 

— Nu ştiam. 

— Noi doi suntem mai degrabă frați. Un prieten 
are viața lui aparte şi... 

— Ce-ar fi să vorbeşti mai clar? 

— Îmi vine cam greu din pricina învăţăturii tale 
severe şi a purtărilor tale de scrib cinstit. Pe 
scurt, trebuia să recurg la asta! Meseria mea nu- 
mi aduce un câştig îndestulător şi e nevoie să-mi 
pun mintea la treabă. Statul cere dări prea mari, 
aşa că prima grijă e să le ocoleşti. 

— Adică să încalci legile? 

— Ce cuvinte grele! Voiam să spun că trebuie să 
te descurci păstrând însă măsura, nimic mai 
mult. Altminteri te pândeşte mizeria. 

— În ce negoţ îndoielnic te-ai amestecat? 

— Regele apreciază vinurile bune, şi în magaziile 
din Sais ajung cele mai de soi. Urcioarele sunt 
rânduite cu grijă, numărate şi li se pune câte o 
etichetă. Omul ce răspundea de depozite îmi era 
dator. Am susținut în fața soției sale, care-l 
bănuia c-o înşală cu o slujitoare de la palat, că 
luasem masa împreună cu el. 


— Şi era adevărat? 

— Nu era întru totul fals. Astfel am salvat 
liniştea unei familii şi am băut amândoi un vin 
roşu aromat din Bubastis pentru a sărbători 
reuşita. Îți închipui ce uimit am fost: unde avea 
să spună el c-a dispărut urciorul cu pricina? 
Foarte simplu: o să pretindă că a fost vorba de o 
etichetă greşită. Şi uite aşa ne-a venit ideea. La 
masa regelui nu se va băga de seamă lipsa unui 
urcior dintr-o sută. În schimb, acel urcior ne va 
ajuta pe mine şi pe prietenul meu să trăim. 

— Vă însuşiți din vinul aflat în depozitele regale! 

— Foarte, foarte puţin! 

— Asta se cheamă furt, Bebon. 

— Prea vezi lucrurile în negru, Kel! După 
părerea mea e o simplă micşorare a dărilor. lar 
cumpărătorii noştri sunt încântați. 

— Nu încuviințez această hoțţie. 

— Parcă-l ascult pe judecătorul Gem! în situația 
ta, mai bine lasă deoparte legile. Depozitul cu 
vinuri regale va fi cel mai nimerit adăpost pentru 
noi. 

— Numai dacă prietenul tău se arată 
înțelegător. 

— Tine mult la soția lui. Ale ei sunt casa şi 
pământurile de la sud de Sais. 

Câteva gărzi priveau țintă la cei doi negustori 
ambulanți şi la măgar. 

O încercare hotărâtoare. 

Dacă-i opreau, ce-ar fi fost mai nimerit să facă 


Kel şi Bebon? Să le răspundă la întrebări sau s- 
o rupă la fugă? 

Vânt-de-Miazănoapte nu-şi încetini pasul. Cei 
doi tovarăşi îl urmară tăcuți. 

— Am reuşit! grăi Bebon. Gărzile astea se 
numără printre cele mai pricepute, fiind 
însărcinate cu paza palatului. Iar noi le-am părut 
nişte negustori adevărați. 

Kel răsuflă uşurat. 

— Pivnicerul e un sirian grosolan, îi mărturisi 
actorul. Să nu te mire felul în care-o să ne 
întâmpine. 

La intrare în depozite se  îngrămădeau 
sumedenie de negustori şi vreo sută de măgari 
purtând coşuri încărcate cu diverse mărfuri. 

Vânt-de-Miazănoapte, Kel şi Bebon o luară pe 
aleea ce ducea la pivnițele regale. În faţa uşii celei 
mari se înşirau nenumărate urcioare pe care un 
bărbat înalt şi voinic, cu mustață şi ţeasta lipsită 
de păr le cerceta. 

— Bine te-am găsit, sirianule! 

— la te uită, Bebon! Pe unde-ai umblat până 
acum? 

— Am cutreierat ţinuturile din sud. 

— Şi eşti mulțumit de călătorie? 

— Aşa şi-aşa. 

— Ai poftă să te apuci iar de negoţ» întrebă 
sirianul cu un zâmbet ce trăda lăcomia. 

— S-ar putea. 

— Cu atât mai bine, ai picat în clipa cea mai 


potrivită. Ne-a sosit de curând o încărcătură din 
oaze, iar cererea e mare. 

— Sunt gata să m-apuc de treabă. 

Sirianul îi aruncă lui Kel o privire bănuitoare. 

— Cine-i ăsta? 

— Ajutorul meu. 

— Un om de încredere? 

— Un nătâng ce nu-mi iese din cuvânt. Nu 
pricepe nimic şi n-o să ne dea bătaie de cap. 

— Îmi place măgarul tău. E vânjos. Numai bun 
să care urcioarele. 

— Începem când vrei tu. 

— Diseară? 

— Aşa să fie. 

Sirianul îl bătu pe umăr pe Bebon. 

— Eşti un adevărat prieten! 

— Dar am să-ţi cer o mică favoare. 

Ochii sirianului se întunecară. 

— Sper că nu mă bagi în vreo încurcătură. 

— Câtuşi de puţin! Mie şi ajutorului meu ne-ar 
plăcea să petrecem câteva nopţi înăuntrul 
depozitelor. De vreme ce tu faci ultimul rond şi 
tot tu deschizi uşa dimineaţa, am dormi liniştită. 

— Te caută vreo fată? 

Bebon lăsă capul în pământ. 

— O femeie măritată şi de rang înalt? Am 
dreptate? stărui mustăciosul. 

Actorul abia îngăimă câteva cuvinte. 

— Bebon! Blestematule! O să dai de bucluc 
până la urmă. Bine, vă primesc. Dar numai 


câteva nopți. 

— Frumoasa o să mă uite repede. 

— Haide, intrați. 

De o curăţenie desăvârşită, pivnița era înţesată 
de rafturi solide. Aliniate cu grijă, urcioarele cu 
toarte şi dop de argilă se înşirau pe trei rânduri. 
Fiecare avea câte o etichetă pe care erau trecute 
ținutul din care provenea, anul şi calitatea. 
Vinuri albe seci, vinuri roşii uşoare sau cu 
buchet bogat, din podgorii de soi, mai ales de pe 
„Râul Apusean”!... Un adevărat paradis! 

— Am să duc măgarul în grajdul alăturat, spuse 
sirianul. Până se vor închide uşile puteţi să vă 
spălați şi să mâncaţi. Apoi, linişte mormântală. 
Şi să nu vă atingeţi de nimic! 

— Fi pe pace, prietene. În schimbul ajutorului 
tău îţi las o parte din câştigurile mele. 

Sirianul îl strânse la piept cu putere pe actor. 
— Mă bucur că te cunosc, băiete! 

Revederea templului zeiței Neit îi umpluse lui 
Nitis sufletul de speranţă. 

Străbătu agale aleea mărginită de sfincşi 
purtând numele faraonului Amasis, contemplă 
obeliscul, apoi merse de-a lungul fațadei 
monumentale şi se îndreptă spre lacul sacru 
deasupra căruia zburau rândunele. 

Lumina caldă a asfințitului aşternea peste 
aceste locuri o seninătate ce alunga frământările 


şi spaima. 

Cât i-ar fi plăcut tinerei preotese să uite de 
lumea din afară şi să se dedice ritualurilor şi 
studierii arhivelor din Casa Vieţii! Dar un 
nevinovat era acuzat pe nedrept şi ea trebuia să- 
| ferească de o soartă groaznică şi să ajute la 
descoperirea adevărului. Nitis se  reculese 
ascultând glasul zeilor. 

Curând, ultima înfăţişare a soarelui, bătrânul 
Atum, sprijinindu-se în toiagul dreptei judecăți, 
va părăsi lumina pe cale să se stingă pentru a 
înfrunta, la bordul bărcii  metamorfozelor, 
demonii întunericului. Călăuzit de intuiţia 
creatoare şi de Cuvântul hrănitor, el va străbate 
ținuturi primejdioase, îmblânzindu-i pe fioroşii 
paznici ai porţii, ale căror nume le cunoştea. 

Soarta lumii se juca încă o dată. 

Dacă uriaşul şarpe al neantului izbutea să 
înghită apa Nilului ceresc şi să împiedice barca 
să călătorească, pământul ar dispărea şi această 
mică insulă pe care se desfăşura viața s-ar 
întoarce în oceanul începuturilor. Prin 
celebrarea ritualurilor, inițiaţii în mistere ajutau 
lumina să treacă peste toate piedicile, să 
străpungă şarpele şi să renască, în zori, după o 
luptă aprigă, sub forma unui scarabeu. 

Şi scribul Kel trecea printr-o noapte 
înspăimântătoare. lar monştrii cu chip omenesc 
urmăreau cu înverşunare să-l nimicească. 

Nitis se apropie de locuința marelui preot. 


Trecu pragul şi intră într-o curte mică, dincolo 
de care se înşirau odăile. Un slujitor tocmai 
isprăvea de măturat. 

— V-aţi întors! Călătoria s-a desfăşurat fără 
greutăţi? 

— Chiar foarte bine. Aş putea să-l văd pe marele 
preot? 

— Sănătatea i se tot şubrezeşte, dar vă aşteaptă. 

Wahibre zăcea în pat. Slăbise mult, dar îşi 
păstra aceeaşi impresionantă demnitate. 

— Au îndrăznit să-l ucidă pe Apis? întrebă el. 

— Din păcate, da, răspunse Nitis. Însă urmaşul 
său întăreşte de-aici înainte puterea Ka-ului 
regal, iar Kel a găsit coiful regelui Amasis. De- 
acum uzurpatorul a devenit neputincios. 

— Această veste îmi redă vigoarea! 

— Kel îi va înmâna faraonului relicva şi-şi va 
dovedi nevinovăția. 

— Însă l-ar pândi o mare primejdie! 

— Mă sfătuiţi să facem altfel? 

Wahibre chibzui câteva clipe. 

— Ai ales cea mai bună cale. 

— Numai că trebuie să găsim un prilej pentru 
asta. 

— Cândva, aş fi putut afla planurile de fiecare zi 
ale lui Amasis, zise cu amărăciune marele preot. 
Astăzi însă, sunt închis aici şi niciun demnitar 
n-ar vorbi cu mine. 

— Am să mă descurc, îl asigură Nitis. Îngrijiţi- 
vă mai cu seamă de sănătate. 


— O simplă oboseală trecătoare. Trupul meu 
viguros n-o să se lase biruit de ea. 

— L-aţi chemat pe doctorul templului? 

— N-are niciun rost. Odihna o să mă pună pe 
picioare. 

— Îngăduiţi-mi să stărui. 

El o privi ca un tată, sever şi drăgăstos în acelaşi 
timp. 

— Mă sileşti să mă îngrijesc de mărunta mea 
persoană? 

— Avem atâta nevoie de ea! Fără ajutorul 
vostru, n-o să ieşim niciodată biruitori din 
această încercare. 

— Du-te să-l cauţi pe doctor. 

Slujitorul zeiței scorpion Serket şi al leoaicei 
Sekhmet, care răspândea bolile, dar oferea şi 
mijloacele pentru tămăduirea lor, petrecu mai 
bine de-o oră la căpătâiul marelui preot, 
cercetându-i trupul îndelung. 

— Vocea inimii e limpede, zise în cele din urmă, 
iar energiile străbat canalele. Totuşi, vârsta le 
roade pe dinăuntru pereţii, de aceea o mulțime 
de leacuri trebuie luate zilnic. Marele preot se va 
supune robiei lor? 

— Îl voi convinge, făgădui Nitis, iar slujitorul 
său o să-l supravegheze îndeaproape. 

Cu sufletul împăcat, preoteasa porni spre odăile 
sale. 

În faţa uşii se întâlni cu Menk. 

— Eram neliniştit, îi mărturisi el. Funeraliile lui 


Apis s-au desfăşurat cum se cuvine? 

— A fost înmormântat potrivit ritualului şi ka-ul 
său îl va însufleţi pe noul taur sacru. În felul 
acesta, energia creatoare a trecut de la unul la 
altul fără întrerupere. 

— Minunat! Putem aşadar să pregătim 
următoarea sărbătoare din Sais. Am nevoie de 
nişte țesături anumite pentru statuia care va 
însoți procesiunea şi de cântece noi întru slava 
sa. Deşi ne rămân doar câteva zile până atunci, 
țesătoarele şi muzicantele noastre vor reuşi să- 
mi îndeplinească cererile? 

— Vorn munci zi şi noapte. 

— Mulţumesc mult, Nitis! Majestatea Sa va fi 
încântată să-i vadă pe orăşeni veselindu-se şi 
uitând de clipele grele. 

— Regele va fi de față la sărbătoare? 

— Înconjurat de o cohortă de înalți demnitari, 
va celebra începutul ritualului, apoi va lăsa în 
seama noastră continuarea, în timp ce el va lua 
parte la un banchet unde sunt invitați vreo 
douăzeci de ambasadori greci. O săptămână 
plină de petreceri şi ospeţe! 

— Şi ce alte treburi mai are Majestatea Sa? 

— Să deschidă noile grajduri regale, să-i 
înmâneze aurul vitejiei marelui general Fanes 
din Halicarnas, să numească ofițerii de rang 
înalt, să semneze în mod solemn tratatele de 
alianţă cu cetăţile greceşti, fără a uita de apariția 
la tribunalul judecătorului Gem. Judecătorii se 


vor strânge poimâine în fața intrării templului, 
iar Mai-marele lor le va vorbi despre întâietatea 
legii lui Maat. Cu acest prilej, faraonul ar trebui 
să le amintească judecătorilor că el este chezaşul 
legii lui Maat pe pământ şi că nu va îngădui 
nimănui s-o încalce. 

— De ce spuneți „ar trebui”? 

Menk îi răspunse în şoaptă. 

— Pentru că regele Amasis ia uneori hotărâri 
neaşteptate. Dacă socoate plicticoasă o astfel de 
ceremonie, o să-l împuternicească pe Gem să 
țină o cuvântare în locul lui. Totuşi, apropiații săi 
îl vor ruga stăruitor să fie prezent, căci respectul 
pentru Maat rămâne temelia orânduirii noastre. 

Acesta era prilejul mult visat! 

În faţa faraonului şi a judecătorilor, Kel va face 
dovada credinţei şi a nevinovăției sale. 

— Păreţi adâncită în gânduri, băgă de seamă 
Menk. 

— Sunt doar un pic obosită. lar sănătatea 
marelui preot mă îngrijorează. 

— Ce-a spus doctorul? 

— O boală pe care o cunoaşte şi pe care o va 
tămădui. 

— E un doctor fără pereche şi nu obişnuieşte să 
se laude. Wahibre va trăi încă mulți ani, n-am 
nicio îndoială! 

— Fie ca zeii să-l ocrotească! 

— Şi pe Mai-marea ţesătoarelor lui Neit la fel, 
Nitis. Nu uitaţi de sfaturile mele. 


— Cum aş putea? 

— Îmi îngăduiţi să vă pun o întrebare puţin cam 
nelalocul ei? 

— Vă rog. 

— L-aţi uitat într-adevăr pe Kel, scribul ucigaş? 
— Astăzi nici măcar nu l-aş mai recunoaşte. 
Sunt frântă, Menk, şi-aş vrea să dorm. 

— lertaţi-mă că v-am deranjat. Odihniţi-vă şi de 
mâine vorn pregăti împreună noua sărbătoare. 

Uşurat, Menk se îndepărtă. 

Nimeni nu dădea târcoale pe lângă locuinţa lui 
Nitis, marele preot nu putea face nimic, iar 
ritualiştii se  îndeletniceau cu treburile lor 
obişnuite. Întrucât nu observase că se petrece 
ceva nefiresc, Menk va întocmi un raport 
liniştitor către căpetenia iscoadelor. 

Cu siguranţă, scribul ucigaş nu se ascundea pe 
domeniul lui Neit. Şi niciodată orânduitorul 
sărbătorilor din Sais nu-i va pomeni lui Henat 
despre nesăbuinţele lui Nitis. Înţelegând, în 
sfârşit, cum stau lucrurile, frumoasa preoteasă 
îşi vedea acum numai de îndatoririle ei. 

Bebon şi Nitis se înțeleseseră să se întâlnească 
în fiecare zi la una dintre porțile templului, acolo 
unde se strângeau negustorii. Dacă actorul 
observa ceva care să-i dea de bănuit, nu va intra 
în vorbă cu Nitis, iar preoteasa avea să facă la fel. 

Vânt-de-Miazănoapte, care nu putea să sufere 


gărzile cu niciun chip, urma să le ofere un ajutor 
preţios. 

Preoteasa pipăi o bucată de pânză. 

— Mâine, îi şopti ea lui Bebon, judecătorii se 
adună în fața porţii celei mari a templului. Regele 
ar trebui să fie şi el prezent. 

— E o țesătură frumoasă şi trainică, zise Bebon 
cu voce tare. Nu găsiți alta mai bună. 

— O iau. Duceţi-vă la intendent să vă plătească. 

Odată treaba aceasta isprăvită, actorul se 
învârti o vreme pe lângă locul unde avea să se 
desfăşoare ceremonia. 

Apoi se întoarse la depozitele regale. 

Spre marea mulțumire a sirianului, Kel se 
învoise în schimbul unei mese sărăcăcioase să 
rânduiască urcioarele şi să le şteargă de praf. 
Închis în sine, scribul abia dacă scoase câteva 
cuvinte. 

— Tovarăşul tău nu-i deloc guraliv, îi zise 
sirianul lui Bebon, dar nu mă costă scump şi 
lucrează binişor. 

— Pe nătângii ca el trebuie să ştii să-i dresezi. 

Într-o clipă de răgaz, Kel îl trase pe actor 
deoparte. 

— Ai văzut-o pe Nitis? îl întrebă el. 

— Mâine, judecătorii se vor strânge în fața 
templului zeiței Neit. S-ar putea ca Amasis însuşi 
să conducă adunarea. 

— Nemaipomenit! Nici nu puteam visa la un 
prilej mai potrivit. 


— Mie unul nu-mi place. 

— De ce? 

— Închipuie-ţi câte gărzi şi câţi soldaţi or să fie 
acolo! N-o să te lase să te apropii. 

— Nu şi dacă am un motiv întemeiat! Am să fac 
o scrisoare către judecătorul Gem în cuvinte 
alese care vor dovedi seriozitatea spuselor mele. 
O să-mi ceară să mă înfățişez înaintea lui, iar eu 
o să-i înmânez regelui coiful, povestindu-i tot ce 
s-a întâmplat. 

— Încă o nebunie! Nu-mi miroase a bine. 

— Dimpotrivă, ăsta-i norocul nostru! 
Mărturisind adevărul regelui, judecătorilor şi 
Mai-marelui lor, voi pune capăt acestui coşmar. 

— Eu cred că te arunci singur în capcană. 

— Te înşeli, Bebon! 

— Totuşi trebuie să chibzuim de pe acum pe 
unde am putea fugi la o adică. Trebuie să 
pregătim un plan ca să înşelăm atenţia gărzilor. 

Vânt-de-Miazănoapte împinse cu botul cotul lui 
Bebon. 

— Ai tu o idee! 

În privirea măgarului actorul desluşi cu 
adevărat o cale de scăpare. Dar nu-i rămânea 
prea mult timp ca să întocmească planul cu 
pricina. 

Cât despre Kel, acesta se apucase deja să scrie 
misiva către judecătorul Gem. 

Nitis era mulțumită de munca ţesătoarelor. 
Menk va fi încântat, iar sărbătoarea le va întrece 


în măreție pe cele dinainte. Oferindu-le zeilor 
roadele  îndemânării lor, oamenii păstrau 
armonia pe pământ. 

— Vă cheamă judecătorul Gem, o înştiință un 
preot pur. L-am condus la locuinţa voastră din 
incinta templului. 

Mai-marea cântăreţțelor lui Neit nu se arătă 
tulburată în niciun fel. 

Gem o aştepta în micuța sală de primiri. 

— Vă rog, nu vă ridicați, îi spuse Nitis. Cu ce v- 
aş putea fi de folos? 

— Am câteva întrebări să vă pun. Primiți să-mi 
răspundețţi la ele aici şi acum? 

— Bineînţeles! 

— Încă îl mai căutăm pe scribul Kel, ucigaş şi 
uneltitor. Am cercetat pretutindeni dar, în pofida 
strădaniilor noastre, nu i-am dat de urmă. Chiar 
ne întrebăm dacă nu cumva o fi murit. 

— Atunci n-o să mai pricinuiască nimănui 
vreun rău, iar tribunalului divin îi va reveni 
sarcina de a-l pedepsi. 

— Ar fi prea frumos! Adevărul mi se pare mai 
puţin vesel. Nu numai că ucigaşul şi-a schimbat 
negreşit înfăţişarea, dar se bucură cu siguranță 
şi de sprijinul unor complici pricepuți. 

— Neliniştitor gând. 

— Într-adevăr,  recunoscu judecătorul. De 
aceea, pentru pacea regatului, vă cer sinceritate 
deplină. 

Nitis înfruntă cu seninătate privirea bănuitoare 


a judecătorului. 

— Wahibre şi-a mărturisit slăbiciunea pentru 
ucigaş, îi aminti Gem. Să punem această gravă 
greşeală pe seama bunătăţii şi a naivităţii lui. 
Dar stăruie încă în hotărârea sa? Sunt convins 
că știți. 

— Întâmplările din ultima vreme l-au mâhnit 
într-atât pe marele preot, încât i-au şubrezit 
sănătatea. A căzut la pat şi trebuie să urmeze un 
tratament greu. 

— Îmi pare nespus de rău. Totuşi, vă pun iarăşi 
aceeaşi întrebare. 

— Nicicând marele preot n-ar ajuta un ucigaş. 

— Fireşte, nu în mod fățiş. Dar n-are prieteni 
apropiați sau oameni de încredere pe care să-i 
îndemne să-l ascundă pe scribul fugar? 

— Singura grijă a marelui preot este să-şi 
îndeplinească sarcinile. Ca prim slujitor al zeiţei 
Neit, el răspândeşte în fiecare zi mesajul ei prin 
celebrarea ritualurilor şi însuflețirea 
simbolurilor. 

— Nu mă îndoiesc de asta, Nitis. Totuşi, 
anumite fapte ale lui Wahibre... 

— N-aţi răscolit de la un capăt la altul domeniul 
lui Neit, fără să vă pese că stârniți nemulțumirea 
zeiței şi tulburați pacea sanctuarului? 
înverşunarea pe care-o arătați împotriva unui 
preot bătrân şi bolnav n-o să ducă la nimic bun 
şi va păta măreția justiției. 

— Ca Mai-mare a cântărețelor şi ţesătoarelor, 


sunteți brațul drept al lui Wahibre. V-a poruncit 
să-l protejaţi pe scribul Kel şi să-i găsiți aliați? 
Tânăra femeie nici nu clipi. 

— Nicidecum. Şi vă aduc la cunoştinţă că, în 
ultimele săptămâni, am fost la Memphis pentru 
a lua parte la funeraliile lui Apis. O sumedenie 
de martori pot adeveri spusele mele. Acum 
trebuie să iau asupra mea o parte din îndatoririle 
marelui preot, dorindu-i să se pună pe picioare 
cât mai repede. 

— Dacă aţi cunoaşte informaţii de care justiția 
nu se poate lipsi, ni le-aţi împărtăşi? 

— Fără şovăire. 

Siguranța de sine a tinerei preotese îl stânjeni 
pe judecător. Degeaba i-ar mai fi pus întrebări. 
Şi n-avea nicio dovadă împotriva ei. Poate că 
Menk, observându-i mişcările, va descoperi ceva. 
Dar ce de ce o astfel de femeie splendidă ar sări 
în ajutorul unui ucigaş de temut, căutat de toate 
gărzile din regat? 

Toţi judecătorii se strânseseră în fața porții 
templului unde, potrivit tradiției, se dădea citire 
plângerilor pentru a despărți dreptatea de 
nedreptate şi pentru a-i proteja pe cei slabi de cei 
puternici. Aici se arăta adevărul lui Maat, care 
nu îngăduia minciuna. 

Un şir de măgari căra sulurile de piele pe care 
erau scrise legile, jilțurile magistraților şi vasele 


cu apă. 

După ce fiecare se aşeză la locul său, 
judecătorul Gem atârnă o mică figurină a zeiței 
Maat de lanţul din aur pe care-l purta la gât. 

În faţa lui, fuseseră rânduite cele patruzeci şi 
două de suluri de piele ce cuprindeau legile din 
cele patruzeci şi două de provincii ale Egiptului. 

Amestecat în mulțimea numeroasă care privea 
la această ceremonie deosebită, Kel îşi muşca 
buzele. Faraonul Amasis nu onora cu prezența 
sa această proclamare a atotputerniciei justiției, 
care în ochii poporului era de cea mai mare 
însemnătate! 

Aşadar planul lui se năruia. Trebuia să găsească 
un alt prilej ca să-i înmâneze coiful stăpânului 
său de drept. 

Scribul tocmai ce voia să se îndepărteze, când 
un murmur se răspândi printre oameni, 
oprindu-l. 

— Regele, şopti un bătrân. Soseşte regele! 

Încadrat de soldaţii din garda personală, Amasis 
vădea forța şi vigoarea pe care i le transmitea 
noul Apis. 

Îmbrăcat sobru, cu şoldurile încinse de o bucată 
de pânză precum faraonii Vechiului Regat, 
monarhul purta coroana albastră, ce-i punea în 
legătură gândirea cu puterile cereşti. 

Amasis se aşeză pe un tron modest din lemn 
aurit, în afara cercului judecătorilor. Nicio vorbă 
de-a sa nu le va tulbura discuţiile şi nici nu-i va 


îndemna să ia o hotărâre anume. Se vedea 
limpede că nu avea de gând să ţină vreo 
cuvântare. 

Oamenii se liniştiseră. 

Faraonul domnea şi veghea la împărțirea 
dreptăţii, temelia bunăstării şi a fericirii. 

— În numele lui Maat şi al regelui, grăi răspicat 
Gem, vă înştiințez că Tribunalul Celor Treizeci îşi 
începe lucrul. lată prima plângere. 

Era vorba de o problemă încurcată privind nişte 
măsurători greşite. Luându-se după ele, scribii 
administrației socotiseră pentru pământul cu 
pricina dările ce-i reveneau stăpânului său. 
Acesta însă susținea că ogorul său era mai mic. 
Administraţia refuzase să-l asculte, cerându-i 
acum să plătească şi mai mult din pricina 
întârzierii. 

Cu toții, Cei Treizeci condamnară administrația 
care ar fi trebuit să refacă măsurătorile. Deşi 
când venea vorba de dări monarhul ţinea ca noile 
sale hotărâri să fie respectate, judecătorii nu 
îngăduiau săvârşirea unor samavolnicii. Aşa că- 
i pedepsiră pe cei care greşiseră, punându-i să-l 
despăgubească pe stăpânul pământului. 

Apoi Gem citi plângerile care se băteau cap în 
cap ale unui meşter şi ale fostei sale soții, care se 
despărțiseră de curând. Acuzând-o că l-a înşelat, 
bărbatul pretindea să i se dea toate bunurile şi 
copiii spre creştere. Femeia adusese mărturii 
scrise în sprijinul nevinovăţiei sale. lar soțul îi 


răspunse prin ocări. Ba încercase şi s-o lovească 
de față cu doi colegi de-ai săi. 

În Egipt, să baţi o femeie trecea drept o gravă 
încălcare a legii, aşa că judecătorii respinseră 
cererea meşterului şi-l osândiră la doi ani de 
temniță. lar soția lui păstra atât copiii, cât şi 
întregul avut al familiei. 

A treia plângere îl ului pe Gem. 

Şovăi dacă s-o citească sau nu cu voce tare. 
Văzându-l că stă în cumpănă, unul dintre Cei 
Treizeci ceru să i se îngăduie să vorbească. 

— Se cuvine ca toate glasurile să se facă auzite. 
Dacă acesta ni se pare de neînțeles, vorn arăta 
din ce pricină anume. Să-l respingem de la bun 
început ar fi împotriva spiritului dreptății. 

— Cel care a scris documentul se crede în stare 
să dezlege o gravă problemă legată de siguranța 
statului şi vrea să se înfățişeze înaintea acestei 
cinstite adunări. Îşi dă seama că ceea ce ne cere 
este neobişnuit, de aceea stăruie asupra 
seriozității sale şi ne roagă, cu umilință, să-l 
ascultăm. 

Amasis deveni curios. Totuşi se feri să se 
amestece. Cei Treizeci, doar ei, puteau să ia o 
hotărâre. 

Începură discuţii între cei care ţineau la 
respectarea obiceiurilor şi cei care prețuiau mai 
degrabă spiritul decât litera legii. Judecătorul 
Gem puse în cele din urmă capăt schimbului de 
vorbe curtenitoare: interesul statului cerea să se 


afle ce avea de spus cel care trimisese 
îngrijorătoarea misivă. 

Dacă acesta îi lua în râs pe judecători, va fi 
aspru pedepsit. 

— Împricinatul să vină înaintea noastră şi să 
vorbească, porunci Gem. 

Se aşternu o tăcere grea. 

Fiecare arunca priviri furişe spre vecini. Cine va 
ieşi oare din rândurile mulțimii? 

Purtând o perucă după vechea modă şi o 
mustață subțire, tăiată cu grijă, un tânăr păşi 
înainte. 

În braţele ridicate până în dreptul pieptului 
ducea un obiect învelit într-o pânză de în. 
Judecătorul Gem nu reuşea să-i zărească 
chipul. 

— Cine sunteţi şi ce aveţi de spus? 

— Acuzat pe nedrept de nişte omoruri 
îngrozitoare, aduc dovada nevinovăţiei şi a 
devotamentului meu desăvârşit față de faraon. 
Datorită mie, uneltitorii vor fi reduşi la tăcere. 
Judecătorul Gem şi regele  încremeniră. 
Niciunul nu se încumeta să dea crezare acestor 
cuvinte. 

Gem puse întrebarea care-i frământa pe 
amândoi. 

— Eşti... scribul Kel? 

— Chiar eu. 

Arcaşii îşi încordară arcurile, iar gărzile 
înşfăcară bastoanele. 


Judecătorul ridică mâna. 

— Fără violenţă în sânul tribunalului. Aşteptaţi 
încheierea judecății şi poruncile mele. 

Kel se întoarse spre rege. 

— N-am ucis pe nimeni, Majestate. Sunt victima 
unui complot menit să clatine tronul şi să arunce 
țara în nenorocire. Adevărațţii ucigaşi au arătat o 
cruzime de neînchipuit şi mi-a fost frică să nu 
săvârşească rele şi mai mari. Dar le-am 
zădărnicit mârşavele lor planuri! îmi îngăduiți să 
mă apropii? 

Comandantul gărzii personale a faraonului îşi 
trase sabia din teacă. 

— Apropie-te, scribule Kel! în clipa de față n-ai 
a te teme de nimic. 

Tânărul străbătu încet distanţa care-l despărțea 
de tron. 

Îngenunche, apoi desfăcu pânza de în. 

— Majestate, iată coiful ce a fost furat din palat. 
De-aici înainte niciun uzurpator nu va avea cum 
să şi-l aşeze pe cap. 

Scribul întinse monarhului prețioasa relicvă. 

Amasis o privi îndelung. 

— Scribule Kel, eşti ucigaş şi mincinos pe 
deasupra. Ba vrei să îndemni şi la răzvrătire. 
Coiful acesta nu-i al meu. 

— Arestați-l pe ucigaş! porunci judecătorul 
Gem. 


Freamătul mulțimii stânjenea mişcările gărzilor 
înarmate cu bastoane. 

Sprinten, Kel se amestecă numaidecât în 
sumedenia de gură-cască. 

Arcaşilor le era cu neputinţă să tragă fără a răni 
sau omori oameni nevinovaţi. 

Şi chiar atunci Bebon îndemnă măgarii stârniți 
de răgetele lui Vânt-de-Miazănoapte s-o ia la 
goană. Animalele iscară o mare învălmăşeală. Un 
măgar îl răsturnă pe unul dintre judecători, iar 
un soldat înfuriat îl lovi puternic cu bastonul. 
Strigătele de nemulțumire ale judecătorilor 
sporeau harababura. 

Când arcaşii avură în sfârşit cale liberă, Kel, 
Bebon şi Vânt-de-Miazănoapte dispăruseră. 

— Regele a scăpat neatins, zise Henat. Şi ăsta-i 
lucrul care contează cel mai mult. 

— Scribul ucigaş a batjocorit justiția, se mânie 
Gem. 

— l-aţi zărit pe complicii săi? 

— Nici măcar! Şi-au luat iute tălpăşița, ajutaţi 
şi de împrejurări! 

— Barem acum ştim că trăieşte şi că şi-a 
schimbat înfăţişarea. 

— Nu i se poate face un portret precis. 
Mărturiile pe care le-am strâns diferă mult. Unii 
au văzut un bărbat mărunt şi rotofei, alții un 
uriaş bărbos! Nici eu n-aş putea să-l descriu cum 
se cuvine. Îşi ascundea chipul după coiful fals. 
— Ciudată mişcare, socoti căpetenia iscoadelor. 


— O sfidare în toată regula! Şi-a arătat disprețul 
adânc față de justiție şi de gărzi. 

— Ciudat, repetă Henat. Dacă ne luăm după 
scrisoarea trimisă de el şi după istețimea sa 
neîndoielnică, scribul ăsta nu aduce a nebun. 
Dacă şi-a închipuit că, de fapt, coiful e cel 
adevărat? 

Întrebarea îl puse în încurcătură pe judecător. 
— Kel e un nebun furios, un ucigaş în stare de 
cele mai smintite şi năucitoare fapte! Nu 
gândeşte ca un om în toate minţile. 

— Dar n-a încercat nici măcar să-l atingă pe 
rege, observă Henat. 

— Credea, pesemne, că Majestatea Sa nu va 
cerceta coiful! Atunci Kel s-ar fi bucurat de 
bunăvoința regelui. Apoi, spălat de toate 
păcatele, nu-i mai rămânea decât să se întoarcă 
la un trai liniştit. 

— Viclean plan, recunoscu Udja. Ar fi putut să- 
1 reuşească. 

— Şi totuşi, cine are coiful lui Amasis? întrebă 
Henat. 

— Kel însuşi! răspunse judecătorul. Acum, 
văzându-şi pe veci năruite speranțele de a scăpa 
cu bine, nu mai are decât o cale: să-i ofere unui 
uzurpator sprijin pentru a se ridica împotriva 
regelui. lată-ne aşadar în fața unui ucigaş 
înverşunat şi sălbatic! Iar faima atotputerniciei 
sale o să se răspândească iute în rândurile 
poporului. 


— Nu poate să ne învingă, fu de părere 
cancelarul Udja. 

— După forța pe care a arătat-o, eu n-aş fi aşa 
sigur! 

— Scribul ne-a luat prin surprindere şi s-a 
folosit cu iscusință de asta, băgă de seamă 
Henat. Atât. Dacă avea complici numeroşi şi 
înarmați, s-ar fi încins o luptă. 

— Lupta doar s-a amânat. 

— Noi controlăm armata şi gărzile, judecătorule 
Gem, iar Majestatea Sa cârmuieşte mai departe 
țara fără a da vreun semn de slăbiciune. Treaba 
asta cu omorurile ia o întorsătură neaşteptată, 
recunosc, dar nu cumva Kel conduce doar un 
grup neînsemnat de răzvrătiți? 

— Oricum ar fi, răspunse cancelarul, să ne 
luăm toate măsurile de prevedere şi să nu ne 
slăbim nicio clipă atenţia. 

— Propun să cercetăm iar domeniul lui Neit, 
zise judecătorul. 

— E ultimul loc unde s-ar ascunde Kel, nu? 

— Tocmai! Cum să bănuiască el că forțele de 
ordine l-ar căuta din nou acolo? Nici n-ar putea 
găsi un adăpost mai bun. 

— Pentru asta are nevoie de complici în templu, 
socoti Henat. 

— Fireşte! De curând boala neaşteptată a 
marelui preot m-a pus pe gânduri. Ar trebui să fi 
un om plin de cruzime ca să-l tulburi în astfel de 
clipe dureroase! lar preoteasa Nitis, mâna sa 


dreaptă, n-a scăpat prilejul de a-mi spune cât de 
nelalocul lor sunt aceste bănuieli aruncate 
asupra lui Wahibre. Şi nici nu mi-a oferit 
răspunsuri mulțumitoare la întrebările pe care i 
le-am pus. Dar scribul ucigaş n-o să-şi bată joc 
la nesfârşit de noi. Poate că de data aceasta a 
săvârşit o greşeală care-i va veni de hac. 

Nitis medita la cele şapte cuvinte ale lui Neit care 
zămisleau lumea în şapte paşi. În noaptea când 
se adunau laolaltă părțile risipite ale ochiului 
divin pentru a reface viziunea divină, cele şapte 
cuvinte ale zeiței ţineau balanța de aur a 
judecății. Astfel cuvântul se elibera de moarte şi 
reda viaţa, unitatea şi bunăstarea. Iar cele şapte 
cuvinte retezau capetele celor care juraseră 
strâmb şi ale vrăjmaşilor luminii. 

Un nou gând încolți în mintea preotesei: dacă 
cifra şapte era cheia pentru dezlegarea 
papirusului criptat? Doar prima hieroglifă, apoi 
a şaptea, apoi a paisprezecea şi aşa mai departe 
aveau un înțeles! 

Însă asta ar fi însemnat că cel care scrisese 
textul era un inițiat sau o inițiată în misterele lui 
Neit. 

Îngrijorată, Nitis cercetă documentul. 

Încercarea ei dădu greş, dar această nereuşită o 
linişti. 

Unul dintre scribii Casei Vieţii îndrăzni să-i 
întrerupă munca. 

— Veniţi repede! în fruntea a o sută de gărzi, 


judecătorul Gem cere să intre în templu. 

Nitis îl urmă grăbită pe scrib. 

Judecătorul părea mânios. 

— Ce s-a întâmplat? îl întrebă ea. 

— Nu ştiţi? 

— Nu. 

— Scribul Kel tocmai a sfidat cârmuirea şi 
justiția. Din păcate, a izbutit să fugă, dar am 
motive temeinice să cred că se ascunde aici. 

— Vă înşelaţi. 

— O să verific. Două locuri mă interesează mai 
cu seamă: locuința voastră şi cea a marelui 
preot. 

— Mă împotrivesc. Marele preot e suferind şi nu 
trebuie să-l tulbure nimeni. 

— Justiția o cere. Să începem cu odăile voastre. 
Oamenii mei vor înconjura şi locuinţele celorlalți 
preoți şi ale celorlalte preotese. Nicio încăpere nu 
va scăpa necontrolată. 

Văzând  neliniştea de pe chipul lui Nitis, 
judecătorul pricepu că nimerise drept la ţintă. 
Scribul se vârâse singur în capcană. 

Zece gărzi dădură buzna în camerele Mai marii 
cântărețelor şi ţesătoarelor. Temându-se de 
înverşunarea fugarului, erau gata să-l lovească 
fără rețineri. 

— N-am găsit pe nimeni, îl înştiinţă un ofițer pe 
Gem. 

— Să încercăm şi în locuința marelui preot, 
porunci judecătorul. 


— Mă împotrivesc, repetă Nitis. 

— Stați deoparte sau vă arestez pentru că 
împiedicaţi desfăşurarea cercetărilor. 

Două gărzi se aşezară la dreapta şi la stânga 
tinerei preotese. O trupă forța uşa lui Wahibre, 
care zăcea în pat. 

— Ce căutaţi? îl întrebă marele preot pe 
judecător. 

— Pe ucigaşul Kel. Predaţi-mi-l şi justiția vă va 
arăta oarece bunăvoință. 

— V-aţi pierdut minţile. 

— Haideţi, la treabă! strigă Gem către oamenii 
săi. 

Forțele de ordine nu ocoliră niciun ungher. 
Scotociră pretutindeni, golind până şi cufărul cel 
mai Mic. 

Ruşinat, judecătorul trebui să se recunoască 
învins. 

— Îmi pare rău, îi zise el bolnavului. Ştiţi doar 
că munca mea nu-i deloc uşoară. 

Marele preot nu-i răspunse, ci întoarse capul şi 
închise ochii. Afară, Nitis aştepta neclintită între 
cele două gărzi. 

— Mai-marea cântărețelor e liberă să meargă 
unde doreşte, grăi Gem, ferindu-se s-o privească 
în ochi pe preoteasă. 

Era cu neputinţă să se întoarcă la depozitele 
regale. 


Şi nici nu încăpea vorbă să-i ceară lui Nitis un 
adăpost pe domeniul lui Neit. Kel nu se îndoia că 
judecătorul Gem va răscoli iarăşi templul, mai cu 
seamă locuinţele preoţilor şi ale preoteselor. 

— Ieşirile din Sais vor fi supravegheate vreme de 
câteva zile, socoti Bebon. Până şi vânzătorii 
ambulanți au să fie arestaţi. Pe deasupra, trupe 
de soldați vor controla fluviul şi drumurile. Să-ţi 
razi mustața nu-i de-ajuns. Trebuie să ne 
ascundem chiar în mijlocul oraşului, să luăm 
legătura cu Nitis şi să lăsăm furtuna să treacă. 

— Mai ai vreun prieten pe care să te bizui? 

— Mă gândesc la cineva, dar există oarece 
primejdii. 

— Cu alte cuvinte, ne-ar putea vinde gărzilor. 

— După părerea mea, nu-i stă în fire. 

— Dar nu eşti sigur! 

— Lucrăm împreună de mulți ani şi ne 
înțelegem bine. Dar s-ar putea să-l mire că-i 
aduc un ucigaş fugar. Şi apoi ceea ce s-a 
întâmplat la Tribunalul Celor Treizeci nu-ţi 
îmbunătăţeşte renumele! Bătându-ţi joc de rege 
şi de judecători, ţi-ai închis toate uşile. 

— A sosit clipa să ne despărțim, Bebon. 

— Gata, ajunge! M-ai părăsi? Tu? 

— Nu, dar... 

— Atunci încetează cu disprețul ăsta! Nu mă 
călăuzesc în viață după vreo învăţătură aleasă, 
recunosc, şi nici n-am talentul unui scrib. O să 
mă învinuieşti tot timpul pentru asta? 


— Nu, eu... 

— Să mergem. Am să încerc să-l conving pe 
prietenul meu că n-ai ucis pe nimeni. 

Vânt-de-Miazănoapte o luă înainte. 

— Cum de ghiceşte întotdeauna măgarul ăsta 
drumul cel bun? se întrebă actorul. 

Scos din răbdări, Amasis călcă în picioare coiful 
fals, apoi îl cuprinse o descurajare atât de 
puternică, încât îl sili să rămână închis în odaia 
sa. Cancelarul Udja se mărginea să rezolve 
treburile zilnice, spunând tuturor că regele 
suferă de o boală uşoară. 

Doar prezenţa reginei Tanit îl alină. Amestecând 
blândețea cu asprimea, ea îi aminti monarhului 
de îndatoririle sale şi reuşi să-l trezească din 
toropeală. 

— De ce m-a sfidat ucigaşul în felul ăsta? 
întrebă Amasis, recăpătându-şi glasul. 

— Se pare că a fost un plan prin care urmărea 
să-i fie recunoscută nevinovăția. 

— Jalnic plan! Cum de şi-a închipuit că n-o să 
cercetez cu atenţie coiful care m-a făcut rege? 
— Din fericire, scribul acesta săvârşeşte şi 
greşeli. 

— Dar scapă mereu! Adunați sfatul şi dați-mi să 
beau. 

— Chiar trebuie să beţi? 

— Neapărat. 

Regina se înclină. 

Amasis o cuprinse în braţe. 


— Îţi mulţumesc pentru ajutor. Cei care mă cred 
la capătul puterilor se înşală amarnic. 
Întâmplarea de la tribunal m-a pus la încercare, 
recunosc. Dar acum am luat iar frâiele în mâini. 
Să vină slujitorii să-mi aranjeze părul şi să mă 
îmbrace. 

* 

Cancelarul Udja, căpetenia iscoadelor Henat şi 
marele general Fanes din Halicarnas se înclinară 
în fața unui monarh întremat şi gata de luptă. 

— Ați dat de urma lui Kel? 

— Din păcate, nu, răspunse mâhnit cancelarul. 
Încă o dată le-a scăpat gărzilor printre degete. 

— l-aţi descoperit complicii? 

— Nici atât. Au pricinuit o asemenea dezordine, 
încât nicio mărturie nu ne e de folos. Iar de la cei 
pe care i-am luat la întrebări n-am aflat nimic. 
Judecătorul Gem a poruncit ca ieşirile din oraş 
să fie supravegheate şi toate iscoadele noastre 
sunt la datorie. Un lucru e sigur însă: ucigaşul 
nu se ascunde pe domeniul lui Neit. Marele preot 
zace la pat şi nu-i poate oferi nici cel mai 
neînsemnat ajutor. 

— De ce nu izbutim să-l prindem pe netrebnicul 
ăsta? se mânie regele. 

— Pentru că e un singuratic, fu de părere Henat. 
La prima vedere s-ar zice că-i o slăbiciune, dar, 
de fapt, e arma lui de căpătâi. 

— Ba are la îndemână, negreşit, o sumedenie de 
complici! se împotrivi cancelarul. 


— Nu neapărat. Cred mai degrabă că se bucură 
de sprijinul unor naivi pe care-i duce cu uşurinţă 
de nas. Acest ucigaş, diferit de cei de teapa lui, e 
mereu la pândă şi se mişcă fără încetare dintr- 
un loc în altul. Dar puţin câte puţin, va ajunge la 
capătul puterilor. 

— Nereugşita lui Gem îmi pune răbdarea la grea 
încercare, grăi Amasis. Am de gând să 
încredințez altcuiva cercetările. 

— După mine, Majestate, ar fi o greşeală. Gem 
nu numai că îşi cunoaşte bine meseria, e 
neînduplecat şi munceşte fără răgaz, dar acum 
se simte rănit în mândria lui de judecător. 

Se va înverşuna să rezolve această problemă 
întrucât socoate că onoarea sa atârnă de ea. 

Amasis clătină din cap în semn de încuviințare. 

— Tu ce crezi, adevăratul coif se află la Kel? 

— Atunci un uzurpator n-ar fi scăpat prilejul 
oferit de moartea lui Apis. Chiar dacă are 
comoara Kel nu pare în stare să se folosească de 
ea. 

— Au existat tulburări în rândurile mercenarilor 
greci? îl întrebă regele pe Fanes din Halicarnas. 

— Deloc,  Majestate. Oamenii au apreciat 
creşterea soldei şi nu jură decât pe numele 
vostru. Trupele de elită se antrenează din greu şi 
în fiecare săptămână îi chem la mine pe ofițerii 
de rang înalt şi controlez garnizoanele ca să aflu 
dacă există nemulțumiri. Sais, Memphis, 
Bubastis şi Daphnae sunt bine înzestrate. 


Soldaţii nu duc lipsă de nimic, mănâncă pe 
săturate şi au arme tot mai bune. 

— Şi flota noastră de război creşte, adăugă Udja, 
iar căpitanii de corăbii se descurcă de minune. 
— Avem cu ce le descuraja pe iscoadele străine 
care ne urmăresc mişcările, socoti Henat. 
Pesemne că îşi simt inima grea când îşi 
întocmesc rapoartele către împăratul Persiei. Un 
atac împotriva noastră înseamnă moarte sigură. 
— Casa tălmacilor se reface? 

— Pas cu pas, Majestate. Lucrurile merg greoi 
deocamdată, dar supraveghez totul îndeaproape, 
iar schimbul de scrisori diplomatice a reînceput. 
Una peste alta, ucigaşul nu şi-a atins ţinta. 
Nimeni n-a tras foloase de pe urma distrugerii 
Casei, iar noi am ieşit din această încercare mai 
puternici şi mai prevăzători. 

— Vreo noutate de la Cresus? 

— Chiar astăzi a sosit o scrisoare de la el. După 
ce ne cere veşti despre Majestatea Voastră şi 
despre Marea Soţie Regală, ne înştiințează că 
proaspătul împărat al perşilor e sănătos şi 
hotărât să clădească o pace trainică prin 
înmulțirea legăturilor diplomatice şi negustoreşti 
cu Egiptul. Simple vorbe curtenitoare, fireşte, 
care însă dovedesc faptul că împăratul 
Cambyses a priceput că nu e înțelept să se ridice 
împotriva noastră. 

— Şi rapoartele iscoadelor noastre ce spun? 

— Împăratul e un suveran ce cârmuieşte cu 


mână de fier şi care se gândeşte la bunăstarea 
țării. Numai că imperiul său e alcătuit din 
seminții diferite şi există multe grupuri de 
răzvrătiți care-i dau bătăi de cap. Unele provincii 
vor să-şi cucerească libertatea, ceea ce o să-l 
silească să trimită trupe acolo. 

— Minunat! judecă Amasis. Ocupat să păstreze 
unitatea imperiului, o să dea uitării visurile sale 
de cucerire. 

Vânt-de-Miazănoapte se opri. 

Îşi ciuli urechile şi bătu în pământ cu copita 
piciorului stâng din faţă. 

— Gărzile, şopti Bebon. Să facem cale-ntoarsă. 

Dar măgarul refuză. 

Se trânti la pământ, lungindu-se pe-o parte şi 
începu să sufle greu, scoțând limba. 

Kel îngenunche şi-i mângâie fruntea. 

În scurtă vreme apărură vreo zece oameni 
înarmaţi care-i înconjurară pe cei doi prieteni şi 
pe măgar. 

— Ce se petrece aici? 

— Măgarul nostru e bolnav, zise Bebon cu 
mâhnire. Trebuia să ne cărăm mărfurile la 
depozitele regale şi iată-ne acum ţintuiți locului! 
— Ridicaţi animalul şi luaţi-vă tălpăşița! Molâii 
n-au ce căuta pe străzi. 

— Nu-l vedeţi cât e de mare? Daţi-ne o mână de 
ajutor! 


Fu nevoie de patru gărzi pentru a-l urni pe Vânt- 
de-Miazănoapte, care se lăsa greu, prefăcându- 
se răpus de durere. 

Până la urmă porni mai departe, şchiopătând. 
— Bine jucat, îi suflă la ureche Bebon. 

Cei trei avură grijă să facă un ocol mare. 
Revenind la mersul său obişnuit, măgarul nu 
mai dădu semne de nelinişte şi poposi într-un 
târziu lângă uşa unui atelier aflat în mijlocul 
unui cartier al meşterilor. 

Vânt-de-Miazănoapte nu greşise locul. 

Când Bebon împinse uşa de lemn, Kel tresări. 

În fața lui răsări chipul lui Anubis, zeul 
însărcinat să-i călăuzească pe morţii cei drepți 
pe cărările tărâmului celălalt! 

— Prietenul meu meştereşte măşti întrebuințate 
la celebrarea misterelor şi a ritualurilor, îl lămuri 
actorul pe scrib. 

Anubis, Horus, Hathor, Sekhmet, Thot, Seth... 
Toţi zeii sălăşluiau în încăperea cea întunecoasă. 
— Intră, îl îndemnă Bebon. Nu te muşcă. Vânt- 
de-Miazănoapte rămase de pază. 

Kel contemplă cu pioşenie fiecare mască de 
parcă ea întruchipa o realitate divină ce impunea 
respect. 

— Unde eşti, Lupin? strigă actorul. 

— Aici, tocmai în spate, răspunse o voce 
răguşită. 

Meşterul tocmai isprăvea o mască a zeiței 
hipopotam Tueris, protectoarea naşterilor. 


Slab, cu fruntea bombată şi umerii ieşiţi în 
afară, muncea răbdător, dornic să atingă 
desăvârşirea. Adesea pierdea şirul orelor, 
migălind fiecare detaliu. 

— Cum o duci cu sănătatea, Lupin? 

— Iar ai necazuri, Bebon? 

— Mai mult sau mai puţin. 

— Mai degrabă „mai mult” sau mai degrabă „mai 
puţin”? 

— Se putea şi mai bine. 

— Gărzile? 

— Doar le cunoşti: te bănuiesc, mereu te 
bănuiesc de ceva! 

— Te-ai încurcat cu femeia nepotrivită sau ai 
săvârşit vreun furtişag? 

— Asemenea treburi nu mă privesc. E vorba de- 
un prieten. Meşterul nu se opri din lucru. 

— Şi l-ai adus la mine? 

— E acuzat pe nedrept. 

— Pentru ce? 

— Chiar vrei să afli adevărul? 

— Mi-ar plăcea. 

— Uneori e mai bine să nu-l ştii. 

— De ce anume e acuzat prietenul tău, Bebon? 

— De omor. 

Cu o delicateţe fără margini şi fără să-i tremure 
degetele, meşterul pictă conturul ochilor zeiței 
Tueris. 

— Un singur omor sau mai multe? 

— Toţi scribii din Casa tălmacilor. 


— Ah!... 

Exclamaţia înăbuşită a lui Lupin trăda o adâncă 
tulburare. 

Dacă avea să izbucnească în strigăte de furie, 
cei doi prieteni trebuiau să se retragă degrabă. 
— Să ajuţi un astfel de răufăcător cere curaj, 
socoti el. 

— Sunt convins de nevinovăția lui. Scribul Kel e 
victima unor uneltiri. 

Punând, în sfârşit, deoparte masca zeiţei, 
meşterul se ridică. 

— Arată-mi-l pe acest scrib fugar. 

Kel se apropie, iar Lupin, îl cercetă cu privirea 
sa pătrunzătoare. 

— Speraţi să dormiţi aici, bănuiesc. 

— Dacă nu te incurcăm. 

— Găsiţi două rogojini în dosul mesei de lucru. 
Şi cu siguranţă vă e foame, nu? 

— Dacă-ţi rămâne puţină pâine... 

— Am fiert nişte boabe de lupin pe care le-am 
lăsat la înmuiat câteva zile, schimbându-le apa 
din şase în şase ore. În felul ăsta le dispare de tot 
amăreala. E mâncarea mea preferată. lar berea 
nu-i rea. Cât timp aveţi de gând să rămâneți? 

— Depinde de tine... şi de încă un hatâr pe care 
ţi-l cerem. 

— Ah! 

— Linişteşte-te, nu-i ceva primejdios! sări 
numaidecât actorul. 

— Te ascult. 


— Vrei s-o cauţi pe Nitis,  Mai-marea 
cântărețelor şi țesătoarelor lui Neit? Şi ea crede 
în nevinovăția lui Kel, iar noi nu ne putem lipsi 
de ajutorul ei. La ora asta pesemne că se întreabă 
dacă Kel a scăpat cu viaţă. Poate că Nitis ne va 
găsi un adăpost sigur. 

— N-o cunosc pe această preoteasă. 

— Măgarul nostru, Vânt-de-Miazănoapte, o să 
te călăuzească până la ea. Te vei preface că 
doreşti să-i vinzi masca unei divinități. 

Lupin nu se împotrivi. 

— Acum să mâncăm şi să dormim. Mâine voi 
merge la templu. 

Kel se întreba dacă va supraviețui nenorocirii 
ce-l lovise, dacă o s-o revadă pe Nitis. Înconjurat 
de atâtea chipuri divine, se bucura de o clipă de 
răgaz, dar neîndoielnic avea să urmeze o nouă 
furtună. 

După plecarea meşterului, condus de Vânt-de- 
Miazănoapte, nu-i ascunse lui Bebon neliniştea 
care-l cuprinsese. 

— Prietenul tău n-o să ne dea pe mâna gărzilor? 
— S-ar putea. 

— Îl cunoşti bine pe acest Lupin? 

— Aşa cred. 

— Dacă aş fi prins, el ar primi o răsplată 
frumoasă. 

— Cu siguranţă. 

— Atunci să plecăm! 

— Afară ne pândeşte primejdia de a fi arestați. 


Iar Lupin poate că m-a crezut. Dacă se întâlneşte 
cu Nitis, ea o să-l convingă. 

— Şi dacă se duce drept la cea mai apropiată 
cazarmă, o să fim cât de curând împresurați şi 
n-o să avem nicio şansă de scăpare. 

În toiul nopţii, regele Amasis se trezi tresărind şi 
numaidecât deschise uşa camerei sale. 

Luate prin surprindere, străjile îl salutară. 

— Duceţi-vă după cancelarul Udja. 
Impunătorul demnitar nu întârzie să apară. O 
chemare atât de neobişnuită presupunea că se 
întâmplase ceva grav. 

— Am avut un vis, îi mărturisi monarhul, şi 
trebuie să trag chiar acum învățămintele de 
cuviință. Nu-i venerăm îndeajuns pe strămoşi, 
cancelare. Bineînţeles, meşterii noştri îi imită pe 
cei din epoca de aur a piramidelor, dar am uitat 
să ne îngrijim de monumentele acelor vremuri 
glorioase. Aşa că o să începem cu templul marii 
piramide a lui Kheops, unde sufletul meu a fost 
purtat în timpul nopţii ca să vadă stricăciunile 
de care suferă unele capele. O asemenea 
delăsare ne-ar putea atrage blestemul 
răposațţilor faraoni. În zori o să-i aduni pe cei mai 
buni ritualişti şi pietrari din Sais. Mâine - seară 
vor pleca spre Memphis, unde vor primi sprijin 
din partea colegilor de la templul lui Ptah. Vreau 
cât mai mulți oameni la lucru pentru ca 


reparațiile să se încheie cât mai repede. Apoi o să 
dregem şi alte monumente vechi. 

Deşi mirat, Udja socoti că n-avea rost să se 
împotrivească. Nu-i rămânea decât să-şi 
trezească ajutoarele şi să îndeplinească 
poruncile regelui. 

* 

Kel nu reuşea să adoarmă, într-atât îl tulbura 
purtarea meşterului de măşti. Acesta se dovedise 
prea tăcut şi prea ascultător! Dezvăluirile 
prietenului său Bebon ar fi trebuit să-i 
stârnească furia. 

După spusele actorului, Lupin nu făcea 
niciodată gesturi pripite. Îşi lua întâi un răgaz 
pentru a chibzui la cele întâmplate, apoi trecea 
la fapte aşa cum credea el de cuviință. Nimeni nu 
putea să-i schimbe părerea. 

Dar tocmai în asta stătea necazul. Meşterul nu 
arătase că are vreo părere, mărginindu-se să facă 
ceea ce-i ceruse Bebon, de parcă ar fi fost vorba 
de nişte oaspeți oarecare! 

În fața unui ucigaş de temut precum scribul Kel, 
căutat de toate gărzile din regat, nu-ți rămânea 
decât o singură cale. Trebuia să i te supui şi să 
te prefaci că-l ajuţi. Odată ieşit din atelier, teafăr 
şi nevătămat, Lupin le va da de ştire străjilor şi 
va căpăta o frumoasă răsplată pentru asta. 

Kel se străduia să descifreze papirusul criptat. 

De vreme ce măştile divinităţilor îl priveau, se 
gândi să le folosească numele. Aşa că încercă să 


citească textul pornind de la cele trei hieroglife29 
ce alcătuiau numele lui „Anubis”, care deschidea 
drumurile din lumea de dincolo. 

Jalnică nereuşită. 

Şi numele altor zei duseră la acelaşi rezultat. 
Astfel se scurseră orele până în zori. 

lar Lupin nu se întorsese. 

Kel îl zgâlțâi pe Bebon. 

— Trezeşte-te! 

Actorul mormăi nemulțumit. 

— Mi-e somn. 

— S-a luminat de ziuă şi Lupin tot n-a venit! 

— L-o fi reținut ceva. 

— Nu pricepi? Ne-a vândut gărzilor! 

Asemenea gând, deloc plăcut, îl deşteptă pe 
Bebon. 

— Nu-i stă totuşi în fire! 

— Nici tu nu obişnuieşti să-i calci pragul însoţit 
de ucigaşi fugari. S-ar putea să se fi întâmplat 
altceva, încă şi mai groaznic: el şi Nitis au fost 
arestați, iar prietenul tău a mărturisit că ne-a 
ascuns în casa lui. Nimeni nu rezistă când e pus 
la cazne. 

— Vasăzică Nitis era supravegheată pas cu 
pas... De necrezut! Şi apoi Vânt-de-Miazănoapte 
ar fi adulmecat primejdia. 


29 I+N+P=INP=Anubis. Hieroglifele nu cuprind vocale, aspect 
perisabil al limbajului, iar vocalizarea cuvintelor egiptene depinde 
de diverse tradiții. 


— Atunci Lupin trebuia să se fi înapoiat deja. 

Se auzi lătratul unui câine. 

Pe scrib şi pe actor îi trecură fiori. 

— Se apropie cineva, şopti Kel. Şi cu siguranță 
nu-i prietenul tău. 

Încrezător de felul său, Bebon începu să facă 
planuri. 

— O să ne batem, hotări el. 

— Degeaba, socoti Kel. Gărzile au venit în 
număr mare şi n-avem nicio portiță de scăpare. 

— N-o să mă las înşfăcat ca o biată orătanie! 

— Pe mine, doar pe mine mă caută. Ascunde-te 
în capătul atelierului. Poate că de bucurie că m- 
au prins nu vor scotoci peste tot. 

— Nici nu încape vorbă! 

— Te rog, Bebon. Nu te jertfi zadarnic. 

— Eu să tremur ca un fricos? 

— Nu, să supravieţuieşti. Şi să bei mai târziu în 
sănătatea mea. 

— Îţi repet, nici nu încape vorbă! Mă vezi stând 
pitit în vreun colț şi privind cum eşti arestat? Să 
nu ne dăm învinşi dinainte şi să-i luăm prin 
surprindere. Să ne aşezăm de-o parte şi de alta a 
uşii, să aşteptăm până intră primii, apoi să 
tăbărâm pe ei! Cu puţin noroc, răzbim până 
afară. 

Kel nu se întinse la vorbă. Bebon nu credea 
câtuşi de puţin în reuşita planului său, dar nu- 
şi pierduse îndrăzneala. Şi apoi era de preferat 
să mori luptând. 


— Îmi pare rău că ţi-am pricinuit atâtea 
necazuri. 

— Aş! i-o reteză Bebon. Barem, spre deosebire 
de un scrib obişnuit, lângă tine omul nu se 
plictiseşte. Nimic nu mă înspăimântă mai tare ca 
bătrâneţea. Mulțumită ţie voi scăpa de acest 
chin. 

Câinele încetă să latre. 

Pesemne gărzile îl uciseseră şi se pregăteau de 
atac. 

Cei doi prieteni schimbară o ultimă privire şi îşi 
ocupară locurile. 

O tăcere apăsătoare se aşternu. 

S-ar fi zis că gărzile se întrebau cum e mai bine 
să facă. Să le ordone urmăriţilor să deschidă uşa 
atelierului sau s-o spargă şi să se năpustească 
înăuntru? 

Înarmat cu un ciocan de lemn, Bebon era gata 
să lovească din toate puterile. Kel prefera să se 
ferească şi să se strecoare printre duşmani. 

Liniştea devenea tot mai greu de îndurat. 

Nu se desluşea nici cel mai slab zgomot, de 
parcă viața s-ar fi oprit în loc. 

Încet uşa se deschise. 

Prevăzătoare, prima dintre gărzi şovăia să intre. 

În sfârşit, trecu pragul. 

Un parfum se răspândi în toată încăperea... Un 
parfum care-l vrăji pe Kel. 

— Nitis! strigă el. 

Kel şi Bebon se arătară. 

— Sunteţi teferi şi nevătămațţi! zise tânăra 
femeie, oftând uşurată. Până în clipa aceasta m- 
am întrebat dacă nu era vorba de-o capcană. 
Doar Vânt-de-Miazănoapte m-a liniştit. Acum 
supraveghează împrejurimile împreună cu 
prietenul vostru. 

— Lătratul câinelui... îi reaminti Bebon. 

— Un paznic bun care m-a simțit numaidecât. 
Dar l-am potolit şi acum doarme. Haideţi repede, 
părăsim cartierul şi plecăm spre Memphis la 
bordul unei corăbii. 

— Veniți... veniți cu noi? se miră Kel. 

— Faraonul a hotărât să fie reparat templul 
piramidei lui Kheops şi strânge ritualişti şi 
meşteri. Bebon va fi un ajutor de sculptor grozav, 
iar Kel un desăvârşit preot al lui Ka. Fiind trimişi 
ai templului zeiței Neit, ne vorn bucura de atenție 
şi de protecția armatei! 

— Un nou rol de jucat, socoti actorul. Din 
fericire, am lucrat cândva pe un şantier. 

— Cum sosim la Memphis, ne şi luăm tălpăşița, 
zise Kel. 

— Ba nu, se împotrivi preoteasa. Hotărârea lui 
Amasis a fost luată datorită unui vis în care i se 
poruncea să-i venereze pe strămoşi şi să le 
dreagă lăcaşurile de cult. 

— Strămoşii, repetă scribul, nedumerit. Să fie 
acesta semnul aşteptat? 


— Zeii nu ne vor părăsi, grăi răspicat Nitis. 
Oare vor descoperi în sfârşit cheia papirusului 
criptat? 

Mai-marele atelierului sculptorilor era un om 
aspru şi cu o fire urâcioasă. Gratie voioşiei sale 
netulburate şi hărniciei lui Vânt-de- 
Miazănoapte, pus să care merindele şi băutura 
pentru meşteri, Bebon izbuti să-l mai îmbuneze. 
— Oamenii sunt nişte bastoane strâmbe, îi 
spuse el lui Bebon. Nu se gândesc decât să 
trândăvească şi să petreacă. Dacă n-aş cere 
disciplină, treaba ar sta pe loc! Iar faraonul e 
grăbit. Vrea zeci de statui precum cele din 
vechime, din piatră dură. Nu mă deranjează să 
ne întoarcem la măiestria meşterilor din 
vremurile de demult. Dar mâna oamenilor mei se 
arată uneori nevolnică şi trebuie să le îndrept 
greşelile. Bazaltul, serpentinul şi brecia cer 
multă iscusință. Şi ţin neapărat ca statuile să fie 
lustruite fără cusur. 

Statuile divinităţilor şi ale marilor inițiați în 
mistere căpătau formă sub ochii lui Bebon, 
însărcinat să păstreze ordinea în atelier, să 
curețe uneltele şi să le rânduiască în fiecare 
seară. Avea astfel timp să copieze textele gravate 
pe măsură ce acestea erau săpate în piatră şi să 
le transmită lui Kel şi lui Nitis. 

Dar niciunul dintre ei nu descoperi în textele cu 
pricina ceva care să-i ajute să dezlege codul. 

Pe când Nitis şi inițiații Casei Vieţii reformulau 


străvechile ritualuri menite să ducă la renaşterea 
puterii faraonului Kheops, Kel îndeplinea 
modesta sarcină de slujitor al lui Ka, urmând 
poruncile unui ritualist neînduplecat, care 
supraveghea munca preoţilor de pe platoul 
piramidelor. 

Reparând templul, făcându-l să arate ca 
odinioară şi modelând statui, preoții şi meşterii 
înfăptuiau un lucru de o importanţă fără 
pereche: îi uneau pe zei şi Ka-ul lor, putere 
zămislitoare veşnic vie. Ea se încarna în 
lăcaşurile lor sacre şi în trupurile de piatră, 
scăpând în felul acesta de forța distrugătoare a 
timpului şi de vicisitudinile omeneşti. 
Apropiindu-se de uriaşii Vechiului Regat, 
precum Kheops, Amasis îşi întărea propria 
putere şi-şi arăta respectul față de vechile 
tradiții. El, iubitor al culturii greceşti, ce începea 
să pătrundă în Egipt spre paguba lui Maat, 
apucase pe un alt drum? 

Kel şi Nitis se îndoiau. 

Visul îl prevenise pe rege că rătăcirile sale îl vor 
duce la dezastru, aşa că acum încerca să-şi 
îndrepte greşelile implorând protecţia aleşilor săi 
înaintaşi. Dar oare asta va fi de-ajuns? 

Scribul îşi vedea cu toată atenţia de îndatoririle 
sale, cărând vasele şi cupele cu ofrande. Sufletul 
faraonului reînviat sorbea din ele energia 
ascunsă pe care o înapoia sub forma strălucirii 
creatoare. 


Mulţumit de purtările lui Kel, întâiul ritualist 
din templul piramidei îi încredinţă şi alte sarcini. 
De-acum scribul avea să aleagă el însuşi 
ofrandele, după nevoile rituale şi să vegheze la 
curățarea obiectelor. Ba chiar i se îngădui să 
intre în câteva capele din partea tainică a 
sanctuarului, acolo unde se manifesta vocea 
strămoşilor. 

Al doilea ritualist nu vedea deloc cu ochi buni 
toate acestea. Avea trupul prea bine hrănit, părul 
negru lipit de ţeasta rotundă, iar mâinile şi 
picioarele umflate de grăsime, şi spera să ia 
curând locul Mai-marelui său, care suferea de 
artroză. 

Pe când umplea cu vin un vas de alabastru, Kel 
simți asupra lui o privire duşmănoasă. 

Al doilea ritualist se uita ţintă la el. 

— Fi cu mare băgare de seamă. Obiectul acesta 
e foarte, foarte vechi. Dacă-i pricinuieşti vreo 
stricăciune, ai să fi alungat numaidecât. 

Kel se înclină. 

— Aici, la Memphis, preoţii lui Ka se bucură de 
o îndelungată şi strălucită tradiţie. Însă tu nu 
eşti de pe-aici. 

— Într-adevăr. 

— De unde vii? 

— Din nord. 

— Dintr-un oraş mare? 

— Nu, dintr-un sătuc. 

Al doilea ritualist se strâmbă cu dispreţ. 


— Nu te amăgi, băiete! Nu trage nădejde că te 
aşteaptă un viitor strălucit la Memphis. Doar cei 
de familie bună dobândesc ranguri înalte. Cum 
ai ajuns aici? 

— La cererea mea. 

— Ah!... Un preot temporar, Vasăzică! Vezi-ţi de 
treburile tale şi poartă-te cuviincios. 

— Ascult de poruncile întâiului ritualist. 

— Boala îi tulbură uneori judecata. Menirea 
mea e să-i atrag atenţia asupra uneltitorilor de 
teapa ta, ca să nu cadă în capcană. Aşa că n-o 
să capeţi alte răspunderi. Mulțumeşte-te cu 
astea de acum, sunt ultimele. 

Convins că-i dăduse lui Kel o lovitură 
hotărâtoare, bărbatul cel arțăgos se îndepărtă. 

Kel trebuia să nu se încreadă în el şi să nu-şi 
calce îndatoririle. Până acum nu descoperise 
ceva care să-l ajute la descifrarea codului. 

Pe de altă parte, scribul se ferea să-l întâlnească 
pe Bebon. Când drumurile lor se întretăiau 
întâmplător, o simplă clătinare a capului arăta 
că deocamdată nu  rezolvaseră nimic. De 
asemeni, îi era cu neputinţă să petreacă alături 
de Nitis câteva clipe. Să se găsească atât de 
aproape de ea şi să nu-i poată vorbi! Barem ea 
nu-l respingea. Totuşi Nitis rămânea un vis 
frumos, un orizont de neatins. 

Kel aprecia cu fiecare zi mai mult munca sa de 
preot al lui Ka. Să-şi îndrepte gândurile spre 
ofrande, să-i venereze pe străbuni, să încerce să 


desluşească tainele nevăzute erau sarcini 
înălțătoare. De ce nu s-ar mărgini la ele şi n-ar 
înceta să caute un adevăr adânc îngropat? 
Pentru că, mai devreme sau mai târziu, cineva o 
să afle cine este el. Va fi arestat, osândit şi 
executat pentru nişte omoruri pe care nu le 
săvârşise. Prin urmare, soarta nu-i lăsa de ales 
şi nu-i va îngădui nicio clipă de răgaz până nu-şi 
va dovedi nevinovăția. 

În zori Kel se apucă de treabă. Ducând o tavă cu 
mâncăruri aduse ca ofrandă, păşi uşor în 
templul piramidei faraonului Kheops. Puterea 
arhitecturii, mărturie a domniei uriaşilor, îl 
copleşea. Blocurile gigantice, aşezate după o 
geometrie complicată, dovedeau ştiinţa 
constructorilor. Nefiind în stare să înfăptuiască 
o asemenea operă, saiții se mulțumeau s-o 
repare pe aceasta pentru ca magia vârstei de aur 
să nu dispară de tot. 

Înăuntrul piramidei, acolo unde muritorilor nu 
le era îngăduit să intre, se săvârşea neîncetat 
reînvierea. lar un preot al lui Ka, cu tot rangul 
lui modest, ajuta la hrănirea ei. 

Kel depuse ofrandele pe o masă de piatră în 
forma  hieroglifei  hotep, însemnând „pace, 
deplinătate, împlinire”. În această clipă, lumea 
de dincolo şi cea de aici se întrepătrundeau. 
Scribul simțea prezența Ka-ului regal, a 


strămoşului întemeietor, piatră de temelie a 
edificiului. 

De-o parte şi de alta a capelei se găseau două 
încăperi mici în care se păstrau obiectele rituale. 
Kel o cunoştea pe prima, dar încă n-o cercetase 
pe cea de-a doua. 

De cum îi trecu pragul, îl încercă un simțământ 
ciudat. 

Nu, nu era o simplă încăpere ce slujea drept 
depozit. 

În mijloc se vedeau două lăzi din alabastru, 
lipsite de orice inscripţie. 

Judecând după lustrul fără cusur şi după 
strălucirea aparte a materialului,  datau 
amândouă din vremea piramidelor. 

Păreau că-l aşteaptă. 

Cu mâna tremurândă, Kel ridică primul capac 
şi descoperi patru amulete din aur: coloana 
statorniciei, simbol al renaşterii lui Osiris 50, 
nodul magic al zeiței Isis5!, vulturul zeiței Mut, 
în acelaşi timp „mamă şi moarte”32, şi colierul 
lat 33 în care se întrupa Enneada, uniunea 
puterilor creatoare. 

Ferindu-se să atingă aceste obiecte fără 
pereche, adevărate culmi ale  măiestriei 


30 Djed. 
31 Tit. 

32 Mut. 
33 Usekh. 


bijutierilor, Kel ridică al doilea capac. 

Şi dădu la iveală un papirus a cărui pecete 
fusese ruptă! Cu delicateţe, Kel îl desfăşură. 
Papirus dintre cele mai bune, scris fin şi precis, 
însă... textul era de nedescifrat! 

Din nou un document criptat. 

Dar dacă amuletele ofereau cheia? Fie trebuia 
folosită doar una, fie toate patru odată. 

Ultima cale se dovedi cea bună. Neînchipuit de 
întortocheată, ea îi arătă scribului cuvintele ce 
trebuiau înlăturate, cele ce trebuiau inversate şi 
cele ce trebuiau întregite. Fără statornicie, 
magie, moarte şi lățime textul nu se putea citi cu 
niciun chip! 

Kel desluşi cuvintele unui profet ce descria 
timpurile ce aveau să vină: 


Ceea ce au prezis strămoşii s-a întâmplat. 
Întâlneşti omoruri pretutindeni, hoţul a devenit 
bogat, oamenii întorc spatele credinței ca să 
strângă averi, vorba înțeleptului a pierit, ţara e 
lăsată pradă slăbiciunilor ei, inima tuturor 
animalelor plânge, scrierile din camera sacră au 
fost furate, tainele adăpostite acolo au fost 
trădate, formulele magice au fost date în vileag şi 
acum se aud peste tot, lipsite de orice putere de 
când oamenii de rând le-au învăţat pe de rost. 
Legile din sala judecății au fost azvârlite afară, 
iar oamenii le calcă în picioare pe străzi. Cei care 
ațâţă la neînţelegeri n-au fost alungaţi şi nicio 


slujbă nu mai e la locul ei. Distrusă este 
transmiterea mesajelor. 


Kel ardea de nerăbdare să afle dacă acest cod îi 
îngăduia să descifreze, în sfârşit, papirusul 
blestemat care pricinuise atâtea omoruri. 

În spatele său se auzi un glas răstit. 

— Ce faci aici? 

Scribul nu se pierdu cu firea. 

— Aranjez obiectele. 

— Această capelă e în reparații, rosti al doilea 
ritualist. Nimeni n-are voie să intre înăuntru. 

— Nu ştiam. 

— Pleacă de-aici. 

Scribul se supuse. 

— S-ar zice că cercetai ce se află în lăzi. 

Scribul amuți. 

— Amulete de aur, un papirus vechi... O 
comoară pe cinste! Nu cumva erai pe cale să furi 
prețioasele obiecte? 

— Bineînţeles că nu! 

— Minti. 

— Mă acuzați pe nedrept. 

— Faptele sunt clare, băiete, şi treaba asta mi 
se pare foarte gravă. Am să fac plângere 
împotriva ta şi mărturia mea va atârna greu. 
Până atunci ai să vii cu mine la postul de strajă. 
Apoi am să-l înştiințez pe Mai-marele meu. 

— Vă înşelați. Am deschis lăzile, într-adevăr, şi 
am văzut ce conțin. Mă pregăteam să pun 


capacele la loc şi să părăsesc apoi capela. 

— Greu de crezut! Fără îndoială gărzile vor găsi 
în odaia ta obiecte furate. Ai să fi aspru pedepsit. 

— Refuzaţi să ascultați adevărul şi căutaţi să 
mă înlăturați cu orice preț. 

— Adevărul sare în ochi! 

— Nu am de gând câtuşi de puţin să vă iau 
locul, zise Kel. Lăsaţi-mă să închid lăzile, să ies 
din capelă şi să-mi văd de îndatoririle rituale. 

— Gata cu vorbăria! Socoate-te deja arestat. 
Haide, ia-o înainte! 

Deşi nu suferea violența, scribul fu silit să-l 
îmbrâncească pe al doilea ritualist care căzu pe 
spate. 

Ameţit şi greoi, bărbatului îi va trebui ceva timp 
ca să se ridice în picioare şi să dea alarma. 

Kel străbătu templul şi esplanada din fața lui, 
apoi o luă spre satul megşterilor. 

Gărzile se vor repezi mai întâi în odaia unde 
dormea Kel şi-i vor lua la întrebări pe colegii săi. 
Însă nimeni nu ştia de legăturile sale cu Bebon. 

Din fericire, actorul se afla singur în atelier şi 
ascuţea nişte dălți de cupru. 

— Iute, trebuie să fugim! 

— Te-au descoperit? 

— O să-ţi povestesc. Unde să ne ascundem? 

— Întrucât am prevăzut că se va întâmpla una 
ca asta, nu mă prinzi nepregătit. 

Cei doi prieteni alergară până la un vechi depozit 
de cărămizi, acum părăsit. Bebon ascunsese aici 


rogojini, nişte veşminte grosolane, urcioare cu 
apă şi merinde. 

— După cum mi-a spus Mai-marele atelierului, 
îl lămuri Bebon pe Kel, clădirea asta stă să se 
prăbuşească şi în curând o să fie dărâmată. Aşa 
că nimeni n-o să vină după noi aici. 

— S-ar putea să fi găsit cheia codului, îi 
mărturisi Kel, arătându-i prin ce împrejurări 
dăduse de ea. Du-te după Nitis şi cere-i să vină 
cu copia papirusului care se află la ea. Cea pe 
care o aveam eu a rămas în odaia mea, sub 
paleta de scrib. Nu putem merge acolo întrucât 
gărzile scotocesc negreşit, locul. 

— Să nu te mişti de-aici şi să nu-ţi pierzi 
răbdarea, îl sfătui actorul. Lucruri neprevăzute 
ne-ar putea sili să întârziem. 

Să nu se îngrijoreze... Uşor de zis! Kel era 
nerăbdător să încerce iar să descifreze papirusul 
criptat. Nu cumva glasul strămoşilor, facându-se 
simțit în inima sanctuarului de pe vremea 
piramidelor, îi oferea cheia potrivită? 

Afară răsunară zgomote de voci, apoi râsete. 

Cineva se apropia. 

Dar nu putea fi vorba de Nitis şi de Bebon! 

Kel se piti în fundul clădirii, după o stivă de 
unelte şi forme pentru cărămizi, care acum nu 
mai erau de niciun folos. Trase cu ochiul spre 
intrare şi văzu ivindu-se un tânăr vânjos şi o 


țărancă plină de voioşie. 

— Aici n-o să ne tulbure nimeni, spuse băiatul. 

— E vechiul atelier, observă ea cu nelinişte. 

— Întocmai. Îţi place? 

— Un muncitor a murit aici. De atunci locul e 
bântuit! 

— Uită de prostiile astea şi lasă-mă să te strâng 
în braţe! 

Fata îl respinse. 

— Nici gând, locul ăsta mă sperie. 

— Haide, nu te purta ca un copil! 

Kel clătină stiva de unelte. 

Un trosnet amenințător îi făcu pe cei doi 
îndrăgostiți să încremenească. 

— Ai auzit? întrebă ea. E duhul! 

Apoi o rupse la fugă, urmată numaidecât de 
băiat. 

Oftând uşurat, Kel spera ca tinerii vor povesti şi 
altora ce păţiseră. 

Orele se scurgeau anevoie. Tot soiul de gânduri 
negre îl frământau pe Kel. Bebon şi Nitis - 
arestați şi întemnițați, o înfrângere tragică, 
izbânda ucigaşilor... în sfârşit, cu puţin înainte 
ca soarele să asfințească, se auzi glasul mult 
aşteptat! 

— Eu sunt, Bebon! Poţi să te arăţi, Kel. 

Şi dacă actorul, înconjurat de numeroase gărzi, 
fusese silit să vorbească? Ba nu, ar fi găsit el un 
mijloc să-şi prevină prietenul. 

Scribul ieşi din ascunzătoare. 


Alături de Bebon stătea Nitis, mai frumoasă şi 
mai strălucitoare ca niciodată. 

— Gărzile te caută pretutindeni, îi spuse 
actorul. Eşti acuzat că ai furat obiecte sacre şi ai 
pângărit un sanctuar. Pe scurt, încă o 
condamnare la moarte. 

— Nu v-a urmărit nimeni? 

— Vânt-de-Miazănoapte ne-ar fi dat de ştire 
dacă vreun curios se ţinea după noi. 

Cu chipul grav, Nitis se apropie. 

— lată copia papirusului criptat. 

Kel se aşeză în poziţie de scrib şi folosi codul 
amuletelor. 

Încercarea dădu roade! 

„Starea de acum a lucrurilor e dezastruoasă, 
descifră el cu voce tare, şi noi n-o mai putem 
îndura multă vreme. De aceea am hotărât să 
trecem la fapte şi să readucem ţara pe drumul 
cel bun, ţinând seama de noile împrejurări. Să 
ridicăm în slăvi vechile tradiţii şi să le ducem mai 
departe ar însemna o mare greşeală. Doar ţinând 
pasul cu vremurile şi schimbând felul de a 
cârmui vorn putea scoate ţara din fundătură. 
Voi, către care se îndreaptă cuvintele noastre, 
veți şti să ne ajutaţi, iar noi ne legăm să vă oferim 
sprijinul de trebuinţă pentru a duce la împlinire 
planurile noastre comune. Cu toate că măruntă, 
o ultimă piedică ne pune pe gânduri: Divina 
Adoratoare. Deşi mici, se cuvine să ţinem seama 
de puterile sale. Să nu ne încredem în ea şi s-o 


ținem cu grijă departe de tot ce se va întâmpla. 
Noi, adică...” 

Kel se opri. 

— Continuă! îi ceru Bebon. O să-i cunoaştem, 
în sfârşit pe uneltitori! 

— Au folosit alt cod, grăi cu mâhnire scribul. 
Urmarea e de neînțeles! 

— Străduieşte-te! 

Kel încercă să alăture în fel şi chip hieroglifele 
amuletelor. 

Zadarnic. 

— Strămoşii au făcut lumină asupra primei 
părți a papirusului, observă Nitis. Divina 
Adoratoare are cheia celei de-a doua din care 
vorn afla numele uneltitorilor şi cui i-au scris ei. 

— Poate însuşi regelui Amasis, îşi dădu cu 
presupusul Bebon. Sprijinindu-se pe unii dintre 
sfetnicii săi, speră să-i îndepărteze pe cei care 
nu-i împărtăşesc părerile şi să sporească 
înrâurirea grecilor. 

— Şi dacă e taman pe dos? întrebă Kel. 
Potrivnicii cârmuirii lui Amasis, cei care ţin la 
vechile tradiţii, s-au hotărât să-l răstoarne de pe 
tron şi să-i izgonească pe greci din regat. 

— Simplă amăgire! Am rămâne fără armată. 

— Un nou faraon va şti poate cum să strângă 
trupele necesare. În vremea Reginei Libertate am 
reuşit să-i alungăm pe cotropitorii hicsoşi! 

— Cine să fie căpetenia uneltitorilor? Cancelarul 
Udja, căpetenia iscoadelor Henat sau judecătorul 


Gem? 

— Să nu ne pierdem timpul cu tot felul de 
presupuneri fără rost, îi sfătui Nitis. Ştim doar că 
acest text n-ar fi trebuit să ajungă niciodată la 
Casa tălmacilor. Cel care l-a scris s-a temut că o 
să fie descifrat şi a hotărât să curme viața tuturor 
scribilor. 

— lar complicele şi iscoada lui era prietenul meu 
Demos, le reaminti Kel. 

— Şi iată din nou mâna grecilor! sări Bebon. 

— În schimbul unei plăţi grase, Demos ar fi 
putut lucra şi pentru un nobil egiptean. Apoi, 
odată  nelegiuirea înfăptuită, l-au ucis la 
Naukratis ca să atragă bănuielile asupra grecilor 
şi să-l pună în încurcătură pe Amasis. 

— Documentul nu pomeneşte despre coiful 
regelui, băgă de seamă preoteasa. 

— Partea pe care n-am desluşit-o cuprinde 
informațiile cele mai importante, arătă Bebon. 
— Avem acum dovada nevinovăţiei lui Kel, grăi 
Nitis. 

— O dovadă de care nu ne putem sluji, din 
păcate! 

— Dar n-am făcut deja un prim pas? Să mergem 
la Theba şi să ne întâlnim cu Divina Adoratoare. 
Multe lucruri depind de ea. 

Bebon se scărpină în creştet. 

— O călătorie primejdioasă, tare primejdioasă... 
Uneltitorii vor prinde curând de veste că Kel a 
descifrat începutul papirusului şi că doreşte să 


ajungă la Karnak. Drumurile pe uscat şi pe apă 
vor fi supravegheate şi nu vorn răzbi până la 
Divina Adoratoare. 

— Cunoşti ca nimeni altul valea Nilului, îi 
aminti Kel. 

— Să nu înflorim lucrurile! 

— Singura noastră şansă e să vorbim cu 
suverana de la Karnak. Ea va descifra sfârşitul 
papirusului şi va salva Egiptul. 

— Sau ne vor ucide mai înainte, prezise actorul. 
— Dacă socoti această încercare sortită 
dezastrului, eu... 

— Ah, nu, nu începe iarăşi! Da, ne îndreptăm 
spre o nenorocire sigură. Ei şi? Sunt liber să fac 
ce vreau. N-o să mă arăt mai puțin curajos decât 
un scrib care mă tot bate la cap cu poveţele lui. 
Şi osândit la moarte de mai multe ori, pe 
deasupra! 

— Voi încerca să găsesc o corabie care să ne 
primească la bord, hotărî Nitis, şi să aflu câtă 
pază există între Memphis şi Theba. 

Kel îndrăzni să-i cuprindă cu tandreţe mâinile 
între palmele sale. 

— Fiţi cu mare băgare de seamă, vă implor. 

— Nu ieşiţi de aici. Am să mă întorc îndată ce- 
mi va fi cu putinţă. 


80 


Al doilea ritualist nu înceta să tune şi să fulgere 
împotriva netrebnicului care-l atacase şi furase 


apoi mai multe amulete vechi şi neprețuite. 

— Judecătorul Gem vrea să vă vadă, îl înştiință 
o strajă. 

— Mai-marele judecătorilor? 

— El însuşi. 

— Îl credeam la... Sais! 

— Tocmai a sosit la Memphis. 

Mândru că i se dădea aşa o atenţie, al doilea 
ritualist alergă într-un suflet să-l întâlnească pe 
înaltul demnitar. 

După ce-l controlă ca să vadă dacă nu avea vreo 
armă asupra lui, ajutorul lui Gem îl conduse 
inăuntru. 

— Îl recunoaşteţi pe omul acesta? îl întrebă cu 
asprime Gem, arătându-i un portret. 

— Da, cred că da. 

— Credeţi sau sunteți sigur? 

— Aproape sigur! 

— E cel care v-a atacat? 

— Într-adevăr! 

— Cum îl cheamă? 

— Ah... nu ştiu. 

— De mirare, bodogăni Gem. Lucra sub ordinele 
voastre şi nu-i cunoaşteţi numele! 

Simţindu-se pe neaşteptate ca un acuzat în fața 
unui judecător arțăgos, al doilea ritualist îşi 
pierdu cumpătul. 

— Tâlharul ăsta era doar un simplu preot al lui 
Ka, dar mai-marele meu îl preţuia, aşa că... 

— Am vorbit deja cu întâiul ritualist, i-o reteză 


judecătorul. Mărturia voastră mă interesează. Aţi 
spus că l-aţi surprins pe hoț într-o capelă din 
templul funerar al lui Kheops chiar când era pe 
cale să fure nişte amulete şi un papirus. 

— Întocmai. Nu m-am gândit decât să-mi fac 
datoria. Am încercat să-l împiedic şi să-l duc la 
postul de strajă, dar ticălosul m-a lovit cu putere 
şi a fugit! 

— În cele două lăzi din capelă se află încă 
papirusul şi patru amulete de aur. Ce anume a 
furat atacatorul vostru? 

— Multe alte amulete! 

— Câte? 

— Greu de spus... 

— Ce reprezentau ele? 

— Nu ştiu. 

— Sunteţi cu desăvârşire încredințat că băiatul 
ăsta a luat un obiect ritual? 

— Judecând limpede, aşa trebuie să se fi 
întâmplat... 

— Aşadar nu sunteți sigur! 

Îndârjirea judecătorului îl sperie pe al doilea 
ritualist. 

— Nu, nu pe de-a-ntregul. 

— Mulţumesc pentru ajutor. Plecați. 

Gem aflase fapte noi. 

Potrivit Mai-marelui său, al doilea ritualist era 
lacom şi în stare să ponegrească pe oricine ca să 
fie înaintat în rang. Prin urmare, mărturia lui 
părea îndoielnică. Totuşi Kel încercase să fure o 


comoară de care aveau nevoie uneltitorii dornici 
să pună mâna pe putere. 

lar comoara cu pricina se afla sub ochii 
judecătorului. 

Patru amulete vechi încărcate de magie, dar 
lăsate, cu toate acestea, la locul lor. Şi un 
papirus criptat, cu neputinţă de citit! Avea oare 
vreo legătură cu documentul de care pomenise 
conducătorul Casei tălmacilor chiar înainte de 
uciderea sa? 

Dacă scribul Kel dorea într-adevăr să ia 
obiectele, de ce nu-l omorâse pe al doilea 
ritualist? N-ar fi însemnat decât un leş în plus. 
Ucigaşul căuta doar să tulbure lucrările de 
reparare a templului, sau venise după un 
document ce-i trebuia neapărat? 

Gem înclina spre cea de-a doua posibilitate. 
Vasăzică Kel reuşise să descifreze textul şi 
lepădase el însuşi documentul, de-acum fără 
rost. Judecătorul trebuia să stea de vorbă cu 
învățații ca să cunoască ce cuprindea misteriosul 
mesaj. 

Strânşi în pripă de căpetenia lor, uneltitorii îl 
întâmpinară cu răceală. De astă dată, lucrurile 
luaseră o întorsătură proastă! 

— Blestematul de scrib ne sfidează în 
continuare, zise un bărbat, cu nelinişte. lar 
acum are şi cheia codului! 

— Greşit, se împotrivi căpetenia. Poate n-a 
descifrat nici măcar papirusul din vremea 


domniei lui Kheops. 

— Să nu-l mai luăm drept un prost! Nenorocirea 
îl întăreşte pe acest băiat. Credeam că o să jucăm 
pe degete un biet naiv şi o să oferim justiției un 
vinovat la îndemână, dar iată-ne în fața unui 
vrăjmaş hotărât să scoată la iveală adevărul, fie 
şi cu preţul vieţii sale! 

— Să ne gândim la ce e mai rău, propuse unul 
dintre uneltitori. Kel a descoperit o profeție 
întunecată şi a înțeles că bătrânul Egipt e 
amenințat de grave tulburări. Nu ne cunoaşte 
nici numele, nici planurile. De mai multe ori, în 
trecut, prezicătorii au vestit primejdii. Acest text 
vechi nu priveşte neapărat vremurile de azi. 
Pentru un scrib învăţat, nu pare doar o scriere 
ca multe altele? Şi dacă băiatul ăsta, care-şi bagă 
nasul peste tot, o să-i dea atenţie, o să se 
lovească de un zid de netrecut. Niciodată nu va 
găsi cheia codului. 

— Dacă nu cumva o să bată la uşa potrivită! 

— Nu poate ajunge la ea, ştii bine. 

— Mă îndoiesc de asta. 

— Doar Divina Adoratoare i-ar putea îngădui lui 
Kel să dezlege codul. Însă mai întâi trebuie să 
capete această informaţie, apoi să ajungă la 
Theba şi să fie primit de bătrâna preoteasă, pe 
care trebuie s-o convingă să-l ajute şi să devină 
aliata sa! în pofida îndârjirii acestui scrib şi a 
norocului de neînchipuit de care s-a bucurat 
până acum, aşa ceva nu e cu putinţă! 


— Grija noastră e să facem pentru el Theba cu 
neputinţă de atins, hotărî căpetenia uneltitorilor. 
— Este deja. Fluviul şi drumurile pe uscat sunt 
sever controlate. 

— Simplă amăgire! îi contrazise acelaşi bărbat 
neliniştit. Nici la Sais, nici în Deltă gărzile n-au 
izbutit să-l prindă pe Kel. Şi iată-l la Memphis, 
unde se ascunde fără nicio greutate! 

— După câte ştim noi, Kel nu cunoaşte sudul. 
Dacă se încumetă să pornească spre Theba, o să 
i se dea iute de urmă. 

— Şi dacă are complici? 

— Kel nu-i conducătorul unui grup de răzvrătiți, 
ci un biet scrib pierdut în ițele unor treburi de 
stat mai presus de puterile lui! 

— În ziua de azi a devenit o adevărată 
amenințare pentru noi. 

— Să presupunem în continuare ce-i mai rău şi 
să ne gândim la călătoria lui spre Theba. Cu 
siguranţă, o să-l nimicim înainte să păşească pe 
pământul oraşului sfânt. Gărzile şi soldații n-au 
primit ordin să-l doboare? 

— Şi dacă reuşeşte să scape şi s-o convingă pe 
Divina Adoratoare de nevinovăția lui? 

— Nici nu încape vorbă! 

— Încă de la bun început am nesocotit forţele 
acestui tânăr. O atare greşeală, dacă mai 
stăruim în ea, o să ne ducă la dezastru. 

— Ce propui? 

— Doar o alianţă între Divina Adoratoare şi Kel 


ne-ar împiedica să ne atingem ţinta. Fie îl 
înlăturăm pe el, fie... 

— S-o ucidem pe soția zeului Amon, suverana 
domeniului său sacru? Nici să nu te gândeşti! 
— Dacă Kel se apropie prea mult de ea, grăi 
răspicat căpetenia uneltitorilor, nu ne rămâne 
altă cale. 

Memphisul era în fierbere. Prezenţa cuplului 
regal nu avea nimic nefiresc, însă sosirea întregii 
curți din Sais stârnea o anume înfrigurare 
printre înalții slujbaşi de aici, dornici să-i 
mulțumească întru totul pe oamenii regelui. 
Severitatea cancelarului Udja mai ales îi 
înspăimântă pe slujbaşii fără tragere de inimă, 
obişnuiţi să aibă parte de o muncă uşoară şi bine 
plătită. Ajutat de Marele vistiernic, impunătorul 
demnitar verifică registrele cu socoteli, cercetă 
cum îşi făceau datoria cei însărcinați cu diferite 
treburi şi împărți mustrări aspre ce prevesteau 
schimbări dureroase. 

Tăcut, dar semănând cu atât mai mult 
neliniştea în jurul său, Henat observa şi nota. La 
adunarea ofițerilor gărzilor din Memphis şi a 
principalelor iscoade, se mărgini să asculte 
înainte de a mărturisi în vorbe tăioase că cele 
auzite nu-i erau pe plac. Strădaniile gărzilor 
dădeau prea puţine roade. Cu alte cuvinte, unii 
se puteau aştepta să fie mutați. 


Apoi ordinul său căzu ca un trăsnet: toate 
drumurile aveau să fie supravegheate sever şi 
necontenit, gărzilor nu li se mai îngăduiau zile de 
odihnă, iar cel care-l va aduce pe fugar la Sais va 
primi o răsplată frumuşică. 

Cât despre marele general Fanes din Halicarnas, 
el inspectă cazărmile, muştrului deopotrivă 
ofițeri şi soldați de rând, amintindu-le 
mercenarilor greci de importanța datoriei lor. 
Vestea despre mărirea soldei îi spori faima. 

În ciuda unei oarecari oboseli, judecătorul Gem 
ascultă nenumărați martori încredințaţi că l-au 
descoperit pe scribul Kel. Cu răbdare, Gem 
verifică spusele tuturor. 

Zadarnic. 

Sarcina lui Nitis se dovedea mai anevoioasă 
decât prevăzuse ea. Să închiriezi o corabie părea 
lucru uşor, dar trebuia să mărturiseşti soldaților 
ținta călătoriei, numărul şi numele oamenilor de 
la bord. Nicio corabie nu putea pleca fără 
îngăduința forțelor de ordine care mai întâi îi 
luau la întrebări pe călători. 

Desigur, judecătorul Gem se temea ca scribul 
Kel să nu se îndrepte spre sud, chiar spre Nubia, 
unde ar încerca să atragă triburile de partea lui. 
Aşa că măsurile luate de el deveneau o piedică 
greu de trecut. 

Cel de-al şaselea căpitan cu care Nitis intră în 
vorbă, un bărbos născut în Elefantine, avea o 
corabie de negoţț uriaşă, în stare să transporte 


încărcături grele. 

— Luaţi şi călători? îl întrebă Nitis. 

— Depinde de numărul lor şi de pret. 

— Trei persoane. 

— Bărbaţi? 

— Doi bărbați, o femeie şi un măgar. Hotărâţi 
singur plata. 

Căpitanul îşi mângâie barba. 

— Femeia e... măritată? 

— Nu, dar de neatins. 

— Păcat. Propunerea rămâne totuşi ispititoare. 
— Deşi nu se fac vinovaţi de vreo încălcare a 
rânduielilor, călătorii aceştia doresc să scape de 
controalele gărzilor. 

— Oh! Asta e cu neputinţă. 

— Cu atât mai rău! La revedere. 

— Nu te grăbi aşa, tânără doamnă. Încercările 
grele din trecut te învaţă cum să ocoleşti anumite 
piedici. lar eu n-am dus lipsă de piedici. Numai 
că preţul o să fie ridicat, foarte ridicat. Zilele 
astea gărzile fluviului parcă şi-au ieşit din minți. 
Şi nu vreau să dau de necaz. 

Neîndoielnic, căpitanul nu ţinea cu tot 
dinadinsul să respecte legile. 

— Cât? întrebă preoteasa. 

Privirea lacomă a bărbatului se opri pe gâtul lui 
Nitis. 

— Cel puţin trei coliere ca ăsta. 

— Ne-am înțeles. Unul la plecare, două la sosire. 
Şi nu schimbi preţul pe drum. 


Asemenea podoabe însemnau o mică avere! 

— Vorbeşti serios, frumoasă doamnă? 

— Când plecăm? 

— Poimâine, după ce isprăvesc de încărcat 
mărfurile. Dar mai înainte, o să-mi aduci primul 
colier. 

— Când anume? 

— Mâine, la ora cinci din noapte. Ai să urci la 
bord şi ai să intri în cabina mea. Oamenii mei 
care fac de pază vor fi preveniți. Dacă eşti 
cinstită, am să fiu şi eu. 

— Pe curând. 

Stăpânindu-şi bucuria, preoteasa părăsi portul. 

În apropiere de templul lui Ptah, unde trebuia 
să ia parte la nişte ritualuri, o voce o făcu să 
tresară. 

— Nitis! V-am căutat peste tot. 

— Menk... 

— Majestatea Sa mi-a poruncit să vin la 
Memphis ca să pregătesc marea sărbătoare a lui 
Hathor. Socoate că experiența mea va fi de folos 
preoților de aici. Ţinând seama de bunul vostru 
renume, aţi vrea să mă ajutaţi? 

— Bineînţeles. 

Oare Menk se îngrijea din porunca regelui de 
niscaiva treburi murdare? Merita să țină seama 
şi de această idee. Numai dacă nu cumva 
orânduitorul sărbătorilor din Sais minţea, 
ascunzându-se sub o mască şi încercănd s-o 
atragă pe Nitis într-o capcană. 


— Am să vă dau o veste cumplită, şopti el, şi nu 

ştiu cum să v-o spun ca să vă feresc de o prea 
mare suferință. 

— Spuneţi, Menk. 

— Marele preot Wahibre a murit. 

Tânăra se cutremură, parcă lovită de trăsnet. 

Pierzându-şi tatăl spiritual, înțeleptul de la care 
învățase tot, Nitis simţea un gol cumplit în inimă. 
Şi nimic niciodată nu va putea să-l umple. 

— S-a stins în somn, arătă Menk. Din pricina 
dizgrației sale, mumificarea s-a desfăşurat în 
pripă şi înmormântarea a fost simplă. 

— Ritualurile au fost îndeplinite cum se cuvine? 
— Liniştiţi-vă, sufletul lui Wahibre a plecat în 
pace. Vă înțeleg tristeţea şi v-o împărtăşesc. Şi 
mai am din păcate încă o veste proastă. Palatul 
a numit un alt mare preot, un ritualist oarecare, 
ale cărui haruri sunt cu mult mai prejos decât 
ale voastre. Toţi sunt dezamăgiţi, dar ordinele 
regelui nu se discută. 

Aşadar domeniul sacru din Sais se închidea 
pentru Mai marea cântăreţelor şi ţesătoarelor. 
Noul mare preot nu va întârzia s-o mute şi să-i 
încredințeze sarcini mărunte. 

Oare Wahibre se sfârşise din viață din pricina 
vârstei, a unei oboseli nemăsurate sau fusese 
ucis? Dar un faraon nu putea săvârşi o 
asemenea nelegiuire, întrucât l-ar fi aşteptat 
osânda veşnică! Rămâneau uneltitorii. Lor puţin 
le păsa de răzbunarea zeilor şi-şi înlăturau fără 


milă potrivnicii. 

— Am să vă susțin pe lângă oamenii cârmuirii, 
făgădui Menk, căci nedreptatea este bătătoare la 
ochi. După mine, lucrurile se vor îndrepta. Într- 
o zi, Nitis, veţi deveni mare preoteasă a lui Neit, 
spre mulțumirea tuturor. 

— Viitoarele mele ranguri nu contează. 

— Nu vă lăsaţi pradă tristeţii şi staţi pe lângă 
mine o vreme. Apoi o să vă luați iar avânt. 

Menk socoti tăcerea tinerei femei drept 
încuviințare. De fapt, ea se gândea la profesorul 
ei dispărut, la învăţătura lui şi la pilda pe care i- 
o oferise. Din paradisul Celor Drepţi îi trimitea 
acum un mesaj poruncitor: să lupţi în 
continuare pentru a o face pe Maat să 
strălucească, să nu te împaci cu nedreptatea, să 
scoţi la lumină adevărul. 


82 
Răgetul lui Vânt-de-Miazănoapte îl trezi pe 
Bebon. 
— Vin gărzile, îi strigă el lui Kel, zgâlțâindu-l. Să 
ne luăm armele. 
Dar măgarul nu se făcu auzit a doua oară, prin 
urmare nu exista nicio primejdie. 
Apăru Nitis, pe chipul căreia se citea o tristeţe 
adâncă. 
— Wahibre a murit, îi înştiință ea cu vocea 
întretăiată de suspine. 
— L-au ucis, socoti actorul. 


— Şi v-au închis astfel porţile templului din 
Sais, adăugă scribul. 

— A fost numit un alt mare preot, ce ascultă de 
ordinele stăpânirii. 

— lar acesta o să-i lase să scotocească peste tot 
până vor găsi originalul papirusului criptat! 

— Poate că dacă pun mâna pe documentul ăsta 
mânjit de atâtea omoruri, or să fie mulțumiți şi 
n-or să te mai hăituiască, fu de părere Bebon. 
— Ba da, pentru că trebuie să dispar. Numai 
atunci vor avea cale liberă. 

— Să venerăm împreună memoria lui Wahibre, 
le porunci preoteasa, şi să-i cerem ajutorul. 
Nitis recită mai multe formule de transformare 
în lumină, rosti cele şapte cuvinte ale lui Neit şi 
chemă pacea apusului de soare asupra 
sufletului-pasăre al marelui preot. Unindu-se cu 
soarele, în toate formele lui, sufletul călătorea 
alături de stele şi de planete, ca să descopere 
paradisurile lumii de dincolo, neîncetat 
reînnoite. 

Apoi Mai-marea cântărețelor şi țesătoarelor şi 
cei doi prieteni încropiră un modest banchet în 
onoarea răposatului, în timpul căruia Nitis vorbi 
despre vremurile când primise învățătură de la 
Wahibre. Deşi prea puțin aplecat spre treburile 
preoțești, Bebon fu mişcat de gândirea limpede 
şi plină de înțelepciune a tinerei femei. 

— Ar trebui să-i urmați lui Wahibre, socoti el. 
Nitis zâmbi uşor. 


— El aşteaptă mai mult de la mine. Wahibre 
credea în nevinovăția lui Kel, aşa că vorn lupta 
ca să scoatem la lumină adevărul. Am găsit o 
corabie şi avem cu ce să ne plătim drumul. 

Apoi Nitis le povesti totul de-a fir a păr. 

— Care e numele corăbiei? întrebă Bebon. 

— Ibis. 

— Am să vă însoțesc la prima întâlnire. 

— Nicidecum! Trebuie să mă asigur de buna- 
credință a căpitanului. Oamenii lui care 
supraveghează cheiul te-ar zări şi înţelegerea 
noastră ar pica. 

— Şi dacă vă face vreun rău? 

— Când va vedea colierul nu se va gândi decât 
la celelalte două. 

— Dar sunt bijuteriile voastre de preoteasă, grăi 
cu amărăciune Bebon. 

— Acesta-i prețul călătoriei noastre. Numai 
Divina Adoratoare poate să îndepărteze răul cel 
mare. 

— Se va învoi oare să ne primească? întrebă Kel 
neliniştit. 

— Să nu ne pierdem speranţa! îi îndemnă 
Bebon. 

— Diseară o să dorm aici, hotărî Nitis. Menk se 
ține după mine şi îl bănuiesc a avea o legătură, 
voită sau nu, cu uneltitorii. Prefer să mă feresc 
de el. 


* 


Kel nu reuşea să adoarmă. 


Căuta cele mai potrivite argumente ca s-o 
convingă pe Nitis să nu se arunce în această 
aventură sortită să dea greş. El n-avea nimic de 
pierdut. Ea, dimpotrivă, era menită unor ranguri 
înalte. Să-şi lege destinul de al lui însemna o 
mare nesăbuinţă. Şi aşa Nitis trecuse prin 
destule primejdii şi nu trebuia să se compromită 
şi mai mult. 

Fireşte, Kel o iubea cu o dragoste nețărmurită! 
Ea, în schimb, îl socotea doar o victimă. Aşa că 
nu merita să se jertfească pentru el. Prin urmare, 
o să-i vorbească mâine cu toată asprimea, ca s-o 
ferească de o greşeală ce ar costa-o scump. 

Brusc în odaie intră cineva. 

Era ea. 

Scribul închise ochii, apoi îi deschise iar. 

O zări în acelaşi loc. 

— Nitis... 

— Nu dormiți? 

— Mă... mă gândeam la ce aveți de gând să 
faceți. 

— Şi voiați să mă convingeți să renunţ, nu-i 
aşa? 

— Trebuie! 

— Îmi îngrădiţi libertatea? Sunt egipteancă, nu 
grecoaică. 

— N-am să scap de un sfârşit trist, Nitis. Şi n- 
am dreptul să vă osândesc la pierzanie. 

Cu paşi uşori, tânăra se apropie. 

Kel se ridică în picioare, iar Nitis îi cuprinse fața 


între mâinile sale de o moliciune divină. 

— Încă din zorii civilizaţiei noastre, o femeie 
poate iubi pe cine doreşte, când doreşte. În ziua 
când acest privilegiu va dispărea, lumea va fi 
readusă la sclavie. 

— Nitis... 

— Chiar eşti sigur că mă iubeşti? 

— Nitis! 

Tânăra lăsă bretelele fine ale rochiei de în să-i 
alunece de pe umeri. Veşmântul delicat căzu 
numaidecât la picioarele ei. 

Goală, se lăsă îmbrățişată de un bărbat 
îndrăgostit nebuneşte, care se temea să nu dea 
dovadă de stângăcie, dar care nici nu putea să- 
şi înfrâneze dorința. 

Şi fericirea de a se uni îi copleşi pe amândoi. 

— Îmi pare rău că vă trezesc, zise Bebon, dar 
soarele a răsărit de multă vreme. Şi v-am adus 
un mic dejun prietenesc, dacă nu de-a dreptul 
regesc: plăcintă veche şi apă caldă! 

Lui Kel nu-i venea să-și creadă ochilor: Nitis se 
cuibărea la pieptul lui, îndrăgostită, pierdută! 
Aşadar nu visase. 

— Nu voiam să adaug şi asta, rosti actorul cu 
solemnitate, dar, dacă veţi continua să trăiţi sub 
acelaşi acoperiş, veţi trece drept soţ şi soție. 

— Te luăm martor la căsătoria noastră, îi spuse 
Nitis, zâmbitoare. De aici înainte destinele 


noastre sunt legate. 

Kel amuţise. În această clipă de fericire fără 
margini, nenorocirea dispăruse. Şi dacă avea să 
păstreze în inima şi în mintea sa adevărul clipei 
de acum, nimic nu-l va putea distruge vreodată. 

Nitis, Kel şi Bebon petrecură o zi minunată, 
ruptă de prezent. 

Nu mai existau nici omoruri, nici comploturi, 
nici primejdii. Soarele strălucea pe cerul de un 
albastru fără pată, rândunelele şi şoimii se 
avântau în văzduh, iar înflăcărarea tinereții 
ştergea teama de viitor. 

— Nu te duce acolo, o rugă Kel pe Nitis, 
strângând-o în brațe. 

— Trebuie să  dobândim ajutorul  Divinei 
Adoratoare, îi reaminti preoteasa. O simplă 
călătorie cu corabia şi speranţa va prinde viaţă. 
— Te pândesc prea multe primejdii! 

— Căpitanul de pe Ibis mă socoate o mijlocitoare 
lipsită de importanţă. Nu se gândeşte decât la 
câştigul lui şi ne va duce cu bine unde vrem în 
schimbul plăţii pe care o cere. 

— Nitis... 

— În Egipt, o soție nu-i datorează supunere 
bărbatului ei. Îți aminteşti de pildele înțeleptului 
Ani? Cu niciun chip soţului nu-i este îngăduit să- 
i aducă femeii învinuiri nedrepte, căci stăpâna 
casei veghează ca totul să se afle la locul potrivit. 

Se sărutară cu patimă. 

Apoi Nitis părăsi adăpostul ca să meargă în port. 


Kel îl zgâlțâi pe Bebon. 

— Trezeşte-te! 

Actorul se smulse dintr-un vis încântător în care 
spinul nu înțepa şi şarpele nu mugşca. 

— Suntem atacați? 

— Nitis nu s-a întors! 

Bebon deschise ochii. 

Se crăpa de ziuă. 

— Nu s-a întors... 

— A păţit ceva! 

— Stai puţin, nu te aprinde aşa de tare! 

— A păţit ceva, repetă Kel, descurajat. 

— Nu te pripi cu judecățţile! 

— Să mergem numaidecât în port. 

Bebon se ridică. 

— Gărzile şi armata te caută. 

— Vreau să-l iau la întrebări pe căpitanul de pe 
Ibis şi s-o găsesc pe Nitis. 

— Bine. Facem cum spui tu. 

„Degeaba l-ai îndemna pe un îndrăgostit 
nebuneşte să gândească limpede”, cugetă Bebon. 
* 

— Lasă-mă pe mine, îl sfătui Bebon. Cu cât te 

arăți mai puțin, cu atât mai bine. 

Kel rămase în urmă, iar prietenul său urcă scara 
ce ducea pe puntea Ibisului. 

Un marinar îi tăie calea. 

— Încotro, băiete? 

— Doresc să-l văd pe căpitan. 

— Nu poţi da buzna aşa peste căpitan. Cine 


eşti? 

— Spune-i că e vorba de un colier de preoteasă. 

Cu ochi bănuitori, marinarul se îndreptă agale 
spre cabină şi bătu de mai multe ori în uşă. 

Uşa se deschise. 

După o discuție îndelungată, marinarul reveni. 

— Căpitanul se învoieşte să te primească. 

Ticăloşi de soiul ăsta Bebon întâlnise cu sutele. 
Saşiu, beat, gata să-şi vândă şi tatăl, şi mama, 
căpetenia echipajului de pe Ibis era o lepădătură 
fără pereche. 

— Ai colierul? 

— Stăpâna mea vi l-a adus. 

— Aia a fost prima parte din ce mi se cuvine. Am 
cerut-o şi pe cealaltă, înainte de a isprăvi de 
încărcat mărfurile. 

— Se obişnuieşte să se plătească la sosire. 

— Am schimbat regulile jocului. Primejdiile sunt 
mari în clipa de față. 

— Şi stăpâna a consimţit? 

— Bineînţeles! Haide, unde-i colierul? 

— Nu mi s-a dat nicio poruncă în privința asta, 
răspunse Bebon. 

Chipul puhav al căpitanului se întunecă. 

— Ce vrea să zică asta? 

— N-am mai văzut-o pe stăpână. 

— Ah!... E problema ta. Dacă nu primesc 
comoara făgăduită, nu iau nimic la bord. 

— Nu cumva ai ucis-o din întâmplare? 

Căpitanul se înroşi la față. 


— Baţi câmpii, băiete! Eu fac negoț. Şi ţinând 
seama de pericolele ce mă pândesc, vreau să fiu 
plătit corect. Dacă-mi omor muşteriii sărăcesc. 

— Eu unul nu cred că ea ar fi încuviințat ca 
înțelegerea dintâi să se schimbe. 

— Ei bine, te înşeli! Având în vedere 
împrejurările, a mai lăsat de la ea. Prin urmare a 
hotărât să meargă la templul lui Ptah ca să caute 
ce-am cerut şi să-mi aducă chiar astă-seară 
comoara. Făgăduiala ei mi-a dat încredere, 
recunosc. Oamenii serioşi se înțeleg întotdeauna. 

— Ai dreptate, căpitane. 

Saşiul zâmbi. 

— Plata diseară, plecarea mâine. Batem palma? 

— Batem palma, îi răspunse Bebon. 

Kel nu putea sta locului. Umblând cu paşi mari 
încoace şi-n colo pe chei, se pregătea să urce la 
bordul Ibisului. Însă tocmai atunci prietenul său 
cobori. 

Scribul îl înhăță de umeri. 

— Unde-i Nitis? 

— După spusele prinţului beţivilor, s-ar fi dus 
la templul lui Ptah. 

— Aduci într-adevăr a scrib, observă Bebon. lar 
dacă vorbeşti îngrijit, o să-ți arăţi rangul şi toate 
uşile ți se vor deschide. 

Kel era gata să răstoarne şi cel mai zdravăn 
pilon ca s-o găsească pe Nitis. lar dacă 


netrebnicul de căpitan nu mințise, nu va întârzia 
să ajungă la ea. 

Tânărul se prezentă la intrarea în vastul 
domeniu sacru al lui Ptah. 

— Am venit ca în fiecare lună, să-mi îndeplinesc 
datoria la templu, îi spuse el controlorului. 

— Ce rang ai? 

— Preot pur însărcinat cu ofranda de vin. 

— Trece-ţi numele în registru. 

Kel scrise bak, „slujitor”, cu hieroglife frumoase, 
desenate cu o mână sigură. 

Impresionat, controlorul îl lăsă să-şi continue 
drumul. 

Kel intră în vorbă cu un scrib. 

— Am un mesaj pentru Nitis, Mai-marea 
cântărețelor şi ţesătoarelor din templul de la 
Sais. 

— Întreabă-l pe Mai-marele ritualiştilor, el o să 
te lămurească. 

Scribul îi arătă unde se găsea locuința 
demnitarului. 

Aici, mai mulți preoţi aşteptau să fie primiți. 
Stăpânindu-şi nerăbdarea, Kel se aşeză la rând. 

În sfârşit, fu poftit înăuntru! 

Mai-marele ritualiştilor din templul lui Ptah, un 
bărbat în vârstă şi aspru, îl cercetă cu ochi 
bănuitori pe Kel. 

— Nu te cunosc. Cine eşti şi ce vrei? 

— Am venit de la Sais ca să-i înmânez un mesaj 
lui Nitis, Mai... 


— O ştiu pe această preoteasă. A poposit o 
vreme aici, însă a părăsit templul acum trei zile. 
— Unde aş putea să dau de ea? 

— Pesemne s-a întors la Sais. Să intre 
următorul. 

Aşadar căpitanul de pe Ibis minţise! Trebuia să 
meargă degrabă în port şi să-l facă să 
mărturisească. Fără îndoială o ţinea pe tânăra 
femeie prizonieră pe corabia lui. 

Kel îi povesti lui Bebon ce aflase şi plecară 
împreună.  Păşind înaintea lor,  Vânt-de- 
Miazănoapte apucă pe drumul cel mai scurt. 

Pe chei era un adevărat furnicar. Se încărcau şi 
se descărcau mărfuri şi o sumedenie de muşterii 
se târguiau cu negustorii, discutând aprins. 

În locul Ibisului se găsea altă corabie. 

— Te înşeli, cu siguranţă te înşeli, socoti Kel. 

— Din păcate nu. 

Actorul opri un muncitor şi-i puse câteva 
întrebări. 

Ibisul părăsise oraşul Memphis dis-de- 
dimineață, îndreptându-se spre sud. 

— Ai zărit la bord o tânără femeie? 

— Nu i-am văzut decât pe corăbierii obişnuiţi, 
răspunse muncitorul. 

Kel simţi că se prăbuşeşte, dar Bebon îl trase 
după el. 

— Hai să ne întoarcem la adăpostul nostru. 
Vânt-de-Miazănoapte porni degrabă în direcţia 
cea bună, ocolind gărzile care, în grupuri de trei 


sau patru, băteau oraşul în lung şi-n lat. 

— Dacă Nitis a murit, şopti scribul, n-am să pot 
trăi fără ea. 

— N-am ajuns încă acolo, îl încurajă Bebon. 
Precis că Nitis a fost răpită. lar căpitanul de pe 
Ibis pare vinovatul cel mai nimerit. 

— Atunci să plecăm spre sud şi să-l căutăm! 

— Şi dacă-i vorba de-o momeală? Poate că le-a 
dat-o pe Nitis adevărațţilor răpitori, care au dus- 
o la Sais. Judecătorul Gem, gărzile şi iscoadele 
ar putea avea un amestec. Şi-mi încolțesc şi alte 
bănuieli! 

— O să luăm la întrebări o mie de oameni dacă 
trebuie, şi tot o să descoperim calea potrivită! 

— Uiţi că eşti căutat pentru omor. N-ar fi mai 
bine să mergem la Theba şi să cerem ajutorul 
Divinei Adoratoare? 

— Puțin îmi pasă de papirusul criptat şi de 
complot! Doar Nitis contează. 

— Însă toate se leagă, prietene. 

Cu mintea înfierbântată, nebun de îngrijorare, 
Kel refuză totuşi să se lase pradă deznădejdii. 

Simţea parcă aievea prezenţa soției sale, căldura 
trupului ei, dulceața dragostei ei... Nu, nu era 
moartă! 

— Nitis a căzut într-o capcană întinsă de mai 
mulți, îşi dădu el cu părerea. Negreşit există 
martori, poate chiar şi complici, aici în Memphis. 
Numai că aceştia îşi închipuie că nu sunt în stare 
să fac ceva. Însă se înşală amarnic. 


„Nu chiar atât de tare”, îşi spuse Bebon, care se 
temea de o înfrângere usturătoare care i-ar 
azvârli în prăpastie. 

Dar nu avea să-şi părăsească prietenul, aflat în 
mare necaz şi victimă a nedreptăţii. Fireşte, 
planul lor devenea de-a dreptul nesăbuit, iar 
şanse de izbândă aproape că nu aveau. lar zeii 
vor continua să-i ocrotească? Poate că furia lor îi 
va lovi, în sfârşit, pe vrăjmaşi! 

Şi apoi, lui Bebon îi plăcea să-şi încerce norocul. 
Nimic nu era mai îngrozitor decât o viață 
plictisitoare şi bine chibzuită, însă grație lui Kel 
se găsea la adăpost de o asemenea năpastă! 

Vânt-de-Miazănoapte se lipi de scrib, cerşind 
mângâiere. Judecând după privirea lui gravă, 
măgarul nu părea să-şi fi pierdut încrederea. Ba 
chiar îi transmitea tânărului energie şi o 
hotărâre de neclintit. 

Da, Kel o va găsi pe Nitis şi-şi va dovedi 
nevinovăția. Da, împreună vor gusta clipe 
intense de pace şi de bucurie, aşezaţi sub un 
umbrar şi privind apusul soarelui învăluiți în 
lumina sa. 


Egipt, anul 318, î.Hr. 

Deşi muncea de puţin timp în Casa tălmacilor, tânărul Kel, socotit peste 
măsură de înzestrat şi hărăzit unei frumoase cariere, fusese însărcinat să se 
ocupe de documentele mai dificile. Așa își vedea viitorul asigurat. Dar 
într-o zi, săvârşeşte o greșeală teribilă, întârzie la slujbă, iar în momentul 
când ajunge îi găsește pe colegii săi și pe bătrânul învățat uciși. Își dă 
seama că asta s-a întâmplat din cauza papirusului cifrat pe care s-a chinuit 
să-l tălmăcească. Papirus ce conținea numele celor care puseseră la cale un 
complot împotriva Faraonului — voiau să-l ucidă. Probabil că ucigașii 
erau pe aproape și stăteau la pândă, drept urmare Kel a luat papirusul și a 
fugit. Dar se înșelase. 

Cei care pătrunseseră în Casa tălmacilor nu erau nici ucigași, nici hoți, ci 
soldați pe care îi nedumerise că tovarășul lor lipsea de la locul de strajă 
din capătul străduţei. lar după toate indiciile, vinovatul pentru acest 


măcel era Kel. Așa începe fuga. 

